Κυρίες και κύριοι συνάδελφοι, καλημέρα σας! Αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε, στην ημερήσια διάταξη, θέλω να κάνω δύο ανακοινώσεις προς το Σώμα. Κυρίες και κύριοι συνάδελφοι, έχω την τιμή να σας ανακοινώσω ότι ο Υπουργός Υγείας, ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, Υγείας, Εσωτερικών, καθώς και οι Υφυπουργοί προς τον Πρωθυπουργό, Προστασίας του Πολίτη και Πολιτισμού και Αθλητισμού κατέθεσαν στις 29-3-2021 σχέδιο νόμου: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID -19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα». Το ως άνω νομοσχέδιο έχει χαρακτηριστεί από την Κυβέρνηση ως κατεπείγον και παραπέμπεται στις αρμόδιες Διαρκείς Επιτροπές. Κυρίες και κύριοι συνάδελφοι, έχω την τιμή να ανακοινώσω στο Σώμα, σύμφωνα με το άρθρο 143 παράγραφος 3 του Κανονισμού της Βουλής, ότι την Παρασκευή 2 Απριλίου 2021 και ώρα 10.30΄ θα διεξαχθεί συζήτηση προ ημερησίας διατάξεως με πρωτοβουλία της Προέδρου της Κοινοβουλευτικής Ομάδας του Κινήματος Αλλαγής κ. Φωτεινής(Φώφης) Γεννηματά σε επίπεδο Αρχηγών κομμάτων σχετικά με την ανάγκη ενός αποτελεσματικού εθνικού σχεδίου αντιμετώπισης της πανδημίας και των επιπτώσεών της στην οικονομία. Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση και λήψη απόφασης επί της υπ' αριθμόν 1782/09-03-2021 προτάσεως που κατέθεσαν τριάντα (30) Βουλευτές της Κοινοβουλευτικής Ομάδας της Νέας Δημοκρατίας, για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, σχετικά με τη διερεύνηση των κάτωθι αδικημάτων που τυχόν έχουν τελεσθεί από τον πρώην Υπουργό Επικρατείας από 23-09-2015 έως 05-11-2016 και εν συνεχεία Ψηφιακής Πολιτικής, Τηλεπικοινωνιών και Ενημέρωσης έως τις 09-07-2019, κ. Νικόλαο Παππά κατά την άσκηση των καθηκόντων του: 1) Δωροληψία πολιτικού αξιωματούχου κατά συρροή και κατ' εξακολούθηση (άρ. 159 ΠΚ) και 2) Παράβαση Καθήκοντος κατά συρροή και κατ' εξακολούθηση (ΠΚ 259), σύμφωνα με τα διαλαμβανόμενα στην πρόταση. Η σημερινή συζήτηση θα διεξαχθεί με το άρθρο 155 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης. Ειδικότερα, ως προς τη διαδικασία της συζητήσεως και σύμφωνα με την από 24-3-2021 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε τρεις κύκλους ομιλητών. Η συζήτηση θα αρχίσει με έναν πρώτο κύκλο έξι κατά προτεραιότητα ομιλητών, στον οποίο θα εκπροσωπηθούν ισαρίθμως οι έξι Κοινοβουλευτικές Ομάδες με χρόνο ομιλίας για τον κάθε ομιλητή δέκα λεπτών χωρίς δικαίωμα δευτερολογίας. Πρώτος θα λάβει τον λόγο ο Βουλευτής από την Κοινοβουλευτική Ομάδα της Νέας Δημοκρατίας, που έχει καταθέσει την πρόταση, άρθρο 91 παράγραφος 3, σε συνδυασμό με το άρθρο 137 παράγραφος 2 του Κανονισμού της Βουλής. Ο δεύτερος και ο τρίτος κύκλος, κατ' εφαρμογή της διάταξης της παραγράφου 5 του άρθρου 65 του Κανονισμού της Βουλής, θα απαρτίζεται έκαστος από δώδεκα Βουλευτές και συγκεκριμένα, από την Κοινοβουλευτική Ομάδα της Νέας Δημοκρατίας θα προέρχονται πέντε Βουλευτές, από τον ΣΥΡΙΖΑ τρεις Βουλευτές και ένας Βουλευτής από κάθε μια από τις υπόλοιπες τέσσερις Κοινοβουλευτικές Ομάδες με χρόνο ομιλίας πέντε λεπτών χωρίς δικαίωμα δευτερολογίας. Επειδή έγινε επαύξηση του αριθμού των ομιλητών με προσθήκη ενός ακόμη κύκλου δώδεκα Βουλευτών, σύμφωνα με την απόφαση της Διάσκεψης των Προέδρων, η τήρηση του χρόνου ομιλίας είναι απαραίτητη. Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια Υπηρεσία έχει καταρτίσει έναν ενιαίο κατάλογο, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης, για να τηρηθεί η κατ' αναλογία της δύναμης των Κοινοβουλευτικών Ομάδων εκπροσώπηση. Στη συζήτηση μπορούν να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των υπολοίπων τεσσάρων Κοινοβουλευτικών Ομάδων. Οι Υπουργοί, εφόσον το επιθυμούν, θα μιλήσουν για δέκα λεπτά της ώρας. Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής. Δηλαδή, εφόσον προηγηθεί η ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά. Ο Πρωθυπουργός, οι Πρόεδροι των Κοινοβουλευτικών Ομάδων και οι Υπουργοί, σύμφωνα με το Σύνταγμα και τον Κανονισμό της Βουλής, έχουν δικαίωμα να παρεμβαίνουν όποτε το επιθυμούν, άρθρο 97 παράγραφος 4 του Κανονισμού της Βουλής. Σας υπενθυμίζω, επίσης, ότι κατά κοινοβουλευτική πρακτική, όταν παρεμβαίνει Υπουργός, είθισται να μην ακολουθεί Βουλευτής της Συμπολίτευσης, οπότε σε κάθε τέτοια περίπτωση θα υπάρχει και μια ανάλογη προσαρμογή του καταλόγου, ώστε να εξασφαλίζεται απολύτως η εναλλαγή, χωρίς όμως να επηρεαστεί τελικώς η κατ' αναλογία της δύναμης των Κοινοβουλευτικών Ομάδων εκπροσώπηση των Βουλευτών. Αυτό νομίζω ότι δεν θα συμβεί σήμερα, διότι δεν θα υπάρχει Υπουργός. Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο να απευθύνεται στο Προεδρείο και με την απαραίτητη προϋπόθεση της αμοιβαίας αλλαγής. Ο ανώτατος αριθμός αυτών που μπορούν να παρίστανται στην Αίθουσα της Ολομέλειας, σύμφωνα με τα υγειονομικά πρωτόκολλα, είναι μέχρι πενήντα και παρακαλώ πολύ αυτό να το σεβαστούμε. Σύμφωνα τώρα με το άρθρο 155 παράγραφος 6 του Κανονισμού της Βουλής, κατά τη διάρκεια της συζήτησης της πρότασης για την άσκηση δίωξης η Βουλή μπορεί να επιτρέψει την εμφάνιση ενώπιόν της του προσώπου κατά του οποίου στρέφεται η πρόταση, προκειμένου να ακούσει τις απόψεις του. Σε κάθε περίπτωση, το πρόσωπο αυτό έχει δικαίωμα να υποβάλει στη Βουλή έγγραφο - υπόμνημα, που καταχωρίζεται στα Πρακτικά. Το πρόσωπο κατά του οποίου στρέφεται η πρόταση δύναται να ομιλήσει, για ευνόητους λόγους όπως όλοι καταλαβαίνουμε, τριάντα λεπτά. Η ενημέρωση που έχουμε είναι ότι ο κ. Νικόλαος Παππάς θα εμφανιστεί ενώπιον του Σώματος, προκειμένου να ακουστούν οι απόψεις του. Προτείνω να μιλήσει αμέσως μετά τον πρώτο κύκλο των έξι κατά προτεραιότητα ομιλητών, με την επιφύλαξη των δικαιωμάτων των Αρχηγών των Κοινοβουλευτικών Ομάδων και των Κοινοβουλευτικών Εκπροσώπων, σύμφωνα με τον Κανονισμό της Βουλής. Σας παρακαλώ να το τηρήσουμε, δηλαδή να ομιλήσει μετά τους έξι κατά προτεραιότητα ομιλητές. Αυτό είναι το πρώτο κομμάτι της εισήγησής μου, που είναι τα διαδικαστικά. Φαντάζομαι ότι δεν υπάρχει…
Κύριε Πρόεδρε, θα ήθελα τον λόγο.
Μετά είναι, κύριε Ραγκούση, αυτό για το οποίο θέλετε να μιλήσετε.
Και γι' αυτό. Για όλα ζητώ τον λόγο, κύριε Πρόεδρε.
Τότε να τα πω όλα μαζί και θα κάνετε συνολική τοποθέτηση. Πάντως, αυτό είναι το διαδικαστικό. Πάμε τώρα στον τρόπο ψηφοφορίας. Σύμφωνα με την παράγραφο 3 του άρθρου 86 του Συντάγματος, την παράγραφο 8 του άρθρου 155 και το άρθρο 73 του Κανονισμού της Βουλής μετά την ολοκλήρωση της συζητήσεως η Ολομέλεια της Βουλής θα αποφασίσει, με μυστική ψηφοφορία, για τη συγκρότηση ή μη ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται. Σύμφωνα, επίσης, με το άρθρο 155 παράγραφος 8 του Κανονισμού της Βουλής, στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής. Όπως γνωρίζετε, η μυστική ψηφοφορία μπορεί να γίνει τόσο με φυσική παρουσία, όσο και με επιστολική ψήφο, μετά την τροποποίηση του άρθρου 70Α του Κανονισμού της Βουλής, όπως ισχύει σε συνδυασμό με την από 24-3-2021 απόφαση της Διάσκεψης των Προέδρων. Σ' αυτή την περίπτωση, πριν την ψηφοφορία θα παραδοθούν στο Προεδρείο τα ψηφοδέλτιά τους μέσα σε σφραγισμένους φακέλους. Ο φάκελος αυτός θα εσωκλείεται σε έναν μεγαλύτερο, δεύτερο φάκελο, ο οποίος θα αναγράφει το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν με βάση το άρθρο 70Α του Κανονισμού της Βουλής. Σχετικά με την ώρα διεξαγωγής της ψηφοφορίας και με βάση τους προβλεπόμενους χρόνους και την τήρησή τους, η συνεδρίαση προβλέπεται να διαρκέσει επτά ώρες. Λόγω του θέματος της συνεδρίασης είναι κατανοητή μια σχετική υπέρβαση, αλλά και σε κάθε περίπτωση η μυστική ψηφοφορία θα ξεκινήσει το αργότερο μετά από δέκα ώρες, δηλαδή στις 19.00΄ το βράδυ. Η ψηφοφορία θα πραγματοποιηθεί με τη διαδοχική προσέλευση των Βουλευτών σε έξι ομάδες των πενήντα με αλφαβητική σειρά. Κάθε ομάδα θα προσέρχεται ανά μισή ώρα για να ψηφίσει. Δηλαδή, η πρώτη ομάδα από τον κ. Απόστολο Αβδελά έως και τον κ. Γεώργιο Βλάχο από τις 19.00΄ έως τις 19.30΄, η δεύτερη ομάδα από τον κ. Βολουδάκη έως και τον κ. Ιωάννη Καλλιάνο από τις 19.30΄ έως τις 20.00΄, η τρίτη ομάδα από τον κ. Σταύρο Καλογιάννη έως και τον κ. Ιωάννη Λαμπρόπουλο από τις 20.00΄ έως τις 20.30΄, η τέταρτη ομάδα από τον κ. Γεώργιο Λαμπρούλη έως και τον κ. Αθανάσιο (Θάνο) Μωραΐτη από τις 20.30΄ έως τις 21.00΄, η πέμπτη ομάδα από τον κ. Ανδρέα Νικολόπουλο έως και την κ. Μαρία - Ελένη Σούκουλη - Βιλιάλη από τις 21.00΄ έως τις 21.30΄ και, τέλος, η έκτη ομάδα από τον κ. Βασίλειο Σπανάκη έως και τον κ. Γεώργιο Ψυχογιό από τις 21.30΄ έως τις 22.00΄. Στη συνέχεια, η εφορευτική επιτροπή θα προχωρήσει στη διαλογή και καταμέτρηση των ψήφων. Επ' αυτών των δύο ο κ. Ραγκούσης έχει ζητήσει τον λόγο. Ορίστε, κύριε Ραγκούση, έχετε τον λόγο για τρία λεπτά.
Κύριε Πρόεδρε, θα ήθελα κι εγώ τον λόγο.
Βεβαίως, κύριε Καραθανασόπουλε. Αμέσως μετά θα λάβετε κι εσείς τον λόγο.
Ευχαριστώ, κύριε Πρόεδρε. Έχουμε ριζική διαφωνία σε τρία θέματα που μνημονεύσατε προηγουμένως. Ξεκινάω από το πιο, ίσως, απλό, ότι ο κ. Παππά θα πάρει τον λόγο όποτε κρίνει ο ίδιος, σύμφωνα με την…
Πρόταση είναι. Δεν είναι…
Ναι. Επομένως, δεν συμφωνούμε να αποφασιστεί ότι σε κάθε περίπτωση θα μιλήσει μετά τον πρώτο κύκλο ομιλητών. Το δεύτερο είναι πως από την ώρα που προστέθηκε μια επιπλέον ομάδα ομιλητών με απόφαση της Διάσκεψης των Προέδρων, είναι προφανές ότι δεν μπορεί να τεθεί ως αποκλειστικό και απόλυτο όριο η έναρξη της ψηφοφορίας για τις 19.00΄ το απόγευμα, γιατί δεν είναι βέβαιο ότι θα έχει ολοκληρωθεί μέχρι εκείνη τη στιγμή η διαδικασία που προβλέπει όλοι οι Βουλευτές να πάρουν τον λόγο. Επομένως, το δεύτερο σημείο στο οποίο διαφωνούμε είναι ότι δεν μπορεί να ξεκινήσει η ψηφοφορία αν δεν ολοκληρωθεί η ομιλία και του τελευταίου ομιλητή, όπως έχει καθοριστεί στον κατάλογο των ομιλητών που έχουν δώσει όλες οι Κοινοβουλευτικές Ομάδες. Το τρίτο και σημαντικότερο, κύριε Πρόεδρε, είναι ότι έχουμε μία απόλυτη διαφωνία, που εκφράστηκε και κατά τη διάρκεια της συνεδρίασης της Διάσκεψης των Προέδρων, μ' αυτή την, κατά την γνώμη μας, καταχρηστική επιλογή και διαδικασία που πάει να εφαρμοστεί και σύμφωνα με την οποία, κατά τη γνώμη μας, καταλύεται αυτό που από το ίδιο το Σύνταγμα και τον Κανονισμό της Βουλής προβλέπεται και δεν είναι άλλο από τη μυστικότητα της ψήφου. Αυτή είναι η μόνη διαδικασία που προβλέπεται μυστική ψηφοφορία. Η ιδέα ότι θα μπορέσει να πραγματοποιηθεί με επιστολική ψήφο και, μάλιστα, καταχρηστικά, διότι δεν προσδιορίζεται καν ο αριθμός των Βουλευτών οι οποίοι θα μπορούσαν να πάρουν μέρος σ' αυτή την ψηφοφορία με επιστολική ψήφο, κατά τη γνώμη μας συνιστά μια κατάφωρη παραβίαση και του Συντάγματος και του Κανονισμού της Βουλής, διότι έτσι όπως τίθεται το θέμα και από την εισήγηση που κάνατε και εσείς προηγουμένως, θεωρητικά μπορούν και οι τριακόσιοι Βουλευτές να ψηφίσουν με επιστολική ψήφο. Και πώς θα ψηφίσει με επιστολική ψήφο και θα τηρήσει και τον κανόνα της μυστικής ψηφοφορίας ο Βουλευτής του Έβρου, ο οποίος θα πρέπει, αφού ολοκληρωθεί η διαδικασία εδώ στις 19.00΄, στις 20.00΄, στις 21.00΄ το βράδυ, να ψηφίσει; Πότε να αποστείλει την επιστολική ψήφο με τη διαδικασία που δήθεν θα είναι μυστική και δεν θα έχει περάσει μέσα από την Κοινοβουλευτική Ομάδα του - ή της - εκείνη την ώρα; Και πότε θα προλάβει να φτάσει αυτή η δήθεν μυστική ψήφος; Κατά τη γνώμη μας, λοιπόν, εδώ πέρα υπάρχει μία σοβαρή, μία σοβαρότατη καταστρατήγηση από την πλευρά της πλειοψηφίας. Ζητούμε, έστω και την ύστατη στιγμή, να ανακληθεί αυτή η πρόθεση της κυβερνητικής πλειοψηφίας, να τηρηθεί το γράμμα του Κανονισμού της Βουλής και του Συντάγματος και να εφαρμοστεί η μυστικότητα στη διαδικασία της ψηφοφορίας. Σε κάθε περίπτωση, κύριε Πρόεδρε, θα κλείσω υποβάλλοντας και ένα ερώτημα. Δεν είναι ρητορικό, είναι πραγματικό. Αυτή τη στιγμή - και αν όχι αυτή τη στιγμή, θα επανέλθουμε σ' αυτό το ερώτημα και στη διάρκεια της συνεδρίασης - πόσοι Βουλευτές είναι αυτοί οι οποίοι βρίσκονται στο εξωτερικό - φαντάζομαι κανένας λόγω της καραντίνας - πόσοι Βουλευτές είναι αυτοί για τους οποίους έχουμε βεβαίωση γιατρού ότι βρίσκονται σε καραντίνα λόγω κορωνοϊού ή πόσες γυναίκες Βουλευτές είναι εκείνες οι οποίες αυτή τη στιγμή λόγω εγκυμοσύνης δεν μπορούν να παρευρεθούν; Αυτά τα τρία σημεία, λοιπόν, κύριε Πρόεδρε, είναι για εμάς οι τρεις πολύ σημαντικές - με ιεραρχικά σημαντικότερη την τελευταία - διαφωνίες που έχουμε με τη διαδικασία που πάει να εφαρμοστεί. Σας ευχαριστώ.
Κύριε Καραθανασόπουλε, έχετε τον λόγο.
Κύριε Πρόεδρε, και εγώ στη διαδικασία της ψηφοφορίας, όπως την προτείνατε, θέλω να αναφερθώ.
Στο πρώτο σκέλος ο κ. Ραγκούσης έβαλε το θέμα του κ. Παππά. Εσείς δεν έχετε αντίρρηση έτσι;
Δεν έχουμε.
Εντάξει.
Λογικό είναι όποτε θέλει να μπορεί να μιλήσει. Δεν είναι αυτό το ζήτημα.
Επί των υπολοίπων συμφωνούμε όλοι.
Άλλωστε, δεν ήταν και υποχρεωτικό, απ' ό,τι κατάλαβα. Η δική σας πρόταση ήταν προς διευκόλυνση. Είναι αυτονόητο, όμως, πως όποτε θέλει να μιλήσει, θα μπορεί να μιλήσει. Δεν είναι αυτό το ζήτημα. Θα θέλαμε, όμως, να τοποθετηθούμε για την ψηφοφορία. Και στη Διάσκεψη των Προέδρων είχαμε τονίσει τη διαφωνία μας με τη συγκεκριμένη πρόταση. Εκεί είχαμε προτείνει ότι επειδή η ψήφος είναι μυστική, θα πρέπει να ψηφίσουν με τη φυσική τους παρουσία όλοι οι Βουλευτές, εκτός αυτών που αποδεδειγμένα έχουν προβλήματα είτε βρίσκονται σε καραντίνα, είτε έχουν πρόβλημα με κορωνοϊό, είτε κάτι άλλο σοβαρό, το οποίο δεν τους επιτρέπει να ψηφίσουν και το οποίο πρέπει να είναι καθορισμένο εκ των προτέρων. Μόνο αυτοί να μπορεί να διευκολυνθούν και να ψηφίσουν με επιστολική ψήφο. Για όλους τους υπόλοιπους εμείς τονίσαμε ότι πρέπει να είναι εδώ και με τη φυσική τους παρουσία λόγω της μυστικότητας της ψήφου του καθενός και της καθεμιάς και θα επιμείνουμε σ' αυτή την πρόταση, κύριε Πρόεδρε. Ευχαριστώ πολύ.
Θα μπορούσα να έχω τον λόγο, κύριε Πρόεδρε;
Και εγώ, κύριε Πρόεδρε, θα ήθελα τον λόγο.
Ορίστε, κύριε Χήτα, έχετε τον λόγο και μετά ο κ. Πλεύρης.
Κύριε Πρόεδρε, θα θέλαμε και η δική μας η πλευρά να καταγραφεί. Νομίζω ότι είναι αυτονόητο ότι όταν λέμε μυστική ψηφοφορία, εννοούμε μυστική ψηφοφορία. Δεν επιτυγχάνουμε, λοιπόν, μυστική ψηφοφορία μέσω επιστολικής ψήφου. Δεν γίνεται αυτό το πράγμα. Πρέπει να βρούμε μια λύση. Η μυστική ψηφοφορία, για να τιμήσουμε τη διαδικασία, όπως πρέπει να την τιμήσουμε λοιπόν, και όπως προβλέπει και ο Κανονισμός της Βουλής, πρέπει να είναι μυστική ψηφοφορία, η οποία δεν επιτυγχάνεται - επαναλαμβάνω - μέσα από την επιστολική ψήφο, που ξέρουμε πώς θα γίνει. Θα τα ετοιμάσει η Κοινοβουλευτική Ομάδα μέσα τα φακελάκια και θα φύγουν έτοιμα. Δεν γίνεται, λοιπόν, έτσι. Ο Βουλευτής πρέπει να έλθει εδώ, να ψηφίσει μυστικά, όπως προβλέπει η διαδικασία. Ευχαριστώ.
Κύριε Πλεύρη, έχετε τον λόγο.
Ξεκινώντας από το πρώτο, θέλω να πω ότι και η πλειοψηφία συμφωνεί ότι ο κ. Παππάς μπορεί να μιλήσει οποιαδήποτε στιγμή θέλει και πρέπει να έχει και την απόλυτη ανοχή, όσο χρόνο χρειαστεί για να εκθέσει τις θέσεις του. Άρα δεν τίθεται κανένα θέμα από την πλευρά μας ως προς αυτό το ζήτημα. Για το δεύτερο ζήτημα της διάρκειας, ήδη η διάρκεια που έχετε θέσει, κύριε Πρόεδρε, είναι δώδεκα ώρες, πολύ περισσότερες απ' αυτές που ορίζει ο Κανονισμός. Μιλάμε για έναν κύκλο ομιλητών που αν τηρηθούν…
Δεν είναι δώδεκα. Το ανώτατο είναι δέκα ώρες εκ του Κανονισμού.
Συγγνώμη, δέκα ώρες. Αν δούμε ότι ο μόνος κύκλος που μπαίνει από πέντε λεπτά είναι μία ώρα επιπλέον, στις επτά ώρες, δηλαδή έχετε ήδη τρεις ώρες παραπάνω από ό,τι ορίζεται. Πάμε τώρα στο τρίτο ζήτημα, στο επίμαχο. Πρώτα απ' όλα, δεν έχω καταλάβει αν τίθεται θέμα παραβίασης Συντάγματος, Κανονισμού ή αν είναι ένα ζήτημα ηθικής τάξεως, διότι θέμα Συντάγματος δεν τίθεται, γιατί το άρθρο 86 δεν ορίζει σ' αυτή τη διαδικασία ούτε τη μυστική ψήφο. Το άρθρο 86 ορίζει απλώς ότι είναι ψηφοφορία με τον απόλυτο αριθμό των Βουλευτών. Πάμε στον Κανονισμό ως προς το γράμμα. Ως προς το γράμμα του Κανονισμού, με την τροποποίηση η οποία έχει γίνει πλέον για λόγους πανδημίας, δίνεται η δυνατότητα της επιστολικής ψήφου. Άρα δεν τίθεται θέμα στο γράμμα. Πάμε τώρα στην ηθική διάσταση που ετέθη, η οποία είναι προσβλητική και για τον Βουλευτή όπως ετέθη. Αν κάποιος πιστεύει ότι ο Βουλευτής έχει κλειστούς φακέλους που έρχονται και τους ρίχνουν εδώ πέρα, τότε με συγχωρείτε προσβάλλουμε το ίδιο το λειτούργημα το οποίο κάνουμε. Αυτό μπορεί να συμβαίνει, ενδεχομένως, στην Κοινοβουλευτική Ομάδα που αναφέρθηκε ότι λειτουργεί έτσι, αλλά δεν λειτουργεί στον Βουλευτή. Δεύτερον, εάν υπάρχει θέμα ως προς αυτό που έθεσε ο αξιότιμος κ. Ραγκούσης, κατά πόσο δηλαδή σε όλη αυτή τη διάρκεια πότε θα στείλει την ψήφο, πάμε να δούμε τι έχει γίνει στο παρελθόν. Στις 21-2-2018 υπήρχαν σαράντα ψηφοδέλτια επιστολικά, μυστικά, κυρίες και κύριοι συνάδελφοι του ΣΥΡΙΖΑ, στη συζήτηση και λήψη απόφασης για σύσταση προκαταρκτικής. Τέσσερις Βουλευτές του ΣΥΡΙΖΑ που ήταν Υπουργοί απείχαν, σαράντα ψηφοδέλτια μπήκαν στην κάλπη. Εάν υπάρχει θέμα ηθικής τάξεως, δεν υπήρχε γι' αυτά τα σαράντα ψηφοδέλτια; Στις 18-5-2018 πάλι είχαμε δέκα κάλπες και πενήντα ψηφοδέλτια μπήκανε μέσα. Θεωρήθηκε ότι τηρήθηκε η μυστική διαδικασία. Ο Κανονισμός τότε δεν είχε αλλάξει. Ο ίδιος Κανονισμός είναι τώρα που προβλέπει αυτή τη δυνατότητα και στην πανδημία. Εάν υπήρχε πρόβλημα τότε που έλειπαν στο εξωτερικό με τα πενήντα ψηφοδέλτια που μπήκαν, γιατί να υπάρχει πρόβλημα τώρα; Στη συζήτηση στη συνέχεια για τον κ. Παπαγγελόπουλο, τρία ψηφοδέλτια ήλθαν επιστολικά. Και το βασικότερο απ' όλα είναι ότι πλέον έχουμε την αλλαγή του Κανονισμού, η οποία ορίζει ρητώς ότι μετά από γνωμοδότηση - προσέξτε - της Επιστημονικής Υπηρεσίας της Βουλής κατά πόσο τηρείται ο όρος της μυστικότητας της διαδικασίας, είναι θετική η γνωμοδότηση της Βουλής και δίνεται η δυνατότητα σε συνθήκες όπως ζούμε τώρα να γίνει χρήση της επιστολικής ψήφου, η οποία προφανώς δεν είναι και υποχρεωτική. Άρα ο Βουλευτής αυτή τη στιγμή έχει τη δυνατότητα να ασκήσει το δικαίωμα του με φυσική παρουσία, να έρθει εδώ πέρα να ψηφίσει και έχει και το δικαίωμα από το γράμμα του Κανονισμού να ασκήσει το δικαίωμά του και με επιστολική ψήφο. Συνεπώς δεν υπάρχει κανένα πρόβλημα πρωτίστως από το Σύνταγμα, γιατί δεν αναφέρεται ούτε η μυστική ψηφοφορία και σε καμμία περίπτωση από τον Κανονισμό της Βουλής. Το γράμμα είναι σαφές και το επιτρέπει. Όποιος διαφωνεί διαφωνεί, αλλά ορίζεται μέσα στον Κανονισμό της Βουλής.
Ολοκληρώστε, κύριε Πλεύρη.
Και σίγουρα από άποψη ηθικής τάξης τηρείται σ' όλες τις διαδικασίες αυτή η διαδικασία και ποτέ δεν έχει τεθεί θέμα ότι κάμπτεται η μυστικότητα.
Ολοκληρώθηκαν οι τοποθετήσεις επί της διαδικασίας. Συμπληρωματικά, το Προεδρείο έχει να πει σε ό,τι αφορά τον κ. Παππά, συμφωνήσαμε ομοφώνως ότι όποτε θέλει να μιλήσει, να μιλήσει. Πρόταση ήταν εξάλλου του Προεδρείου ως είθισται. Δεν κάναμε καμμιά πρωτοτυπία. Ως προς την ώρα, κύριε Ραγκούση, εμείς έχουμε χρονομετρήσει και κανονικά τελειώνουμε στις 17.00΄. Επειδή, ενδεχομένως, να έλθουν κάποιοι Αρχηγοί κομμάτων και οπωσδήποτε το Προεδρείο θα δείξει μια μικρή ανοχή στους εισηγητές και στους συναδέλφους, βάλαμε άλλες δύο ώρες. Επομένως, η λήξη στις 19.00΄ είναι με φουλ ανοχή και εφόσον μιλήσουν και Αρχηγοί κομμάτων. Δεν έχουμε ενημέρωση ποιοι θα μιλήσουν, αλλά σίγουρα δεν θα μιλήσουν όλοι. Λάβετε υπ' όψιν σας ότι είναι τρεις ώρες με φυσική παρουσία και μετά θέλει άλλες δύο ώρες για να γίνει η καταγραφή, χωρίς να γίνει λάθος του αποτελέσματος. Πρέπει να σκεφτόμαστε λίγο και τους υπαλλήλους της Βουλής. Δηλαδή, πριν τις 00.00΄ δεν θα τελειώσει η διαδικασία ούτε για τον Προεδρεύοντα ούτε για τους εισηγητές των κομμάτων. Θα έχει τελειώσει για τους άλλους συναδέλφους νωρίτερα. Και, πέραν αυτών που είπε ο κ. Πλεύρης, υπάρχει και συζήτηση στις 8-10-2019, χωρίς να έχει αλλάξει ο Κανονισμός της Βουλής, τότε που ήτανε η πρόταση που κατέθεσαν τριάντα Βουλευτές της Νέας Δημοκρατίας σχετικά με τον κ. Παπαγγελόπουλο, όπου τρεις Υπουργοί εψήφισαν χωρίς να έχει αλλάξει ο Κανονισμός της Βουλής με επιστολική ψήφο. Δεν ετέθη θέμα από κανέναν μέσα στην Αίθουσα. Δεν μιλάω για πριν επί ΣΥΡΙΖΑ που ήταν δέκα οι κάλπες και ήταν σαράντα ψηφοδέλτια τη μια φορά και πενήντα ψηφοδέλτια την άλλη, χωρίς να το προβλέπει ο Κανονισμός της Βουλής. Στις 19-5-2020, επίσης, συνέβη το ίδιο και με την αλλαγή πλέον του Κανονισμού το τυπικό μέρος έχει εκληφθεί. Εσείς βάλατε μια πολιτική διάσταση, κύριε Ραγκούση. Επίσης, μου κάνει λίγο εντύπωση, γιατί ο ΣΥΡΙΖΑ δεν είχε ψηφίσει, διότι όταν έγινε η συνεδρίαση της Επιτροπής για τον Κανονισμό της Βουλής, η αλλαγή αυτή για την επιστολική ψήφο υπερψηφίστηκε απ' όλα τα κόμματα πλην του ΣΥΡΙΖΑ. Την έχετε ψηφίσει τα υπόλοιπα κόμματα. Έχω τα Πρακτικά εδώ. Και σαφέστατα λέει για ποιες περιπτώσεις έγινε και υπάρχει και ειδική παράγραφος - μην τα διαβάζω τώρα - που λέει «λόγω λήψης μέτρων». Κατεγράφησαν οι ενστάσεις, λοιπόν. Φαντάζομαι θα επανέλθετε και στην τοποθέτησή σας. Να μη χάνουμε περισσότερο χρόνο. Να ξεκινήσουμε την κουβέντα με πρώτη την εισηγήτρια από τη Νέα Δημοκρατία, την κ. Παπακώστα Αικατερίνη. Ορίστε, κυρία Παπακώστα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κατά την άσκηση της διακυβέρνησης της χώρας από το κόμμα της Αξιωματικής σήμερα Αντιπολίτευσης, η πολιτική ρητορική της τότε κυβερνήσεως του ΣΥΡΙΖΑ δομήθηκε εμφορούμενη και διαπνεόμενη στο σύνολό της από το αφήγημα περί ηθικού πλεονεκτήματος της Αριστεράς. Ωστόσο, στην πραγματικότητα η ως άνω περίοδος διακυβέρνησης χαρακτηρίστηκε πρωτίστως από πολιτικό αμοραλισμό, ενώ διαπνεόταν ως επί το πλείστον από αριβισμό, καιροσκοπισμό και ιδίως από την ατέρμονη ψυχαναγκαστική - θα έλεγε κανείς - απαίτηση διαμόρφωσης και υπονόμευσης συγκεκριμένων θεσμών, προκειμένου το σύνθημα «πρώτη φορά αριστερά» να αντικατασταθεί με κάθε θεμιτό και αθέμιτο μέσο από την επιδίωξη «για πάντα αριστερά». Και τούτο αποδεικνύεται ευθαρσώς - δυστυχώς για την ελληνική κοινωνία, αλλά και για το ίδιο το πολιτικό μας σύστημα - καθ' όσον στελέχη του ΣΥΡΙΖΑ εμφανίστηκαν κατά την περίοδο της διακυβέρνησής του επιρρεπή, εκτός των άλλων, σε τρία θανάσιμα αμαρτήματα, ήτοι στην ανάπτυξη ανάρμοστων σχέσεων Υπουργών με οικονομικούς παράγοντες, στο σχέδιο άλωσης των μέσων μαζικής ενημέρωσης με τη στήριξη αμφιλεγόμενων επιχειρηματιών στον διαγωνισμό για τις τηλεοπτικές άδειες και στην προσπάθεια χειραγώγησης της ελληνικής δικαιοσύνης με την επιλογή ημέτερων δικαστικών λειτουργών. Και πριν αντιδράσετε διαρρηγνύοντας τα ιμάτιά σας, αξιότιμοι συνάδελφοι της Αξιωματικής Αντιπολίτευσης, κατηγορώντας μας για δήθεν διχαστική πολιτική λασπολογία εναντίον σας, επιτρέψτε μας να αναμοχλεύσουμε τη μνήμη σας και να σας καταστήσουμε σαφές ότι δεν διεκδικούμε την πατρότητα της ανωτέρω διαπίστωσης, καθ' όσον τούτη δεν αποτελεί παρά τοποθέτηση του δικού σας πρώην Υπουργού και νυν συναδέλφου Βουλευτή του ΣΥΡΙΖΑ κ. Ευκλείδη Τσακαλώτου τον Αύγουστο του 2017 στην Κεντρική Επιτροπή του ΣΥΡΙΖΑ. Σήμερα, λοιπόν, βρισκόμαστε εδώ, προκειμένου να διερευνηθεί το ενδεχόμενο τέλεσης ενός εκ των τριών θανάσιμων αμαρτημάτων του ΣΥΡΙΖΑ, ήτοι αυτού του σχεδίου άλωσης και χειραγώγησης των μέσων ενημέρωσης της χώρας με τρόπο απολύτως παράνομο και αντιθεσμικό, καθώς και την εμπλοκή σ' αυτό συγκεκριμένων πολιτικών αξιωματούχων και τούτο διότι, με βάση τα αναφερόμενα στο υπ' αριθμόν 959 του 2021 έγγραφο της αντιεισαγγελέως του Αρείου Πάγου, διαβιβάστηκε στη Βουλή φάκελος δικογραφίας που αφορά στον συνάδελφο Βουλευτή της Αξιωματικής Αντιπολίτευσης κ. Νικόλαο Παππά, πρώην Υπουργό Επικρατείας και εν συνεχεία Ψηφιακής Πολιτικής, Τηλεπικοινωνιών και Ενημέρωσης. Από την ενδελεχή ανάγνωση της ανωτέρω δικογραφίας προκύπτουν πλείστα ερωτήματα, τα οποία αναμφισβήτητα προκαλούν σοκ και δέος, αναφορικά με τη δράση και τις μεθοδεύσεις του τότε Υπουργού κ. Παππά ως έχων την αρμοδιότητα για τις τηλεοπτικές άδειες το 2016 αλλά και το γενικό πρόσταγμα, προκειμένου να λάβει ο κ. Καλογρίτσας άδεια τηλεοπτικού σταθμού. Οι σοκαριστικές αποκαλύψεις που προκύπτουν από την δικογραφία και δη τις μαρτυρικές καταθέσεις και τα αποδεικτικά έγγραφα ξεπερνούν τη λειτουργία του παρακράτους από το ΣΥΡΙΖΑ και παραπέμπουν σε πρακτικές μαφίας. Ξέραμε βεβαίως για τα βοσκοτόπια. Όμως, στο φως ήρθαν και ιστορίες με εικονικές συμβάσεις, πολιτικές εντολές και εκατομμύρια που άλλαζαν χέρια. Πρωταγωνιστής ξανά, όπως και στους διαλόγους με τον επιχειρηματία κ. Σάμπι Μιωνή, ο κ. Νίκος Παππάς. Βεβαίως, αυτή τη φορά το «μαγαζί» έχει άλλο όνομα. Αποκαλείται «White House». Όμως, ο τρόπος που αυτό λειτουργεί είναι το ίδιο σκοτεινός και ο στόχος παραμένει απόλυτα ο ίδιος: η δημιουργία ενός παραθεσμικού μηχανισμού στη δικαιοσύνη, στο κράτος, στα μέσα μαζικής ενημέρωσης που θα υπηρετεί - τι άλλο; - το «μαγαζί». Τα ερωτήματα που χρήζουν απάντησης, λοιπόν, είναι αμείλικτα: Ζήτησε ο κ. Παππάς από τον κ. Καλογρίτσα να συμμετάσχει σε εταιρικό σχήμα, το οποίο θα ελάμβανε άδεια τηλεοπτικού σταθμού ως μπροστινός δανείζοντας το αριστερό καθαρό επιχειρηματικό του όνομα, με στόχο ο εν λόγω σταθμός να ελέγχεται από το ΣΥΡΙΖΑ προάγοντας τις πολιτικές θέσεις αυτού και αποδομώντας παράλληλα τους πολιτικούς του αντιπάλους; Παραβίασε τους όρους του διαγωνισμού και τα καθήκοντά του μεσολαβώντας και ζητώντας από τους εκπροσώπους της εταιρείας «CCC» να συμμετάσχει η εταιρεία στο εγχείρημα χορηγώντας αρχικά το ποσό των 3 εκατομμυρίων ευρώ στον κ. Καλογρίτσα για την έκδοση εγγυητικής επιστολής ισόποσης αξίας για τη συμμετοχή του στο διαγωνισμό με τη διασφάλιση ότι θα ελάμβανε την άδεια; Έδωσε εντολή ο κ. Παππάς ως αναφέρεται στην έγκληση και στα συνοδευτικά αυτής υπομνήματα να δώσει ο κ. Καλογρίτσας το όνομά του και μόνο, ενώ αυτοί θα εισέφεραν τα υπόλοιπα χρήματα που έφταναν τα 50 εκατομμύρια και θα είχαν έτσι την πλήρη ευθύνη, οργάνωση και εποπτεία του όλου εγχειρήματος; Δόθηκαν τα χρήματα για το σκοπό αυτό μέσω εικονικής συμβάσεως υπερεργολαβίας ως ο πλέον κατάλληλος τρόπος εμφάνισης της μεταφοράς των χρημάτων για νόμιμη αιτία ως προκύπτει από την ανταλλαγή μηνυμάτων ηλεκτρονικής αλληλογραφίας; Έδωσε εντολή ο κ. Παππάς και διασφάλισε μετά την ακύρωση του διαγωνισμού την επιστροφή των 3 εκατομμυρίων ευρώ στην εταιρεία συμφερόντων του κ. Καλογρίτσα, μολονότι η εγγυητική είχε καταπέσει και εν συνεχεία έδωσε εντολή να διοχετευθεί το ως άνω ποσό στη φιλοκυβερνητική τότε εφημερίδα «DOCUMENTO» και μετά να αποκτηθεί το σύνολο του ενεργητικού αυτής από τον κ. Βαξεβάνη χωρίς κάποιο αντάλλαγμα από τον κ. Καλογρίτσα; Ζήτησε περαιτέρω - και αποτελεί τούτο αυτοτελή παράνομη πράξη, σε σχέση με την προηγούμενη - από τον επιχειρηματία κ. Μαρινάκη να δώσει στον κ. Καλογρίτσα το ποσό των 20,5 εκατομμυρίων ευρώ, για να πληρωθεί η δόση για την τηλεοπτική άδεια του παρόχου, που θα ελεγχόταν από το ΣΥΡΙΖΑ; Ζήτησε - και αποτελεί τούτο επίσης αυτοτελή παράνομη πράξη - από τον επιχειρηματία κ. Κοντομηνά να παραδώσει το 51% του τηλεοπτικού μέσου ιδιοκτησίας του στον κ. Καλογρίτσα, προκειμένου να αποκτήσει εκείνος τηλεοπτικό κανάλι που θα ελεγχόταν από τον ΣΥΡΙΖΑ; Συντόνισε ως προκύπτει από τα μηνύματα ηλεκτρονικού ταχυδρομείου, τα οποία συμπεριλαμβάνονται στη δικογραφία, τη μεταφορά του ποσού των 3 εκατομμυρίων ευρώ στην εταιρεία του κ. Καλογρίτσα με γνωστούς της κυβέρνησης στα Ηνωμένα Αραβικά Εμιράτα και στην Κύπρο, συναλλαγή μάλιστα που ως αναφέρεται δεν έπρεπε να αφήσει στίγμα; Γνώριζε ή δεν γνώριζε ότι ο κ. Καλογρίτσας δεν πληρούσε τις προϋποθέσεις, για να συμμετάσχει στο διαγωνισμό για τις τηλεοπτικές άδειες, καθ' όσον και ως ο ίδιος παραδέχεται δεν διέθετε την κεφαλαιακή επάρκεια, όπως και το απαιτούμενο «πόθεν έσχες»; Επιχείρησε ωστόσο να διασφαλίσει και εν τέλει διασφάλισε την παράνομη συμμετοχή του κ. Καλογρίτσα ζητώντας χρήματα από τρίτους, παραβιάζοντας τοιουτοτρόπως τους όρους και τις προϋποθέσεις του διαγωνισμού, με τελική στόχευση να εξασφαλίσει στον κ. Καλογρίτσα τηλεοπτική άδεια και κανάλι, το οποίο θα ελεγχόταν από το ΣΥΡΙΖΑ; Διέψευσε ποτέ ο κ. Παππάς - και αν όχι, γιατί; - τις δηλώσεις των ανωτέρω επιχειρηματιών, που επιβεβαίωσαν σε συνεντεύξεις τους την ανωτέρω εμπλοκή του κ. Παππά; Εμείς, αγαπητοί συνάδελφοι, ως Αξιωματική Αντιπολίτευση είχαμε ήδη τότε καταγγείλει στο ελληνικό Κοινοβούλιο ότι η εταιρεία του κ. Καλογρίτσα συμμετείχε παράνομα στο διαγωνισμό, καθ' όσον εισέφερε εκπρόθεσμη εγγυητική επιστολή, ο φάκελος που είχε καταθέσει πριν τη διεξαγωγή του διαγωνισμού δεν απεδείκνυε ότι διέθετε τα χρήματα για να συμμετάσχει σε αυτόν, ανακηρύχθηκε παράνομα ως οριστικός υπερθεματιστής, αφού τόσο από το φάκελο συμμετοχής όσο και από τον έλεγχο μετά προέκυπτε ότι δεν διέθετε τα χρήματα για την άδεια, αλλά υπήρχε βεβαίως και η αναφορά για τα περιβόητα βοσκοτόπια. Μάλιστα, πέραν του κοινοβουλευτικού ελέγχου, υποβάλαμε και μηνυτήρια αναφορά αξιόποινων πράξεων, με αποτέλεσμα να ασκηθεί δίωξη στον κ. Κρέτσο και στα μέλη της επιτροπής διενέργειας του διαγωνισμού που ήταν τοποθετημένοι και απόλυτα ελεγχόμενοι από το ΣΥΡΙΖΑ. Και φυσικά, όπως είναι πάγια τακτική σας, εσείς κυρίες και κύριοι συνάδελφοι της Αξιωματικής Αντιπολίτευσης, τότε μας λοιδορούσαν προς τούτο. Όμως και πάλι, αν δεν θεωρείτε επαρκείς ή αξιόπιστες τις καταθέσεις του πρώην μπροστινού και φίλου σας κ. Καλογρίτσα, ακόμα και αν θεωρηθεί ότι αποτελούν δήθεν αποκυήματα της φαντασίας του, όπως ισχυρίζεστε, πώς άραγε μπορούν να ερμηνευτούν τα μηνύματα της ηλεκτρονικής αλληλογραφίας των στελεχών της εταιρείας «CCC» και οι καταθέσεις του κ. Τόμπρα και των άλλων στελεχών; Γιατί δεν έπρεπε άμεσα ή έμμεσα να καταγραφούν σε συναλλαγή χρηματοδότησης, η οποία θα άφηνε ίχνος για την τελική συναλλαγή; Ποιοι είναι οι επικεφαλής; Ποιος είναι ο «Λευκός Οίκος» και ποια η «White Porscha»; Ποιοι είναι οι φίλοι που θα λάμβαναν τα χρήματα και ποιος είναι ο επίδικος κυπριακός λογαριασμός; Θα ισχυριστείτε σήμερα στη Βουλή των Ελλήνων και ενώπιον του ελληνικού λαού ότι δεν χρήζει να δοθεί απάντηση σε όλα αυτά τα ερωτήματα; Με βάση τις καταγγελίες της σχετικής δικογραφίας, ο «Λευκός Οίκος» είναι η τότε ελληνική κυβέρνηση και η «White Porscha» είναι το πρόσωπο που συνδεόταν τότε με αυτή. Πώς θα μας εξηγήσετε σήμερα, εσείς, κυρίες και κύριοι συνάδελφοι της Αξιωματικής Αντιπολίτευσης, το γεγονός ότι τα στελέχη της εν λόγω εταιρείας φέρεται ότι γνώριζαν για την εικονικότητα της σύμβασης και αν αυτό δεν ισχύει - όπως ισχυρίζεστε - και πρόκειται για νόμιμη συναλλαγή, γιατί τότε κατ' απαίτησή τους δεν έπρεπε να αφήσει αποτύπωμα; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, θα χρειαστώ δύο λεπτά ακόμη. Ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Οι ανωτέρω ενέργειες και παραλείψεις του πρώην Υπουργού κ. Παππά, κυρίες και κύριοι συνάδελφοι, αποτελούν αναμφισβήτητα επαρκείς ενδείξεις πλήρωσης της αντικειμενικής υπόστασης συγκεκριμένων ποινικών αδικημάτων και ειδικότερα της δωροληψίας πολιτικού προσώπου και δη με το αξίωμα του Υπουργού κατά συρροή και κατ' εξακολούθηση ως στοιχειοθετείται στην παράγραφο 1 του άρθρου 159 του Ποινικού Κώδικα, της παράβασης καθήκοντος κατά συρροή και κατ' εξακολούθηση ως στοιχειοθετείται στο άρθρο 259 του Ποινικού Κώδικα. Για τους ανωτέρω λόγους προτείνεται και σύμφωνα με τον νόμο η συγκρότηση Ειδικής Κοινοβουλευτικής Επιτροπής για τη διενέργεια της κατά νόμο προκαταρκτικής εξέτασης κατά του πρώην Υπουργού κ. Νικολάου Παππά, προκειμένου να διερευνηθεί η πιθανότητα τέλεσης των ως άνω αδικημάτων κατά την άσκηση των καθηκόντων του. Επιβάλλεται δε η προκαταρκτική εξέταση να διενεργηθεί άμεσα, όχι επειδή η Νέα Δημοκρατία επιθυμεί - όπως για μια ακόμη φορά αναληθώς ισχυρίζεστε - να αλλάξει η ατζέντα σε σχέση με επίκαιρα ζητήματα, όπως είναι η πανδημία του κορωνοϊού και οι οικονομικές συνέπειες που αυτή δημιουργεί, αλλά γιατί είμαστε υποχρεωμένοι προς τούτο θεσμικά, καθ' όσον η όποια χρονοτριβή και κυρίως η αναστολή των εργασιών του Κοινοβουλίου που επιδιώκει πολιτικά ο ΣΥΡΙΖΑ θα οδηγήσει σε παραγραφή των όποιων ευθυνών - αν υπάρχουν - του κ. Παππά. Και επειδή πολύς λόγος γίνεται τελευταία περί του φυσικού δικαστή, θα πρέπει να ξεκαθαρίσουμε σ' αυτό το σημείο ότι στην περίπτωση που το Σώμα σήμερα αποφανθεί περί της σύστασης προκαταρκτικής επιτροπής και στην περίπτωση που η συσταθείσα τότε προκαταρκτική επιτροπή θα συντάξει πόρισμα, προκειμένου να οδηγηθεί στη δικαιοσύνη ο κ. Παππάς, τότε τον λόγο θα τον έχει ασφαλώς το Ειδικό Δικαστήριο. Κυρίες και κύριοι συνάδελφοι, γνωρίζετε πολύ καλά ότι η ελληνική κοινωνία υπό το βάρος της πανδημίας και των οικονομικών και κοινωνικών συνεπειών που αυτή δημιουργεί δεν δύναται να αποδεχθεί την ύπαρξη νέων σκιών στην πολιτική ζωή της χώρας και επιθυμεί εκείνη πρωτίστως τη διερεύνηση υποθέσεων που φέρουν οσμή σκανδάλου. Η απαξίωση και η καταστρατήγηση των θεσμών του κράτους δικαίου και της δημοκρατίας που επιχειρήθηκε και έλαβε χώρα κατά την πενταετή διακυβέρνηση του ΣΥΡΙΖΑ υπήρξε αναμφισβήτητα βάναυση: Ο άκρατος λαϊκισμός, η σύνδεση πολιτικής και χρήματος, η παράλληλη λειτουργία εξωθεσμικών και παράλληλων κέντρων, η προσπάθεια ελέγχου όλων των αρμών της εξουσίας, η ανοχή σε παρακρατικές μεθόδους πλουτισμού των Υπουργών της, αρκεί οι δουλειές που έκαναν - το «outsourcing» - να μην εμπόδιζαν την ατζέντα του «μαγαζιού». Η κατασκευή καταγγελιών κατά της συζύγου του Πρωθυπουργού και άλλων πολιτικών προσώπων δεν αποτελούν παρά την απτή απόδειξη της ολικής κατάρρευσης του δήθεν ηθικού πλεονεκτήματος της Αριστεράς. Η δε υπόθεση του διαγωνισμού - φιάσκο για τις τηλεοπτικές άδειες του κ. Παππά είναι σίγουρο ότι θα διδάσκεται για πολλά χρόνια στα πανεπιστήμια ως πρότυπο διαπλοκής. Είμαστε αποφασισμένοι, λοιπόν, να διερευνήσουμε με πληρότητα και αντικειμενικότητα μία ακόμη υπόθεση που φέρεται ότι εκπορεύθηκε από την κυβέρνηση ΣΥΡΙΖΑ με σκοπό αυτή τη φορά τον έλεγχο του Τύπου.
Κλείστε με αυτό, κυρία συνάδελφε.
Ως πολιτικός κόσμος και κυρίως ως ελληνικό Κοινοβούλιο - τελειώνω, κύριε Πρόεδρε - οφείλουμε πρωτίστως να επιδιώκουμε άπλετο φως σε όλες τις φερόμενες προς κρίση υποθέσεις, σεβόμενοι πάντα ως φυσικό και νομικό επακόλουθο απολύτως το τεκμήριο αθωότητας του υπό διερεύνηση πολιτικού προσώπου και ενεργώντας πάντα θεσμικά στο πλαίσιο των καθηκόντων μας, ως αυτά καθορίζονται από τους νόμους και τον Κανονισμό της Βουλής. Ευχαριστώ πολύ.
Τον λόγο τώρα θα έχει ο εισηγητής από τον ΣΥΡΙΖΑ, ο συνάδελφος κ. Τζανακόπουλος Δημήτριος. Ορίστε, κύριε Τζανακόπουλε, έχετε τον λόγο.
Ευχαριστώ, κύριε Πρόεδρε. Είναι προφανές ότι η Κυβέρνηση βρίσκεται στον απόλυτο πανικό. Για άλλη μια φορά απούσα σε μια κίνηση κενού συμβολισμού, διότι στην πραγματικότητα είναι σήμερα ανάμεσά μας ο κ. Μητσοτάκης και οι Υπουργοί του στην κατασκευή αυτής της υπόθεσης, στην κατασκευή αυτής της συκοφαντίας απέναντι στον Νίκο Παππά, τον Βουλευτή του ΣΥΡΙΖΑ και πρώην Υπουργό. Εκεί που είναι πραγματικά απούσα η Κυβέρνηση είναι στη διαχείριση της πανδημίας που σαρώνει και θερίζει. Κάθε μέρα σημειώνονται θλιβερά ρεκόρ. Πρώτη η Ελλάδα στον ρυθμό αύξησης κρουσμάτων και νεκρών τις τελευταίες δύο εβδομάδες, τεσσαρακοστή ανάμεσα σε πενήντα τρεις χώρες σε σχέση με τη διαχείριση του κορωνοϊού, σύμφωνα με τη λίστα του «BLOOMBERG». Θλιβερό ρεκόρ σήμερα διασωληνωμένων. Καθημερινά δεκάδες συμπολίτες μας χάνουν τη ζωή τους έξω από μονάδες εντατικής θεραπείας, με τα ποσοστά των νεκρών εκτός ΜΕΘ να αγγίζουν ακόμα και το 80%. Αυτή είναι η κατάσταση στην οποία σήμερα βρίσκεται η χώρα. Για να μην μιλήσουμε για την οικονομία και τους δημοκρατικούς θεσμούς οι οποίοι πλέον βρίσκονται σε συνθήκη βαθύτατης κρίσης. Μέσα, λοιπόν, σ' αυτή τη συνθήκη, μέσα σ' αυτό το κλίμα η Κυβέρνηση θα κάνει τα πάντα για να αποδράσει και να αλλάξει την ατζέντα, αλλά και να οξύνει την πολιτική αντιπαράθεση, διότι εδώ και μήνες σάς λέμε ότι ο κ. Μητσοτάκης είτε με τη σημερινή αυτή επιχείρηση είτε με την όξυνση σε επίπεδο κοινωνίας - θυμηθείτε τα γεγονότα στη Νέα Σμύρνη - επιχειρεί μέσω της στρατηγικής της έντασης να αποδράσει από το αδιέξοδο το οποίο ο ίδιος δημιούργησε. Σ' αυτή, λοιπόν, τη γενική στρατηγική της όξυνσης και της έντασης εντάσσεται και η σημερινή σας πρωτοβουλία, η οποία καταλαβαίνω ότι δεν είναι δική σας, είναι του κ. Μητσοτάκη. Αυτός είναι ο πρώτος λόγος για τη σημερινή φάρσα, στην οποία για άλλη μια φορά σύρετε το Κοινοβούλιο μετά την προηγούμενη φάρσα, την υπόθεση Παπαγγελόπουλου. Υπάρχει, όμως και άλλος λόγος, δεν είναι μόνο η απόδραση. Ο άλλος λόγος είναι η εκδίκηση και ένα ανεξόφλητο γραμμάτιο της παράταξής σας, της Νέας Δημοκρατίας και του ίδιου του κ. Μητσοτάκη, στους καναλάρχες φίλους του. [[Χειροκροτήματα από την πτέρυγα του ΣΥΡΙΖΑ]] Διότι δεν πρόκειται ούτε εσείς ούτε οι καναλάρχες φίλοι του κ. Μητσοτάκη να συγχωρήσουν ποτέ το γεγονός ότι ο ΣΥΡΙΖΑ επιχείρησε και πέτυχε τον εξορθολογισμό και τη ρύθμιση του τηλεοπτικού τοπίου την προηγούμενη πενταετία. Διότι ήταν στα χρόνια της διακυβέρνησης του ΣΥΡΙΖΑ, όπου οι καναλάρχες για πρώτη φορά μετά το 1989 πλήρωσαν φόρο διαφήμισης και αναγκάστηκαν να πληρώσουν για τη χρήση των συχνοτήτων, τις οποίες εσείς, η δική σας παράταξη και κάθε ένας από εσάς, τους είχε παραχωρήσει δωρεάν επί μια εικοσαετία, εικοσιπενταετία. [[Χειροκροτήματα από την πτέρυγα του ΣΥΡΙΖΑ]] Για να συνεννοούμαστε σε σχέση με τα κίνητρά σας, σε σχέση με τα γραμμάτιά σας, σε σχέση με τους σχεδιασμούς σας. Αυτά είναι καθαρά και τα γνωρίζουν όλοι και τα γνωρίζετε και εσείς. Τώρα, πού στηρίζετε αυτή τη φάρσα; Τη στηρίζετε καθ' ολοκληρίαν στις αντιφατικές σε βαθμό γελοιότητας μαρτυρίες του κ. Καλογρίτσα. Θα μιλήσω πολύ λίγο για αυτές τις αντιφάσεις, θα έχουμε καιρό να τα πούμε και αργότερα. Ποιες είναι; Ότι δήθεν ο κ. Παππάς μεσολάβησε για να γνωριστεί με τους ιδιοκτήτες της «CCC», την οικογένεια Χούρι δηλαδή. Τι λέει, όμως, σχετικά ο κ. Τόμπρας, τον οποίο ο κ. Καλογρίτσας είχε καλέσει ως μάρτυρα; Ότι ήταν ο ίδιος ο κ. Τόμπρας ο οποίος μεσολάβησε για να γνωριστεί ο κ. Καλογρίτσας με την οικογένεια Χούρι, δηλαδή έχουμε τον μάρτυρα που καλεί ο κ. Καλογρίτσας να διαψεύδει τον κ. Καλογρίτσα. Πρώτο στοιχείο. Δεύτερον, λέτε ότι ήταν εικονική η σύμβαση μεταξύ της «ΤΟΞΟΤΗΣ Α.Ε.» και της «CCC» για τα έργα στα Ηνωμένα Αραβικά Εμιράτα. Αγνοείτε, όμως, ηθελημένα και σκοπίμως ότι υπάρχει σχετική απόφαση διαιτητικού δικαστηρίου της Ελβετίας, η οποία δικαιώνει την πλευρά της «CCC», λέγοντας ότι καμμία εικονικότητα δεν υπάρχει στη συγκεκριμένη σύμβαση και ότι εδώ υφίσταται ένα έργο το οποίο πρέπει να ολοκληρωθεί και έτσι, λοιπόν, δικαιώνει την πλευρά της οικογένειας Χούρι. Όμως, προκύπτει κιόλας από τα στοιχεία τα οποία υπάρχουν στην ίδια τη δικογραφία ότι ο κ. Καλογρίτσας και αφού κηρύχθηκε έκπτωτος από τον διαγωνισμό - απεβλήθη δηλαδή με την υπογραφή του τότε αρμοδίου κ. Κρέτσου - με δική μας υπογραφή, συνέχισε τις διαπραγματεύσεις με την εν λόγω εταιρεία, για να προχωρήσει το έργο. Το αγνοείτε και αυτό. Πάμε παρακάτω. Δόθηκαν, λέει, 3 εκατομμύρια στην Εφημερίδα «DOCUMENTO», ενώ προκύπτει ότι αυτά τα εκατομμύρια τα οποία έχει πάρει ο κ. Καλογρίτσας από την εταιρεία ήταν δεσμευμένα για μήνες μετά την κυκλοφορία της εφημερίδας «DOCUMENTO» μέχρι και τον Γενάρη του 2017, όταν και επεστράφησαν στον κ. Καλογρίτσα. Θέλετε να συνεχίσω; Όσον αφορά στα βοσκοτόπια, να σας θυμίσω ότι ήταν η δική σας κυβέρνηση, η κυβέρνηση του κ. Σαμαρά που το 2012-2013 διαφήμιζε την εν λόγω περιοχή ως την μέγιστη επενδυτική ευκαιρία διά στόματος του κ. Μηταράκη και μιλούσε για επενδύσεις ύψους 1,2 δισεκατομμυρίου ευρώ; Τα έχετε ξεχάσει αυτά;
Εντελώς!
Και εν πάση περιπτώσει, καταγγείλτε τότε και την «GRANT THORNTON», καταγγείλτε και το Συμβούλιο της Επικρατείας το οποίο έχει κρίνει επί όλων αυτών των ζητημάτων τα οποία εσείς σήμερα θέτετε ως δήθεν στοιχεία που ενοχοποιούν τον κ. Παππά, ότι δήθεν μεσολάβησε και επέτρεψε παρανόμως στον κ. Καλογρίτσα να συμμετάσχει σε έναν διαγωνισμό στον οποίο δεν έπρεπε να συμμετάσχει. Διότι αυτά έχουν κατατεθεί ως ενστάσεις ενώπιον του Συμβουλίου της Επικρατείας απ' όλους τους υπόλοιπους συμμετέχοντες στον διαγωνισμό και έχουν απορριφθεί ένα προς ένα. Επομένως τι ακριβώς ψάχνετε να βρείτε εδώ; Πάμε λίγο παρακάτω; Μετά από πέντε χρόνια λάσπης, συκοφαντίας, απειλών και εκβιασμών από τα εκδοτικά συγκροτήματα που συνθέτουν το «καθεστώς» Μητσοτάκη, διότι πλέον μιλάμε για καθεστώς σ' αυτή τη χώρα, καταλήξατε να φέρετε τούτη δω την πρόταση, αυτή εδώ τη φάρσα. Πέντε χρόνια έχετε γεμίσει τον κόσμο απειλές, εκβιασμούς, φωνασκίες, έχετε «πονέσει βουνό και έχετε γεννήσει ποντίκι». Το έχετε καταλάβει; Αυτή η πρόταση είναι πολιτικά εκδικητική, είναι νομικά αστεία και πραγματολογικά αντιφατική. Τι κάνετε τελικά; Τον κ. Καλογρίτσα που τον ανεβάζατε «μπροστινό» και τον κατεβάζατε «απατεώνα», τον ανάγετε σήμερα στον απόλυτο αξιόπιστο μάρτυρα που στηρίζει το σύνολο των κατηγοριών σας απέναντι στον Νίκο Παππά. Αυτό έχετε κάνει. Τον έχετε δικαιώσει, δηλαδή, στην πραγματικότητα εσείς οι ίδιοι. Και έχετε κάνει και κάτι περισσότερο. Σκεφτείτε ότι παίρνετε θέση σε μια διαμάχη μεταξύ ιδιωτών υιοθετώντας στο σύνολό της μία από τα δικαστήρια κριθείσα ως απαράδεκτη μαρτυρία ενός εκ των δύο. Αυτό έχετε κάνει! Αυτό έχετε κάνει!
Ο εισαγγελέας έστειλε τη δικογραφία!
Ακούστε, κυρίες και κύριοι συνάδελφοι!
Ηρεμία, σας παρακαλώ, κυρίες και κύριοι συνάδελφοι!
Πραγματικά αναρωτιέμαι πώς έχει το θράσος η Νέα Δημοκρατία, γιατί περί θράσους πρόκειται, να μιλάει για διαπλοκή. Σας άκουσα, κυρία Παπακώστα, να μιλάτε για διαπλοκή, για «αλισβερίσια», για παράνομους πλουτισμούς. Ξέρετε σε ποια παράταξη ανήκετε; Έχετε εικόνα; Έχετε δει τελευταία δελτία ειδήσεων; Έχετε δει σε ποια συνθήκη βρίσκεται η ενημέρωση στη χώρα αυτή; Και θεωρείτε ότι αυτό είναι τυχαίο και ότι δεν έχει να κάνει με τα ανεξόφλητα «γραμμάτια»; Και σας άκουσα να μιλάτε για σχέσεις με επιχειρηματίες. Ποιος; Η παράταξη του Κυριάκου Μητσοτάκη μιλάει στην Αριστερά για σχέσεις με επιχειρηματίες! Η παράταξη του «σκόιλ ελικίκου», η παράταξη των απευθείας αναθέσεων και των εταιρειών που ξεφυτρώνουν σαν τα μανιτάρια και δεν τις βρίσκουμε στο ΓΕΜΗ για να δούμε πού θα πάει το επόμενο κατοστάρικο, διακοσάρικο, τριακοσάρικο, εκατομμύριο, η παράταξη των υποκλοπών του Μαυρίκη και του Γρυλλάκη, η παράταξη που φυγάδευσε τον πρωθυπουργικό φίλο, τον κ. Χριστοφοράκο έρχεται και μας κάνει μαθήματα για σχέσεις με επιχειρηματίες! [[Χειροκροτήματα από την πτέρυγα του ΣΥΡΙΖΑ]] Η υπόθεση αυτή θα πάρει τον δρόμο της. Ξέρουμε ότι έχετε προαποφασίσει, όπως είχατε προαποφασίσει και στην προηγούμενη υπόθεση. Όμως, να ξέρετε καλά ότι η γραμμή που ακολουθείτε, η γραμμή της εκδίκησης δεν θα σας βγει σε καλό. Και όταν μιλάτε για «αλισβερίσια», όταν μιλάτε για σχέσεις με επιχειρηματίες, να ξέρετε κάτι πολύ καλά: Βοά ο τόπος, βοά η κοινωνία για το ποιοι μπαινοβγαίνουν στο Μαξίμου, βοά ο τόπος και η κοινωνία για εκατομμύρια που έρχονται και φεύγουν. Όμως, όλα αυτά θα έχετε χρόνο να τα σκεφτείτε καλά για να απολογηθείτε, όταν θα έρθει εκείνη η ώρα. Σας ευχαριστώ πολύ.
Τον λόγο έχει ο κ. Βασίλειος Κεγκέρογλου από το Κίνημα Αλλαγής. Παρακαλώ, όσοι συνάδελφοι θέλετε να βγείτε εκτός Αιθούσης, μπορείτε να το κάνετε. Όμως, εντός της Αιθούσης παρακαλώ να υπάρχει ηρεμία. Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Η συζήτηση σήμερα αφορά την πρόταση για σύσταση επιτροπής που θα διενεργήσει προκαταρκτική εξέταση με αντικείμενο τα μέσα μαζικής επικοινωνίας και την επιδίωξη του ελέγχου της ενημέρωσης με συγκεκριμένες μεθόδους. Έχουμε στα χέρια μας μία δικογραφία και με βάση αυτή και με την απόφαση της Βουλής, εφόσον αυτή υπάρξει, θα προχωρήσει η διαδικασία. Θα προσπαθήσω, λοιπόν, να περιοριστώ στο θέμα που συζητάμε σήμερα, γιατί η αντικειμενική και σφαιρική ενημέρωση αποτελεί κρίσιμο στοιχείο της δημοκρατίας και ταυτόχρονα βασικό δικαίωμα του πολίτη το οποίο, δυστυχώς, φαλκιδεύεται όχι μόνο σε δικτατορικά, αυταρχικά και ανελεύθερα καθεστώτα που επιδιώκουν τον πλήρη έλεγχό της, αλλά και σε σύγχρονες προηγμένες δημοκρατίες όπου επιδιώκεται ο επηρεασμός της. Η Ελλάδα που είναι μια δημοκρατία με σύγχρονο σύνταγμα και θεσμικό πλαίσιο, αλλά έχει και πολλά διδάγματα από την περίοδο της δικτατορίας, δυστυχώς βιώνει περιόδους με προσπάθεια περιορισμού της πολυφωνίας και του πλουραλισμού στην ενημέρωση. Η πολυφωνία και ο πλουραλισμός στην ενημέρωση αποτελούν θεμέλιο του δημοκρατικού πολιτεύματος και δεν μπορεί ούτε να περιορίζεται ούτε να ελέγχεται προς όφελος κυβερνήσεων, κομμάτων και κέντρων οποιασδήποτε μορφής εξουσίας. Θα ξεκινήσω από τα πρόσφατα και θα πάω προς τα πίσω, γιατί είναι νωπή η δημόσια συζήτηση και αντιπαράθεση για τη στήριξη των μέσων στην περίοδο της πανδημίας την οποία ως Κίνημα Αλλαγής χαρακτηρίσαμε ως καθαρά αναγκαία για την ενημέρωση των πολιτών, τη βιωσιμότητα των μέσων και τη διατήρηση των θέσεων εργασίας, αλλά ταυτόχρονα επιμείναμε ότι άλλο τόσο αναγκαία ήταν η τήρηση κανόνων για τη χρηματοδότηση και την κατανομή της κρατικής διαφήμισης με εφαρμογή κριτηρίων και απόλυτη διαφάνεια. Το Κίνημα Αλλαγής για τη στήριξη, την ανεξαρτησία και τη χειραφέτηση των μέσων πρότεινε ως κριτήρια την τηλεθέαση, την ακροαματικότητα, την κυκλοφορία, την επισκεψιμότητα, τον αριθμό των εργαζομένων και την εφαρμογή των διατάξεων που αφορούν τα περιφερειακά μέσα, αλλά και τη θεσμική αντιμετώπιση. Όμως, δεν εισακουστήκαμε. Η Κυβέρνηση της Νέας Δημοκρατίας επέμεινε στη σκοπιμότητα της διαμόρφωσης σχέσεων και δεσμών εξάρτησης με τα μέσα επικοινωνίας. Δεν την απέτρεψε ούτε το αρνητικότατο παράδειγμα της προηγούμενης κυβέρνησης ΣΥΡΙΖΑ, που είχε κατακρίνει και είχε ασκήσει δριμεία κριτική μαζί μας για τον βίο και την πολιτεία της κυβέρνησης ΣΥΡΙΖΑ - ΑΝΕΛ, μια κυβέρνηση που υποτίθεται ότι ξεκίνησε διαδικασίες για τη ρύθμιση του τηλεοπτικού πεδίου που ήταν αναγκαίες, αλλά, όπως γρήγορα αποκαλύφθηκε, επεδίωξε με ωμό τρόπο τη χειραγώγηση των μέσων και τον έλεγχο της ενημέρωσης. Με διατάξεις νόμου που κρίθηκαν αντισυνταγματικές, με κατά παραγγελία μελέτη για ολιγοπώλιο τεσσάρων καναλιών που θα διευκόλυνε τον κυβερνητικό έλεγχο, αλλά θα λειτουργούσε εις βάρος των συμφερόντων των πολιτών, με διαδικασίες αδειοδότησης, που κατά τεκμήριο προϋπέθεταν ή θα οδηγούσαν σε σύναψη συμβολαίων δούναι και λαβείν. Αυτά και πολλά άλλα αποτελούν μέρος του ευρύτερου σχεδίου για τον έλεγχο της ενημέρωσης με απαράδεκτες πολιτικές και μεθοδεύσεις, που αφαίρεσαν οξυγόνο από τη δημοκρατία, μεθοδεύσεις που αλλοίωσαν τον χαρακτήρα της δημοκρατίας, αλλά και παραβίαση αρχών, κανόνων, νόμων και του ίδιου του Συντάγματος. Πολλοί κάνουν συγκρίσεις με το καθεστώς Μαδούρο. Θεωρώ, όμως, ότι αυτό αν συνυπολογίσουμε τις διαφορετικές συνθήκες Ευρώπης και Λατινικής Αμερικής μπορεί να είναι αδικία για τη Βενεζουέλα. Όπως αποδείχθηκε, ούτε τα ελεγχόμενα κανάλια, όπως τα ήθελε η κυβέρνηση του ΣΥΡΙΖΑ, αλλά ούτε η κυβερνητική ΕΡΤ αρκούσαν. Όπως φαίνεται από τα στοιχεία της δικογραφίας, σχεδίασε και μεθόδευσε την ίδρυση ενός καθαρού και απόλυτα ελεγχόμενου μέσου, ενός φερέφωνου του ΣΥΡΙΖΑ, του ΣΥΡΙΖΑ CHANNEL, που θα έπαιζε και τον ρόλο του πολιορκητικού κριού προς τα υπόλοιπα μέσα. Οι μεθοδεύσεις και η επιδίωξη αλλοίωσης του διαγωνισμού και των κανόνων παραχώρησης του δημόσιου αγαθού των συχνοτήτων, η στρατολόγηση παρένθετων προσώπων και το στήσιμο ουσιαστικά και γενικότερα για να πάρει το ένα τέταρτο της Φλωρεντίας ο κ. Καλογρίτσας, είχαν αποκαλυφθεί από ποτέ. Σήμερα συζητούμε γιατί υπάρχει μια δικογραφία, καταθέσεις, καταγγελίες και στοιχεία που περιέχονται σ' αυτή, που αφ' ενός αποτελούν επιβεβαίωση των εκτιμήσεων και των καταγγελιών που είχαν γίνει από την αρχή και βέβαια αποτελούν συνέχεια όσων είχαν διαπιστωθεί το 2006 και αφ' ετέρου επιβάλλουν την περαιτέρω έρευνα σύμφωνα με τις προβλεπόμενες διαδικασίες. Υπενθυμίζω ότι στις 23 Σεπτεμβρίου του 2016 στην ανακοίνωση της Δημοκρατικής Συμπαράταξης ΠΑΣΟΚ - ΔΗΜΑΡ, την οποία «παίζει» να έχει γράψει εξολοκλήρου ο κ. Θεοχαρόπουλος που ήταν τότε αρμόδιος Βουλευτής επισημάναμε: «Στον διαγωνισμό για τις τηλεοπτικές άδειες η κυβέρνηση οργάνωσε μια ιλαροτραγωδία σε προφανή και προσβλητική για τη χώρα της αναντιστοιχία με θεμελιώδες θεσμικές, νομικές, οικονομικές, πολιτιστικές, ακόμα και αισθητικές συντεταγμένες του σύγχρονου δυτικού κόσμου» - θυμάστε τα κελιά - «με βασικό στόχο να ελέγξει και να αλυσοδέσει την ενημέρωση. Όλο το διάστημα που έχει μεσολαβήσει δημοσιοποιούνται καθημερινά με εκκωφαντικό τρόπο ανατριχιαστικές αποκαλύψεις για μεθοδεύσεις που προσβάλλουν το δημοκρατικό πολίτευμα της χώρας και συνιστούν βαριά αξιόποινες πράξεις. Τα ερωτήματα είναι αμείλικτα». Ενδεικτικά αναφέρω: «Πρώτον, ο Πάνος Καμμένος δημοσίως διατρανώνει ότι ο κουμπάρος του κ. Σπίρτζη ο κ. Καλογρίτσας διακινεί μαύρο χρήμα. Δεύτερον, τα βοσκοτόπια βαφτίζονται θέρετρα, με προκλητικά υπερτιμημένη αξία. Η διορισμένη από την Κυβέρνηση επιτροπή διαγωνισμού έλεγξε τις δηλώσεις της και την αξία της ως είχε υποχρέωση ή αρκέστηκε στις διαβεβαιώσεις; Και ο νοών νοείτω! Έκανε σωστά κατά συνείδηση το καθήκον της ή εκτέλεσε εντολές; Τρίτον, η επιτροπή διαγωνισμού όφειλε να ζητήσει πρόσθετα δικαιολογητικά, τις τραπεζικές καταθέσεις σε λογαριασμό του υπερθεματιστή σε αναγνωρισμένες τράπεζες. Τέταρτον, 127,6 εκατομμύρια ευρώ δάνεια στον Καλογρίτσα από την Τράπεζα Αττικής τα 78 από τα οποία καθ' υπέρβασιν του πιστοληπτικού ορίου στους είκοσι μήνες του ΣΥΡΙΖΑ. Με ποιες εξασφαλίσεις; Βοσκοτόπια ή υποσχέσεις ανάληψης δημοσίων έργων; Προκλήθηκε ή απειλήθηκε βλάβη στο δημόσιο;». Και καταλήγαμε σε όλα τα ερωτήματα: «Υπάρχει εισαγγελέας σ' αυτόν τον τόπο;». Αναδεικνύαμε την ανάγκη, δηλαδή, να ερευνηθεί εις βάθος όχι μόνο πολιτικά, αλλά και ποινικά όλη αυτή ιστορία. Στις 27 Σεπτεμβρίου του 2016 ο εκπρόσωπος Τύπου του κόμματος μας δήλωνε: «Ο διαγωνισμός είναι στον αέρα, τόσο πολιτικά, όσο ηθικά και νομικά. Η κυβέρνηση έχει υποστεί ένα Βατερλό, γιατί ήταν επιλογή της να χτίσει έναν επιχειρηματία μέσω της τράπεζας, προκειμένου να φτιάξει ένα κανάλι». Και κατέληγε: «Η κυβέρνηση εξακολουθεί να βαφτίζει το μαύρο άσπρο, συνεχίζει να πετάει την μπάλα στην εξέδρα. Έκανε μια επιλογή για την οποία κρίνεται. Τόσο ο κ. Παππάς, όσο και ο κ. Τσίπρας οι οποίοι υπερασπίστηκαν την εν λόγω διαδικασία στη Βουλή, πιάστηκαν με τη γίδα στην πλάτη. Δεν εξέπεσε ο κ. Καλογρίτσας». Ήταν ο κ. Κουρουμπλής στο «Βήμα FM» και άλλοι Βουλευτές του ΣΥΡΙΖΑ που υποστήριξαν ότι οι υπεύθυνοι της διαδικασίας φέρουν πολιτικές και ποινικές ευθύνες; Θα καταθέσω στα Πρακτικά τις δηλώσεις του κ. Κουρουμπλή για την ύπαρξη πολιτικών και ποινικών ευθυνών. Ας πάμε, όμως, και σε έναν Βουλευτή που αρθρογραφούσε πολύ πριν τις αποκαλύψεις του Σεπτεμβρίου 2016. Λέει ο Βουλευτής μεταξύ των άλλων: «Ο νέος νόμος για την αδειοδότηση των τηλεοπτικών σταθμών είναι απαράδεκτος όχι γιατί δεν χρήζει κανόνων ελέγχου το καθεστώς λειτουργίας τους, αλλά διότι ο σκοπός του νόμου είναι να επαναλάβει, να επαναθεμελιώσει μια σχέση δούναι και λαβείν ακριβώς σαν αυτή που ξεκίνησε το '89 από τη συγκυβέρνηση τότε Νέας Δημοκρατίας και Συνασπισμού - αυτό σε παρένθεση δικό μου - όταν με πολιτική ιδιοτέλεια γεννήθηκε το άναρχο και νοσηρό καθεστώς λειτουργίας της ιδιωτικής τηλεόρασης». Και συνεχίζει ο ίδιος αρθρογράφος Βουλευτής: «Είναι πασιφανές πως έχει μεταφερθεί στον κ. Τσίπρα η πολύτιμη εμπειρία της τότε ηγεσίας του ενιαίου Συνασπισμού για τη διαχρονική αξία που παρέχει σε ένα κόμμα, αλλά όχι στο δημοκρατικό πολίτευμα, μια γενιά νέων τηλεοπτικών πελατειακών εξαρτήσεων, αξία που μπορεί» - δώστε βάση - «να εξαργυρώνεται πολιτικά σε δόσεις, όπως έγινε με τα στελέχη - τηλεαστέρες του ΣΥΡΙΖΑ, λόγου χάριν στις πρωινές εκπομπές». Μετά αλλάζει κόμμα, πιάνει το ΚΚΕ: «Ή που μπορεί να εξαργυρώνει οικονομικά τοις μετρητοίς, όπως συνέβη με το ΚΚΕ, το οποίο αντί να επιστρέψει στο δημόσιο την τηλεοπτική του άδεια την εμπορεύτηκε έναντι τιμήματος το οποίο οικειοποιήθηκε». Και συνεχίζει: «Η διαπλοκή ανακυκλώνεται όταν κάποιος…» - τα κανάλια - «…αναγκάζεται να αισθανθεί πως αυτό που αξίζει το αποκτά χάρη στην πολιτική απόφαση». Τσίπρα - Παππά εννοεί. «Οι ανεξάρτητες αρχές είτε λόγου χάρη το ΑΣΕΠ είτε εν προκειμένω το ΕΣΡ σε τελική ανάλυση αυτή τη θεσμική εγγύηση παρέχουν, ότι δεν υπάρχει πολιτική μεσολάβηση και άρα δεν υπάρχει πολιτικό χρέος και εξάρτηση. Η κυβέρνηση του ΣΥΡΙΖΑ πασχίζει να παραχωρήσει η ίδια τέσσερις τηλεοπτικές άδειες για να επιβάλλει την πολιτική μνήμη σε αυτούς που θα τις αποκτήσουν πως σ' αυτή οφείλουν την απόκτησή τους. Πασχίζει να συνάψει ένα νέο δικό της συμβόλαιο δούναι και λαβείν». Και συνεχίζει ο Βουλευτής: «Ο νόμος Τσίπρα - Καμμένου - Παππά συνιστά ιστορική ήττα όχι για τους ιδιοκτήτες των μέσων μαζικής επικοινωνίας, αλλά για το πολιτικό σύστημα και τη δημοκρατία. Παραδίδει τη δημοκρατία ανάδειξης της νομοθετικής και εκτελεστικής εξουσίας στον έλεγχο μιας νέας ολιγαρχίας μόλις τεσσάρων καναλαρχών. Πού πας με τέτοιους συνηγόρους, κύριε Παππά;».
Ποιος τα είπε αυτό;
Αυτά όπως προείπα γράφτηκαν στις 21 Φεβρουαρίου του 2016 από τον Κοινοβουλευτικό Εκπρόσωπο του ΣΥΡΙΖΑ στην «ΚΑΘΗΜΕΡΙΝΗ». [[Χειροκροτήματα από την πτέρυγα της Νέας Δημοκρατίας]] Όμως, υπάρχει και κάτι πιο ισχυρό. Έναν μήνα μετά τη δημοσίευση αυτή, ο Κοινοβουλευτικός Εκπρόσωπος του ΣΥΡΙΖΑ μίλησε για πλήρη αδιαφάνεια, απολυταρχική επιλογή σικελικής έμπνευσης, που με βεβαιότητα θα καταστεί σταδιακά ποινικά ελεγκτέα. Προέβλεψε τη σημερινή διαδικασία.
Κύριε Κεγκέρογλου, ολοκληρώστε σιγά - σιγά, παρακαλώ.
Ολοκληρώνω, κύριε Πρόεδρε. Θα καταθέσω, βεβαίως και αυτό το δημοσίευμα στα Πρακτικά. Επαληθεύτηκαν μέσα στους επτά μήνες όλα αυτά και βέβαια, με πολλές λεπτομέρειες από τις καταθέσεις της δικογραφίας, που επιβεβαιώνουν. Υπήρξαν δημοσιεύματα και φιλικού προς την κυβέρνηση Τύπου, της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ», που με λίγες λέξεις περιγράφουν τη διαδικασία της υπερθεμάτισης στην τέταρτη άδεια και πώς από καναλάρχης κατέληξε εκδότης, με την κυριακάτικη εφημερίδα «DOCUMENTO». Αυτά είναι της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ». Θα το καταθέσω και αυτό. Τέλος, θα καταθέσω τις δηλώσεις του διευθυντή της Κοινοβουλευτικής Ομάδας του ΣΥΡΙΖΑ, ο οποίος μίλησε το 2016 για ισχυρό πολιτικό ράπισμα στην κυβέρνηση του ΣΥΡΙΖΑ. Λέει ο διευθυντής της Κοινοβουλευτικής Ομάδας του ΣΥΡΙΖΑ: «Ο Πρωθυπουργός κ. Τσίπρας οφείλει άμεσα μια συγγνώμη για τα πολιτικά παιγνίδια με τη δημοκρατία και την πολυφωνία», ενώ σχολιάζοντας τις δηλώσεις της Όλγας Γεροβασίλη ο Πρόεδρος της ΔΗΜΑΡ λέει: «Η δήλωση της Κυβερνητικής Εκπροσώπου αποτελεί μια μαύρη σελίδα. Αμφισβήτησε η κ. Γεροβασίλη το κράτος δικαίου, τη διάκριση των εξουσιών και ανέφερε ότι τα 250 εκατομμύρια θα χαθούν από νοσοκομεία και παιδεία, κάτι που φυσικά δεν ισχύει και αφού δεν είχε καταγραφεί ούτε καν στον προϋπολογισμό, ενώ με τη δική μας πρόταση διασφαλίζονται αυτά». Πρόκειται για απόλυτο λαϊκισμό. Ο κ. Θεοχαρόπουλος σημειώνει: «Ακόμα βλέπουμε πολλά ζητήματα να είναι στα όρια της θεσμικής εκτροπής» και υπογράμμισε, κλείνοντας: «Ανησυχώ βαθύτατα από τις αντιδράσεις της κυβέρνησης. Αυτά που ειπώθηκαν δείχνουν πανικό και έλλειψη αυτοκριτικής». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μετά απ' όλα αυτά και τις τοποθετήσεις των περισσοτέρων στελεχών της συνιστώσας των γενιτσάρων του ΣΥΡΙΖΑ - που είναι και άλλες, αλλά δεν έχω χρόνο να αναφερθώ - και χωρίς να πιάσω αναλυτικά το περιεχόμενο των καταθέσεων, των μαρτυριών και των στοιχείων που περιέχονται στη δικογραφία, που αποδεικνύουν ότι υπάρχουν παραπάνω από ενδείξεις για τη διάπραξη αδικημάτων από τον πρώην Υπουργό, που εμπίπτουν στις πρόνοιες του Συντάγματος για τη σύσταση Επιτροπής Προκαταρκτικής Εξέτασης…
Κύριε Κεγκέρογλου, κλείστε, παρακαλώ!
Δέκα δευτερόλεπτα, κύριε Πρόεδρε.
Κλείστε, όμως!
Θεωρώ ότι σύσσωμη η Βουλή πρέπει να ψηφίσει «ναι» στη συνέχιση της εξέτασης, να έρθουν όλα στο φως και τότε να κρίνει η Βουλή για την περαιτέρω διαδικασία, την οποία δεν προδικάζουμε σήμερα, για να δώσουμε τέλος στη συνεχιζόμενη προσπάθεια ελέγχου των μέσων και επικοινωνίας και από τη σημερινή Κυβέρνηση…
Κύριε Κεγκέρογλου, θα σας κόψω!
…για να ενισχύσουμε τη δημοκρατία και την ποιότητα για την πατρίδα μας και τους πολίτες. Ευχαριστώ.
Τον λόγο θα πάρει τώρα εκ μέρους του Κομμουνιστικού Κόμματος Ελλάδας ο συνάδελφος κ. Καραθανασόπουλος Νικόλαος.
Ευχαριστώ πολύ, κύριε Πρόεδρε. Είναι φανερό ότι η συγκεκριμένη πρόταση των τριάντα Βουλευτών της Νέας Δημοκρατίας περί σύστασης Ειδικής Προανακριτικής Επιτροπής έχει μια πολλαπλή στόχευση: Αφ' ενός μεν, να αλλάξει την ατζέντα, δηλαδή να συγκαλυφθούν οι εγκληματικές ευθύνες τις οποίες έχει η Κυβέρνηση για τη διαχείριση της πανδημίας, να συγκαλυφθεί η κλιμάκωση της αντιλαϊκής, αντεργατικής πολιτικής και τα μέτρα τα οποία παίρνει για τη σωτηρία σε συνθήκες καπιταλιστικής κρίσης των επιχειρηματικών ομίλων, να οδηγήσει σε αποπροσανατολισμό τον λαό και βεβαίως, να οδηγήσει σε μια ένταση της δικομματικής κοκορομαχίας ανάμεσα στη Νέα Δημοκρατία και στον ΣΥΡΙΖΑ, που παρακολουθούμε όπως παρακολουθούμε το τελευταίο διάστημα να κλιμακώνεται και να συγκαλύψει πίσω από αυτόν τον δικομματικό κουρνιαχτό τη συμφωνία την οποία έχουν επί της ουσίας η Νέα Δημοκρατία, ο ΣΥΡΙΖΑ, το Κίνημα Αλλαγής με τις στρατηγικές επιλογές της άρχουσας τάξης με την πολιτική της Ευρωπαϊκής Ένωσης. Αυτή η πρόταση των τριάντα Βουλευτών της Νέας Δημοκρατίας επί της ουσίας εξυπηρετεί και τους δύο. Εξυπηρετεί και τη Νέα Δημοκρατία και τον ΣΥΡΙΖΑ, γιατί μέσα απ' αυτή την κοκορομαχία επιδιώκουν ακριβώς να χειραγωγήσουν τη λαϊκή δυσαρέσκεια, να εγκλωβίσουν τις λαϊκές συνειδήσεις ανάμεσα στη Σκύλλα και τη Χάρυβδη του καπιταλιστικού συστήματος και της διαχείρισής του. Τρίτον, επιδιώκουν να συγκαλύψουν την πραγματικότητα η οποία επικρατεί και επικρατούσε διαχρονικά στα μέσα μαζικής ενημέρωσης και ιδιαίτερα στο τηλεοπτικό τοπίο. Αναδεικνύουν το δέντρο, δηλαδή τις σχέσεις της τότε κυβέρνησης ΣΥΡΙΖΑ με τον Καλογρίτσα και την προσπάθεια την οποία έκανε μέσα από τον διαγωνισμό για αναδιάταξη του τοπίου στα μέσα μαζικής ενημέρωσης και τη διαμόρφωση ενός φιλικότερου για την κυβέρνηση του ΣΥΡΙΖΑ περιβάλλοντος - ακόμη πιο φιλικού - και βεβαίως, πίσω απ' αυτή τη διαδικασία προσπαθούν να συγκαλύψουν ότι, αφ' ενός μεν, τον συγκεκριμένο επιχειρηματικό όμιλο αξιοποιούν και οι δύο - και στο παρελθόν ο ΣΥΡΙΖΑ και σήμερα, η Νέα Δημοκρατία για τις δικές της επιδιώξεις - και μέσα απ' αυτή τη διαδικασία να κρύψει το δάσος. Το δάσος τι είναι; Είναι ότι η ενημέρωση βρίσκεται στα χέρια μεγάλων επιχειρηματικών ομίλων, βρίσκεται και βρισκόταν στα χέρια μεγάλων επιχειρηματικών ομίλων και σε αυτό δεν διαφωνείτε ούτε η Νέα Δημοκρατία, ούτε ο ΣΥΡΙΖΑ, ούτε το Κίνημα Αλλαγής, πρώην ΠΑΣΟΚ. Είναι επιχειρηματικοί όμιλοι οι οποίοι έχουν ταυτόχρονα και άλλες οικονομικές δραστηριότητες. Είναι εφοπλιστές, έχουν διυλιστήρια, ασφαλιστικές εταιρείες, δραστηριοποιούνται στον τομέα του τουρισμού, είναι ιδιοκτήτες ποδοσφαιρικών ομάδων. Έτσι, λοιπόν, είναι φανερό ότι μέσα απ' αυτή τη διαδικασία η ενημέρωση βρίσκεται στα χέρια των μεγάλων επιχειρηματικών ομίλων, αλλά έχουν και τον ασφυκτικό έλεγχο της ενημέρωσης και την προσαρμογή της ενημέρωσης στις επιδιώξεις, στην υπηρέτηση των συλλογικών συμφερόντων της άρχουσας τάξης. Έχουμε μέσα μαζικής ενημέρωσης τα οποία επί της ουσίας αναπαράγουν την κυρίαρχη πολιτική, αναπαράγουν τα κυρίαρχα ιδεολογήματα που προσπαθούν να ωραιοποιήσουν το σύστημα ή και να είναι απολογητικά απέναντι στο καπιταλιστικό σύστημα. Συκοφαντούν συστηματικά κάθε τάση ριζοσπαστισμού, κάθε αγώνα τον οποίο αναπτύσσει ο λαός, η εργατική τάξη, η νεολαία, συκοφαντούν συστηματικά τον σοσιαλισμό - κομμουνισμό, διαστρεβλώνουν κατάφωρα σημαντικά ιστορικά γεγονότα και ιστορικές περιόδους. Είναι λογικό αυτό, γιατί δεν θα βάλουν οι ίδιοι τα χέρια τους να βγάλουν τα μάτια τους, δεν θα χτυπήσουν, δεν θα στοχοποιήσουν το καπιταλιστικό κέρδος ως τον βασικό υπεύθυνο των προβλημάτων τα οποία αντιμετωπίζει ο λαός και των επιθέσεων που καθημερινά δέχεται. Έτσι, λοιπόν, έχουμε τη σκανδαλώδη μονομέρεια στην προβολή των κομμάτων διαχρονικά, των σχηματισμών, των οργανώσεων και οργανισμών που στηρίζουν το πολιτικό σύστημα, αλλά πάνω απ' όλα, είναι υπηρέτες και απολογητές αυτού του σάπιου κοινωνικοοικονομικού συστήματος, αυτού του βάρβαρου κοινωνικοοικονομικού συστήματος, του καπιταλισμού. Και βεβαίως, αυτή που κυριολεκτικά δίνει τα ρέστα της σ' αυτή τη διαδικασία είναι η κρατική ΕΡΤ, διαχρονικά, ανεξάρτητα ποιος είναι κυβέρνηση, και πάντα υποστηρίζει με σκανδαλώδη τρόπο η κρατική ΕΡΤ την εκάστοτε κυβέρνηση. Αυτή δεν κρατάει ούτε τα προσχήματα και επιβεβαιώνει, έτσι, τον ρόλο της ως βασικού εργαλείου του αστικού κράτους. Τα στοιχεία, άλλωστε, που δημοσίευσε τελευταία το ΕΣΡ για το 2019 είναι αποκαλυπτικά και θα τα καταθέσουμε στα Πρακτικά. [[Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι λένε αυτά λοιπόν τα στοιχεία, και μάλιστα το 2019 που τον μισό χρόνο ήταν κυβέρνηση ο ΣΥΡΙΖΑ και τον μισό χρόνο η Νέα Δημοκρατία; Λένε ότι, και το 2019 αλλά και από το 2009 που υπάρχουν στοιχεία στο ΕΣΡ, καταστρατηγείται συστηματικά ακόμη κι αυτή η τυπική, και όχι ουσιαστική, αρχή της αναλογικής εκπροσώπησης των κομμάτων. Επί της ουσίας, πριμοδοτούνται, στηρίζονται και υπερπροβάλλονται το κυβερνητικό κόμμα κάθε φορά και το κόμμα της Αξιωματικής Αντιπολίτευσης αλλά και κόμματα που είναι χρήσιμα και παίζουν ρόλο, όπως είναι το ΠΑΣΟΚ, που πάντοτε προβάλλεται πάνω από το εκλογικό του ποσοστό, ή οι Ανεξάρτητοι Έλληνες, που μπορεί να μην ήταν τότε, το 2019, κυβερνητικό κόμμα, αλλά είχανε σκανδαλώδη υπερπροβολή. Και αντίστροφα, το ΚΚΕ, μόνιμα, σταθερά και συστηματικά έχει πολύ χαμηλή προβολή, πολύ πιο χαμηλή και από τα εκλογικά του ποσοστά. Και μάλιστα την περίοδο από το 2015 ως τον Δεκέμβρη 2019 τα ποσοστά αυτά της τυπικής παρουσίας του ΚΚΕ στις τηλεοράσεις είναι πολύ πιο χαμηλά, παρά πολύ πιο χαμηλά από ό,τι ήταν ιστορικά διαμορφωμένα από το 2009 έως το 2015. Ακόμη και σε αυτό, λοιπόν, το σημείο η Νέα Δημοκρατία και ο ΣΥΡΙΖΑ μοιάζουν πάρα πολύ στο πώς αντιμετώπισαν το ΚΚΕ και αυτό είναι κριτήριο, κατά τη γνώμη μας, το οποίο πρέπει να έχουν οι εργαζόμενοι, πώς αντιμετωπίζουν το Κομμουνιστικό Κόμμα Ελλάδας τα μέσα μαζικής ενημέρωσης. Αυτή που είναι πιο ανεκδιήγητη από όλους είναι η ΕΡΤ. Την περίοδο Γενάρη - Απρίλη, πριν την προεκλογική περίοδο που είχαμε των αλλεπάλληλων εκλογών, η προβολή του ΣΥΡΙΖΑ ήταν 55,4% και του ΚΚΕ 2,9% και την περίοδο μετά τις εκλογές, που άλλαξε η κυβέρνηση, η προβολή της Νέας Δημοκρατίας είναι 55,4%, - το ίδιο ακριβώς ποσοστό που είχε ο ΣΥΡΙΖΑ, την ίδια ακριβώς προβολή - και του ΚΚΕ 3,5%. Να, λοιπόν, πόσο πολύ μοιάζετε και στις μεθόδους που χρησιμοποιείτε. Απ' αυτή την άποψη εμείς το λέμε καθαρά, το ΕΣΡ αποτελεί πλυντήριο αυτής της κατάστασης, είναι και ανίκανο και αδύναμο να επιβάλει ακόμη και την τυπική αρχή της αναλογικής εκπροσώπησης, άσε που αυτή παραβιάζεται συστηματικά με διάφορους τρόπους. Έχουμε τώρα βρει το νέο κόλπο, να χρησιμοποιούμε δημοσιογράφους σχολιαστές, δύο σε κάθε πάνελ, που είναι με τις ώρες και που εκφράζουν ο ένας τη μία πλευρά, την κυβερνητική, και ο άλλος της Αξιωματικής Αντιπολίτευσης. Αυτό δεν μετράει ή δεν μετράει το τι περιεχόμενο έχουν ουσιαστικά τα δελτία τα τηλεοπτικά, της ενημέρωσης και των ειδήσεων. Έτσι, λοιπόν, εμείς το λέμε καθαρά ότι μέσα απ' αυτή τη διαδικασία, βεβαίως, το ΕΣΡ αποτελεί τον εκφραστή αυτής της διακομματικής συναίνεσης, και τα τρία κόμματα, Νέα Δημοκρατία, ΣΥΡΙΖΑ και Κίνημα Αλλαγής σ' αυτή τη σύνθεση συμμετείχαν, όπως συμμετείχαν και από κοινού στη συνταγματική Αναθεώρηση για να γίνει το ΕΣΡ ακόμη πιο εξαρτώμενο από την εκάστοτε κυβερνητική πλειοψηφία, αλλάζοντας την πλειοψηφία ορισμού των μελών του ΕΣΡ, μειώνοντάς την περισσότερο, φέρνοντάς την πιο κοντά στην εκάστοτε κυβερνητική πλειοψηφία. Και βεβαίως, υπάρχουν και οι επιμέρους επιδιώξεις των επιχειρηματικών συμφερόντων που έχουν στα χέρια τους μέσα μαζικής ενημέρωσης και η σύμφυση, κάθε φορά, με την εκάστοτε κυβέρνηση, ακόμη και μέσα από διαδικασίες διαπλοκής. Και βεβαίως το ερώτημα που πλανάται είναι ποιος ελέγχει ποιον, η Κυβέρνηση τα μέσα μαζικής ενημέρωσης και τις εταιρείες ή οι εταιρείες την Κυβέρνηση και τα μέσα μαζικής ενημέρωσης; Βεβαίως, εδώ επιτρέψτε μου έναν σχολιασμό, επειδή αναφέρθηκε ο αγορητής του Κινήματος Αλλαγής πριν, προσπαθώντας να βάλει και το ΚΚΕ στο κάδρο αυτών των ανομολόγητων σχέσεων των κομμάτων της αστικής διαχείρισης για τα μέσα μαζικής ενημέρωσης, εμείς λέμε ότι η μεταβίβαση του σταθμού που είχε το ΚΚΕ, του «902», του τηλεοπτικού και ραδιοφωνικού, έγινε κάτω από όλες τις νόμιμες προϋποθέσεις και ελέγχθηκε, εξονυχιστικά μάλιστα, για να μην υπάρχουν σκιές. Έτσι, λοιπόν, η κατάσταση αυτή αποτελεί το διαχρονικό αποτέλεσμα όλων των κυβερνήσεων. Ο ΣΥΡΙΖΑ όταν ήταν κυβέρνηση επιχείρησε να κάνει αναδιανομή της πίτας, σε συνθήκες αναδιατάξεων εξαιτίας της οικονομικής κρίσης των επιχειρηματικών ομίλων που είχαν στα χέρια τους μέσα μαζικής ενημέρωσης, να διαμορφώσει ένα ακόμη πιο ευνοϊκό περιβάλλον για την κυβέρνησή του, μια πιο φιλική στάση των καναλιών απέναντί του, και βεβαίως αξιοποίησε και επιχειρηματικά σχήματα ως μπροστινούς, ένα η περισσότερα, κατά τη διάρκεια του πλειστηριασμού. Και βεβαίως, τα μέσα μαζικής ενημέρωσης είναι χειραγωγημένα, είναι φανερό, είναι χειραγωγημένα από την άρχουσα τάξη, από τα οικονομικά συμφέροντα και από τις επιδιώξεις του κεφαλαίου. Αυτό που επιβεβαιώνεται και από τη δικογραφία, αλλά όχι μόνο, είναι οι τεράστιες πολιτικές ευθύνες, και της σημερινής Κυβέρνησης, και των προηγούμενων αλλά και του ΣΥΡΙΖΑ - της κυβέρνησης, λοιπόν, του ΣΥΡΙΖΑ - αλλά και του τότε αρμόδιου Υπουργού Νίκου Παππά. Δεν προκύπτουν, όμως, από τη δικογραφία, κατά τη γνώμη μας, ενδείξεις για ποινικές ευθύνες και άρα για τη σύσταση Ειδικής Προανακριτικής Επιτροπής. Δεν συμφωνούμε, δηλαδή, με την πρόταση της Νέας Δημοκρατίας για συγκρότησή της. Θα συζητούσαμε το ενδεχόμενο να συσταθεί Εξεταστική Επιτροπή για διερεύνηση συνολικά της εικόνας και της κατάστασης που παρουσιάζεται στα μέσα μαζικής ενημέρωσης, ιδιαίτερα στα τηλεοπτικά, της πολιτικής εμπλοκής αλλά και των πιθανών υπόγειων διαδρομών και μαύρου χρήματος που μπορεί να υπάρξει ανάμεσα στις εταιρείες που χειραγωγούν τα μέσα μαζικής ενημέρωσης και τα ελέγχουν και τις εκάστοτε κυβερνήσεις. Γιατί, όμως, επέλεξε η Νέα Δημοκρατία αυτή την επιλογή; Το λέμε καθαρά, για να συγκαλύψει την κατάσταση. Άλλωστε, έχουμε πλούσια εμπειρία από όλες τις προηγούμενες προανακριτικές αλλά και εξεταστικές επιτροπές, με τις οποίες συγκαλύπτονται οι αιτίες, τα προβλήματα, τα ζητήματα, για να οξύνει την κούφια την κομματική αντιπαράθεση ανάμεσα στη Νέα Δημοκρατία και στον ΣΥΡΙΖΑ, για να χειραγωγήσει και να συγκαλύψει τις κοινές στρατηγικές επιλογές που έχουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δύο κουβέντες και ολοκληρώνω, κύριε Πρόεδρε. Έτσι λοιπόν το ΚΚΕ, πρώτον, στη συνταγματική Αναθεώρηση είχε ζητήσει την κατάργηση του νόμου περί ευθύνης υπουργών. Το αρνήθηκε και ο ΣΥΡΙΖΑ, και η Νέα Δημοκρατία, και το Κίνημα Αλλαγής. Παραμένει η ειδική μεταχείριση. Το ΚΚΕ δεν θα γίνει πλυντήριο για το ξέπλυμα των ευθυνών, των όποιων ευθυνών υπάρχουν. Δεν θα συναινέσει στη χειραγώγηση και στη συγκάλυψη. Δεν θα νομιμοποιήσει διαδικασίες αποπροσανατολισμού. Θα ακολουθήσουμε την ίδια τακτική με τις προηγούμενες προανακριτικές επιτροπές. Στη δε ψηφοφορία θα ψηφίσουμε «παρών» στην πρόταση νόμου της Νέας Δημοκρατίας για τη σύσταση Ειδικής Προανακριτικής Επιτροπής. Ευχαριστώ πολύ, κύριε Πρόεδρε, και για την ανοχή.
Τον λόγο έχει ο συνάδελφος από την Ελληνική Λύση κ. Βασίλειος Βιλιάρδος.
Κύριε συνάδελφε, πάντως η προβολή της Ελληνικής Λύσης πρέπει να είναι 0,005%, κάπου εκεί. Καλό είναι! Κυρίες και κύριοι συνάδελφοι, κατ' αρχάς καταλαβαίνουμε όλοι πως υπάρχει εν προκειμένω θέμα μικροπολιτικής αντιπαλότητας μεταξύ αφ' ενός μεν του ΣΥΡΙΖΑ αφ' ετέρου της Νέας Δημοκρατίας, των δύο κομμάτων της τρόικας εσωτερικού δηλαδή που υποθήκευσαν τη χώρα, που της επέβαλλαν συνεχή μνημόνια και που συμφωνούν στα μείζονα, αλλά συγκρούονται για τα ελάσσονα προφανώς για λόγους εντυπώσεων και συγκάλυψης. Παράδειγμα είναι η πρόσφατη σκανδαλώδη συμφωνία για το Ελληνικό που ψηφίστηκε και από τα δύο κόμματα, μαζί με το τρίτο της τρόικα, το Κίνημα Αλλαγής, με αντισυμβαλλόμενο του ελληνικού δημοσίου και του ΤΑΙΠΕΔ μία εταιρεία με έδρα το Λουξεμβούργο και με κεφάλαιο 36.000 ευρώ, χωρίς να έχει ακόμη δοθεί ούτε 1 ευρώ προκαταβολή από τον επενδυτή. Επιπλέον η Νέα Δημοκρατία φέρνει το θέμα στη Βουλή τη στιγμή που τα οικονομικά της Ελλάδας βαδίζουν από το κακό στο χειρότερο, που η χώρα παραμένει «κλειδωμένη» εις βάρος τόσο της οικονομίας όσο και της υγείας των Ελλήνων, που η Συμφωνία των Πρεσπών παραβιάζεται εις βάρος μας, που η Τουρκία γίνεται όλο και πιο επιθετική και που η Ελλάδα εποικίζεται μαζικά από παράνομους μετανάστες. Παράδειγμα εδώ είναι μια έρευνα που θα καταθέσουμε τις πρώτες σελίδες της στα Πρακτικά - θα τα καταθέσω αργότερα όλα μαζί - σχετικά με το μητρώο των ΜΚΟ, όπου εκτός του ότι δεν έχουν εγγραφεί παρά μόλις είκοσι εννέα, κάποιες από αυτές έχουν ελλιπή στοιχεία με έδρα ένα κλειστό γκαράζ. Εκτός αυτού, σε ΜΚΟ που δεν έχουν εγγραφεί δίνονται άδειες κατ' εξαίρεση για πρόσβαση σε hot spots. Επίσης, υπάρχουν επιπλέον ΜΚΟ πρώην στελεχών της Νέας Δημοκρατίας για συμμετοχή στο Πρόγραμμα ESTIA. Καθώς επίσης υπάρχει μια άλλη ΜΚΟ που χρεώνει 290.000 ευρώ για έξι μήνες σε ορεινό ξενοδοχείο της Αρκαδίας σε σαράντα μετανάστες με μάθημα αγγλικών και με κόστος 1.200 ευρώ το μήνα ανά άτομο, σαν να πρόκειται για διδακτορικό. Τέλος, υπάρχουν ΜΚΟ που μέσω του προγράμματος «ESTIA», διάρκειας ενάμιση έτους, εισπράττουν 6,2 εκατομμύρια ευρώ για χίλιους τριακόσιους εξήντα έξι μετανάστες. Εάν υποθέσουμε εδώ πως μοιράζονται τα διαμερίσματα ανά πέντε άτομα, το ενοίκιο θα ήταν της τάξης των 1.200 ευρώ μηνιαία, όσο δηλαδή μιας μεζονέτα στην Κηφισιά. Σκάνδαλα επί σκανδάλων λοιπόν! Οπότε εύλογα αναρωτιόμαστε εάν η Κυβέρνηση θέλει απλά να στρέψει την προσοχή των πολιτών σε άλλα θέματα. Εάν δηλαδή πρόκειται για ένα πολιτικό θέατρο με στόχο την παραπλάνηση των Ελλήνων. Από την άλλη πλευρά εμείς ως Ελληνική Λύση έχουμε καταθέσει αίτημα για τη διερεύνηση της Συμφωνίας των Πρεσπών ζητώντας υπογραφές είκοσι Βουλευτών ακόμη, εκτός από τους δέκα δικούς μας, για να έρθει στην Βουλή, τουλάχιστον των Μακεδόνων που είναι υποχρεωμένοι να το κάνουν, υπερασπίζοντας ως οφείλουν την περιοχή και την ιστορία τους, το κληρονόμημά τους πρέπει να το κληροδοτήσουν καλύτερο στα παιδιά τους ή τουλάχιστον όπως το παρέλαβαν οι ίδιοι από τους προγόνους τους που το υπεράσπιζαν στην κυριολεξία με το αίμα τους. Έχουμε επιπλέον ζητήσει πολλές φορές τη σύσταση εξεταστικής επιτροπής για τη διερεύνηση του εγκλήματος του PSI και των μνημονίων της περιόδου 2010-2015 χωρίς καμμία ανταπόκριση, έστω του πρώτου εξαμήνου του 2015, όπου σύμφωνα με διάφορες δηλώσεις αξιωματούχων της Ευρωπαϊκής Ένωσης και όχι μόνο ζημιώθηκαν οι Έλληνες με 100 δισεκατομμύρια ευρώ, 80 δισεκατομμύρια ευρώ έως 200 δισεκατομμύρια ευρώ δήλωσε ο κ. Ρέγκλινγκ, 200 δισεκατομμύρια ευρώ ο κ. Βίζερ, 86 δισεκατομμύρια ευρώ ο κ. Στουρνάρας και ούτω καθεξής, όπως θα καταθέσουμε στα Πρακτικά. Τα 100 δισεκατομμύρια ευρώ λοιπόν τουλάχιστον, όπως υποστηρίζει η Νέα Δημοκρατία στο τηλεοπτικό spot του 2018, είναι ένα τεράστιο ποσόν που ναι μεν το αντικρούει ο Πρόεδρος του ΜέΡΑ25, αλλά ασφαλώς γνωρίζει τις ευθύνες του τουλάχιστον για τη μη επιβολή ελέγχων κεφαλαίων. Οπότε για το κλείσιμο των τραπεζών, όπου χάθηκαν πάνω από 60 δισεκατομμύρια ευρώ, συμπεριλαμβανομένου του αναβαλλόμενου φόρου, μαζί με τις τράπεζες τα αφελληνίστηκαν. Συνεχίζουμε δε να τις πληρώνουμε, όπως με την εξαγγελθείσα αύξηση του κεφαλαίου της Πειραιώς, με τις υπέρογκες προμήθειες που χρεώνουν, με τις συνέπειες από τα κόκκινα δάνεια και με τον νέο πτωχευτικό νόμο έκτρωμα. Ο έλεγχος κεφαλαίων ήταν το αυτονόητο εφόσον είχε αποφασίσει να συγκρουστεί με τους πιστωτές, με τη Γερμανία καλύτερα, αν και αμφιβάλλουμε σε πολύ μεγάλο βαθμό. Ενώ λειτούργησε μεν ξεκάθαρα παράνομα η Ευρωπαϊκή Κεντρική Τράπεζα κλείνοντας τις τράπεζες, αλλά όφειλε να το γνωρίζει παίρνοντας μέτρα του. Σκάνδαλο είναι βέβαια επίσης το ότι το Δικαστήριο της Ευρωπαϊκής Ένωσης αρνήθηκε την πρόσβαση σε έγγραφο της Ευρωπαϊκής Κεντρικής Τράπεζας, το οποίο στηρίζει την απόφασή της να παγώσει ζωτικής σημασίας χρηματοδότηση σε ελληνικές τράπεζες το 2015, όπως θα καταθέσουμε στα Πρακτικά. Κυρίες και κύριοι συνάδελφοι, η διερεύνηση αυτών των εγκλημάτων που κόστισαν στην Ελλάδα, πρώτον, εθνική κυριαρχία και όχι μόνο στην περίπτωση της Μακεδονίας αφού ζημιώθηκαν δεκάδες επιχειρήσεις της βορείου Ελλάδας πολύ σοβαρά οικονομικά, δεύτερον δεκάδες δισεκατομμύρια ευρώ στους Έλληνες που προστέθηκαν στο μη βιώσιμο χρέος της χώρας, συμβάλλοντας στην εκτόξευση του ιδιωτικού χρέους και στην προβλεπόμενη αλλαγή ιδιοκτησίας της πατρίδας μας, και τρίτον, τον θάνατο δεκάδων συμπολιτών μας στο Μάτι - τρία πολύ σοβαρά εγκλήματα - είναι υποχρέωση όλων μας. Εν προκειμένω οι Βουλευτές της Νέας Δημοκρατίας που κυβερνάει τη χώρα, οπότε έχουν το συντριπτικά μεγαλύτερο μέρος της ευθύνης, οφείλουν να γνωρίζουν πως δεν είναι υπεύθυνοι απέναντι στο κόμμα τους και στον Πρωθυπουργό, αλλά απέναντι στους Έλληνες πολίτες που τους ψήφισαν. Είναι υποχρεωμένοι λοιπόν να στηρίξουν τις προτάσεις μας, εάν δεν θέλουν να κατηγορηθούν για συγκάλυψη. Να μην παραπλανούν δε τους πολίτες με πολιτικά θέατρα, όπως στην περίπτωση του κ. Παπαγγελόπουλου ή στη σημερινή που στην ουσία αφορούν τη δικαιοσύνη και όχι την Βουλή. Στην ουσία όσον αφορά τον κ. Παππά, αφού δεν έχουν υποβληθεί μηνύσεις, έτσι ώστε να οδηγηθεί το ενδεχόμενο ποινικό αδίκημα στη δικαιοσύνη. Συνεχίζοντας, υπάρχουν πολλές άλλες υποθέσεις που έχουν στην κυριολεξία χαθεί στα συρτάρια των κυβερνήσεων και δεν συζητούνται καθόλου. Η κυριότερη από τις οποίες είναι το θέμα των γερμανικών αποζημιώσεων ύψους άνω των 300 δισεκατομμυρίων ευρώ που τεκμηριωμένα μάς οφείλει η Γερμανία και δεν πρόκειται να ξεχάσουμε ποτέ να το επαναλαμβάνουμε. Εκτός αυτού, είναι και το σκάνδαλο της «SIEMENS» όπου ο κ. Βαλυράκης είχε πει - θα τα καταθέσουμε στα Πρακτικά - μεταξύ άλλων τα εξής: «Η υπόθεση «SIEMENS» ξεκίνησε ως σκάνδαλο διαφθοράς και εξελίχθηκε σε σκάνδαλο συγκάλυψης». «Επίσης το πολιτικό σύστημα αποδείχθηκε ανίκανο για την αυτοκάθαρση του και νομίζω ότι αυτό θα μας καταδιώκει μέχρι να ξεκαθαρίσουμε τι έχει συμβεί.». «Οι μίζες ανέρχονταν σε ποσοστό 10%επί των συμβάσεων ένα ποσό που καταμεριζόταν κατά 8% σε κρατικούς υπαλλήλους και σε κρατικούς αξιωματούχους του δημοσίου και των ΔΕΚΟ, ενώ ένα ποσοστό 2% πήγαινε στα κόμματα.». Δεν είναι όλα αυτά σκάνδαλα; Δεν πρέπει να ερευνηθούν; Επιπλέον έχουμε τα σκάνδαλα της «NOVARTIS», της λίστας Λαγκάρντ, των Paradise Papers ή το μπλόκο της Ισπανίας στις διώξεις του ΤΑΙΠΕΔ, που θα καταθέσουμε στα Πρακτικά. Επίσης έχουμε την καταπάτηση στην πράξη της ελεύθερης ενημέρωσης, αφού σύμφωνα με διεθνή μέσα μαζικής ενημέρωσης ελέγχονται σε ποσοστό περίπου της τάξης του 80% από την Κυβέρνηση, από τη σημερινή Κυβέρνηση, όπως από κάθε Κυβέρνηση κάθε φορά. Πώς τα καταφέρνει; Απλούστατα με την επίκληση της πανδημίας όπου αφ' ενός μεν τους μοιράζει τεράστια ποσά για διαφημίσεις αφ' ετέρου τους επιτρέπει την καθυστέρηση των πληρωμών για τις πανελλαδικές άδειες, τους μειώνει την προκαταβολή ή τα επιδοτεί όπως το Πρακτορείο ΆΡΓΟΣ. Πόσο έχουν κοστίσει όλα αυτά στους Έλληνες; Περί τα 100 εκατομμύρια ευρώ. Άλλα 100 εκατομμύρια ευρώ! Η πάγια θέση μας, πάντως, όσον αφορά την ουσία του θέματος είναι πως αυτού του είδους οι ενδεχόμενες ποινικές ευθύνες, εφόσον βέβαια υπάρχουν αποδείξεις και εγκλήσεις, είναι θέμα της δικαιοσύνης, που οφείλει να είναι ανεξάρτητη από τη νομοθετική και την εκτελεστική εξουσία, υπενθυμίζοντας ακόμη μια φορά το θέμα του Συνταγματικού Δικαστηρίου που η Ελλάδα είναι μια από τις ελάχιστες χώρες στον πλανήτη που δεν διαθέτει. Είναι ντροπή, κατά τη γνώμη μας, για την πατρίδα της δημοκρατίας, όπως επίσης είναι ντροπή το πού κατάντησαν την πάμπλουτη πολλαπλά και προικισμένη πατρίδα μας οι κυβερνήσεις της με τη διαφθορά, τη διαπλοκή και την κακοδιαχείριση των οικονομικών της. Θα κλείσουμε, επαναλαμβάνοντας πως οι Βουλευτές δεν είναι υπεύθυνοι απέναντι στο κόμμα τους και στον πρωθυπουργό, αλλά απέναντι στους Έλληνες πολίτες που τους ψήφισαν, τους οποίους οφείλουν να σέβονται και να προστατεύουν με όλες τους τις δυνάμεις. Στους Έλληνες πολίτες και μόνο οφείλουν να λογοδοτούν, καθώς επίσης να ενεργούν με γνώμονα το συμφέρον της πατρίδας μας και των παιδιών μας. Ευχαριστώ πολύ.
Με δεδομένο ότι ο κ. Παππάς επέλεξε να μιλήσει κάποια ώρα αργότερα, θα μπούμε στον κατάλογο των ομιλητών. Διαβάζω τους πέντε πρώτους συναδέλφους, που είναι όλοι σχεδόν στην Αίθουσα, προκειμένου να είναι έτοιμοι. Είναι ο κ. Κελέτσης, ο κ. Πολάκης, η κ. Παπαδημητρίου, η κ. Λιακούλη και ο κ. Μαρκόπουλος. Θα υπάρχει μια μικρή ανοχή και σε εσάς, στους ομιλητές. Κύριε Κελέτση, έχετε τον λόγο.
Κύριε Πρόεδρε, κυρίες και κύριοι συνάδελφοι, παρακολούθησα πραγματικά με πολλή προσοχή την ομιλία του κ. Τζανακόπουλου, προκειμένου να βγάλω ένα συμπέρασμα σε σχέση με το ποια είναι η γραμμή, η επιχειρηματολογία του Κόμματος της Αξιωματικής Αντιπολίτευσης σ' αυτή τη συζήτηση. Η πολιτική γραμμή, η υπερασπιστική γραμμή, η νομική γραμμή. Δεν έβγαλα συμπέρασμα, πρέπει να πω. Ο κ. Τζανακόπουλος αναφέρθηκε, κατ' αρχάς, σε μια απούσα - όπως είπε - Κυβέρνηση. Ναι, η Κυβέρνηση είναι απούσα από τη σημερινή διαδικασία, διότι αυτό επιβάλει το ίδιο το Σύνταγμα στο άρθρο 86, να είναι απούσα. Τι λέει το Σύνταγμα στο άρθρο 86 παράγραφος 1; Μόνο η Βουλή έχει την αρμοδιότητα να ασκεί δίωξη κατά όσων διατελούν ή διετέλεσαν μέλη Κυβέρνησης, Υπουργοί ή Υφυπουργοί, για ποινικά αδικήματα που τέλεσαν κατά την άσκηση των καθηκόντων τους. Άρα η Κυβέρνηση είναι πιστή στο Σύνταγμα, συνεπής με την πάγια πολιτική της θέση, ότι δεν αναμειγνύεται σε όσα δεν έχουν σχέση με την εκτελεστική εξουσία, αλλά είναι αποκλειστική αρμοδιότητα της νομοθετικής εξουσίας και του Κοινοβουλίου. Ειπώθηκε ακόμα ένα δεύτερο επιχείρημα, ότι η Κυβέρνηση είναι σε πανικό και γι' αυτό φέρνει σήμερα στη Βουλή αυτή τη συζήτηση και αυτό το θέμα. Όμως, ξεχνάει πως ήρθε η δικογραφία στη Βουλή και γιατί άνοιξε αυτό το θέμα στη Βουλή. Γιατί απλούστατα ο εισαγγελέας του Αρείου Πάγου έστειλε μια δικογραφία στη Βουλή και η Βουλή ανάμεσα στα εξαιρετικά της καθήκοντα έχει και αυτό το οποίο κάνει σήμερα, δηλαδή το μη νομοθετικό έργο, και οφείλει, σύμφωνα με το άρθρο 86 του Συντάγματος, να εξετάσει τη βασιμότητα των αδικημάτων τα οποία φέρεται να τέλεσε ένας πρώην Υπουργός και να πάρει απόφαση για το εάν θα συσταθεί ή όχι ανάλογη Επιτροπή Προκαταρκτικής Εξέτασης. Άρα και σ' αυτό το σημείο τηρούμε απολύτως και απαρέγκλιτα το Σύνταγμα. Ο πανικός δεν είναι στην Κυβέρνηση, ο πανικός μάλλον είναι στον ΣΥΡΙΖΑ, ο οποίος διαβλέπει μέσα απ' αυτή τη διαδικασία ότι υπάρχει ο κίνδυνος πραγματικά να αποδοθούν ευθύνες σε ένα κυβερνητικό στέλεχος της κυβέρνησης του ΣΥΡΙΖΑ και να αποδειχθεί, να αναδειχθεί η όλη πολιτική την οποία ασκούσε η κυβέρνηση του ΣΥΡΙΖΑ τότε σχετικά με τα μέσα μαζικής ενημέρωσης και τον έλεγχο της ενημέρωσης και των άλλων αρμών της εξουσίας. Ειπώθηκε ακόμη ότι η Κυβέρνηση θέλει να εκδικηθεί, ότι εκδικείται για τη στάση που κράτησε ο ΣΥΡΙΖΑ σε σχέση με τα μέσα ενημέρωσης και με το ότι έβαλε τάξη δήθεν στο θέμα των αδειών, των καναλαρχών και όλα αυτά. Ξεχνάει, όμως, ο ΣΥΡΙΖΑ ότι ο διαγωνισμός τον οποίο προκάλεσε, τον οποίο έκανε για την κατανομή των τηλεοπτικών αδειών, ακυρώθηκε ως αντισυνταγματικός με την απόφαση 95/2017 του Συμβουλίου της Επικρατείας. Ακούστηκε ακόμη από τον κ. Τζανακόπουλο ότι πλέον ακούμε μάρτυρες αναξιόπιστους, τον κ. Καλογρίτσα, τον οποίο εμείς τον θεωρούσαμε αναξιόπιστο και τον κ. Τόμπρα που κάλεσε ο κ. Καλογρίτσας. Όμως, ποιος είναι ο κ. Τόμπρας και τι λέει μέσα η δικογραφία για τον κ. Τόμπρα; Λέει, λοιπόν, ότι ο Τόμπρας ήταν αυτός που έφερε σε επαφή τις δυο οικογένειες Χούρι και Καλογρίτσα και δη, κατόπιν πρωτοβουλίας την οποία ανέλαβε μετά από εκδήλωση επιθυμίας προερχόντως των αδελφών Χούρι, με τους οποίους συνδέεται από πολλού, να συμμετέχουν στον ως άνω διαγωνισμό για τις τηλεοπτικές άδειες, επιθυμία για την ικανοποίηση της οποίας και του υποδείχθηκε από ανώτατο κυβερνητικό επίπεδο για συνεργασία ο κ. Καλογρίτσας. Άρα ο κ. Τόμπρας είναι ένα άτομο στο οποίο υποδείχθηκε από κυβερνητικό ανώτατο στέλεχος της κυβέρνησης του ΣΥΡΙΖΑ να φέρει σε επαφή τις δυο οικογένειες Χούρι και Καλογρίτσα, προκειμένου να στηθεί ένας νέος σταθμός που θα στηρίζει την κυβέρνηση του ΣΥΡΙΖΑ. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος κ. ΧΑΡΑΛΑΜΠΟΣ ΑΘΑΝΑΣΙΟΥ]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όλα αυτά, λοιπόν, και πολλά άλλα αναφέρονται σ' αυτή την ποινική δικογραφία, η οποία και στάλθηκε στη Βουλή. Τουλάχιστον δέκα φορές το όνομα του κ. Παππά αναφέρεται πολύ - πολύ συγκεκριμένα στη δικογραφία. Αναφέρεται στην έγκληση, στα υπομνήματα, στις μαρτυρικές καταθέσεις. Και τι μας λέει ο ΣΥΡΙΖΑ; Μας λέει να τα αγνοήσουμε όλα αυτά, να κλείσουμε τα αυτιά σε όλα αυτά που ακούγονται, να κλείσουμε τα μάτια σε όλα όσα υπάρχουν μέσα στη δικογραφία και να μην ερευνήσουμε την υπόθεση, να απέχουμε. Αυτή είναι η πρόταση του ΣΥΡΙΖΑ; Να απέχουμε; Μα, τότε κάνουμε εμείς παράβαση καθήκοντος. Ο εισαγγελέας, σύμφωνα με το Σύνταγμα, έστειλε τη δικογραφία στη Βουλή. Οφείλουμε να την ερευνήσουμε. Πώς θα απέχουμε; Τι λόγο θα δώσουμε στην ελληνική κοινωνία, που με δυσπιστία ούτως ή άλλως αντιμετωπίζει το πολιτικό σύστημα, εάν «κουκουλώσουμε» αυτή την υπόθεση; Να «κουκουλώσουμε» την υπόθεση προτείνετε, κύριοι του ΣΥΡΙΖΑ; Όχι, οφείλουμε να την ερευνήσουμε. Από τη στιγμή που τόσες φορές το όνομα του κ. Παππά αναφέρεται στη δικογραφία και συνδέεται με ποινικά αδικήματα, με πράξεις που έχουν τον χαρακτηρισμό του ποινικού αδικήματος, οφείλουμε να το ερευνήσουμε. Ειπώθηκε ακόμη ή αφέθηκε να εννοηθεί από τον κ. Τζανακόπουλο ότι αυτές οι κατηγορίες, επειδή προέρχονται από αναξιόπιστα άτομα, είναι αβάσιμες. Αφού είναι αβάσιμες, κυρίες και κύριοι συνάδελφοι του ΣΥΡΙΖΑ, τότε γιατί δεν κάνατε χρήση του άρθρου 155 του Κανονισμού της Βουλής, το οποίο σας δίνει στις παραγράφους 2 και 3 τη δυνατότητα με υπογραφή τριάντα Βουλευτών, εντός επτά ημερών από την κατάθεση της πρότασης, να προσφύγουμε στο Ειδικό Συμβούλιο, το οποίο αποτελείται από τρεις ανώτατους δικαστές, που θα γνωμοδοτήσει για τη βασιμότητα της κατηγορίας; Μπορούσατε να το κάνετε, ήταν στη δική σας διακριτική ευχέρεια, τους τριάντα Βουλευτές τους έχετε, γιατί δεν το κάνετε, εάν θεωρείτε ότι είναι αβάσιμα αυτά τα στοιχεία; Να μας πείτε, «θα πάμε στο Συμβούλιο και ό,τι αποφασίσουν οι δικαστές». Και θα ήμασταν υποχρεωμένοι να πάρουμε απόφαση για αυτό το θέμα ως Βουλή, ως Ολομέλεια, και να λήξει εκεί το θέμα.
Ολοκληρώστε, κύριε συνάδελφε, έχετε φτάσει τα οκτώ λεπτά.
Ολοκληρώνω, κύριε Πρόεδρε. Συνεπώς ούτε καν διακριτική ευχέρεια, κυρίες και κύριοι συνάδελφοι, δεν έχουμε. Οφείλουμε τα στοιχεία τα οποία μας ήρθαν και περιλαμβάνονται σε δικογραφία και μας ήρθαν σύμφωνα με το Σύνταγμα από την εισαγγελία του Αρείου Πάγου, να τα εξετάσουμε. Και αυτό πρέπει να γίνει από την αρμόδια επιτροπή προκαταρκτικής εξέτασης, η οποία πρέπει να συσταθεί. Γι' αυτό και προτείνω την υπερψήφιση της πρότασης της Νέας Δημοκρατίας. Ευχαριστώ.
Τον λόγο έχει ο κ. Παύλος Πολάκης από το ΣΥΡΙΖΑ - Προοδευτική Συμμαχία.
Ευχαριστώ, κύριε Πρόεδρε. Κύριοι συνάδελφοι, είχα σκεφτεί πολλά, αλλά, τελικά, θα μιλήσω εκτός κειμένου. Είναι προφανές, κύριε Πλεύρη, ότι έχετε σχεδιασμό για εκλογές μέχρι το φθινόπωρο. Θα κλείσετε δύο χρόνια και κάτι στην Κυβέρνηση και θα φύγετε κυνηγημένοι. Είναι η απέλπιδα προσπάθεια την οποία κάνετε, γιατί εδώ και ενάμιση μήνα όλο το αφήγημα της επιτυχίας σας στην αντιμετώπιση της πανδημίας, όλο το αφήγημα της στήριξης των μεσαίων στρωμάτων, όλο το αφήγημα της ανάπτυξης έχει καταρρεύσει. Και έχει καταρρεύσει, γιατί είστε οι εκπρόσωποι του πλουσιότερου 5% της ελληνικής κοινωνίας, το οποίο εδώ και ενάμιση χρόνο έχει ρίξει ένα απίστευτο γλέντι. Μέσα από πολιτικές σας αποφάσεις προσπαθεί να κλείσει πληγές του παρελθόντος και τρώει λεφτά. Αυτό το πράγμα ο κόσμος, που σας στήριξε, το έχει καταλάβει και γι' αυτό σας γυρνάει την πλάτη. Και το νιώθετε, το βλέπετε και όπως περπατάτε στο δρόμο. Ποιο είναι το πολιτικό σας σχέδιο, λοιπόν, τώρα; Να προχωρήσετε σε μία προανακριτική επιτροπή για ένα προβεβλημένο στέλεχος του ΣΥΡΙΖΑ, όχι τυχαίο, γιατί υλοποιείτε εντολή Μαρινάκη. Διότι αυτό γίνεται τώρα εδώ. Δεν θα συγχωρήσετε ποτέ - και δεν συγχωρούν οι καναλάρχες και οι ολιγάρχες - ότι ο Νίκος ο Παππάς, ο Λευτέρης ο Κρέτσος, ο Αλέξης ο Τσίπρας, η κυβέρνηση ΣΥΡΙΖΑ τους έβαλε να πληρώσουν για το δημόσιο αγαθό των συχνοτήτων, το οποίο για είκοσι πέντε χρόνια το είχαν λες και ήταν χωράφι που είχαν κληρονομήσει από τον παππού τους. [[Χειροκροτήματα από την πτέρυγα του ΣΥΡΙΖΑ]] Στήσατε έναν μηχανισμό, μια διαπλοκή και δεν κοκκινίζετε. Δεν ντρέπεστε εσείς να κατηγορείτε εμάς για διαπλοκή, αυτοί που οργανώσατε ένα σύστημα τραπεζιτών, ολιγαρχών, καναλαρχών με υπηρετικό προσωπικό εσάς κι ένα μεγάλο κομμάτι του Σημιτικού ΠΑΣΟΚ, το οποίο κυβέρνησε και χρεοκόπησε τη χώρα το 2009. Γιατί αυτό κάνατε. Μας βάλατε στα μνημόνια, κατασπαράξατε μία κοινωνία, διασπάσατε το κοινωνικό συμβόλαιο της προηγούμενης περιόδου και γι' αυτό βγήκε ο ΣΥΡΙΖΑ κυβέρνηση. Και εμείς με κόπο, αίμα και δάκρυα τη βγάλαμε τη χώρα από τα μνημόνια, με επιτυχίες και με λάθη, με υποχωρήσεις και με υπομονή, με συμβιβασμούς, με ό,τι θέλετε. Αλλά τα καταφέραμε. Και εμείς, ρε κουμπάροι, δεν κλέψαμε. Και το ξέρετε πολύ καλά, γιατί και ο Παππάς στο νοίκι μένει και εγώ αναγκάστηκα, όντας Υπουργός, να πάρω 100.000 ευρώ δάνειο για να μπορέσω να στηρίξω την οικογένεια μου για μία κατάσταση την περίοδο που ήμουν Υπουργός. Και πείτε μου έναν από αυτούς που θήτευσαν τριάντα χρόνια και που χρεοκόπησαν τη χώρα, ο οποίος να έκανε το ίδιο πράγμα. Και τολμάτε να πείτε…
…(δεν ακούστηκε)
Παρακαλώ.
Μαρκόπουλε, μουρμού εσύ! Και τολμάτε να πείτε…
…(δεν ακούστηκε)
Τι έγινε, Μαρκόπουλε;
Μισό λεπτό, κύριε Πολάκη. Παρακαλώ, μη διακόπτετε.
Κύριε Πρόεδρε, επιβάλλετε την τάξη.
Κύριοι συνάδελφοι, σας παρακαλώ μη διακόπτετε. Κι εσάς, κύριε Πολάκη, σας παρακαλώ να μη χτυπάτε το χέρι σας στο έδρανο.
Δεν μπορώ. Βράζει το αίμα μου και το χτυπώ.
Να είστε ήρεμος.
Ήρεμος είμαι. Δεν με βλέπετε;
Παρακαλώ, συνεχίστε.
Δεν πρόκειται, λοιπόν, να συγχωρέσουν ποτέ οι καναλάρχες το ότι τους βάλαμε να πληρώσουν. Εσείς δεν είστε αυτοί που μόλις βγήκατε, στους έξι μήνες επάνω, καταργήσατε την ονομαστικοποίηση των μετοχών, καταργήσατε την υποχρέωση υποβολής «πόθεν έσχες», που τους κάνατε το χατίρι; Και τώρα έρχεστε για να εκδικηθείτε, με μία προαποφασισμένη Προανακριτική Επιτροπή, για να πάτε στις εκλογές το φθινόπωρο με σκάνδαλα του ΣΥΡΙΖΑ. Θα σας πω εγώ ποια είναι τα σκάνδαλα και ποια είναι η διαφθορά και η διαπλοκή, διότι η δικογραφία είναι, πραγματικά, γελοία, δεν στέκεται σε κανένα δικαστήριο. Φασαρία θα κάνετε, για να πάτε σε εκλογές. Ξέρετε ότι δεν πρόκειται να βγει κανένα αποτέλεσμα, όπως δεν θα βγει και με την προηγούμενη δίωξη, το άλλο αγκάθι που είχατε με τον Παπαγγελόπουλο. Ακούστε, κύριοι συνάδελφοι, διαφθορά και διαπλοκή έχει αυτός ο οποίος εδώ και ενάμιση χρόνο έχει δώσει πάνω από 4 με 5 δισεκατομμύρια σε υπερτιμολογημένες απευθείας αναθέσεις. Η κ. Νικολάου και χθες το βράδυ σε ένα μινιμάρκετ έδωσε 145.000. Αν αρχίσω να μιλάω τώρα, θα τελειώσω του χρόνου. Διαφθορά και διαπλοκή είναι αυτός που πήγε να κάνει το «σκόιλ ελικικού» και το πήρε πίσω τρέχοντας. Διαφθορά και διαπλοκή έχει αυτός που έλεγε ότι την τηλεκπαίδευση τη δίνουμε δωρεάν και την πλήρωσε 2.000.000- η Κεραμέως δηλαδή - και παράλληλα έδωσε και τα προσωπικά δεδομένα ενάμιση εκατομμυρίου νοικοκυριών βορά στις εταιρείες που εμπορεύονται μέσα από το διαδίκτυο. Διαφθορά και διαπλοκή έχει αυτός ο οποίος δίνει 6.000.000 ευρώ για νομικές υπηρεσίες - ο κ. Μηταράκης - για να του πουν πώς θα φτιάξει τις συμβάσεις στις δομές φιλοξενίας προσφύγων - μεταναστών, όταν δεν θα έπρεπε να δώσει πάνω από 200.000. Διαφθορά και διαπλοκή έχει αυτός ο οποίος ανακοινώνει 510.000.000 διαγωνισμό για τις νέες ταυτότητες και επειδή δεν τα βρίσκει στο ντιλάρισμα, δεν τον κάνει ακόμα. Διαφθορά και διαπλοκή έχει αυτός ο οποίος προμηθεύεται στα νοσοκομεία υλικά υπερτιμολογημένα τέσσερις και πέντε φορές επάνω από διάφορες υγειονομικές περιφέρειες, όπως η 6η ΥΠΕ, όπως η 5η ΥΠΕ, όπως η 7η ΥΠΕ στην Κρήτη, την ίδια στιγμή που χθες ήταν επτακόσιοι τριάντα πέντε οι διασωληνωμένοι εκ των οποίων οι εκατό εκτός ΜΕΘ. Οι εκατό εκτός ΜΕΘ! Διαφθορά και διαπλοκή έχει αυτός που ανέχεται μέλος της Επιτροπής των Λοιμωξιολόγων να λέει ότι 20% να πεθαίνει εκτός ΜΕΘ δεν είναι και κανένα μεγάλο ποσοστό. Αυτή είναι η διαφθορά και η διαπλοκή. Αυτό είναι το πράγμα το οποίο έχετε στήσει και υλοποιείτε. Και ο κόσμος έχει αρχίσει ήδη και σας γυρίζει μαζικά την πλάτη. Διαφθορά και διαπλοκή είναι όλες αυτές οι δικαστικές υποθέσεις. Ο κ. Κελέτσης προηγουμένως έλεγε, «Να μην τα πάμε;». Τα πήγαμε, κύριε Κελέτση μου. Εγώ έχω πάει στο μπόι μου δικογραφίες για το ΚΕΕΛΠΝΟ, για τη «NOVARTIS». Αυτός ο κ. Μπίνος, πώς λέγεται, Μπίνης, που είναι στην Εθνική Αρχή Διαφάνειας, τι κάνει ενάμιση χρόνο; Κόβει πρόστιμα μόνο σε αυτούς που κυκλοφορούν έξω, για να εφαρμόζει το οριζόντιο αναποτελεσματικό lockdown! [[Χειροκροτήματα από την πτέρυγα του ΣΥΡΙΖΑ]] Πού είναι η ολοκλήρωση όλων αυτών των φακέλων, τους οποίους τους πήγα εγώ με τα ίδια μου τα χέρια, που ήταν δεκάδες και εκατοντάδες εκατομμύρια ευρώ από το ΚΕΕΛΠΝΟ; Επίσης, γιατί δεν ολοκληρώνεται και μετά που βγήκατε εσείς η ιστορία με τη «NOVARTIS»; Βγήκε ο κ. Κεγκέρογλου και τι θα έλεγε βέβαια; Συνήγορος του Καλογρίτσα είναι ο Λοβέρδος, που είναι ο μόνος από αυτούς που έχει μέχρι στιγμής ασκηθεί η δίωξη. Τι γίνεται με τη δίωξη του κ. Λοβέρδου για τη «NOVARTIS»…
Ολοκληρώστε, κύριε Πολάκη. Έχετε πάει στα οκτώ λεπτά. Δεν θα ξεπεράσει τα οκτώ λεπτά κανείς.
Και ο προηγούμενος ομιλητής μίλησε παραπάνω.
Όχι. Θα τηρηθεί ο χρόνος. Όλοι οι συνάδελφοι είναι ισότιμοι και ισόκυροι εδώ.
Τι άλλο θα έλεγε, λοιπόν, ο κ. Κεγκέρογλου; Πού είναι, λοιπόν, η διερεύνηση αυτών των δικαστικών υποθέσεων; Κάθε μέρα εδώ και ενάμιση χρόνο εμείς βγάζουμε - με στοιχεία, όχι γενικώς και αορίστως - το πώς διασπαθίζεται το δημόσιο χρήμα. Και επειδή βέβαια δεν βλέπουμε να συγκινείται κανένας εισαγγελέας, όπως αυτός που «σκόνταψε» στο όνομα του Παππά και το έστειλε εδώ πέρα για να το διερευνήσει η Βουλή, θα το κάνουμε εμείς. Θα το κάνουμε εμείς, ξεκινώντας από την κ. Νικολάου, την οποία έχουμε τόση «ντάνα» με τις απευθείας αναθέσεις, που δεν έχει και τη δικαστική ασυλία, γιατί κάποια στιγμή αυτό το φαγοπότι πρέπει να σταματήσει.
Ολοκληρώστε, κύριε Πολάκη. Έχετε πάει στα εννιά λεπτά. Σας παρακαλώ πολύ.
Θα ολοκληρώσω.
Πρέπει όλοι να βλέπουμε τον χρόνο.
Μη με διακόπτετε, όμως, άλλο. Εμείς «φανάρι» σ' αυτή τη διαδικασία δεν πρόκειται να σας κρατήσουμε. Και να ξέρετε πολύ καλά ότι τίποτα από όσα κάνετε σήμερα δεν πρόκειται να ξεχαστεί. Είναι όλα καταγεγραμμένα και είναι σαφές ότι θα αναζητηθούν ευθύνες όταν έρθει η ώρα, γιατί δεν μπορεί να γίνεται ανεκτό μια αντιδήμαρχος στην Καρδίτσα, «γαλάζια» αντιδήμαρχος, να «ντανιάζει» σα μαυραγορίτισσα της Κατοχής στο σπίτι της τις κονσέρβες, τα γάλατα, τα λάδια και τα μακαρόνια που έστειλε ο κόσμος για τους πλημμυροπαθείς της Καρδίτσας.
Θα λεχθούν αυτά, κύριε Πολάκη. Έχετε πάει στα δέκα λεπτά. Σας παρακαλώ πολύ.
Αυτοί μας κυβερνούν σήμερα. Εσείς μας δείχνετε με το δάχτυλο…
Σας παρακαλώ, ολοκληρώστε.
…και τολμάτε εσείς, η παράταξη … … … … …, να μιλήσει σε εμάς για διαφθορά και για διαπλοκή. Εδώ θα είμαστε να τα πούμε και να είστε σίγουροι ότι η «δεύτερη φορά αριστερά» θα είναι πολύ αλλιώς από την πρώτη.
Κύριε Πρόεδρε, θα μπορούσα να έχω τον λόγο επί προσωπικού;
Ορίστε, κύριε Κεγκέρογλου, έχετε τον λόγο.
Θέλω να ξεκαθαρίσω κάτι, κύριε Πρόεδρε, αλλιώς δεν θα έπαιρνα τον λόγο.
Πείτε μας για ένα λεπτό σε τι συνίσταται το προσωπικό.
Για μισό λεπτό. Δεν πρόκειται να απαντήσω στον κ. Πολάκη, ο οποίος στα πρώτα δευτερόλεπτα που βγήκε επάνω είπε ότι ο υπεύθυνος για τον εκτροχιασμό της χώρας δεν είναι ο βίος και η πολιτεία της κυβέρνησης 2004-2009, αλλά η κυβέρνηση του 2010, στης οποίας τα χέρια «έσκασε» η κρίση…
Είναι μια κριτική αυτό. Μια κρίση είναι.
…την ίδια ώρα που κάθεται με τον πρώτο τη τάξει Υπουργό εκείνης της κυβέρνησης στα ίδια έδρανα. Χάρισμά σας και ο Καραμανλής. Χάρισμά σας και ο Ραγκούσης. Άντε από κει!
Η κ. Μάνη - Παπαδημητρίου από τη Νέα Δημοκρατία έχει τον λόγο. Ορίστε, κυρία Παπαδημητρίου, έχετε τον λόγο και κάνω έκκληση και σε εσάς να τηρείται ο χρόνος.
Ευχαριστώ, κύριε Πρόεδρε. Κυρίες και κύριοι συνάδελφοι, ένα ζήτημα το οποίο απασχόλησε έντονα την επικαιρότητα το δεύτερο εξάμηνο του 2016 ήταν ο ν.4339/2015, ο γνωστός πλέον νόμος Παππά, με τον οποίο προκηρύχθηκε διαγωνισμός για τη χορήγηση τηλεοπτικών αδειών πανελλήνιας εμβέλειας. Ο παραπάνω νόμος, ο οποίος προέβλεπε τη μεταβίβαση των άνω αρμοδιοτήτων στον Υπουργό Επικρατείας, κρίθηκε αντισυνταγματικός από το Συμβούλιο της Επικρατείας, καθώς η συγκεκριμένη αυτή διάταξη αντίκειτο στο άρθρο 15 του Συντάγματος, το οποίο προβλέπει την αποκλειστική αρμοδιότητα του Εθνικού Συμβουλίου Ραδιοτηλεόρασης για τη χορήγηση των αδειών. Η εν λόγω συνταγματική διάταξη έχει ιδιαίτερη σημασία για το πολιτικό και κοινωνικό γίγνεσθαι της χώρας, καθώς διασφαλίζει την αντικειμενική και με ίσους όρους μετάδοση των πληροφοριών και των ειδήσεων. Αυτή η κριθείσα από την ανεξάρτητη δικαιοσύνη καταστρατήγηση του Συντάγματος από την προηγούμενη κυβέρνηση καταδεικνύει με τον πιο περίτρανο τρόπο ποια είναι η κυβέρνηση η οποία λειτουργούσε αντιθεσμικά. Σήμερα η Εθνική Αντιπροσωπεία καλείται, σύμφωνα με τις σχετικές διατάξεις και μετά τη διαβίβαση δικογραφίας από το Υπουργείο Δικαιοσύνης και στο πλαίσιο των κοινοβουλευτικών μας υποχρεώσεων, να κρίνει αν προκύπτουν επαρκείς ενδείξεις τέλεσης τυχόν αδικημάτων από τον πρώην Υπουργό Επικρατείας κ. Νίκο Παππά κατά την εκτέλεση των καθηκόντων του και αν ναι, να αποφασίσει τη σύσταση Ειδικής Επιτροπής που θα διερευνήσει την τυχόν τέλεση των παρακάτω αδικημάτων: Πρώτον, του αδικήματος της δωροληψίας πολιτικού αξιωματούχου κατά συρροή και κατ' εξακολούθηση, δηλαδή το άρθρο 159 του Ποινικού Κώδικα, και δεύτερον, της παράβασης καθήκοντος κατά συρροή και κατ' εξακολούθηση, δηλαδή το άρθρο 259 του Ποινικού Κώδικα. Με τη διάταξη του άρθρου 159 τυποποιείται ως διακεκριμένη μορφή δωροληψίας σε βαθμό κακουργήματος αυτή που αφορά φορείς της νομοθετικής, εκτελεστικής ή αυτοδιοικητικής λειτουργίας, εφόσον αποβλέπει στο να επηρεάσει τα πρόσωπα που διαθέτουν τέτοιες εξουσίες, προκειμένου να τις ασκήσουν κατά συγκεκριμένο τρόπο ή να παραλείψουν την άσκησή τους. Περαιτέρω, για την πλήρωση της αντικειμενικής και υποκειμενικής υπόστασης του άρθρου 259 του Ποινικού Κώδικα απαιτείται παράβαση υπηρεσιακού καθήκοντος, πρόθεση του δράστη και σκοπός να προσπορισθεί στον ίδιον ή σε άλλον παράνομη υλική ή ηθική ωφέλεια ή να επέλθει βλάβη στο κράτος ή σε κάποιον άλλον, χωρίς μάλιστα να απαιτείται και η επίτευξη του εν λόγω σκοπού. Στην προκειμένη περίπτωση και από την έως τώρα αξιολόγηση του αποδεικτικού υλικού - και ενδεικτικά αναφέρω την έγκλιση και τα υπομνήματα του κ. Καλογρίτσα, τα ηλεκτρονικά μηνύματα που υπάρχουν στη δικογραφία - προκύπτει ότι υπάρχουν τουλάχιστον επαρκείς ενδείξεις αναφορικά με τον πρώην Υπουργό Επικρατείας κ. Νίκο Παππά για τα παρακάτω πραγματικά περιστατικά: Πρώτον, ότι ζητήθηκε από τον κ. Καλογρίτσα να συμμετάσχει στον διαγωνισμό, ώστε να λάβει με τις ενέργειες του ιδίου άδεια καναλιού. Δεύτερον, ότι ζητήθηκε από την εταιρεία «CCC» να δώσει σε εταιρεία συμφερόντων του κ. Καλογρίτσα το ποσό των 3 εκατομμυρίων ευρώ για την έκδοση εγγυητικής επιστολής για τη συμμετοχή στον διαγωνισμό. Τρίτον, ότι ο κ. Καλογρίτσας συμμετείχε στον διαγωνισμό με εκπρόθεσμη κατάθεση της εγγυητικής επιστολής. Τέταρτον, ότι ο κ. Καλογρίτσας συμμετείχε στον διαγωνισμό χωρίς να προκύπτει ότι είχε τα χρήματα για τη συμμετοχή. Πέμπτον, ότι ανακηρύχθηκε υπερθεματιστής, αν και από τον φάκελό του προέκυπτε ότι δεν είχε τα χρήματα που απαιτούνταν. Έκτον, ότι μετά την ακύρωση του διαγωνισμού και την επιστροφή του ποσού των 3 εκατομμυρίων, ζητήθηκε από τον κ. Καλογρίτσα να δώσει τα χρήματα αυτά για να εκδοθεί η φιλοκυβερνητική εφημερίδα «DOCUMENTO» και στη συνέχεια να μεταβιβαστεί το ενεργητικό της στον κ. Βαξεβάνη, χωρίς για τη συγκεκριμένη συναλλαγή να προκύπτει καταβληθέν τίμημα. Και έβδομον, ότι ζητήθηκε από τον κ. Μαρινάκη να δώσει στον κ. Καλογρίτσα το ποσό των 20,5 εκατομμυρίων ευρώ για την πρώτη δόση της άδειας, καθώς και από τον κ. Κοντομηνά να δώσει το 51% του τηλεοπτικού του μέσου στον κ. Καλογρίτσα για να αποκτήσει κανάλι. Αυτά είναι τα πραγματικά περιστατικά που προκύπτουν από τη δικογραφία. Επομένως κυρίες και κύριοι συνάδελφοι, από τα παραπάνω εκτεθέντα προκύπτει το κοινοβουλευτικό μας καθήκον να διερευνήσουμε περαιτέρω την υπόθεση. Καλούμαστε σήμερα ως Εθνική Αντιπροσωπεία να αποφασίσουμε για τη σύσταση της Ειδικής Επιτροπής και μόνο, επιτελώντας το καθήκον μας με μοναδικό πάντα σύμβουλο τη συνείδησή μας και ερχόμενοι αντιμέτωποι με τις αρχές και τις αξίες μας ο καθένας μας. Και στη συνέχεια η επιτροπή, εφόσον συσταθεί, θα εξετάσει, θα αξιολογήσει και θα εκτιμήσει, πάντα με θεσμικές εγγυήσεις και κυρίως με απόλυτο σεβασμό στο τεκμήριο της αθωότητας, την ύπαρξη τυχόν ευθυνών. Δεν πρέπει να υπάρχει καμμία σκιά και για κανένα πρόσωπο στη συγκεκριμένη υπόθεση. Πρέπει να συμβάλουμε όλοι οι Βουλευτές, ώστε να λάμψει η αλήθεια, διότι έτσι λειτουργεί ένα κράτος δικαίου, γιατί έτσι μόνο υπηρετούμε τη δημοκρατία. Σας ευχαριστώ.
Και εγώ σας ευχαριστώ, κυρία Παπαδημητρίου, και ειδικά για την τήρηση του χρόνου. Από το Κίνημα Αλλαγής έχει τον λόγο η κ. Ευαγγελία Λιακούλη.
Κύριε Πρόεδρε, παρακαλώ κι εγώ θα ήθελα το εννιάλεπτο που είχε και ο κ. Πολάκης.
Εντάξει, μην κάνουμε συμψηφισμό, θα έχετε μια άνεση.
Κύριε Πρόεδρε, κυρίες και κύριοι Βουλευτές, σήμερα συζητάμε αν θα ψηφίσουμε ή όχι την πρόταση των Βουλευτών της Συμπολίτευσης για τη συγκρότηση Ειδικής Κοινοβουλευτικής Επιτροπής, για να διενεργηθεί προκαταρκτική εξέταση για να δούμε αν είναι εμπλεκόμενος ή όχι ο πρώην Υπουργός Επικρατείας Νίκος Παππάς σε μία εκκρεμή υπόθεση που ήρθε από τον εισαγγελέα του Αρείου Πάγου. Ο κ. Παππάς φέρεται ότι έχει αναμιχθεί στα αδικήματα της δωροληψίας πολιτικού αξιωματούχου κατά συρροή και κατ' εξακολούθηση και παράβαση καθήκοντος κατά συρροή και εξακολούθηση, με τις ειδικότερες αναλύσεις που δίνονται μέσα στο σκεπτικό των Βουλευτών που φέρουν την πρόταση. Με απλά λόγια, αυτό που συμβαίνει στον πυρήνα της υπόθεσης είναι ότι στον κ. Παππά αποδίδεται η μεθόδευση απόκτησης ενός καναλιού πανελλαδικής εμβέλειας στη σφαίρα επιρροής του ΣΥΡΙΖΑ. Αυτό είναι το θέμα. Αυτό συζητάμε σήμερα, με απλά λόγια και σταράτα. Η περίοδος, βέβαια, για την οποία ελέγχεται ο κ. Παππάς δεν είναι μία «άοσμη» περίοδος πολιτικά. Είναι μια περίοδος κατά την οποία ο ΣΥΡΙΖΑ, σχετικά καινούργιος τότε στη διακυβέρνηση της χώρας, μαξιμαλιστικά προσπαθούσε να ελέγξει τους αρμούς της εξουσίας. Το είπε αργότερα, με τη μετέπειτα γνωστή ρήση του, ο πρώην Πρωθυπουργός και συγκεκριμένα «στήθηκε τότε ο διαβόητος διαγωνισμός για την εξασφάλιση τηλεοπτικών αδειών των ιδιωτικών καναλιών». Θυμίζω μάλιστα γι' αυτούς που τους αρέσει να ανατρέχουν στην ιστορία - εμένα μου αρέσει πολύ - πως κλείστηκαν οι ιδιοκτήτες των καναλιών στην κυριολεξία σε ένα κλουβί τότε - θυμάστε και τις εικόνες, θυμάστε βεβαίως και τους σατυρικούς τότε τι έγραφαν - , προκειμένου να καταδειχθεί η υποτιθέμενη αποφασιστικότητα της κυβέρνησης τότε, σε μία καλοστημένη παράσταση που θα την ζήλευε και ο αείμνηστος Ευγένιος Σπαθάρης «Ο ΣΥΡΙΖΑ εναντίον του κατηραμένου όφι». Ήταν κι αυτός ένας μύθος, που όμως δεν είχε happy end και αυτοί μια ελπίδα που δεν ήρθε. Όμως, όπως όλες οι παραστάσεις που είναι κακοστημένες, κυρίες και κύριοι συνάδελφοι, το κοινό επειδή αρχίζει γρήγορα να τις αποδοκιμάζει, όπως και τους θεατρίνους, ακολούθησε σύντομα και η απόφαση - καταπέλτης του Σ.τ.Ε., η οποία ακύρωσε την όλη διαδικασία. Έτσι, λοιπόν, μας έμεινε να αναρωτιόμαστε τι ακριβώς έγινε, ερωτηματικά τα οποία απασχολούν και τον ελληνικό λαό σήμερα, με πρωταγωνιστές, από τη μία τον κ. Νίκο Παππά και την κυβέρνηση στην οποία ήταν μέλος, από την άλλη τον κ. Καλογρίτσα, πρόθυμο επιχειρηματία και από την τρίτη, μία εταιρεία συμφερόντων Ηνωμένων Αραβικών Εμιράτων. Ένα απίθανο τρίγωνο διαφθοράς, με σοβαρά ερωτήματα, τα οποία χρήζουν απάντησης. Πέρα απ' αυτά που λέμε εδώ, τα διάφορα ο καθένας, εκπροσωπώντας τον εαυτό του ή και την παράταξή του, οι πολίτες ρωτούν: Υπήρξε πράγματι δωροληψία πολιτικού αξιωματούχου, εν προκειμένω του κ. Παππά, πρωτοκλασάτου Υπουργού και δεξί χέρι του κ. Τσίπρα; Υπήρξε ή δεν υπήρξε; Αλήθεια ή ψέματα; Οι πολίτες ρωτούν: Με την εμπλοκή του κ. Παππά στον διαγωνισμό, έπληξε βαρύτατα ο άνθρωπος αυτός τον ελεύθερο ανταγωνισμό και τη διαφάνεια της διαδικασίας; Αλήθεια ή ψέμα; Οι πολίτες ρωτούν: Ο κ. Παππάς ως αρμόδιος τότε για τα μέσα μαζικής ενημέρωσης Υπουργός, παραβίασε τους όρους του διαγωνισμού; Αλήθεια ή ψέμα; Οι πολίτες ρωτούν: Υπήρξε ψευδής βεβαίωση σχετικά με τα έγγραφα και ψευδή στοιχεία, τα οποία δόθηκαν στον κ. Καλογρίτσα για τη συμμετοχή στον διαγωνισμό; Αλήθεια ή ψέμα; Οι πολίτες ρωτούν: Υπήρξε πράγματι παραβίαση υπηρεσιακού απορρήτου από τον κ. Παππά από τη θέση του, δηλαδή διέρρευσε σε τρίτους απόρρητες πληροφορίες σχετικές με το διαγωνισμό των αδειών; Αλήθεια ή ψέμα; Είναι αλήθεια τελικά ότι όταν δεν έγινε το κανάλι, τα 3 εκατομμύρια ευρώ διοχετεύθηκαν σε άλλο μέσο μαζικής ενημέρωσης, έντυπο αυτή τη φορά; Αλήθεια ή ψέμα; Το πολιτικό σύστημα, κυρίες και κύριοι συνάδελφοι, σε αυτές τις αλήθειες ή σε αυτά τα ψέματα θα πρέπει να απαντήσει. Το πολιτικό σύστημα οφείλει να αναζητήσει την αλήθεια και βεβαίως να στηλιτεύσει, σε περίπτωση που βρει ότι έχει κάτι τέτοιο γίνει, και βεβαίως να αποπέμψει όλους τους πρωταγωνιστές. Ήδη από το 2016 εμείς τα λέγαμε αυτά. Εμείς μιλήσαμε τότε για μία ιλαροτραγωδία προφανή, προσβλητική, σε αναντιστοιχία με θεμελιώδεις θεσμικές, οικονομικές, πολιτιστικές και αισθητικές συντεταγμένες του πολιτεύματος. Κάναμε τότε - σας τα είπε και ο εισηγητής μας και ο Κοινοβουλευτικός μας Εκπρόσωπος, θα τα ακούσετε - δηλώσεις με τον εκπρόσωπο Τύπου που ήταν σαν πραγματικά να λέγαμε αυτό που θα συνέβαινε, γιατί το βλέπαμε. Όμως, κυρίες και κύριοι συνάδελφοι, δεν το λέγαμε μόνο εμείς. Σήμερα έχουμε στα έδρανα της Αξιωματικής Αντιπολίτευσης - για να δούμε και πώς πορεύεται το πολιτικό σύστημα για την αλήθεια και το ψέμα - τον Κοινοβουλευτικό Εκπρόσωπο που τότε μιλούσε για μία σχιζοφρενικού τύπου απολυταρχική επιλογή σικελικής έμπνευσης, μιλούσε για μαφία, με βεβαιότητα ότι θα καταστεί σταδιακά ποινικά ελεγκτέα! Δεν έπαιζε Λόττο ο κ. Ραγκούσης; Να, λοιπόν, που το έπιασε κατευθείαν. Ό,τι έλεγε τότε, να που έγινε τώρα! Και μάλιστα το κατήγγειλε στο δημόσιο λόγο με σωρεία δημοσιευμάτων, κυρίες και κύριοι, σε ηλεκτρονικές εφημερίδες, στην εφημερίδα «ΤΟ ΒΗΜΑ». [[Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα, έλεγε ότι «αυτό το δούναι και λαβείν κάτω από το τραπέζι εμείς το στηλιτεύουμε, διότι οι άδειες των καναλιών είναι δημόσια περιουσία και όχι ατομική περιουσία του οποιουδήποτε επιχειρηματία, Έλληνα ή αλλοδαπού, των κ. Τσίπρα, Καμμένου και Παππά». Τους ονομάτιζε ο κ. Ραγκούσης! Γιάννη, πάλι έφυγες, όταν μιλάω. Αυτά, λοιπόν, λέγονταν από τον Κοινοβουλευτικό Εκπρόσωπο της σημερινής Αξιωματικής Αντιπολίτευσης, που διαρρηγνύει τα ιμάτιά της και κόπτεται, κυρίες και κύριοι συνάδελφοι, για ποιο πράγμα; Για τη συγκάλυψη της αλήθειας; Τι είναι η σύσταση μιας Ειδικής Επιτροπής, τελικά, για εμάς τους νομικούς; Δεν είναι άπλετο φως σε όλα; Δεν είναι να ρίξουμε φως εκεί που δεν υπάρχει ή εκεί που θεωρούμε ότι υπάρχουν σκιές; Δεν είναι πραγματικά αντιδημοκρατικό να έρχεται σήμερα στο Βήμα της Βουλής μία ολόκληρη παράταξη και μάλιστα της Αξιωματικής Αντιπολίτευσης και να λέει «δεν θέλω τη σύσταση αυτής της επιτροπής», «δεν θέλω περισσότερο φως», όταν υπάρχουν μέλη τα οποία μιλάνε για «White House» και για «White Porscha» και πόσα άλλα ακόμη; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Και δεν θέλω να τα συνδέσω σαν μέλος της προανακριτικής επιτροπής - και ολοκληρώνω, κύριε Πρόεδρε - με τα προηγούμενα, αυτά που ζήσαμε στην προηγούμενη προανακριτική επιτροπή, με την υπόθεση Παπαγγελόπουλου και όλα αυτά που ακούστηκαν και πολύ μου μοιάζουν στα αυτιά μου και πολύ μου δείχνουν ίδια στα μάτια μου. Κυρίες και κύριοι συνάδελφοι, αν θέλουμε να προχωρήσουμε ένα βήμα μπροστά και να μη βλέπουμε πάλι μέσα και απ' αυτή την Αίθουσα να περνάει ρακένδυτη η δημοκρατία γλείφοντας τις πληγές της, θα πρέπει να είμαστε τολμηροί, αλλά θα πρέπει να είμαστε και ειλικρινείς. «Τα στερνά τιμούν τα πρώτα», λένε στην πατρίδα μου. Γι' αυτό λοιπόν όσοι πραγματικά από εμάς θέλουμε να κάνουμε το βήμα της προόδου και να προχωρήσουμε μπροστά, θα αφήσουμε πίσω μας όλες εκείνες τις πρακτικές και τις τακτικές που θυμίζουν άλλες εποχές. Θα προχωρήσουμε τολμηρά συνεπείς στη δημοκρατία και στη δικαιοσύνη και επιτέλους θα την εμπιστευτούμε. Διότι, κυρίες και κύριοι συνάδελφοι, εμείς τουλάχιστον, η μεγάλη δημοκρατική παράταξη που εγγυήθηκε τη συνέχεια της χώρας, καθίσαμε κάτω από την μπάρα, κύριε Πολάκη, που μιλήσατε για το Σημιτικό ΠΑΣΟΚ, το οποίο και ο κ. Ραγκούσης - σας διαβεβαιώνω εκ των έσω - το υπηρέτησε με απόλυτη πίστη, όπως υπηρέτησε όλα τα επόμενα μέχρι να φτάσει σ' αυτή τη διαδρομή σ' εσάς. Καθίσαμε, λοιπόν, με εθνική αφοσίωση και σηκώσαμε την μπάρα κάτω από τους ώμους και ενώ έτριζαν τα κόκαλα για ένα βάρος που δεν μας αναλογούσε, εμείς ήμασταν εκεί. Και όταν εσείς - και από εδώ και από εκεί - τραβούσατε την περόνη από τη χειροβομβίδα και την αφήνατε στη χούφτα μας, εμείς και πάλι την κρατήσαμε, για την πατρίδα. [[Χειροκροτήματα από την πτέρυγα του Κινήματος Αλλαγής]] Αυτή είναι η μεγάλη δημοκρατική παράταξη, θεματοφύλακας της δημοκρατίας και των ιδεών. Ευχαριστώ.
Κι εγώ σας ευχαριστώ πολύ. Έχει ζητήσει το λόγο ο Κοινοβουλευτικός Εκπρόσωπος της Νέας Δημοκρατίας κ. Αθανάσιος Πλεύρης. Ορίστε, έχετε τον λόγο.
Για ένα λεπτό, κύριε Πρόεδρε. Ζήτησα τον λόγο, διότι δεν θέλουμε να το αφήσουμε να περάσει έτσι. Στο τελείωμα της ομιλίας του ο κ. Πολάκης αναφέρθηκε σ' αυτή εδώ την παράταξη χαρακτηρίζοντάς την ως «παράταξη του δωσιλογισμού και του μαυραγοριτισμού». Βέβαια, από τον κ. Πολάκη δεν περιμένω να έρθει εδώ πέρα να ανακαλέσει, που προσέβαλε μια ολόκληρη ιστορική παράταξη και τους Έλληνες που ψηφίζουν συνολικά αυτή εδώ την παράταξη. Τον κ. Πολάκη τον αντιμετωπίζουμε ως εξής:
…(δεν ακούστηκε)
Κύριε συνάδελφε, μη διακόπτετε. Δεν σας αφορά. Σας παρακαλώ.
Όπως ιστορικά αναφέρεται το παράδειγμα στον Αίσωπο, όταν ο χοίρος προκάλεσε το λέοντα να μονομαχήσουν και δέχθηκε ο λέοντας, ο χοίρος τυλίχτηκε στη λάσπη για να ετοιμαστεί να μονομαχήσει. Βλέποντάς τον το λιοντάρι του λέει «άστο, φεύγω». Δεν ασχολούμαστε με τις ύβρεις του κ. Πολάκη. Ξέρουμε ότι δεν θα ανακαλέσει. Ξέρουμε ότι αυτό είναι. Όμως, σε λίγες ώρες μπορεί από αυτό εδώ το Βήμα να τοποθετηθεί ο Αρχηγός της Αξιωματικής Αντιπολίτευσης και είναι υποχρεωμένος να απαντήσει εάν η φράση του κ. Πολάκη, ότι η παράταξη της Νέας Δημοκρατίας είναι η παράταξη δοσιλογισμού και μαυραγοριτισμού, εκφράζει τον ΣΥΡΙΖΑ! Και επιτέλους, πρέπει να μάθετε εσείς που από 3% μία φορά πήρατε ένα ποσοστό που το παίρνει η Νέα Δημοκρατία στις κακές περιόδους, πρέπει να καταλάβετε ότι ούτε απειλές ανεχόμαστε ούτε δεύτερες φορές, όπως τα λέτε, ανεχόμαστε και επιτέλους, να μάθετε ότι είστε η παράταξη που έβλαψε περισσότερο από όλες τη δημοκρατία και αυτόν εδώ τον τόπο στα τέσσερα χρόνια άθλιας διακυβέρνησής σας!
Κύριε Πρόεδρε, επί προσωπικού!
Κύριε Πολάκη, μισό λεπτό. Εφόσον ετέθη τέτοιο θέμα… [[Θόρυβος από την πτέρυγα του ΣΥΡΙΖΑ]] Μισό λεπτό, αφήστε να τελειώσουμε!
Εσείς, κύριοι συνάδελφοι, μπορείτε, σας παρακαλώ, να μην διακόπτετε; Κύριε Πολάκη, είναι λογικό να υπάρχει μία ένταση και εν τη ρύμη του λόγου μπορεί να ξεπεράσατε το όριο. Θα ζητούσα, λοιπόν, να συναινέσετε να διαγραφούν από τα Πρακτικά αυτές οι εκφράσεις, οι οποίες δεν ταιριάζουν στα κοινοβουλευτικά ήθη μας. Ορίστε, έχετε τον λόγο.
Παίρνω τον λόγο επί προσωπικού για να απαντήσω στον κ. Πλεύρη. Ακούστε, κύριε Πλεύρη: Χοίροι ήταν αυτοί που σαν σήμερα πριν εξήντα εννιά χρόνια εκτέλεσαν τον Νίκο Μπελογιάννη και τους συντρόφους του, ανακοινώνοντάς το τέσσερις - πέντε ώρες πριν και κάνοντας την εκτέλεση την Κυριακή. Χοίροι και γουρούνια είναι αυτοί οι οποίοι στα νιάτα τους συμμετείχαν σε πορείες της Χρυσής Αυγής, όπως εσείς και τώρα το παίζετε δημοκράτης. Προφανώς και δεν ανακαλώ απολύτως τίποτα, γιατί η ιστορία έχει καταγράψει σε ποια μεριά του ποταμού στάθηκαν οι δυο παρατάξεις που ιστορικά υπάρχουν στην Ελλάδα από την απελευθέρωσή της το 1821-1828 και μετά. Υπάρχει η παράταξη των «Κολοκοτρώνηδων» και των «Μακρυγιάννηδων», η παράταξη των «Βελουχιώτηδων», η παράταξη του Πολυτεχνείου και υπάρχει η παράταξη των κοτζαμπάσηδων και των προεστών. Υπάρχει η παράταξη των συνεργατών και των «Τσολάκογλου» της Κατοχής και των Γερμανών, υπάρχει η παράταξη που από τη μήτρα της βγήκαν οι χουντικοί της επταετίας και αυτά τα δύο στρατόπεδα είναι που συγκρούονται μέχρι σήμερα στην ελληνική κοινωνία. Άλλο εκφράζετε εσείς, άλλο εκφράζουμε εμείς. Αυτή είναι η απάντηση!
Μισό λεπτό, κύριε Πολάκη, μην φεύγετε! Γιατί φεύγετε; Ακούστε! Ωραία, το ότι φεύγει από τη Βουλή είναι σε βάρος του, σημαίνει ότι δεν μπορεί να αντιμετωπίσει αλήθειες. Και να πω, λοιπόν, στο σημείο αυτό, εφόσον ο κ. Πολάκης παραβίασε το άρθρο 66 του Κανονισμού - μίλησε εκτός θέματος - ότι μπορεί και ο Πρόεδρος να κάνει χρήση της παραγράφου 2 του 66 και να μιλήσει εκτός θέματος και για έναν πρόσθετο λόγο, ότι μπορεί να είναι Πρόεδρος Βουλής, εφόσον, όμως, το θέμα είναι εκτός ημερήσιας συζήτησης, δεν παύει ο Πρόεδρος να είναι και μέλος ενός κόμματος και στη συγκεκριμένη περίπτωση της Νέας Δημοκρατίας. Και πρέπει να πω, λοιπόν, σ' απάντηση σ' αυτά που είπε ο κ. Πολάκης, πριν σας δώσω ξανά τον λόγο, κύριε Πλεύρη, ότι η Νέα Δημοκρατία είναι αυτή η οποία άμβλυνε τις συνέπειες ενός εμφυλίου πολέμου. Είναι η Νέα Δημοκρατία αυτή που πήρε τις σωστές για τη χώρα αποφάσεις κατά το παρελθόν και έβαλε τη χώρα στην Ευρωπαϊκή Ένωση και ήδη βρίσκεται στον κύκλο των δημοκρατικών χωρών. Διατήρησε ανέπαφες τις αρχές του διαφωτισμού και δεν πρέπει να τα ξεχνάτε αυτά. Τα ηγετικά της στελέχη πολέμησαν όσο λίγοι τη δικτατορία και το πρώτο μετά τη Μεταπολίτευση Σύνταγμα του Εθνάρχη Κωνσταντίνου Καραμανλή είναι αυτό που καθιέρωσε το κράτος δικαίου. Το 2012 και το 2014, τα κρίσιμα χρόνια, είναι η παράταξη που κράτησε τη χώρα στην Ευρωζώνη και στην Ευρωπαϊκή Ένωση και σήμερα με την Κυβέρνηση του Κυριάκου Μητσοτάκη διαχειρίζεται όλες τις κρίσεις, εθνικές, εξωτερικούς κινδύνους, κορωνοϊό, ασθένειες και λοιπά με τον καλύτερο τρόπο και προσβλέπουμε με εμπιστοσύνη στο αύριο. Πρέπει, λοιπόν, ο Πολάκης και όσοι ταυτίζεστε με τον Πολάκη να είστε προσεκτικοί, όταν μιλάτε γι' αυτή τη μεγάλη δημοκρατική παράταξη. Αυτά. [[Θόρυβος από την πτέρυγα του ΣΥΡΙΖΑ]] Παρακαλώ, εφόσον ζήτησα να διαγραφούν από τα Πρακτικά οι εκφράσεις αυτές, να διαγραφούν από τα Πρακτικά. Κύριε Πλεύρη, έχετε τον λόγο.
Κύριε Πρόεδρε, εμείς απευθυνθήκαμε ακριβώς γιατί ξέρουμε το ήθος του κ. Πολάκη και βλέπετε τον διχαστικό λόγο: Το 2021 θέλουν να χωρίζουν τον ελληνικό λαό! Να πάμε ιστορικά να δούμε το τι έχει κάνει κάθε παράταξη εδώ και να κοιτάμε ότι αυτή εδώ η παράταξη, όπως πολύ σωστά είπατε, μετά τον εμφύλιο σπαραγμό έθεσε τις βάσεις προκειμένου αυτή τη στιγμή να έχουμε τη δημοκρατία την οποία έχουμε. Εμείς δεν περιμέναμε από τον κ. Πολάκη να ανακαλέσει και μου κάνει εντύπωση διότι ανέφερα το παράδειγμα του λέοντα με τον χοίρο και ο κ. Πολάκης αναγνώρισε τον εαυτό του στον χοίρο και όχι στον λέοντα. Εγώ δεν είπα ποιος είναι καθένας, είπα το παράδειγμα λέοντα με χοίρο και ο κ. Πολάκης αισθάνθηκε ότι θίγεται και έχει τον ρόλο του χοίρου. [[Χειροκροτήματα από την πτέρυγα της Νέας Δημοκρατίας]] Αυτό, όμως, που είπαμε και επιμένουμε είναι ότι όταν έρθει εδώ ο κ. Τσίπρας, ο αξιότιμος Αρχηγός της Αξιωματικής Αντιπολίτευσης ή αν δεν έρθει, όταν έρθει ο κ. Ραγκούσης ως Κοινοβουλευτικός Εκπρόσωπος, θα πρέπει να πουν αν εκφράζει τον ΣΥΡΙΖΑ η θέση του κ. Πολάκη ότι η Νέα Δημοκρατία είναι η παράταξη δωσιλόγων και μαυραγοριτών. Πρέπει, επιτέλους, να παίρνετε την ευθύνη σ' αυτά που λέτε! Εάν σας εκφράζει, πείτε το! Εάν δεν σας εκφράζει, να πείτε ότι ο συγκεκριμένος Βουλευτής σάς προσβάλλει! Στην πραγματικότητα, όμως, σήμερα Κοινοβουλευτικός Εκπρόσωπος είναι ο κ. Πολάκης και Αρχηγός του ΣΥΡΙΖΑ είναι ο κ. Τζανακόπουλος. Αυτοί έχουν εμφανιστεί σήμερα εδώ για να εκφράσουν τον ΣΥΡΙΖΑ.
Κύριε Πρόεδρε…
Κυρία Μπάρκα, σας παρακαλώ πολύ, σταματήστε να παρεμβαίνετε και ειδικά με αυτό το ύφος. Επόμενος ομιλητής είναι ο κ. Δημήτρης Μαρκόπουλος από τη Νέα Δημοκρατία. Ορίστε, κύριε Μαρκόπουλε, έχετε τον λόγο.
Κύριε Πρόεδρε, αγαπητοί συνάδελφοι, και εγώ θα πάρω τον λόγο από εκεί που τον αφήσαμε. Ο κ. Τσίπρας πρέπει να τοποθετηθεί για το αν ο ΣΥΡΙΖΑ είναι τελικά ένα κόμμα πεζοδρομίου ή Κοινοβουλίου. Καθαρά, αυτά που ακούστηκαν είναι σαν να διαβάζουμε προκήρυξη του Κουφοντίνα. Είναι δυνατόν; Είναι δυνατόν; Στον 21ο αιώνα που ζούμε κάποιοι έχουν αναφορές του 20ου; Εσείς θα βγάλετε τον τόπο από τα σύγχρονα προβλήματα της πανδημίας και της κρίσης; Εντάξει, ακούσαμε και τα λίγο πιο αστεία, τον κ. Πολάκη σαν Νίκο Ξανθόπουλο να επικαλείται τις μεγάλες οικονομικές δυσκολίες και το δάνειο που πήρε από την Τράπεζα Αττικής, για να το κάνει δεν ξέρουμε τι, ενδεχομένως να το έκανε και προεκλογικό του αγώνα. Και να του πούμε ότι το απλό νοικοκυριό στα χρόνια του 2016, 2017, 2018 δεν είχε πρόσβαση στον τραπεζικό δανεισμό. Ο μικρομεσαίος επιχειρηματίας δεν μπορούσε να κάνει αυτό το οποίο έκανε ο κ. Πολάκης μέσα από τις γνωριμίες και τη γνωστή Τράπεζα Αττικής. Και μένω εδώ. Είδαμε και τον κ. Τζανακόπουλο. Τελικά, φαίνεται ότι οι δημοσιογραφικές πληροφορίες οι οποίες μιλούσαν για κάποια διάσταση απόψεων με τον κ. Παππά μάλλον ευσταθούν. Λίγο «ξεπέτα» τον πέρασε τον κ. Παππά. Δεν ακούσαμε πολλά για την υπόθεση, περισσότερο ένα γενικό πολιτικό λογύδριο και κάποιες απειλές - τα είχε πει και ο κ. Πολάκης αυτά - «όταν θα έρθουμε, θα λογαριαστούμε». Αυτή ήταν η αποκωδικοποίηση όσων είπε ο κ. Τζανακόπουλος. Επίσης, μίλησε για φάρσα. Θα θυμίσω στον κ. Τζανακόπουλο, ο οποίος μάλιστα κλήθηκε και εξ εφεδρείας, καθώς είναι γραμματέας του κόμματος, το εξής. Δεν ξέρω, δεν βλέπω και τον κ. Σκουρλέτη πουθενά σήμερα εδώ. Δεν βλέπω τον κ. Σκουρλέτη, ίσως υπάρχουν κάποια εσωκομματικά τους, θα τα δούμε στο μέλλον. Μίλησε για φάρσα. Φάρσα ξέρετε τι ήταν; Ο διαγωνισμός για τις τηλεοπτικές άδειες. Αυτό ήταν μεγάλη φάρσα! Μια φάρσα, μάλιστα, για την οποία τοποθετήθηκε και η δικαιοσύνη στο υψηλότερο δυνατό επίπεδο, μια φάρσα που έκρυβε χειραγώγηση των μέσων ενημέρωσης. Φέρατε, θυμάμαι, και το Πανεπιστήμιο της Φλωρεντίας για να πιστοποιήσει τις διαδικασίες. Ξέρετε, επειδή εμένα μου αρέσει η ιστορία, θα σας θυμίσω ότι η Φλωρεντία ήταν η πατρίδα του Μακιαβέλι. Ίσως και στην υπόθεση «Καλογρίτσα» κάποιοι να λειτούργησαν «μακιαβελικά». Ακούσαμε κι άλλα χαριτωμένα, όπως για το «καθεστώς» Μητσοτάκη, κάτι που είπε ο κ. Τζανακόπουλος. «Καθεστώς Μητσοτάκη», λοιπόν, πώς; Με ελευθεροτυπία; Με τα μέσα μαζικής ενημέρωσης να λειτουργούν και με μία ΕΡΤ της πολυφωνίας, όσο κι αν εσείς θέλετε να την παρουσιάσετε διαφορετικά; Δηλαδή, ο Καψώχας και η Ακριβοπούλου τι ήταν; Ήταν αντικειμενικοί δημοσιογράφοι, έτσι; Δηλαδή, όσα ακούσαμε στην προηγούμενη προανακριτική επιτροπή, στην οποία συμμετείχα και εγώ, από εξέχοντες δικαστικούς για πιέσεις, τι ήταν; Εδώ, λοιπόν, φαίνεται ότι οι δύο υποθέσεις, η υπόθεση Παπαγγελόπουλου και η υπόθεση Καλογρίτσα κάπου τέμνονται. Η μία αφορούσε τον έλεγχο στη δικαστική εξουσία και η άλλη αφορά την προσπάθεια ποδηγέτησης των μέσων μαζικής ενημέρωσης. Όμως, παρ' όλα τα παραπάνω, εμείς δεν είμαστε σαν εσάς. Η Νέα Δημοκρατία δεν πρόκειται να παίξει παιχνίδια εις βάρος των πολιτικών της αντιπάλων. Τρανή απόδειξη, κάτι που πρέπει να πούμε και να τονίσουμε, είναι η «FOLLI FOLLIE». Εκεί κρίναμε ότι τα στοιχεία δεν ήταν επαρκή και αποφασίσαμε να μην προχωρήσουμε τις διαδικασίες. Εδώ, όμως, δεν είναι έτσι όπως θέλετε να τα παρουσιάσετε. Εδώ υπάρχουν e - mail, εδώ υπάρχουν μάρτυρες. Δεν υπάρχει μόνο ο κ. Καλογρίτσας, αλλά μάρτυρες. Εδώ υπάρχουν εμβάσματα. Εσείς που μας λέγατε ότι είστε κάθε γραμμή του Συντάγματος, δεν θέλετε να συζητηθούν όλα αυτά; Δεν θέλετε να έρθουν στο φως; Μάλιστα, θα πω και κάτι άλλο. Εσείς προκαλέσετε πολιτικό σεισμό με «κουκουλοφόρους», με ανθρώπους τους οποίους ακόμα και σήμερα δεν ξέρει η ελληνική κοινωνία. Θέλετε, δεν θέλετε, εδώ υπάρχουν επώνυμες καταγγελίες και στοιχεία τα οποία πρέπει να διερευνηθούν. Θέλετε να μείνουμε αδρανείς σε όλα αυτά τα στοιχεία; Οφείλω να καταστήσω σαφές ότι η παράταξή μας δεν διακατέχεται από εκδικητικές τάσεις και διάθεση ρεβανσισμού. Θα πρέπει να γνωρίζετε κιόλας ότι δεν ήταν εύκολη η απόφαση από την πλευρά μας να προχωρήσουμε στη σύσταση μιας νέας προκαταρκτικής επιτροπής. Κι αυτό γιατί δεν είναι στη φύση του δικού μας πολιτικού DNA. Άλλωστε, άλλοι είναι οι πρώτοι διδάξαντες στις ρωμαϊκού τύπου αρένες που έστησαν πολιτικά. Η λέξη «πογκρόμ» δεν είναι στη δική μας πολιτική φρασεολογία. Ψαχτείτε! Εσείς έχετε αρκετούς και ενδεχομένως θα σας διαφωτίσουν γι' αυτά τα θέματα. Όμως, επ' ουδενί δεν αποτελεί πολιτική επιλογή μας ο στρουθοκαμηλισμός. Δεν μπορούμε να εθελοτυφλήσουμε στην προσπάθεια απόπειρας τηλεοπτικού πραξικοπήματος, η οποία αποδοκιμάστηκε, επαναλαμβάνω, από το Συμβούλιο της Επικρατείας και δεν μπορούμε να κλείσουμε τα μάτια στα στοιχεία. Εγώ, κύριε Παππά, θεωρώ ως μια μεγάλη ευκαιρία για εσάς την όλη διαδικασία και θα έπρεπε να την επιζητήσετε. Θέλετε να πλανάται πάνω σας μια σκιά; Άλλωστε, κανείς πολίτης αυτής της χώρας δεν θα ήθελε κάτι τέτοιο για τον εαυτό του, εφόσον θα ήταν βέβαιος για την αθωότητά του. Δεν ξέρω αν είστε βέβαιος και πώς νιώθετε. Αν κάποιος είναι βέβαιος, γιατί να μη θέλει να έρθουν όλα στο φως; Εγώ, λοιπόν, το θεωρώ ευκαιρία για τον κ. Παππά να καθαρίσει το όνομά του με τη «βούλα» της προανακριτικής επιτροπής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα να μου δώσετε δύο, τρία λεπτά ακόμα, όπως και στους υπόλοιπους συναδέλφους. Φυσικά και κατανοώ την ανάγκη να ηρωοποιήσετε τον κ. Παππά, ότι ήταν αυτός που πήγε κόντρα στη διαπλοκή, στα συμφέροντα κ.λπ., κ.λπ.. Τα άκουσα και από τον κ. Τζανακόπουλο όλα αυτά τα χαριτωμένα. Όμως, εδώ δεν ερχόμαστε γιατί μίλησε η διαπλοκή, όπως εσείς έτσι την ορίζετε, αλλά γιατί εδώ μιλάνε δικοί σας άνθρωποι. Δικός μας ήταν ο Καλογρίτσας; Ο κ. Καλογρίτσας ήταν από κάτω και χειροκροτούσε σε κομματικές σας εκδηλώσεις τον κ. Παππά, όταν ήταν ομιλητής. Ο κ. Καλογρίτσας ήταν ο εκδότης που χρόνια πριν στήριζε το πρόδρομο κόμμα σας, αυτό του Συνασπισμού. Ο κ. Καλογρίτσας ήταν αυτός ο οποίος είχε και εξαιρετικές σχέσεις με τον κ. Σπίρτζη, για να θυμηθούμε και την κατάτμηση του μεγάλου έργου Πύργου - Πατρών με την εταιρεία «ΤΟΞΟΤΗΣ». Τα θυμάστε! Αξιότιμοι συνάδελφοι, η πρότασή μας έχει πολιτικό, κοινοβουλευτικό και θεσμικό πρόσημο. Με πνεύμα μετριοπάθειας μακριά από ακρότητες - τις ακρότητες τις είδατε από τον κ. Πολάκη - και δόγματα τύπου «οφθαλμών αντί οφθαλμού», εμείς θέλουμε να φανεί η αλήθεια. Όμως, δεν πρόκειται να μη δώσουμε τη δέουσα σημασία και βαρύτητα. Δεν μπορούμε, δεν γίνεται να παραλείψουμε τις βαρύτατες επώνυμες καταγγελίες. Εμείς δεν πάμε με «κουκουλοφόρους». Εμείς πάμε με ανθρώπους με ονοματεπώνυμο, με τους «δικούς» σας ανθρώπους, με τον κ. Καλογρίτσα. Πολλοί από εσάς μπαινοβγαίνατε στα γραφεία του κ. Καλογρίτσα! Δεν πρέπει, λοιπόν, να δούμε ποιοι μπαινόβγαιναν, τι έλεγαν, πώς το έλεγαν και πώς οργάνωναν ένα σχέδιο; Δεν γίνεται να μην αποκωδικοποιήσουμε τις κωδικές ονομασίες «White House» και «White Porscha» που περιέχουν οσμή σκανδάλου. Εμείς, λοιπόν, θέλουμε να φωτίσουμε τα «μαγαζιά» και τα «πολλά λεφτά». Δεν τα έλεγα εγώ, ο κ. Παππάς τα έλεγε. Εμείς δεν έχουμε σχέση με αυτά. Αγαπητοί συνάδελφοι - και ολοκληρώνω - σε μια περίοδο που ο μέσος Έλληνας δοκιμάζεται από κρίσεις και πανδημία, εμείς θα κάνουμε πως δεν ακούσαμε και δεν είδαμε; Ο Έλληνας έχει οικονομικά προβλήματα και περνούσαν 3 εκατομμύρια ευρώ εμβάσματα και εμείς δεν θα το συζητήσουμε; Αυτό που χρειάζεται, λοιπόν, είναι φως! Και η Ελλάδα είναι η χώρα του φωτός. Αυτό δεν πρέπει να το ξεχνάτε ποτέ. Είμαστε, λοιπόν, εδώ για να ρίξουμε φως! Όποιος δεν θέλει το φως, θέλει ένα μόνο πράγμα, θέλει το σκοτάδι. Ευχαριστώ πάρα πολύ.
Κι εγώ σας ευχαριστώ, κύριε Μαρκόπουλε. Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας και στη συνέχεια θα πάρει τον λόγο η Βουλευτής από τον ΣΥΡΙΖΑ - Προοδευτική Συμμαχία κ. Θεοδώρα Τζάκρη. Ορίστε, κύριε Χήτα, έχετε τον λόγο.
Πολύ φως έπεσε! Κύριε Μαρκόπουλε, μας τυφλώσατε στο φως! Πολύ φως! Βέβαια, φως σ' αυτά, σ' αυτά εδώ, τα δικά σας, στα μικροκομματικά, γιατί στα μεγάλα και τα σοβαρά, θα σας τα πω μετά, κανένα φως. Πριν μπω στην ουσία, θα ήθελα να πω ότι εδώ σήμερα ακούσαμε διάφορα, όπως ότι ο Κολοκοτρώνης ήταν Αριστερός.
ΣΥΡΙΖΑ ήταν!
ΣΥΡΙΖΑ ήταν!
Βέβαια, να πούμε ότι η Αριστερά γεννήθηκε το 1917 και όχι το 1821. Πάντως, αν ο Κολοκοτρώνης ήταν Αριστερός, δεν θα παρέδιδε και δεν θα πρόδιδε ποτέ τη Μακεδονία και το όνομα αυτής. Και αυτά ο Κολοκοτρώνης που ήταν και Αριστερός! Γιατί ακούμε διάφορα εδώ μέσα και θα τρελαθούμε! Και επειδή στη Νέα Δημοκρατία μιλάτε για τη Δημοκρατική Παράταξη και γελάτε με την «κοκορομαχία» που είχατε πριν από λίγο με τον κ. Πολάκη, όλη η Δημοκρατική Παράταξη, κύριε Πλεύρη, είστε εσείς που παραβιάζετε κάθε μέρα το Σύνταγμα και κυβερνάτε αυτόν τον τόπο εδώ και δύο χρόνια με τηλεοπτικά διαγγέλματα. Πολύ δημοκρατικό αυτό για μια δημοκρατική παράταξη! Είστε εσείς που νομοθετείτε καθημερινά ασυλίες τραπεζιτών και ασυλίες Υπουργών! Πολύ δημοκρατικό και αυτό! Και έρχομαι τώρα στην ουσία. Πραγματικά «εδώ καράβια χάνονται, βαρκούλες αρμενίζουν» είστε εδώ μέσα! Λυπάμαι πολύ που το λέω. Εκεί έξω, ξέρετε, υπάρχει θάνατος. Έξω από εδώ υπάρχει θάνατος, φτώχεια, πείνα, ανεργία, ψυχοφάρμακα, ενδοοικογενειακή βία, καθημερινός λαθροεποικισμός της χώρας μας, η απειλή της Τουρκίας και εσείς ασχολείστε με τον Παππά! «Εδώ Παππάς, εκεί Παππάς, πού είναι ο Παππάς»; Τον «παπά» έπαιζαν παλιά εδώ απ' έξω στην Ομόνοια και κορόιδευαν τον κόσμο. Αυτό κάνετε κι εσείς σήμερα εδώ, παίζετε τον «παπά»! Αντί να ασχοληθείτε με τα μεγάλα και τα σημαντικά, παίζετε τον «παπά». Και μιλάει η Νέα Δημοκρατία - είναι να τρελαίνεσαι, δηλαδή! - για απόπειρα ελέγχου των μέσων μαζικής ενημέρωσης από τον ΣΥΡΙΖΑ. Αυτό το λέει η Νέα Δημοκρατία η οποία σε ενάμισι, δύο χρόνια διακυβέρνησης έχει δώσει 100 εκατομμύρια ευρώ στα κανάλια! Έχει δώσει 100, 20 και άλλα 10, δηλαδή 30 και διαφημίσεις και το «ΆΡΓΟΣ» και η αναβολή πληρωμών και αναβολή προκαταβολής. Λεφτά! Έχετε δώσει 100 εκατομμύρια ευρώ στα κανάλια σε δύο χρόνια και μιλάτε για έλεγχο; Μα, είστε ίδιοι, σαν δυο σταγόνες νερό! Ίδιοι! Όσοι είστε στην εξουσία θέλετε να ελέγχετε τα πάντα, όπως και τα κανάλια. Είστε ίδιοι! Μιλάμε για στημένες κόντρες τις οποίες έχει βαρεθεί ο κόσμος και έχει γυρίσει την πλάτη του. Γι' αυτό ο κόσμος έχει γυρίσει την πλάτη στην πολιτική σκηνή και σε όλους εμάς. Στημένες κόντρες, φασαρίες, αλλά στα μεγάλα και τα σημαντικά, ομερτά, τσιμουδιά, κουβέντα, τίποτε! Για μας, για την Ελληνική Λύση, τα μικροκομματικά σας συμφέροντα δεν έχουν καμμία θέση εδώ μέσα. Καμμία! Και αν σας ένοιαζε, κύριοι της Νέας Δημοκρατίας, τόσο πολύ το συμφέρον των Ελλήνων, όπως διατυμπανίζετε και λέτε με δακρύβρεχτες ομιλίες σήμερα εδώ, δεν θα στρίβατε διά του αρραβώνος στα μεγάλα και σημαντικά που έφερε η Ελληνική Λύση. Εμείς καταθέσαμε δύο προτάσεις για σύσταση Εξεταστικής Επιτροπής και για τη μία που έχετε καταθέσει εσείς για το πρώτο εξάμηνο είπαμε ότι θα τη στηρίξουμε. Πού είστε λοιπόν; Πού είναι η διαφάνειά σας, κύριοι της Νέας Δημοκρατίας, για να δούμε πού πήγαν αυτά τα 100 δισεκατομμύρια ευρώ του πρώτου εξαμήνου της διακυβέρνησης του ΣΥΡΙΖΑ; Πού είναι; Εμείς είμαστε εδώ να τη στηρίξουμε. Φως! Αυτό είναι φως, κύριε Μαρκόπουλε. Το άλλο είναι κεράκι. Αυτό είναι φως. Τα 100 δισεκατομμύρια ευρώ του ελληνικού λαού, όχι τα 3 εκατομμύρια ευρώ μίας σύμβασης, που μπορεί να είχε ο Παππάς ή όχι. Είναι 100 δισεκατομμύρια ευρώ, λεφτά Ελλήνων. Πού είναι; Τίποτα. Ησυχία. Συγκαλύπτετε τον ΣΥΡΙΖΑ. Πού είναι, λοιπόν, το φως, κύριοι της Νέας Δημοκρατίας, στην πρόταση για Εξεταστική που κατέθεσε η Ελληνική Λύση, με δέκα Βουλευτές, για τα Σκόπια, για την προδοτική Συμφωνία των Σκοπίων, για να μάθουμε τι έγινε και όχι για να αλλάξει η συμφωνία; Διότι το αντεπιχείρημά σας είναι αυτό, ότι δεν αλλάζουν οι συμφωνίες, αν και αλλάζουν όταν την παραβιάζει ο άλλος. Εμείς δεν λέμε αυτό. Λέμε να βγουν στο φως όλα όσα έγιναν εκείνη την περίοδο και πώς φτάσαμε στην προδοτική Συμφωνία των Πρεσπών, στο αίσχος αυτό. Βγάλτε, λοιπόν, φωτοτυπία, παρακαλώ πολύ, στους Βουλευτές της Νέας Δημοκρατίας. Είναι η πρόταση για Εξεταστική της Ελληνικής Λύσης. Τώρα, εδώ. Ιδού η Ρόδος, ιδού και το πήδημα. Υπογράψτε! Υπογράψτε τώρα την πρόταση για εξεταστική επιτροπή της Ελληνικής Λύσης για τις Πρέσπες, γιατί αυτά είναι τα σημαντικά. Να μοιραστεί στους Βουλευτές της Νέας Δημοκρατίας να υπογράψουν. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αλλά και εκεί τίποτα. Σιγή ασυρμάτου. Για το Μάτι, μωρέ! Στο Μάτι είχαμε εκατόν τρεις νεκρούς. Κάναμε πρόταση για εξεταστική επιτροπή για να αποδοθούν ευθύνες και εσείς δεν κάνατε τίποτα. Είχαμε νεκρούς, Έλληνες νεκρούς που κάηκαν ζωντανοί στον 21ο αιώνα. Δεν κάνατε τίποτα. Και βρήκατε τώρα τον Παππά. Τρία εκατομμύρια εδώ, δύο εκατομμύρια εδώ, θα γίνουμε όλοι δικαστές τώρα εδώ μέσα και θα χάσουμε την ουσία. Ναι, όλα στο φως, το κανονικό, όχι αυτό το φως, το δικό σας, με λυχνίες. Φως, κανονικό φως! Για ακόμα μια φορά, όμως, κύριε Πρόεδρε, η Βουλή αποδείχτηκε άτολμη. Δεν υιοθέτησε τα όσα είχαμε πει στη συζήτηση κατά τη διάρκεια της συνταγματικής αναθεώρησης για τη σύσταση Συνταγματικού Δικαστηρίου, αλλά και για το ότι όλοι οι πολιτικοί θα πρέπει να έχουν ποινική ευθύνη. Η ποινική ευθύνη των Υπουργών να ταυτίζεται με την ποινική ευθύνη των απλών πολιτών. Το είχαμε πει και το φωνάζαμε. Ήταν η πρόταση της Ελληνικής Λύσης. Αλλά φευ! Και πάμε στο σήμερα. Να ξεκαθαρίσω ότι δεν βρισκόμαστε εδώ ούτε να κρίνουμε επί της ενοχής ή μη ενοχής του Νίκου του Παππά, του πρώην Υπουργού, ούτε βέβαια να προκαταβάλουμε οποιαδήποτε δικαστική απόφαση. Εμείς είμαστε εδώ σήμερα για να αποφασίσουμε αν η Βουλή θα αναθέσει στο αρμόδιο γνωμοδοτικό συμβούλιο τον έλεγχο των στοιχείων της κατηγορίας κ.λπ.. Η Νέα Δημοκρατία πάντως θα πρέπει να περιγράψει κάποιο αδίκημα. Πρέπει να υπάρχει αδίκημα, να υπάρχει κάτι επιλήψιμο. Τι είναι το επιλήψιμο; Ότι ο Παππάς είχε κάποιο όφελος προσωπικό. Αυτό είναι το αδίκημα. Πρέπει να το αποδείξετε αυτό, ή ότι είχε όφελος προσωπικό ή ότι το δημόσιο υπέστη κάποια ζημιά. Αλλιώς φλυαρούμε και χάνουμε τον χρόνο μας και αποπροσανατολίζουμε τον κόσμο και στήνετε την κόντρα σας αυτή την ωραία, τη θεατρινίστικη εδώ μέσα, ενόψει εκλογών προφανώς. Θα τα κάνετε αυτά; Από τη μία, λοιπόν, πλευρά έχουμε τα 100 δισεκατομμύρια ευρώ του πρώτου εξαμήνου - για να καταλάβουμε λίγο τι συμβαίνει, να ακούσουν οι Ελληνίδες και οι Έλληνες - και από την άλλη ασχολείστε με τα 3 εκατομμύρια, αν πήρε το κανάλι τόσα, αν δεν πήρε τόσα, τόσα ήθελε αυτό, πήγε να ελέγξει, πήγε να αγοράσει, πήγε να βγάλει μία άδεια. Λες κι εσείς δεν κάνατε τα ίδια! Σας το είπα και πριν. Μέχρι τώρα έχετε δώσει 100 εκατομμύρια ευρώ στα κανάλια, 100 εκατομμύρια ευρώ σε ενάμιση χρόνο. Συγγνώμη που θα το πω, μιας και είναι το θέμα τέτοιο με τον κ. Παππά, η συμπεριφορά σας είναι πραγματικά «παπατζίδικη» συμπεριφορά, όπως ακριβώς το λέω. Είναι πολιτική μικροπρέπεια, πραγματικά, να κυνηγάτε τα μικρά και να αφήνετε τα μεγάλα και τα σημαντικά και να φέρνετε ένα τέτοιο θέμα σήμερα εδώ, την ώρα που έξω η κοινωνία βογκάει. Ποιον νομίζετε ότι νοιάζει; Ποιος χολοσκάει; Έναν πολίτη βρείτε μου σήμερα που μπορεί να χολοσκάει εκεί έξω για την υπόθεση Παππά που επανεκκινείτε σήμερα εσείς. Αν υπάρχει κάτι, να πάει στη δικαιοσύνη, να δικαστεί ο κύριος. Όλα στο φως! Εκεί έξω όμως υπάρχει λεφούσι, υπάρχει κακό μεγάλο και έρχεται ακόμα μεγαλύτερο κακό και το πολιτικό σύστημα δεν στέκεται στο ύψος των περιστάσεων ούτε σήμερα! Λυπάμαι που το λέω - το επαναλαμβάνω - αλλά είναι μια πολιτική μικροπρέπεια να κυνηγάμε τα μικρά και να αφήνουμε έτσι τα μεγάλα. Θα υπογράψετε την πρόταση που σας καταθέσαμε για τη σύσταση εξεταστικής επιτροπής; Σας τη μοιράσαμε πάλι εδώ, κύριοι της Νέας Δημοκρατίας. Για τις Πρέσπες που φωνάζατε, που το κάνατε λάβαρο, που παραπλανήσατε προεκλογικά τον κόσμο, που τους εξαπατήσατε πολιτικά. Δεν υπάρχει, όμως, Συνταγματικό Δικαστήριο να τιμωρήσει μια κυβέρνηση που με άλλη ατζέντα βγαίνει και άλλα πράγματα εφαρμόζει. Δεν υπάρχει Συνταγματικό Δικαστήριο και παραπλανάτε τον κόσμο μια ζωή. Το πολιτικό σύστημα δείχνει μικροψυχία. Θέλετε να προχωρήσει αυτή η υπόθεση; Ας προχωρήσει. Ούτως η άλλως θα την προχωρήσετε. Όμως, για να προχωρήσει αυτή η υπόθεση, να προχωρήσουν οι άλλες οι μεγάλες και οι σημαντικές. Υπογράψτε τώρα την εξεταστική για το Μάτι, υπογράψτε τώρα την εξεταστική για τα Σκόπια, για την πατρίδα μας, που ξεπουλήσαμε τη Μακεδονία στους σκοπιανούς και για τα 100 δισεκατομμύρια ευρώ χρήματα του ελληνικού λαού. Θα τα υπογράψετε; Έχουμε χρήματα του ελληνικού λαού, νεκρούς Έλληνες και πραγματικά δώσαμε χάρισμα και δώρο το όνομα στους σκοπιανούς. Αν όχι, διαπράττετε και συνεχίζετε ένα επαναλαμβανόμενο τριπλό πολιτικό έγκλημα. Διαπράττετε ένα τριπλό πολιτικό έγκλημα. Και θα κλείσω, κύριε Πρόεδρε, λέγοντας το εξής: Είμαστε σίγουροι ότι δεν θα κάνετε τίποτα από αυτά που είπαμε. Τίποτα. Απλά θα είμαστε εδώ για να θυμίζουμε στον κόσμο το πόσο μεγάλοι πολιτικοί ψεύτες είστε. Αν ζούσε ο μεγάλος κωμικός της αρχαιότητας ο Αριστοφάνης σήμερα, θα έγραφε και πάλι τους «Όρνιθες», τους «Όρνιθες 2» όμως, όχι «Όρνιθες 1».
Ευχαριστούμε, κύριε Χήτα. Τον λόγο έχει τώρα η κ. Τζάκρη Θεοδώρα από τον ΣΥΡΙΖΑ - Προοδευτική Συμμαχία.
Κυρίες και κύριοι Βουλευτές, καλούμαστε σήμερα να συζητήσουμε για ένα ζήτημα το οποίο ταλανίζει την πολιτική ζωή της χώρας από το 2016 και ίσως μάλιστα είναι και η βασική αιτία για την οποία ο κ. Μητσοτάκης είναι σήμερα Πρωθυπουργός. Θα συζητήσουμε, λοιπόν, για έναν ατελέσφορο διαγωνισμό έκδοσης τηλεοπτικών αδειών το 2015, σε μία χώρα που βρισκόταν ήδη σε ένα άναρχο τοπίο ραδιοτηλεοπτικής εκπομπής από την εκκίνηση της διαδικασίας των ιδιωτικών καναλιών το 1990. Και αυτός ο ατελέσφορος διαγωνισμός δημιούργησε μια αλληλουχία γεγονότων η οποία έστρεψε βασικούς επιχειρηματίες και εκδότες κατά του ΣΥΡΙΖΑ για μια μακρά χρονική περίοδο η οποία δυστυχώς συνεχίζεται και μέχρι σήμερα. Αυτό μάλιστα έγινε με ιδιαίτερο εκδικητικό τόνο από την πλευρά τους. Αυτοί λοιπόν οι καναλάρχες, όπως έχουμε συνηθίσει να τους λέμε, δεν είναι καναλάρχες, είναι κυρίως επιχειρηματίες που ασχολούνται με άλλες οικονομικές δραστηριότητες και χρησιμοποιούν το ραδιοτηλεοπτικό φάσμα που τους είχε δοθεί δωρεάν για να υπηρετούν τα ιδιωτικά τους συμφέροντα όπως αυτοί πιστεύουν. Άλλωστε επιχειρηματίες είναι, τα ιδιωτικά τους συμφέροντα υπηρετούν. Αυτό είναι καθ' όλα φυσιολογικό. Αυτή η ομάδα προσώπων, λοιπόν, αλλά και άλλα πρόσωπα που αισθάνθηκαν θιγμένοι από τη διαδικασία αποφάσισαν να στραφούν από το 2016 και τούδε με μένος και μανία κατά του ΣΥΡΙΖΑ, να κάνουν την τρίχα τριχιά, να βρίσκουν θέματα εκεί που δεν υπάρχουν, να ψεύδονται, να νουθετούν, να λοιδορούν και πάνω από όλα να υποστηρίζουν πολιτικά ό,τι πιο βρώμικο, διεφθαρμένο και ανίκανο υπάρχει στην τρέχουσα πολιτική ζωή, τον κ. Μητσοτάκη δηλαδή και την ομάδα των «αρίστων» του. Και κάπως έτσι, παρ' ότι ο ΣΥΡΙΖΑ με τα όποια λάθη και τις γωνίες του παρέδωσε τα ταμεία γεμάτα, την ελληνική οικονομία όχι απλά στη φάση της απογείωσης, αλλά να πετά στον αέρα κυριολεκτικά και τα βασικά ζητήματα των θεσμών τακτοποιημένα, υποδαυλίστηκε ένα μένος της ελληνικής κοινωνίας εναντίον του ΣΥΡΙΖΑ, με βάση το μουστάκι του Πολάκη, το δάκρυ του Κιμπουρόπουλου και άλλες «τρίχες κατσαρές», οι οποίες δεν θα αποτελούσαν πολιτικό ζήτημα επ' ουδενί, αλλά ούτε καν αναφορά στο πιο περιφερειακό διαδικτυακό μέσο, αν δεν υπήρχε αυτό το προσωπικό μένος ορισμένων επιχειρηματιών, δεν θα έλεγα εναντίον ολόκληρου του ΣΥΡΙΖΑ, αλλά σίγουρα εναντίον ορισμένων προσώπων του. Κυρίες και κύριοι συνάδελφοι της Νέας Δημοκρατίας, αναρωτιέμαι πόσα γραμμάτια έχετε ακόμα να εξοφλήσετε μέχρι να εμπεδώσει ο ελληνικός λαός το μήνυμα των εντολοδοτών σας, ότι όποιος αντιστέκεται σε αυτόν που περιφρονεί το συμφέρον του λαού και τα δημόσια ταμεία πρέπει να καταστρέφεται για παραδειγματισμό. Διότι στην πραγματικότητα σήμερα, εδώ, δεν συζητάμε για τον Νίκο Παππά, αλλά για το δικαίωμα των ισχυρών και των προνομιούχων να κάνουν ό,τι θέλουν ατιμώρητοι, κουρελιάζοντας το Σύνταγμα και τους νόμους. Με κάνετε και αναρωτιέμαι πόσες ακόμα δοσοληψίες τραπεζικών στελεχών κρύβονται πίσω από τα 250 εκατομμύρια ευρώ που το κόμμα σας χρωστάει στις τράπεζες. Με κάνετε και αναρωτιέμαι πόσες δοσοληψίες κρύβονται πίσω από τις «κορωνο - αναθέσεις». Δεν έχετε ακούσει ποτέ τη λαϊκή ρήση ότι στο σπίτι του κρεμασμένου δεν μιλάμε για σκοινί; Ακούστε, λοιπόν, ποια είναι η διαφορά μας. Ό,τι και αν κάνετε, καταχρώμενοι την όποια κοινοβουλευτική πλειοψηφία, η ιστορία θα γράψει ότι ήταν στην πρωθυπουργία του Αλέξη Τσίπρα που ο πρώτος Υπουργός που υποχρέωσε τους καναλάρχες να πληρώσουν ενοίκιο για τη χρήση των ραδιοτηλεοπτικών συχνοτήτων και ήταν ο Νίκος Παππάς. Αντίθετα με τον Νίκο Παππά, για σας η ιστορία θα γράψει - γιατί θα το γράψει, κοντεύει η ώρα σας, κύριε Πλεύρη - ότι εσείς ήσασταν αυτοί που ζήτησαν συγγνώμη από τους καταχραστές των συχνοτήτων, εσείς ήσασταν αυτοί που τους απαλλάξατε ουσιαστικά από την πληρωμή οποιουδήποτε τέλους χρήσης τους, εσείς ήσασταν αυτοί οι δήμιοι του δημοσιογραφικού λειτουργήματος, γιατί καταργήσατε τον ελάχιστο απαιτούμενο αριθμό δημοσιογράφων στα κανάλια και μάλιστα, χειραγωγείτε μέχρι σήμερα μέσα από το ατελείωτο «κορωνοπάρτι» διαφημιστικής διαφήμισης και αδιαφάνειας. Κυρίες και κύριοι συνάδελφοι, τι προκύπτει, αλήθεια, από μια γρήγορη ανάγνωση της δικογραφίας την οποία μας προσχώρησε ο εισαγγελέας στη Βουλή; Ότι ένας επιχειρηματίας που έκανε ένα εργολαβικό με μια μεγάλη πολυεθνική, για να κατασκευάσει ένα έργο στο εξωτερικό, πήρε μια εγγυητική επιστολή για να συμμετάσχει σε έναν τηλεοπτικό διαγωνισμό για τις άδειες, από τις οποίες βέβαια απεβλήθη στη συνέχεια, γιατί δεν είχε να πληρώσει την πρώτη δόση - από την κυβέρνηση του ΣΥΡΙΖΑ, σας θυμίζω - και τέσσερις μήνες μετά την ακύρωση του διαγωνισμού πήρε πίσω τα 3 εκατομμύρια ευρώ και δυο μήνες μετά, κάνοντας μείωση εταιρικού κεφαλαίου, έβαλε αυτά τα χρήματα στον λογαριασμό της εταιρείας του. Ενθυλάκωσε, δηλαδή, τα 3 εκατομμύρια ευρώ. Και πάνω, δηλαδή, σ' αυτό το ανύπαρκτο σενάριο ενός επιχειρηματία που ήθελε να αποκτήσει τηλεοπτική άδεια, αλλά δεν τα κατάφερε, κτίστηκε ένα ολόκληρο σενάριο, προφανώς για να επιβιώσει πολιτικά και ο ίδιος, αξιοποιώντας το πολιτικό μένος που είχε διαμορφωθεί κατά του ΣΥΡΙΖΑ. Πούλησε τις υπηρεσίες του - δεν λέω, ακριβά - με αντάλλαγμα να παίρνει και να συνεχίζει να παίρνει ακόμα και τώρα και έργα και ασυλία. Κυρίες και κύριοι συνάδελφοι της Νέας Δημοκρατίας, που υπογράψατε αυτό το γελοίο κείμενο, δεν έχω παρά να εκφράσω τη συμπάθειά μου και τη συμπαράστασή μου στο πρόσωπό σας, καθώς έχετε αντιληφθεί ότι τη χώρα κυβερνά το εταιρικό καθεστώς Μητσοτάκη και υπογράφοντας την αίτηση αυτή, καταθέσατε μια δήλωση εταιρικού φρονήματος προς το «μεγάλο αφεντικό των πάντων», που σας έχει καταστήσει μαριονέτες εξωκοινοβουλευτικών συμφερόντων και απλούς ιδιωτικούς υπαλλήλους. Ζητώ συγγνώμη από τον κλάδο των ιδιωτικών υπαλλήλων για τη χρησιμοποίηση του όρου. Τα πράγματα, κυρίες και κύριοι συνάδελφοι, είναι απλά. Ο Νίκος Παππάς τιμωρείται από τα κοινωνικά αφεντικά σας, γιατί έθιξε τα συμφέροντά τους. Το πιο φυσικό, όμως, είναι ότι καταθέσατε αυτή την αίτηση για να καλύψετε το τηλεοπτικό κορωνοπάρτι δημόσιας σπατάλης, τραβώντας την προσοχή της κοινής γνώμης από την καταστροφική σε οικονομικό, υγειονομικό και ηθικό επίπεδο διαχείρισης της πανδημίας από την Κυβέρνησή σας. Καταθέσατε αυτή την αίτηση για να τραβήξετε την προσοχή του λαού από την άγρια καταστολή και την αστυνομοκρατία. Έχω δύο νέα να σας πω, και καλά και κακά. Τα καλά νέα είναι ότι η σκευωρία αυτή θα καταπέσει και μέσα από το διαδίκτυο και τους λίγους ελάχιστους ραδιοτηλεοπτικούς σταθμούς ο ελληνικός λαός θα μάθει την αλήθεια. Τα κακά νέα είναι ότι δεν θα ήθελα με τίποτα να βρεθώ στη θέση σας, όταν το καθεστώς Μητσοτάκη θα καταρρεύσει, κύριε Πλεύρη, όταν ανακαλύψετε ότι τα ίδια συμφέροντα που τον έφεραν στην πρωθυπουργία, σας χρησιμοποίησαν και σας πέταξαν στον κάλαθο των αχρήστων. Σ' αυτό το Βήμα ήμουν την προηγούμενη φορά, κύριε Πλεύρη και σας είχα προειδοποιήσει για την απόπειρα ξεπλύματος του σκανδάλου της «NOVARTIS» τότε - και δεν χρειάζεται να πούμε ονόματα - ότι πραγματικά, θα σας πετάξουν στον κάλαθο των αχρήστων. Ακόμη και αν εσείς γίνεστε κοινοβουλευτικά απρεπείς με προτάσεις σαν τη σημερινή, εμείς θα είμαστε κοινοβουλευτικά ευπρεπείς και υπερασπιστές των συμφερόντων του λαού και της δημοκρατίας. Τελείτε εν γνώσει σας ότι η κατηγορία είναι ψευδής και ανυπόστατη. Τελείτε εν γνώσει σας ότι η ίδια η κατασκευαστική εταιρεία, για την οποία ισχυρίζεται ο Καλογρίτσας ότι διαμεσολάβησε, έχει διαψεύσει κατηγορηματικά κάθε εμπλοκή του Νίκου Παππά στο φυσικό αντικείμενο της συνεργασίας και με τον όμιλο Καλογρίτσα. Τελείτε εν γνώσει σας ότι ευτελίσατε τον θεσμό και της Κοινοβουλευτικής Δημοκρατίας και της Προανακριτικής Επιτροπής. Όμως, μην αγχώνεστε. Έτσι όπως πάτε, σύντομα ο λαός θα μας δώσει την εντολή να ξαναδώσουμε ουσία και περιεχόμενο στον θεσμό αυτό. Κάντε ό,τι θέλετε, επομένως. Αποφασίστε ό,τι θέλετε. Ψηφίστε ό,τι σας πουν, αλλά εμείς να ξέρετε ότι θα σταθούμε εδώ, αγκάθι στα σχέδιά σας και εμπόδιο στις πολιτικές εκποίησης της χώρας και παραβίασης της Κοινοβουλευτικής Δημοκρατίας. Σας ευχαριστώ.
Τον λόγο έχει ο κ. Λάζαρος Τσαβδαρίδης από τη Νέα Δημοκρατία και μετά να ετοιμάζεται η κ. Μαρία Κομνηνάκα από το Κομμουνιστικό Κόμμα Ελλάδας.
Κύριε Πρόεδρε, κυρίες και κύριοι συνάδελφοι, στις 29 Ιανουαρίου του τρέχοντος έτους, η Αντεισαγγελέας του Αρείου Πάγου κ. Μαρία Μαλούχου υποβάλλει στη Βουλή των Ελλήνων την ποινική δικογραφία που ήρθε στα χέρια της μια μέρα νωρίτερα από τον Εισαγγελέα Πλημμελειοδικών κ. Κωνσταντίνο Σιμιτζόγλου και αφορά στον Βουλευτή και πρώην Υπουργό του ΣΥΡΙΖΑ κ. Νίκο Παππά. Είναι μια δικογραφία που σχηματίστηκε κατόπιν της από 6-7-2020 έγκλησης της ανώνυμης εταιρείας με την επωνυμία «ΤΟΞΟΤΗΣ», συμφερόντων του Χρήστου Καλογρίτσα και σύμφωνα με την οποία, όπως αναφέρει στο διαβιβαστικό του ο Εισαγγελέας Πλημμελειοδικών, προκύπτουν στοιχεία τέλεσης αξιόποινων πράξεων εκ μέρους του κ. Παππά, φερομένων ως τελεσθέντων κατά τη διάρκεια των ετών 2015-2016 και κατά την άσκηση των καθηκόντων του από τον έχοντα την ιδιότητα του Υπουργού κατά τον προειρημένο χρόνο. Καλείται, ως εκ τούτου, σήμερα η Βουλή των Ελλήνων να αποφασίσει αν θα διερευνήσει και αν θα αξιολογήσει ενδελεχώς, όπως ο νόμος της δίνει το δικαίωμα, τις νομικές πτυχές ενός ζητήματος για το οποίο υπάρχουν ουκ ολίγες αποχρώσες ενδείξεις για την τέλεση αξιόποινων πράξεων ή αν θα αφήσει την πολιτική ζωή του τόπου να διαβρώνεται για άλλη μια φορά από υποθέσεις, παρερμηνείες, εικασίες και ανταλλαγή άσφαιρων πυρών που μόνο τοξικότητα προσφέρουν σε μια κοινωνία που έχει ανάγκη να προχωρήσει ενωμένη στη νέα εποχή. Να, γιατί η Νέα Δημοκρατία μέσω της πρότασης τριάντα Βουλευτών ζητά τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης προς διερεύνηση του κακουργήματος της δωροληψίας πολιτικού και του πλημμελήματος της παράβασης καθήκοντος κατά συρροή και κατ' εξακολούθηση, που ο πρώην Υπουργός κ. Παππάς φέρεται ότι τέλεσε κατά την άσκηση των καθηκόντων του στον διαγωνισμό για τις τηλεοπτικές άδειες. Ήταν μια διαγωνιστική διαδικασία που, ανεξαρτήτως αν, όπως διατείνεται στις καταγγελίες και στις καταθέσεις του ο επιχειρηματίας Καλογρίτσας, φαίνεται να ήταν στημένη, το δεδομένο είναι ότι κατέπεσε με πάταγο στο Συμβούλιο της Επικρατείας, το οποίο την έκρινε μη σύννομη και αντισυνταγματική, ακυρώνοντας τον διαγωνισμό και τινάζοντας στον αέρα το εγχείρημα της τότε κυβέρνησης. Η ουσία, όμως, είναι ότι, αν θέλουμε να φωτίσουμε όλες τις πτυχές της υπόθεσης, οφείλουμε να διερευνήσουμε τη βασιμότητα και την εγκυρότητα τόσο των καταγγελιών Καλογρίτσα, όσο και των ενόρκων καταθέσεων των μαρτύρων που πρότεινε η εταιρεία «ΤΟΞΟΤΗΣ» κατά του Νίκου Παππά και αφορούν στο παρασκήνιο μεθοδεύσεων που καθόρισε τον διαγωνισμό των τηλεοπτικών αδειών το 2016. Οφείλουμε να εξετάσουμε σε βάθος το πλήθος των εγγράφων, αλλά και των μηνυμάτων ηλεκτρονικής αλληλογραφίας που υπάρχουν στη δικογραφία και μιλούν ευθέως για μπροστινούς, για εγγυητική επιστολή - φάντασμα, για εικονικές συμβάσεις με το λιβανέζικο κατασκευαστικό κολοσσό «CCC», ιδιοκτησίας της οικογένειας Χούρι και με τη θυγατρική του εταιρεία Αλ Γκάντι, δήθεν για υπεργολαβίες σε έργο στα Ηνωμένα Αραβικά Εμιράτα και για εκατομμύρια ευρώ και για εκδοτικές εταιρείες που φέρεται ότι άλλαζαν χέρια μέσω σκοτεινών διαδρομών. Οφείλουμε να διερευνήσουμε σε όλη τους την έκταση τις ενδείξεις για τις παραλείψεις και τις παραβάσεις καθήκοντος του κ. Παππά, όπως αυτές ξεδιπλώνονται στη δικογραφία, που συντείνουν στο ότι ενώ γνώριζε πως ο κ. Καλογρίτσας δεν είχε ούτε την απαραίτητη οικονομική επιφάνεια, ούτε και το απαιτούμενο «πόθεν έσχε»ς, αλλά ούτε και το πραγματικό επιχειρηματικό ενδιαφέρον για να συμμετάσχει στον διαγωνισμό των τηλεοπτικών αδειών, εντούτοις ο κ. Παππάς φαίνεται πως προσπάθησε και τελικώς πέτυχε την παράνομη συμμετοχή του κ. Καλογρίτσα σ' αυτόν, μεσολαβώντας για την εξεύρεση χρημάτων από τρίτους. Όλα αυτά βέβαια έγιναν με βραβείο την απόκτηση μιας τηλεοπτικής άδειας με την παρέμβαση, τη μεσολάβηση και την ευλογία του κ. Παππά και με στόχο τη μεγιστοποίηση της επιρροής του ΣΥΡΙΖΑ στο τηλεοπτικό τοπίο. Κι όταν αυτός ο στόχος δεν επιτεύχθηκε, για λόγους βεβαίως ανεξάρτητους από τη βούληση του κ. Παππά, ο ίδιος ο κ. Παππάς, κατά τις καταγγελίες, υπέδειξε το ποσό της εγγυητικής επιστολής από 3 εκατομμύρια ευρώ για τη συμμετοχή της εταιρείας του Καλογρίτσα στον διαγωνισμό για τις τηλεοπτικές άδειες να διοχετευθεί τελικά στην εφημερίδα «DOCUMENTO», γνωστής για τη με κάθε κόστος υπεράσπιση των θέσεων του ΣΥΡΙΖΑ. Σίγουρα οφείλουμε, επίσης, να λάβουμε υπόψη μας ότι όλα αυτά τα δυσώδη δεν υπονοούνται από κάποια αόριστη φήμη, μισόλογα ή από καταθέσεις ανώνυμων και αμφιβόλου αξιοπιστίας μαρτύρων, υπό το καθεστώς προστασίας, αλλά από επώνυμες καταγγελίες και καταθέσεις ενός πρώην εκλεκτού προσώπου της τότε κυβέρνησης ΣΥΡΙΖΑ, που η ίδια προσπάθησε να τον κάνει και καναλάρχη βρίσκοντάς του, αυτή η κυβέρνηση του ΣΥΡΙΖΑ δηλαδή, σύμφωνα με τις καταθέσεις του, τα 3 εκατομμύρια της εγγυητικής επιστολής για να συμμετάσχει στον διαγωνισμό, αφού πρώτα τον είχε χρίσει μεγαλοκατασκευαστή με τα δημόσια έργα που του έδωσε, σπάζοντας τον δρόμο Πάτρα - Πύργος σε οκτώ κομμάτια για να μπορεί να πάρει τα τέσσερα και αφού θεώρησε σκανδαλωδώς ότι τα βοσκοτόπια στην Ιθάκη αποτελούν ισχυρό περιουσιακό στοιχείο και εγγύηση άνευ ετέρου για την καταβολή του τιμήματος της τηλεοπτικής άδειας από 52,6 εκατομμύρια ευρώ. Κυρίες και κύριοι συνάδελφοι, η Νέα Δημοκρατία προτείνει τη σύσταση Επιτροπής Προκαταρκτικής Εξέτασης, όχι προς εξόντωση των πολιτικών της αντιπάλων, όπως θέλει να την εμφανίσει ο ΣΥΡΙΖΑ, αλλά με σκοπό να διερευνηθεί αντικειμενικά μια ακόμη σκοτεινή και δυσώδης υπόθεση της διακυβέρνησης ΣΥΡΙΖΑ - ΑΝΕΛ, που στόχευε ξεκάθαρα στον έλεγχο των αρμών της εξουσίας, στον έλεγχο του τηλεοπτικού τοπίου, με μόλις τέσσερα κανάλια εθνικής εμβέλειας και με δικό της καναλάρχη, για να μπορέσει να εξωραΐσει τα ψέματα και να κρύψει την παταγώδη αποτυχία της. Ας είναι. Εμείς στη Νέα Δημοκρατία δεσμευτήκαμε στον ελληνικό λαό για διαφάνεια παντού κι αυτό θα συνεχίσουμε να κάνουμε σε κάθε πτυχή της δημόσιας ζωής. Σας ευχαριστώ.
Κι εγώ ευχαριστώ, κύριε συνάδελφε. Τον λόγο έχει τώρα η κ. Μαρία Κομνηνάκα από το Κομμουνιστικό Κόμμα Ελλάδος. Θα ακολουθήσει ο κ. Ανδρέας Νικολακόπουλος από τη Νέα Δημοκρατία και ο κύκλος θα κλείσει με την κ. Αναστασία Γκαρά από τον ΣΥΡΙΖΑ - Προοδευτική Συμμαχία. Κυρία Κομνηνάκα, έχετε τον λόγο.
Ευχαριστώ, κύριε Πρόεδρε. Ακόμη κι αν παραβλέψουμε το προφανώς «άκαιρο» της συζήτησης με την πανδημία να καλπάζει και το δημόσιο σύστημα υγείας στην εντατική, είναι αδύνατον να προσπεράσουμε τον παραλληλισμό με τα αποτελέσματα και τη χρησιμότητα της πρόσφατης προανακριτικής επιτροπής, που δεν πρόλαβε καλά - καλά να ολοκληρωθεί και ξεκινήσατε νέο γύρο θεάματος. Είναι νωπές οι μνήμες και δεν χρειάζεται να ανατρέξουμε σε τόσες κι άλλες τόσες, που συστήνονται εκατέρωθεν, ανάλογα με τον κάθε φορά συσχετισμό, και εκτός από τη συμβολή τους στην αποπροσανατολιστική διαμόρφωση της επικαιρότητας, αλλά και στο στήσιμο μιας βολικής δικομματικής αντιπαράθεσης, έχουν και μια ακόμα πιο χρήσιμη για το σύστημα συνεισφορά, να ρίχνουν πιο βαθιά στο σκοτάδι τις πραγματικές αιτίες της διαφθοράς, της διαπλοκής των αστικών κομμάτων με τα διάφορα επιχειρηματικά συμφέροντα, που οδηγούν στη διαμόρφωση κάθε φορά των διαφόρων σκανδάλων. Φώτισε, αλήθεια, η προανακριτική «NOVARTIS», και στις δύο εκδοχές της, τη γενεσιουργό αιτία του σκανδάλου ή την έκρυψε κάτω από τον κουρνιαχτό, την εμπορευματοποίηση δηλαδή της υγείας και του φαρμάκου, που δημιουργεί το έδαφος για τους ανταγωνισμούς και τα παζάρια; Αυτό έλεγε το ΚΚΕ και όλοι σας κωφεύατε. Και να που τώρα ο λαός βιώνει με τον πιο τραγικό τρόπο τις συνέπειες, τα εμβόλια να παζαρεύονται με όρους αγοράς, γεωστρατηγικών ακόμα ανταγωνισμών, κι όλα αυτά σε βάρος της ζωής χιλιάδων ανθρώπων σε όλο τον κόσμο και τώρα όλοι εσείς παρακολουθείτε δήθεν εμβρόντητοι τις συνέπειες της βαρβαρότητας, που όλοι σας υπερασπίζεστε, τόσο αυτοί που διέθεταν χρόνια την πατέντα όσο και όσοι προσφάτως την ανακάλυψαν. Και τώρα τι θα διερευνήσει, λέτε, αυτή η προανακριτική; Θα ελέγξουμε τη διαπλοκή με τα μέσα μαζικής ενημέρωσης. Μάλιστα. Θα ανακαλύψουμε δηλαδή την πυρίτιδα. Σε σχέση με το τυπικό μέρος της υπόθεσης, η θέση του ΚΚΕ, όπως την ανέπτυξε και ο εισηγητής μας Νίκος Καραθανασόπουλος, είναι ότι από τα μέχρι τώρα στοιχεία που έχουμε στη διάθεσή μας δεν φαίνεται να μπορεί να στοιχειοθετηθεί κατηγορία για ποινικά αδικήματα σε βάρος του τότε Υπουργού, ώστε να συσταθεί και Προανακριτική Επιτροπή. Οι πολιτικές ευθύνες, και οι όποιες άλλες υπάρχουν ενδεχομένως, θα μπορούσαν να εξεταστούν πιθανόν στο πλαίσιο μιας εξεταστικής επιτροπής, διερευνώντας και όλες τις πτυχές της υπόθεσης. Όμως, όσες φορές κι αν παίξουμε τελικά τον παπά σε αυτές τις επιτροπές, μπορεί ένας σας να ισχυριστεί ότι υπήρξε η οποιαδήποτε κυβέρνηση που δεν προσπάθησε να παίξει πολιτικά παιχνίδια με τα μέσα μαζικής ενημέρωσης, που κατ' επέκταση δεν έκανε συμφωνίες πάνω και κάτω από το τραπέζι, με τους μεγάλους επιχειρηματίες του κλάδου; Για να μην μιλήσουμε, κύριοι της Κυβέρνησης, για τα μεγάλα, νόμιμα δώρα, που με το τσουβάλι κάνετε στα κανάλια, ακόμα και αυτή την κρίσιμη περίοδο. Δηλαδή στα μεγάλα τζάκια της Νέας Δημοκρατίας και του ΠΑΣΟΚ, που υποτίθεται θα ξήλωνε ο ΣΥΡΙΖΑ με τον περιβόητο νόμο Παππά, αντί να τα ξηλώσει προσπάθησε να βάλει καμινάδα και για τα δικά του τζάκια και τελικά χώθηκε κι αυτός στη μουτζούρα. Γιατί τι παραμένει ακέραιο στο σύστημα που υπερασπίζεστε όλοι σας; Ότι τα μέσα μαζικής ενημέρωσης βρίσκονται στα χέρια μεγάλων επιχειρηματικών συμφερόντων. Εφοπλιστές, βιομήχανοι και άλλοι κόβουν και ράβουν την ενημέρωση, ανάλογα με τα οικονομικά και επιχειρηματικά τους συμφέροντα. Κι από κει ανοίγουν οι νόμιμοι και οι παράνομοι δίαυλοι επικοινωνίας, με τα αστικά κόμματα και τις κυβερνήσεις. Η διαπλοκή υπήρχε, υπάρχει και θα συνεχίσει όσο η ενημέρωση δεν αντιμετωπίζεται ως δικαίωμα του λαού, αλλά ως εμπόρευμα, δηλαδή πουλιέται με τους όρους που θέτει ο κάθε φορά ιδιοκτήτης του. Και σε αυτό όλοι σας, όχι μόνο είστε σύμφωνοι, αλλά συντηρήσατε και τους όρους του παιχνιδιού. Όταν βέβαια βρίσκεστε στην Αντιπολίτευση, βγαίνετε παραπονούμενοι για τη μονοφωνία στα κανάλια, τον μιντιακό αυταρχισμό και άλλα τέτοια, που είναι υπαρκτά, και το έργο τελικά παίζεται ξανά σε επανάληψη, με αντεστραμμένους κάθε φορά τους ρόλους. Απόδειξη αυτής της κατάστασης είναι και η μόνιμη παραβίαση της αρχής της αναλογικότητας της εκπροσώπησης των κομμάτων με βάση την εκλογική τους δύναμη. Εκεί θα δει κανείς κόμματα, με πρώτο και κύριο βέβαια το εκάστοτε κυβερνητικό, που υπερεκπροσωπούνται με ποσοστά της τάξης του 60% και 70%, και κόμματα που σταθερά χάνονται στην εκπροσώπηση. Σταθερά ριγμένο σ' αυτή την εξίσωση είναι το ΚΚΕ, που διατηρεί το προνόμιο να εκπροσωπείται σταθερά κάτω από το εκλογικό του ποσοστό με όλες τις κυβερνήσεις. Άλλοι πάλι, που προορίζονται για τον ρόλο του κυβερνητικού μπαλαντέρ, όπως το Κίνημα Αλλαγής για παράδειγμα, εξασφαλίζουν πάντα μια ευνοϊκότερη μεταχείριση. Αυτό το θλιβερό τηλεοπτικό τοπίο δεν το αγγίζει βέβαια ούτε και το Εθνικό Συμβούλιο Ραδιοτηλεόρασης, που κατά κοινή ομολογία πλέον διατηρεί όχι μόνο διακοσμητικό ρόλο, αλλά τελικά φτάνει να μετατρέπεται σε αρχή νομιμοποίησης αυτής της ασυδοσίας των καναλαρχών. Την ασυδοσία αυτή ντύνει και με τον μανδύα της νομιμότητας, ερμηνεύοντας τελικά κατά το δοκούν μια απόφαση του Συμβουλίου της Επικρατείας που λέει ότι η προβολή των κομμάτων θα πρέπει να μετριέται όχι μόνο με ποσοτικούς αλλά και με ποιοτικούς δείκτες. Βέβαια είναι να απορεί κανείς πώς τελικά πληρούνται και αυτοί οι ποιοτικοί δείκτες, αν για παράδειγμα παρακολουθήσει το πετσόκομμα ακόμη και των επισήμων δηλώσεων του ΚΚΕ στα δελτία ειδήσεων. Αν δε στους τηλεοπτικούς χρόνους των κομμάτων προστίθετο κι ένας άλλος ποιοτικός δείκτης, οι προσκεκλημένοι στις διάφορες εκπομπές δημοσιογράφοι αλλά και πρόσφατα οι ειδικοί αναλυτές, βουλευτές και στελέχη κομμάτων, που πρόσκεινται στο ένα ή το άλλο κόμμα του δικομματισμού και αναπαράγουν την κυρίαρχη πολιτική αντιπαράθεση χωρίς αντίλογο, τότε θα γινόταν ακόμα πιο εμφανές το μέγεθος του εμπαιγμού. Αυτή η πραγματικότητα είναι εύκολα αντιληπτή και από τον κόσμο, χωρίς τα επίσημα στοιχεία και τις μετρήσεις που είναι πράγματι αποκαλυπτικά. Γίνεται αντιληπτό ότι αυτού του είδους η ενημέρωση εξοβελίζει αντικειμενικά τις ανάγκες και βέβαια τους αγώνες του λαού που βρίσκονται μόνιμα καταχωνιασμένες ακόμα και από το κρατικό δελτίο ειδήσεων. Αυτό, όμως, που τελικά χρειάζεται να γίνει αντιληπτό είναι ότι το μεγάλο εμπόδιο στην πραγματική ενημέρωση, αλλά και στην ψυχαγωγία ακόμη του λαού, είναι αυτή η καπιταλιστική ιδιοκτησία στα μέσα μαζικής ενημέρωσης. Όσο αυτή δεν φεύγει από τη μέση τότε αυτό το άθλιο τηλεοπτικό τοπίο θα διαιωνίζεται. Το ΚΚΕ θα συνεχίσει να αναδεικνύει με όλα του τα μέσα τα πραγματικά πολιτικά ζητήματα αλλά και τις ευθύνες όλων σας για αυτή τη σημερινή κατάσταση κυρίως, όμως, θα συνεχίσει να παλεύει με όλες του τις δυνάμεις ενάντια στις αιτίες που γεννούν αυτή την κατάσταση. Ευχαριστώ πολύ.
Και εγώ ευχαριστώ, κυρία Κομνηνάκα. Κύριε Ραγκούση, θέλετε να λάβετε το λόγο τώρα ή μετά;
Τώρα.
Κύριε Νικολακόπουλε, με συγχωρείτε για την αλλαγή. Δεν είχα προσέξει ότι ο Κοινοβουλευτικός Εκπρόσωπος του ΣΥΡΙΖΑ, ο κ. Ραγκούσης είχε ζητήσει τον λόγο. Κύριε Ραγκούση, προηγείστε και έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, νομίζω ότι η σημερινή είναι μια θλιβερή ημέρα πολιτικά και κοινοβουλευτικά. Πριν εξηγήσω γιατί κατά τη γνώμη μου είναι μια θλιβερή μέρα η σημερινή, θα μου επιτρέψετε - και κυρίως στους συναδέλφους της Νέας Δημοκρατίας θα απευθυνθώ - να πω το εξής: Κάντε ένα κόπο να διαβάσετε αυτά που σήμερα λέτε υποστηρίζοντας αυτή την πρόταση για τη σύσταση Προανακριτικής Επιτροπής για τον κ. Νίκο Παππά σε σχέση και σε συνδυασμό με όσα λέγατε όταν είχε έρθει από την τότε πλειοψηφία της Βουλής, από την πλειοψηφία του ΣΥΡΙΖΑ η πρόταση για τη διερεύνηση ενδεχόμενων ποινικών ευθυνών για το σκάνδαλο «NOVARTIS». Αγαπητέ, κύριε Κελέτση, διαβάστε λέξη προς λέξη ξανά όσα είπατε σήμερα και αναρωτηθείτε αν όλοι αυτοί οι ισχυρισμοί που αναπτύξατε εδώ είναι ακριβώς οι ισχυρισμοί που σας εκθέτουν ανεπανόρθωτα για τη στάση που κρατήσατε και την αντίδραση που εκδηλώσατε όταν ήρθε η πρόταση για την προανακριτική και για τη διερεύνηση του σκανδάλου «NOVARTIS». Τότε λέγατε ότι δεν αρκεί που έστειλε ο εισαγγελέας εδώ το φάκελο με τα δέκα πολιτικά πρόσωπα αλλά ήταν απρέπεια, ήταν χυδαιότητα του ΣΥΡΙΖΑ εκείνη την εποχή που προχώρησε στη διερεύνηση και σήμερα λέτε «Μα, εμείς δεν κάναμε τίποτα. Ο εισαγγελέας τα έστειλε και την ώρα που το έστειλε ο εισαγγελέας…» [[Θόρυβος από την πτέρυγα της Νέας Δημοκρατίας]] Όχι δεν είναι έτσι, κύριε Κελέτση. Σήμερα ο εισαγγελέας έκανε τη δουλειά του σύμφωνα με το Σύνταγμα. Σήμερα κρίνεστε εσείς γιατί από τον εισαγγελέα μέχρι αυτή τη στιγμή που βρισκόμαστε εδώ έχει μεσολαβήσει η δική σας πρόταση. Η δική σας πρόταση, κυρίες και κύριοι συνάδελφοι, κατά τη γνώμη μου, επαναλαμβάνω, ουσιαστικά συνιστά μια θλιβερή μέρα για το Κοινοβούλιο. Γιατί; Γιατί, κυρίες και κύριοι συνάδελφοι, συζητάμε σήμερα το ενδεχόμενο να συσταθεί εξεταστική των πραγμάτων επιτροπή; Διερευνούμε ενδεχόμενες πολιτικές ευθύνες του κ. Νίκου Παππά; Είναι αυτή εδώ η μέρα σήμερα μέρα που μπορεί να ανεβαίνουν από την εισηγήτρια της Νέας Δημοκρατίας μέχρι Βουλευτές άλλων κομμάτων, με το γνωστό ρόλο που παίζουν, και όλη τους η επιχειρηματολογία να είναι πολιτική επιχειρηματολογία όταν αυτό που ζητούν είναι να συσταθεί, όχι εξεταστική επιτροπή, αλλά προανακριτική επιτροπή για έναν άνθρωπο, για ένα συνάδελφό σας, για ένα Βουλευτή; Δεν ζητάτε να κριθεί πολιτικά ο Νίκος Παππάς. Ζητάτε να καθίσει - ουσιαστικά το έχετε προαποφασίσει - στο εδώλιο του κατηγορουμένου. Όταν το ζητάτε αυτό η ελάχιστη ηθική υποχρέωση που έχετε όλοι μαζί και ο καθένας ξεχωριστά, κύριε Πλεύρη όλοι σας, ιδίως όσοι είστε νομικοί είναι να τεκμηριώσετε νομικά αυτόν τον ισχυρισμό και όχι να έρχεστε εδώ και να κάνετε μια πολιτική αντιπαράθεση για το αν συμφωνούσατε με τον νόμο Παππά ή ποιος διαφωνούσε και ποιος συμφωνούσε με τον νόμο Παππά το 2016. Είναι ντροπή γιατί όταν ένα κόμμα φτάνει σ' αυτό το σημείο να εισηγείται την σύσταση Προανακριτικής Επιτροπής με πολιτικά επιχειρήματα, τότε σημαίνει ότι αυτή είναι μια στιγμή ντροπής για την ελληνική δημοκρατία. Θα σας το πω απευθυνόμενος κυρίως σε εσάς, συνάδελφοι της Νέας Δημοκρατίας: Αυτό το Κοινοβούλιο έχει αντιμετωπίσει πολύ πιο δύσκολες υποθέσεις, ποινικά πολύ πιο δύσκολες υποθέσεις. Είχε έρθει κάποτε σ' αυτή την Ολομέλεια η υπόθεση του Βατοπεδίου, για την οποία προέκυψε σύσταση εξεταστικής επιτροπής και τότε δικοί σας συνάδελφοι που σήμερα κάθονται στα έδρανα είναι σημερινοί Βουλευτές, όπως ο κ. Ρουσόπουλος, όταν ήρθε η ώρα της ψηφοφορίας και η Νέα Δημοκρατία ήταν μειοψηφία, επειδή κάποιοι δεν μπαίνουν εδώ μέσα μόνο με το σημαιάκι του κόμματος αλλά μπαίνουν και με τη συνείδησή τους, χωρίς να ξέρουμε ποιοι, είχαν τότε σταθεί πάνω από τις περιστάσεις της οξύτατης πόλωσης που υπήρχε εκείνη την εποχή ανάμεσα στο ΠΑΣΟΚ και τη Νέα Δημοκρατία. Ξέρετε τι ψήφισαν; Να μην παραπεμφθεί ο κ. Ρουσόπουλος και όχι μόνο, παρά την οξύτατη αντιπαράθεση που υπήρχε τότε. Γιατί; Γιατί δεν ακολουθούσαν τη δική σας γραμμή, το δικό σας παράδειγμα, αυτό που κάνετε σήμερα που έχετε έναν άνθρωπο, που ο χειρότερός σας εχθρός να ήταν, πιστεύετε ότι πρέπει να κριθεί ποινικά; Ελάτε να το υποστηρίξετε. Είναι απάνθρωπο, είναι προσωπική και ανθρώπινη αθλιότητα αυτό που κάνετε σήμερα, να ανεβαίνετε σε αυτό το Βήμα με πολιτικά επιχειρήματα για το αν σας άρεσε η πολιτική του ΣΥΡΙΖΑ, του Τσίπρα και του Παππά για τα κανάλια ή όχι, για να ζητήσετε - επαναλαμβάνω - όχι εξεταστική αλλά προανακριτική επιτροπή. Κύριε Πλεύρη, επειδή σας αρέσει και η συζήτηση για το παρελθόν της Νέας Δημοκρατίας: Η Νέα Δημοκρατία του Κωνσταντίνου Καραμανλή αυτό που κάνει η σημερινή Νέα Δημοκρατία του Κυριάκου Μητσοτάκη, αυτή η κακιασμένη Δεξιά που σήμερα έχουμε στη χώρα, η Δεξιά του Κυριάκου Μητσοτάκη δεν θα το έκανε ποτέ. Θα το έκανε μόνο εάν είχε στοιχεία, αν είχε βασιμότητα νομικών ισχυρισμών. Νομίζετε ότι αυτό το μήνυμα ήδη δεν το έχετε εκπέμψει; Δεν το έχετε ήδη υποδηλώσει στον ελληνικό λαό; Το έχετε ήδη υποδηλώσει στον ελληνικό λαό γιατί όταν ήρθε ο φάκελος από τον εισαγγελέα στη Βουλή όλες οι διαρροές που κάνατε ήταν ότι» δεν ξέρουμε, δεν μπορούμε, αν δεν το εξετάσουμε και αν δεν το ψάξουμε, αν δεν το τεκμηριώσουμε, δεν μπορούμε». Μόνοι σας τα έχετε διαρρεύσει αυτά. Μόνοι σας έχετε περάσει την πεποίθηση στον ελληνικό λαό ότι αυτή είναι στην πραγματικότητα μια στημένη ιστορία με αποκλειστικά πολιτικά εκδικητικά χαρακτηριστικά. Όμως, εγώ δεν θα μείνω σ' αυτή την πολιτική κατηγορία εναντίον σας, ότι αυτό που κάνετε σήμερα είναι μια αθλιότητα της δεξιάς στην Ελλάδα που δεν το έχει ξανακάνει σ' αυτό τον βαθμό. Θα μπω επί της ουσίας, εκεί που δεν θέλετε να μπείτε εσείς. Πού βασίζετε τον ισχυρισμό σας με βάση την πρόταση που καταθέσατε; Ποιος είναι ο μοναδικός ισχυρισμός που θα μπορούσε κανείς να πει ότι εδώ κάπως ξεκινάει η συζήτηση για το αν πρέπει να συσταθεί ή όχι Προανακριτική Επιτροπή. Τι λέτε δηλαδή; Λέτε ένα πράγμα, ότι ο Νίκος Παππάς ήξερε ότι ο Καλογρίτσας δεν είχε τα λεφτά, ότι τον έβαλε «μπροστινό» με ποιο σκοπό; Ο ΣΥΡΙΖΑ να αποκτήσει τηλεόραση. Αυτός είναι ο ισχυρισμός σας. Η κατηγορία για παράβαση καθήκοντος και για δωροληψία αποκλειστικά και μόνο σε αυτό τον πυρήνα του ισχυρισμού βασίζεται. Δεν έχετε τίποτε άλλο. Φτάνετε να λέτε - όταν τα λεφτά επεστράφησαν διότι έληξε ο διαγωνισμός - που πήγαν αυτά τα λεφτά; Πήγαν λέει στο «DOCUMENTO». Ξεκινώ από το τελευταίο. Πήγαν στο «DOCUMENTO» τα λεφτά; Είναι η αλήθεια αυτή, είναι τα πραγματικά περιστατικά αυτά; Όχι, δεν είναι, λέτε ψέματα. Και αυτό δεν το λέμε μόνο εμείς, δεν το λέω σήμερα εγώ, το έχουν πει ακόμη και οι εφημερίδες, που όταν πήραν τα εξώδικα από τον Βαξεβάνη στην προσπάθειά του να αποκρούσει αυτόν τον ισχυρισμό, όπως το «ΠΡΩΤΟ ΘΕΜΑ», το οποίο και καταθέτω στα Πρακτικά, έγραψαν την αλήθεια. [[Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποια είναι η αλήθεια; Την ξέρετε, κύριε Πλεύρη, την ξέρετε, κύριε Κελέτση, την ξέρετε, κυρία Παπακώστα, ότι αυτά τα 3 εκατομμύρια, όταν υποτίθεται ότι τα είχε δώσει στο «DOCUMENTO», πρώτον, δεν μπορούσε να τα είχε δώσει, διότι ήταν δεσμευμένα από το ελληνικό κράτος. Όταν τα πήρε πίσω, δύο ημέρες μετά, τι έκανε ο κ. Καλογρίτσας; Έκανε μείωση κεφαλαίου και - κατά το κοινώς λεγόμενο - τα «παντελόνιασε» ο ίδιος προσωπικά και αυτό είναι αποδεδειγμένο. [[Χειροκροτήματα από την πτέρυγα του ΣΥΡΙΖΑ]] Κύριε Πλεύρη, επειδή κάνατε αθλιότητες στην Προανακριτική για τη «NOVARTIS», μη φανταστείτε ότι και σε αυτή την περίπτωση θα μπορέσετε με την ίδια ευκολία να το κάνετε. Θα ζητήσετε, εάν έχετε ίχνος τσίπας πάνω σας - όχι ατομικά, εννοώ ως παράταξη και ως κόμμα - , να ανοίξουν οι λογαριασμοί του Καλογρίτσα, να φανεί πού πήγαν αυτά τα 2 εκατομμύρια από την ώρα που έκανε απομείωση κεφαλαίου και κατέβασε αυτά τα 3 εκατομμύρια και τα έβαλε στην τσέπη του. Δεν τα έδωσε, λοιπόν, στο «DOCUMENTO». Και αυτά τα αναγνωρίζει και το «ΠΡΩΤΟ ΘΕΜΑ» ως απάντηση στο εξώδικο του Βαξεβάνη. Λέμε ότι αυτή είναι η απόληξη του ισχυρισμού. Πάμε, όμως, στον πυρήνα του ισχυρισμού. Τι λέει, λοιπόν, ο κ. Καλογρίτσας, που εσείς έχετε αναλάβει εργολαβικά την εκπροσώπησή του μέσα στο ελληνικό Κοινοβούλιο και τα έχετε βάλει - επαναλαμβάνω - ως πυρήνα του συλλογισμού σας μέσα στην πρόταση για τη σύσταση αυτής της επιτροπής: Ο κ. Παππάς ήξερε ότι δεν υπάρχουν τα λεφτά στον κ. Καλογρίτσα και μεσολάβησε να βρεθούν αυτά τα λεφτά. Τρία εκατομμύρια έπρεπε να βρεθούν για να αποκτήσει ο κ. Καλογρίτσας τηλεοπτική άδεια; Με 3 εκατομμύρια θα μπορούσε να αγοράσει τηλεοπτική άδεια ο κ. Καλογρίτσας; Ουδέν ψευδέστερον αυτού. Δεν μπορούσε με 3 εκατομμύρια ο κ. Καλογρίτσας, ακόμα και να του τα έβρισκε ο κ. Παππάς και να του τα έδινε η οικογένεια Χούρι, «CCC» να αγοράσει τηλεοπτική άδεια. Όπως αποδείχθηκε, ήθελε δεκάδες εκατομμύρια. Άρα για σταθείτε, πού είναι η άδεια που πήρε ο Καλογρίτσας, που εσείς γράφετε στην πρότασή σας ότι με 3 εκατομμύρια που του εξασφάλισε ο Παππάς θα την έπαιρνε; Πού είναι η άδεια; Δεν την πήρε. Γιατί δεν την πήρε; Γιατί δεν αρκούσαν 3 εκατομμύρια ευρώ, για να πάρει την άδεια. Άρα ο πυρήνας του συλλογισμού σας ποιος είναι, κύριε Πλεύρη; Ποιος είναι ο πυρήνας αυτών που συνέταξαν και υπέγραψαν αυτή την πρόταση; Ο πυρήνας, λοιπόν, αποδεικνύεται ότι είναι έωλος, ότι είναι ψευδής. Γιατί, εάν υποθέταμε ότι θα έπρεπε να διερευνήσουμε ενδεχόμενες ποινικές ευθύνες του Νίκου Παππά, θα έπρεπε να ξέραμε ότι ο Νίκος Παππάς είχε φροντίσει ο Καλογρίτσας να βρει 25 ή 50 εκατομμύρια ευρώ. Πού είναι αυτά τα 25 ή 50 εκατομμύρια ευρώ; Απλούστατα, πουθενά. Πουθενά, γιατί τα 3 εκατομμύρια είναι πράγματι ποσό συγκεκριμένο και πραγματικό, ενώ τα πάνω από τα 3 εκατομμύρια που απαιτούνταν για να αποκτηθεί η άδεια, είναι απλώς η συκοφαντία σας, είναι απλώς η αθλιότητα την οποία διαπράττετε. Και το ξέρετε, το κάνετε συνειδητά, γιατί δεν έχετε τα στοιχεία, δεν υπάρχουν τα στοιχεία. Ακόμα και αν είχε συμφωνήσει με την οικογένεια Χούρι να τα βάλει αυτά τα λεφτά η οικογένεια Χούρι για να αποκτηθεί η άδεια, δηλαδή τα 25 εκατομμύρια από τα 50 εκατομμύρια, πού είναι αυτά τα λεφτά; Γιατί δεν μπήκαν; Απαντήστε. Έχετε υποχρέωση, γιατί θέλετε να οδηγήσετε έναν άνθρωπο στο Ειδικό Δικαστήριο, έναν συνάνθρωπό σας. Αδιάφορο εάν είναι συνάδελφός σας Βουλευτής, αλλά είναι πολιτικός σας αντίπαλος και το μόνο που σας νοιάζει είναι να εκδικηθείτε τους πολιτικούς σας αντιπάλους, να τους κάνετε κακό, γιατί εκπροσωπείτε την πιο κακιασμένη εκδοχή της Δεξιάς που γνώρισε η Ελλάδα τα τελευταία χρόνια, αυτή είναι η Δεξιά του Κυριάκου Μητσοτάκη. [[Χειροκροτήματα από την πτέρυγα του ΣΥΡΙΖΑ]] Πού είναι, λοιπόν, αυτά τα 25 εκατομμύρια; Πού είναι τα 50 εκατομμύρια; Και εάν απαιτούνταν μόλις 3 εκατομμύρια, γιατί έπρεπε να τρέχει κανείς στα Ηνωμένα Αραβικά Εμιράτα; Εύλογα θα μπορούσε κανείς να διερωτηθεί: Από την κρατική χρηματοδότηση που έπαιρνε το πρώτο κόμμα εκείνη την εποχή, που ήθελε να αποκτήσει «ΣΥΡΙΖΑ CHANNEL», δεν μπορούσε να δώσει 3 εκατομμύρια; Δεν μπορούσε να δώσει 3 εκατομμύρια από την κρατική χρηματοδότηση μιας χρονιάς, που εάν θυμάμαι καλά παίρνει 20 εκατομμύρια περίπου το πρώτο κόμμα, αλλά θα έπρεπε να κάνει όλη αυτή τη διαδρομή, που με έναν τρόπο εντελώς αστήρικτο και συκοφαντικό εσείς ισχυρίζεστε; Δεν είναι όλα αυτά, από την αρχή μέχρι το τέλος, στον πυρήνα του συλλογισμού σας, επαναλαμβάνω, του νομικού συλλογισμού με βάση τον οποίο επιδιώκετε τη σύσταση αυτής της Προανακριτικής εντελώς έωλα, ψευδή και συκοφαντικά; Βεβαίως και είναι. Θα πω δυο ακόμη πράγματα. Αν μιλάμε για δωροληψία, τελικά ποιος την έχει διαπράξει; Αυτός για τον οποίο δεν έχετε ίχνος αποδεικτικού στοιχείου και παρ' όλα αυτά θέλετε να ζητήσετε Ειδικό Δικαστήριο ή μήπως εσείς; Εσείς, που τι έχετε κάνει με βάση αυτή την υπόθεση; Έχετε εκτεθεί βαρύτατα στην κατηγορία ότι έχετε εσείς διαπράξει το αδίκημα της παράβασης καθήκοντος και της δωροληψίας. Γιατί; Γιατί έχετε πάρει στην πλάτη σας, έχετε εκπροσωπήσει πολιτικά και έχετε νομιμοποιήσει πολιτικά την επιδίωξη του κ. Καλογρίτσα να κάνει τι; Να μην επιστρέψει τα 3 εκατομμύρια από εκεί που τα πήρε. Αυτό κάνετε. Είσαστε οι υπερασπιστές της προσπάθειας που κάνει ο Καλογρίτσας να μην επιστρέψει τα 3 εκατομμύρια στους Άραβες. Αυτό κάνετε! [[Χειροκροτήματα από την πτέρυγα του ΣΥΡΙΖΑ]] Αυτό, λοιπόν, προσφέρετε εσείς στον Καλογρίτσα. Του λέτε, εδώ είμαστε και εμείς θα σε βοηθήσουμε να μην τα γυρίσεις τα 3 εκατομμύρια, να τα κρατήσεις για σένα. Και τι αντάλλαγμα δίνει για εσάς; Και εδώ είναι η δωροληψία, κύριε Πλεύρη. Ξέρετε τι αντάλλαγμα δίνει σε εσάς ο κ. Καλογρίτσας για να «παντελονιάσει» τα 3 εκατομμύρια με τη δική σας βοήθεια; Καταγγέλλει τους πολιτικούς σας αντιπάλους και κάνει όλον αυτόν τον ισχυρισμό, ότι δήθεν όλα αυτά τα κατασκεύασε ο Νίκος Παππάς, αλλά επειδή βεβαίως το έξυπνο πουλί από τη μύτη πιάνεται, όταν έρχεται η ώρα να προτείνει έναν μάρτυρα βασικό, για να τεκμηριώσει τους ισχυρισμούς του, τον κ. Τόμπρα, τι λέει ο κ. Τόμπρας; Λέει ότι όλα αυτά που λέει ο κ. Καλογρίτσας είναι στην πραγματικότητα ψεύδη, γιατί αυτός είχε κάνει την επικοινωνία και την επαφή της οικογένειας Χούρι με τον Καλογρίτσα και όχι ο Νίκος Παππάς, ότι αυτός είχε κλείσει τη συμφωνία 25 εκατομμύρια να βάλει ο ένας και 25 εκατομμύρια να βάλει ο άλλος. Όλα αυτά δεν τα λέει ο Νίκος Παππάς, ο Τζανακόπουλος που εισηγήθηκε, ο Ραγκούσης που μιλάει τώρα, τα λέει ο μάρτυρας του Καλογρίτσα. Άρα, λοιπόν, στηρίζετε όλο σας τον ισχυρισμό στις απόψεις του Καλογρίτσα, τον οποίο όχι απλώς δεν επιβεβαιώνει, αλλά ρητώς διαψεύδει ο δικός του μάρτυρας, αποδεικνύοντας ότι δεν υπήρχε δυνατότητα με 3 εκατομμύρια ευρώ να αποκτηθεί «ΣΥΡΙΖΑ CHANNEL» από την κυβέρνηση του Αλέξη Τσίπρα και ως αντάλλαγμα τι έχετε πάρει; Αυτές τις κατάπτυστες, γεμάτες αντιφάσεις, που γελάει ο νομικός κόσμος της χώρας που τις έχει διαβάσει, καταθέσεις από τον κ. Καλογρίτσα, με ποιον σκοπό; Με τον σκοπό να κατηγορήσετε τους πολιτικούς σας αντιπάλους, να τους εκδικηθείτε. Στη βάση ποιας λογικής και ποιας νοοτροπίας, κυρίες και κύριοι συνάδελφοι; Δυστυχώς, σε μια νοοτροπία στην οποία έχει προσχωρήσει η σημερινή Νέα Δημοκρατία και δεν ήταν η κυρίαρχη νοοτροπία που υπήρχε στις χειρότερες, επαναλαμβάνω, στις οξύτερες περιόδους, πολεμικές περιόδους αντιπαράθεσης μεταξύ των κομμάτων στο παρελθόν, στη νοοτροπία ότι είσαστε οι μόνιμοι ιδιοκτήτες της χώρας και δεν επιτρέπετε σε κανέναν, που εσείς θεωρείτε ως περιστασιακό ενοικιαστή, να τολμήσει να διανοηθεί να εκπροσωπήσει τον ελληνικό λαό ως πλειοψηφία σ' αυτό το Κοινοβούλιο, να ζητήσει και να πάρει έγκριση από τον ελληνικό λαό για να υλοποιήσει τις πολιτικές που έχει εγκρίνει ο ελληνικός λαός και βεβαίως και να τις υλοποιεί, όταν αυτές ιδίως αντιστρατεύονται συμφέροντα, συγκεκριμένα συμφέροντα, με τα οποία, όχι απλώς είσαστε δεμένοι, αλλά είσαστε σφιχτά αγκαλιασμένοι. Στην πραγματικότητα, λοιπόν, αυτό το οποίο επιχειρείτε σήμερα και το οποίο δεν έχουμε καμμία αμφιβολία ότι θα το πάτε μέχρι τέλους, διότι είσαστε χειραγωγημένοι πολιτικά, είναι μία αθλιότητα πολιτική και κοινοβουλευτική, η οποία, επαναλαμβάνω, αμαυρώνει την ιστορία της Νέας Δημοκρατίας, αμαυρώνει την ιστορία του Κοινοβουλίου. Δεν συνιστά μόνο συλλογική ευθύνη, έχει οπωσδήποτε και ατομική διάσταση. Γιατί σ' αυτές εδώ τις στιγμές δεν κρίνεται μόνο το κόμμα, δεν κρίνεται μόνο η Νέα Δημοκρατία, δεν κρίνεται μόνο μία Κοινοβουλευτική Ομάδα, αλλά κρίνεται και ο καθένας και η καθεμιά Βουλευτής και Βουλεύτρια ξεχωριστά. Σας ευχαριστώ πολύ.
Να μου επιτραπεί να πω κάτι, χωρίς να μπαίνω στην ουσία της υποθέσεως, μόνο για τους μη νομικούς. Εδώ ακούγεται κατά κόρον ότι γίνεται προανάκριση. Δεν πρόκειται για προανάκριση, γιατί η προανάκριση προϋποθέτει δίωξη. Είναι προκαταρκτική εξέταση, που εξετάζονται τυχόν στοιχεία σκόρπια που υπάρχουν εδώ κι εκεί. Η διαδικασία ενώπιον της Βουλής έχει δύο στάδια. Το πρώτο είναι η προκαταρκτική εξέταση, να συλλεγούν στοιχεία αν είναι βάσιμα αυτά που ακούγονται κι αν η επιτροπή κρίνει, σε δεύτερο στάδιο, ότι υπάρχει βασιμότητα, τότε έρχεται και αποφασίζει η Βουλή για ποινική δίωξη. Βέβαια, υπάρχει μία άναρχη δόμηση στα άρθρα 153 και μετά και δημιουργείται αυτή η εντύπωση, ότι από τώρα ήδη ζητείται η δίωξη. Δεν υπάρχει δίωξη. Είναι προκαταρκτική εξέταση.
Οι Βουλευτές σας τα λένε αυτά.
Δεν μπαίνουμε στην ουσία…
Κύριε Πρόεδρε, δώστε μου για ένα λεπτό τον λόγο παρακαλώ.
Κύριε Ραγκούση, είναι προκαταρκτική, δεν είναι προανάκριση. Αυτό είπα.
Κύριε Πρόεδρε, θα ήθελα τον λόγο για ένα λεπτό.
Μα, δεν είπα τίποτα. Έκανα μία γενική νομοθέτηση για τους μη νομικούς. Εσείς τα ξέρετε.
Οι Βουλευτές της Νέας Δημοκρατίας…
Ο κ. Νικολακόπουλος έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το αντικείμενο της σημερινής συζήτησης είναι ιδιαίτερα κρίσιμο, γιατί δεν αφορά μόνο τη σύσταση επιτροπής για τη διερεύνηση τυχόν αδικημάτων που τελέστηκαν από τον πρώην Υπουργό κ. Νίκο Παππά, αλλά αφορά ζητήματα που άπτονται της λειτουργίας του πολιτεύματος μας, ζητήματα που αφορούν τη συνταγματική λειτουργία και τη συνταγματική τάξη. Και καλείται για ακόμα μια φορά η Βουλή να αποφασίσει αν θα διερευνήσει ποινικά αδικήματα, που σχετίζονται με παρεμβάσεις σε κρίσιμες, για τη λειτουργία του πολιτεύματος, εξουσίες. Στην προηγούμενη απόφαση ερευνήσαμε παρεμβάσεις στη δικαστική εξουσία, μία υπόθεση η οποία ήδη έχει πάρει το δρόμο της δικαιοσύνης. Στην προκειμένη περίπτωση καλούμαστε να αποφασίσουμε αν θα διερευνήσουμε ποινικά αδικήματα, που σχετίζονται με παρεμβάσεις σε διαγωνισμό για τη χορήγηση τηλεοπτικών αδειών, δηλαδή για την προσπάθεια ελέγχου του Τύπου, της λεγόμενης και τέταρτης εξουσίας. Συνεπώς μπορούμε να πούμε ότι η απόφαση που καλούμαστε να πάρουμε σήμερα, σχετίζεται με την προηγούμενη απόφαση της επιτροπής και το έργο των δύο προανακριτικών επιτροπών έχει κοινή κατεύθυνση και κοινή συνισταμένη. Θα θυμόμαστε όλοι στην προηγούμενη επιτροπή τον πρώην Υπουργό Νίκο Παππά να ακούγεται να μιλά για μαγαζιά που βγάζουν λεφτά, πολλά λεφτά. Άρα υπάρχει ένα ακόμα κοινό σημείο, ένα πρόσωπο το οποίο εμφανίζεται και στις δύο επιτροπές. Αυτό που όλοι πρέπει να αντιληφθούμε, είναι η αρμοδιότητα που έχει η Βουλή σε αυτές τις περιπτώσεις, αρμοδιότητα η οποία προβλέπεται στο Σύνταγμα και συγκεκριμένα στο άρθρο 86. Το άρθρο 86 δίνει στη Βουλή την εξουσία να αποφασίζει για τη διερεύνηση αδικημάτων, τη σύσταση ειδικής κοινοβουλευτικής επιτροπής και την άσκηση ποινικής δίωξης για αδικήματα που τελέστηκαν από Υπουργό κατά την τέλεση των καθηκόντων του. Της δίνει την εξουσία να ασκεί εισαγγελικά και ανακριτικά καθήκοντα. Δεν της δίνει τη δυνατότητα, όμως, να αποκρύβει, να συγκαλύπτει όταν συντρέχουν τα στοιχεία τα οποία απαιτεί ο νόμος, δηλαδή επαρκείς ενδείξεις. Με τα στοιχεία τα οποία υπάρχουν στη δικογραφία που έφτασε στη Βουλή, είναι προφανές ότι δεν έχουμε άλλη επιλογή παρά να αποφασίσουμε τη διερεύνηση της υπόθεσης και τη σύσταση Επιτροπής. Για τον λόγο αυτό, κυρίες και κύριοι συνάδελφοι, θα πρέπει να αναφερθώ σε ορισμένα κρίσιμα στοιχεία της υπόθεσης. Θα μιλήσω με νομικά επιχειρήματα, όπως μίλησαν και οι προηγούμενοι συνάδελφοι, κύριε Ραγκούση, και περιλαμβάνονται στη νομικά τεκμηριωμένη πρόταση της επιτροπής. Και τα πραγματικά περιστατικά στοιχειοθετούν και συγκεκριμένα αδικήματα. Η διαδικασία που έγινε το 2016 για τη λήψη των τηλεοπτικών αδειών προκάλεσε πολλά ερωτηματικά όχι μόνο στο νομικό και πολιτικό κόσμο, αλλά και στην κοινή γνώμη, μια διαδικασία που παρέπεμπε σε «Big Brother», με τους υποψήφιους για την τηλεοπτική άδεια κλεισμένους σε ένα κτήριο, αλλά και με έναν ανεξήγητο και περιοριστικό για την ελευθερία και τον πλουραλισμό στην ενημέρωση, περιορισμό στον αριθμό των τηλεοπτικών αδειών, καταδικάζοντας στο κλείσιμο τους υπόλοιπους σταθμούς με ανυπολόγιστες οικονομικές συνέπειες, αλλά και με μεγάλες απώλειες σε θέσεις εργασίας. Μάλιστα, η Νέα Δημοκρατία ως Αξιωματική Αντιπολίτευση τότε είχε καταγγείλει δημοσίως παράνομες και εξωθεσμικές ενέργειες σε σχέση με τη διαδικασία του διαγωνισμού. Το περίεργο, όμως, είναι ότι αυτές τις διαπιστώσεις τότε δεν τις έκανε μόνο η Νέα Δημοκρατία, της έκανε και ο κ. Ραγκούσης, ο οποίος στις 21 Οκτωβρίου σε ανάρτησή του στον προσωπικό του λογαριασμό στο Facebook λέει τα εξής: «Το γεγονός ότι η κυβέρνηση Τσίπρα διανοήθηκε να εισάγει στη Βουλή το νομοσχέδιο για την αδειοδότηση τηλεοπτικών αδειών, αποκρύπτοντας από το Κοινοβούλιο και τους πολίτες την απόφασή της για τον αριθμό των αδειών, καθώς και το αντίτιμο αυτών, είναι όχι απλώς απαράδεκτο, αλλά και ύποπτο». Και στη συνέχεια λέει: «Ουσιαστικά, με τον τρόπο αυτό η κυβέρνηση προκαλεί σε μια αδιαφανή δοσοληψία, σε ένα δούναι και λαβείν.». Προσκομίζω για τα Πρακτικά δύο αναρτήσεις του κ. Ραγκούση. [[Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είχε καταγγείλει, επίσης, η Νέα Δημοκρατία, ότι ο κ. Καλογρίτσας είχε συμμετάσχει στο διαγωνισμό με εκπρόθεσμη εγγυητική επιστολή, ότι συμμετείχε παράνομα, διότι απ' αυτά τα έγγραφα που είχε καταθέσει, προέκυπτε ότι δεν είχε τα χρήματα για να συμμετάσχει. Επίσης, είχε καταγγείλει ότι ανακηρύχθηκε παράνομα ως οριστικός υπερθεματιστής, αφού και από τον έλεγχο μετά τον διαγωνισμό προέκυπτε ότι και πάλι δεν έχει χρήματα. Μάλιστα, υπήρχε και τότε αναφορά στα περίφημα βοσκοτόπια. Για να γίνει αυτή η διαδικασία, υπήρχαν μια σειρά από νομοθετικές ρυθμίσεις όπως ο ν.4339/2015, γνωστός και ως νόμος Παππά, που οδήγησε στην πρόωρη λήξη της θητείας των μελών του Εθνικού Συμβουλίου Ραδιοτηλεόρασης και άφησε χωρίς νόμιμη σύνθεση και λειτουργία την ανεξάρτητη αρχή. Στη συνέχεια, με νεότερη τροπολογία, επικαλούμενος αυτή την αδυναμία λειτουργίας της αρχής, πέρασε τη διαδικασία στη δικαιοδοσία του, καθορίζοντας και τον αριθμό των αδειών σε τέσσερις, παραβιάζοντας κατάφωρα το άρθρο 16 του Συντάγματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ποιος ήταν ο αρμόδιος για τη διενέργεια της διαδικασίας αυτής, η οποία έχει κριθεί μη νόμιμη από το Συμβούλιο της Επικρατείας και για την οποία ήδη διώκεται ποινικά ο πρόεδρος και τα μέλη της Επιτροπής Διενέργειας του διαγωνισμού; Αρμόδιος ήταν ο πρώην Υπουργός Επικρατείας και μετέπειτα Υπουργός Ψηφιακής Πολιτικής, Τηλεπικοινωνιών και Ενημέρωσης, ο κ. Νίκος Παππάς. Θα πρέπει να προσθέσω σ' όλα αυτά τις δημόσιες καταγγελίες γνωστών επιχειρηματιών, όπως του κ. Μαρινάκη και του κ. Κοντομηνά, ότι τους ζητήθηκε από τον κ. Παππά να δώσουν χρήματα στον κ. Καλογρίτσα για να φτιάξει κανάλι, καταγγελίες που ουδέποτε διέψευσε, αν και προκλήθηκε, ο κ. Παππάς. Και, βέβαια, θυμόμαστε όλοι διάφορα δημόσια έργα που πήρε ο κ. Καλογρίτσας εκείνη ακριβώς την εποχή, όπως το Πάτρα - Πύργος, για το οποίο, μάλιστα, για να γίνει εφικτή η ανάθεση σ' αυτόν, ακυρώθηκε η δημοπράτηση του έργου ως ενιαίο και κατατμήθηκε σε οκτώ κομμάτια. Και σήμερα τι έχουμε, κυρίες και κύριοι συνάδελφοι, με τη δικογραφία που έφτασε στη Βουλή; Μήνυση του κ. Καλογρίτσα η οποία συνοδεύεται από μαρτυρικές καταθέσεις και έγγραφα, με τα οποία καταγγέλλεται ο πρώην Υπουργός ότι ζήτησε από τον κ. Καλογρίτσα να συμμετάσχει ως μπροστινός στο διαγωνισμό για τις τηλεοπτικές άδειες το 2016, για να λάβει άδεια τηλεοπτικού σταθμού που θα ελέγχεται από τον ΣΥΡΙΖΑ και θα υπηρετεί την πολιτική του. Και, μάλιστα, καταγγέλλεται ότι μεσολάβησε και υπέδειξε στη λιβανέζικη κατασκευαστική εταιρεία «CCC», η οποία δεν είχε το δικαίωμα να συμμετάσχει στο διαγωνισμό, να καταβάλει το ποσό των 3.000.000 ευρώ για να συμμετάσχει με εταιρεία με το όνομα «ΚΑΛΟΓΡΙΤΣΑ». Και το ποσό αυτό πράγματι καταβλήθηκε και με αυτό εκδόθηκε εγγυητική επιστολή για συμμετοχή στο διαγωνισμό, αφού χρησιμοποιήθηκε ένα εικονικό συμφωνητικό σύμβασης υπεργολαβίας για εκτέλεση έργου που δεν υπήρχε και δεν έγινε ποτέ. Είναι επιχείρημα, λοιπόν, αυτό που άκουσα πριν από λίγο…
Ολοκληρώστε, κύριε συνάδελφε.
…ότι επειδή δεν ολοκληρώθηκε η συναλλαγή, επειδή δεν βρέθηκαν τα υπόλοιπα χρήματα, δεν έχουν τελεστεί οι αξιόποινες πράξεις και δεν πρέπει να διερευνηθούν;
Ποιες;
Θεωρεί, λοιπόν, κάποιος σ' αυτή την Αίθουσα, ότι η Βουλή δεν πρέπει να διερευνήσει αυτές τις καταγγελίες; Θεωρεί κάποιος ότι δεν υπάρχουν επαρκείς ενδείξεις; Θέλω να σημειώσω ότι δεν προσέφυγε η Αντιπολίτευση στο Γνωμοδοτικό Συμβούλιο που προβλέπει το άρθρο 155 του Κανονισμού της Βουλής για τον έλεγχο της κατηγορίας και την αξιολόγηση της βασιμότητάς της. Η Αξιωματική Αντιπολίτευση μιλάει σήμερα για εκδικητική στάση και για πολιτική δίωξη.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Ο τρόπος προσέγγισης τέτοιων θεμάτων από την πλευρά της Νέας Δημοκρατίας και η έλλειψη πολιτικής προκατάληψης ή εκδικητικής διάθεσης διαφαίνεται και από το γεγονός ότι δεν υπήρξε ανάλογη πρόταση για τη διερεύνηση εμπλοκής πρώην Υπουργών στην υπόθεση της «FOLIE - FOLIE». Στην πραγματικότητα, λοιπόν, η Αντιπολίτευση ζητάει από τη Βουλή να συγκαλύψει και να μη διερευνήσει και, παράλληλα, απειλεί ευθέως - και δεν είναι η πρώτη φορά που απειλεί - και λέει ότι η δεύτερη φορά αριστερά θα είναι αλλιώς. Μόνο που οι πολίτες έχουν βιώσει καλά την πρώτη φορά και το λεγόμενο ηθικό πλεονέκτημα της Αριστεράς και δεν θέλουν να σκέφτονται τη δεύτερη. Κυρίες και κύριοι συνάδελφοι, τα ποινικά αδικήματα, τα οποία καλούμαστε να διερευνήσουμε, αφορούν και τη λειτουργία του πολιτεύματος. Σε κάθε προσπάθεια παραβίασης συνταγματικής τάξης, κάθε προσπάθεια ελέγχου των κρίσιμων για τη δημοκρατική λειτουργία θεσμών και δικαιωμάτων, όπως ο Τύπος και το δικαίωμα στην ενημέρωση, η δικαιοσύνη, πρέπει να μας βρίσκει απόλυτα αντιθέτους για να θωρακίσουμε τη δημοκρατία μας και να μην επιτρέψουμε σε κανέναν να την επιβουλεύεται, προσπαθώντας να ελέγξει τους αρμούς της εξουσίας.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Και τον δρόμο γι' αυτή τη θωράκιση την προβλέπει το Σύνταγμα στο άρθρο 86. Σας ευχαριστώ.
Και εγώ ευχαριστώ. Η κ. Αναστασία Γκαρά έχει τον λόγο από τον ΣΥΡΙΖΑ - Προοδευτική Συμμαχία.
Ευχαριστώ, κύριε Πρόεδρε. Κληθήκαμε σήμερα να συζητήσουμε για μια προειλημμένη απόφαση της Κυβέρνησης Μητσοτάκη, για μια σκευωρία, μέρος του συνολικού εκδικητικού σχεδίου σπίλωσης της Αντιπολίτευσης, αλλά και για μια αθλιότητα, διότι μόνο ως αθλιότητα μπορεί να χαρακτηριστεί η συκοφαντική, κενή περιεχομένου, κενή επιχειρημάτων επίθεση στον ΣΥΡΙΖΑ και τον Νίκο Παππά, τη στιγμή, μάλιστα, που το Εθνικό Σύστημα Υγείας ασφυκτιά, συμπολίτες μας παλεύουν για τη ζωή τους και αγωνιούν εκεί έξω και η οικονομία καταρρέει. Όμως, όλα αυτά δεν είναι στις προτεραιότητες της Κυβέρνησης της Νέας Δημοκρατίας. Προτεραιότητα είναι η σπίλωση του ΣΥΡΙΖΑ. Έχει, όμως, αξία, κυρίες και κύριοι συνάδελφοι, να εξετάσουμε τους λόγους σύστασης αυτής της προανακριτικής επιτροπής από τη Νέα Δημοκρατία. Πρώτον, επιδιώκετε αλλαγή ατζέντας, αποπροσανατολισμό της κοινωνίας, κάλυψη των κυβερνητικών ευθυνών, των αποτυχιών και των σκανδάλων σας. Δεύτερον, επιδιώκετε σπίλωση της ηθικής του ΣΥΡΙΖΑ και παρουσίασή του ως διεφθαρμένο κόμμα, μια αποτυχία. Ωστόσο, όπως είπε και ο κ. Βορίδης «να τελειώνουμε με την Αριστερά», το υπηρετείτε. Τρίτον, στέλνετε ηχηρό και απειλητικό - θα έλεγα - μήνυμα ότι όποιος τολμήσει και διαταράξει το μιντιακό status quo που έχει στηθεί εδώ και δεκαετίες θα υποστεί τις συνέπειες. Κυρίες και κύριοι συνάδελφοι, τριάντα και πλέον χρόνια αφήσατε αρρύθμιστο το ραδιοτηλεοπτικό τοπίο παρά τις επιταγές του Συντάγματος. Για τριάντα χρόνια δεν τολμήσατε να εισπράξετε ούτε μισό ευρώ για τη χρήση των δημόσιων τηλεοπτικών συχνοτήτων και τις φοροδιαφημίσεις. Για τριάντα χρόνια δεν πράξατε ποτέ το καθήκον σας. Για τριάντα χρόνια συντηρούσατε σχέσεις διαπλοκής όχι επειδή δεν μπορούσατε, αλλά επειδή δεν σας βόλευε. Ο ΣΥΡΙΖΑ, από την άλλη, τόλμησε, τόλμησε τη νομιμότητα, τόλμησε το χρέος του, τόλμησε με τον νόμο Παππά να θεσπίσει όρους και προϋποθέσεις και αδειοδοτήθηκαν για πρώτη φορά επί δεκαετίες τηλεοπτικοί σταθμοί με διασφάλιση των θέσεων και των σχέσεων εργασίας και με όφελος προφανώς για το δημόσιο χρήματα που κατευθύνθηκαν στους πιο αδύναμους της κοινωνίας μας που είχαν εκείνη την περίοδο ανάγκη. Ο νόμος αυτός έγινε σεβαστός και τηρήθηκε από όλους και ισχύει ακόμη και σήμερα με τη σφραγίδα του Συμβουλίου της Επικρατείας, διότι είστε και ψεύτες πέρα απ' όλα τα άλλα. Η τόλμη του ΣΥΡΙΖΑ και η νομιμότητα, όμως, ενόχλησε. Ενόχλησε γιατί έβαλε τέλος στη διαπλοκή και τις εξαρτήσεις δεκαετιών. Ενόχλησε γιατί κάποιοι έβαλαν το χέρι βαθιά στην τσέπη για τη χρήση δημόσιου αγαθού. Ενόχλησε! Ωστόσο εσείς οι άριστοι, οι αδιάφθοροι, οι νοσταλγοί του παρελθόντος και της ασυδοσίας προφανώς, από τους πρώτους μήνες διακυβέρνησής σας προσπαθείτε να επαναφέρετε το προηγούμενο καθεστώς με δωράκια και εξυπηρετήσεις στα κανάλια. Δώσατε αδιαφανώς πάνω από 40 εκατομμύρια με λίστες Πέτσα, χαρίσατε την πληρωμή της δόσης για τις άδειες του 2020, συμψηφίσατε τις οφειλές για τις άδειες με πάγια έξοδα, χάνοντας έσοδα το ελληνικό δημόσιο, καταργήσατε την υποχρέωση ονομαστικοποίησης των μετοχών, μειώσατε την υποχρέωση των τετρακοσίων εργαζομένων και άλλα πολλά. Και ποιο είναι το αντάλλαγμα, αν θέλετε να μιλήσουμε για δωροληψία; Μιντιακή ασυλία, κάλυψη των σκανδάλων σας, κάλυψη της καταστροφικής σας πολιτικής, ενώ η κοινωνία έξω στενάζει. Και θα πείσετε εσείς ότι ο ΣΥΡΙΖΑ χειραγωγεί τα μέσα μαζικής ενημέρωσης; Μια βόλτα στα τηλεοπτικά δελτία για μια μέρα αρκεί για να αποδείξει το αντίθετο. Κυρίες και κύριοι συνάδελφοι, δυστυχώς για εσάς, σκάνδαλο Παππά δεν υπάρχει όση φαντασία και εφευρετικότητα και αν έχετε. Αποδείξεις δεν υπάρχουν ούτε καν υποψία σκανδάλου υπάρχει. Προνομιακή αντιμετώπιση σε επιχειρηματία δεν υπήρξε. Δεν έχει αποδειχθεί. Άλλωστε, ο ίδιος, αυτός ο επιχειρηματίας που εσείς επικαλείστε, κηρύχθηκε έκπτωτος από τον ίδιον τον ΣΥΡΙΖΑ κατά τη διαδικασία και άδεια δεν πήρε ποτέ. Θέλετε, όμως, αλήθεια να μιλήσουμε για σκάνδαλα; Να υπενθυμίσουμε λίστες Πέτσα, «CISCO», «σκοιλ ελικικου», σύμβαση με την «ΕΛΛΗΝΙΚΟΣ ΧΡΥΣΟΣ», απ' ευθείας αναθέσεις εκατομμυρίων Νικολάου, Μηταράκη και άλλων Υπουργών. Ούτε τα πόμολα θα γλυτώσουν. Ούτε τα πόμολα! Πόσες προανακριτικές πρέπει να στηθούν για όλα αυτά και για άλλα τόσα που έχετε κάνει; Και, μάλιστα, τη στιγμή - λέω ξανά - που η κοινωνία, η νεολαία ασφυκτιά. Με παράλογους περιορισμούς, με αυταρχισμό η Κυβέρνηση κυνική, αλαζονική αποδεικνύει για άλλη μια φορά τι σημαίνει Δεξιά σ' αυτόν τον τόπο και τι σημαίνει αντικοινωνική πολιτική. Δύο μέτρα και δύο σταθμά έχετε: Φτώχεια, χρεοκοπία, καταστολή για τον λαό, ασυδοσία, κυνισμός, ατιμωρησία για τον κ. Μητσοτάκη και τους κολλητούς του συστήματος εξουσίας, γεύμα στην Ικαρία, βόλτα, moto cross στην Πάρνηθα, Τσικνοπέμπτη στον ΕΟΔΔΥ, βαφτίσια του κ. Γεωργιάδη τη στιγμή, που, όπως παραδεχτήκατε, το 20% των ασθενών πεθαίνει εκτός ΜΕΘ, τη στιγμή που θεωρείτε την ενίσχυση του ΕΣΥ πεταμένα λεφτά - Υπουργοί σας το δήλωσαν - , τη στιγμή που έχετε αποτύχει παταγωδώς να διαχειριστείτε οποιαδήποτε δυσκολία αυτές τις μέρες. Βλέπετε για την Κυβέρνηση της Νέας Δημοκρατίας η προστασία της ζωής θεωρείται πεταμένα λεφτά. Πεταμένα λεφτά θεωρείται η προστασία της κοινωνίας. Και θα μιλήσετε εσείς, κυρίες και κύριοι συνάδελφοι, για ηθική, εσείς που χρεοκοπήσατε, που κατακλέψατε αυτή τη χώρα, που χρησιμοποιήσατε και χρεοκοπήσατε ακόμη και τις αξίες; Ακόμα και τις λέξεις χρεοκοπήσατε εδώ μέσα. Η κατάσταση σήμερα έχει δυσκολέψει για όλους και για όλες, κυρίες και κύριοι συνάδελφοι. Μπροστά στη σκληρή πραγματικότητα οι άριστοι κάνουν το ένα λάθος μετά το άλλο. Η γυάλα της μιντιακής ασυλίας ραγίζει. Τα γεγονότα, η αλήθεια δεν μπορούν πλέον να κρυφτούν πίσω από τη γυάλα της τηλεοπτικής οθόνης. Η προπαγάνδα δεν πιάνει πια. Και έτσι εσείς καταφεύγετε στην καταστολή και τη λάσπη, καταστολή του λαού που διαμαρτύρεται και σηκώνει κεφάλι, λάσπη για τους πολιτικούς σας αντιπάλους, αλλαγή ατζέντας, κινήσεις πανικού. Σκανδαλολογία, αυταρχισμός, αλαζονεία, διχασμός είναι πάγιες πρακτικές της Δεξιάς. Τις ξέρουμε. Σας ξέρουμε. Όμως, - και κλείνω, κύριε Πρόεδρε, - ένα πράγμα πρέπει να θυμάστε: Η Αριστερά πάντα ιστορικά, διαχρονικά κινείται με το βλέμμα στην κοινωνία, με το κεφάλι ψηλά, με τα χέρια καθαρά και αυτό είναι που σας ενοχλεί. Ευχαριστώ.
Και εγώ ευχαριστώ, κυρία Γκαρά. Ο κ. Άγγελος Τσιγκρής από τη Νέα Δημοκρατία έχει τον λόγο.
Κύριε Πρόεδρε, επιτρέψτε μου, πριν αρχίσω την ομιλία μου, να ευχαριστήσω τη Βουλή των Ελλήνων για την τιμή που μου έκανε να την εκπροσωπήσω στις 25 Μαρτίου στην ιστορική Μονή της Αγίας Λαύρας στην επέτειο για τα διακόσια χρόνια από την κήρυξη της Επανάστασης, εκεί που άρχισαν όλα. Σαν Αχαιός και σαν Έλληνας αισθάνομαι ιδιαίτερη τιμή για την πρότασή σας να σας εκπροσωπήσω εκεί, κυρίες και κύριοι συνάδελφοι. Μου παραδόθηκαν στην Ιερά Μονή και στα Καλάβρυτα κάποια αναμνηστικά, τα οποία δεν μου ανήκουν, ανήκουν στη Βουλή, και θέλω να τα δώσω στα Πρακτικά για να καταχωρηθούν στο αρχείο της Βουλής: Το μετάλλιο, το οποίο δώρισε ο βασιλιάς, εκείνης της εποχής, Όθωνας το 1836 στην Ιερά Μονή. Το Λεύκωμα της μαρτυρικής πόλης των Καλαβρύτων, μια πόλη η οποία είναι περισσότερο ποτισμένη με αίμα και δάκρυα, παρά από νερό της βροχής. Τον ύμνο - σε ψηφιακό δίσκο - προς την Καλαβρυτινή μάνα, που πάντα ήταν μαυροφορούσα και πάντα πενθούσε. Και το επίσημο πρόγραμμα των διακοσίων ετών, το οποίο πρέπει να μείνει για τους επόμενους, έτσι ώστε να μαθαίνουν και να μην ξεχνούν οι Έλληνες. [[Στο σημείο αυτό ο Βουλευτής κ. Άγγελος Τσιγκρής καταθέτει για τα Πρακτικά τα προαναφερθέντα κειμήλια και αναμνηστικά, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έρχομαι στο θέμα της ημερήσιας διάταξης, κυρίες και κύριοι Βουλευτές. Σήμερα συζητάμε τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, σχετικά με τη διερεύνηση τυχόν αδικημάτων που τελέστηκαν από τον νυν Βουλευτή και πρώην Υπουργό Επικρατείας και Ψηφιακής Πολιτικής και όλα αυτά κατά τη διάρκεια τέλεσης των καθηκόντων του. Συγκεκριμένα, συζητάμε για το αν τυχόν τελέστηκαν τα αδικήματα της δωροληψίας πολιτικού αξιωματούχου και της παράβασης καθήκοντος κατά συρροή και κατ' εξακολούθηση. Κυρίες και κύριοι συνάδελφοι, πραγματικά αναρωτιέμαι: Θα αφήσουμε να υπάρχουν σκιές στην πολιτική μας ζωή; Θα επιλέξουμε σήμερα διαφάνεια ή συγκάλυψη; Θα προτιμήσουμε την κάθαρση ή τη συνενοχή; Θα αποφασίσουμε και ταυτόχρονα θα ψηφίσουμε το βράδυ την απόδοση δικαιοσύνης ή την ατιμωρησία; Σ' αυτά τα ερωτήματα πιστεύω ότι πρέπει να απαντήσουμε σήμερα με την ψήφο μας. Όμως, ας πάρουμε τα πράγματα από την αρχή. Πώς προέκυψε αυτή η υπόθεση; Ο εργολάβος κ. Καλογρίτσας υποστήριξε σε κατάθεσή του ενώπιον της τακτικής δικαιοσύνης - διαβάζω - τα εξής: «Εκείνη την περίοδο είχα δεσμευμένους τραπεζικούς λογαριασμούς. Συνεπώς δεν είχα λεφτά για κανάλια». Συνεχίζει ο κ. Καλογρίτσας την κατάθεσή του: «Όταν το είπα στον κ. Παππά, μου απάντησε: «Δεν χρειάζονται χρήματα από εσένα, θα τα βρούμε εμείς. Εμείς το όνομα του θέλουμε μόνο.». Σε άλλο σημείο της κατάθεσής του ο κ. Καλογρίτσας αναφέρει ότι ο τότε Υπουργός τον ενημέρωσε ότι τελικά βρέθηκαν τα 25 εκατομμύρια ευρώ, τα οποία χρειάζονταν για τη συμμετοχή στον διαγωνισμό για τις τηλεοπτικές άδειες και πως ο ίδιος θα έπρεπε να εξασφαλίσει μόνο τα 3 εκατομμύρια ευρώ, για να πληρώσει την εγγυητική επιστολή. Όπως ήταν επόμενο, η ονομαστική αναφορά του κ. Καλογρίτσα στον πρώην Υπουργό ενεργοποίησε άμεσα τις διαδικασίες του νόμου περί της ευθύνης των Υπουργών και έτσι ο Άρειος Πάγος διαβίβασε αμελλητί τη δικογραφία στη Βουλή. Όμως, ας δούμε πώς φτάσαμε εδώ. Κυρίες και κύριοι συνάδελφοι, όλα ξεκίνησαν για μια ιδιωτική διαφορά δύο εταιρειών, της «CCC» και του «ΤΟΞΟΤΗ» του κ. Καλογρίτσα. Συγκεκριμένα ο κ. Καλογρίτσα καταγγέλλει τη σύναψη εικονικής σύμβασης εκτέλεσης υπεργολαβίας για ανάμεσα στην «CCC» και τον «ΤΟΞΟΤΗ». Η «CCC» κατέβαλε στον «ΤΟΞΟΤΗ» το ποσό των 3.000.000 ευρώ, το οποίο χρησιμοποιήθηκε για να πληρωθεί η εγγυητική επιστολή συμμετοχής στο διαγωνισμό για τις τηλεοπτικές άδειες. Τον Απρίλιο του 2018 η «CCC» προσέφυγε στο Διεθνές Διαιτητικό Δικαστήριο και ζήτησε να της επιδικαστεί το παραπάνω ποσό - συν τους τόκους - λόγω αθέτησης της υποτιθέμενης σύμβασης.. Τον Ιούνιο του 2019, το Διεθνές Διαιτητικό Δικαστήριο δικαίωσε - αμετάκλητα - την εταιρεία «CCC». Άμεσα η «CCC» κατέθεσε αίτηση προς το Μονομελές Πρωτοδικείο Αθηνών, με την οποία ζητούσε να κηρυχθεί εκτελεστή η απόφαση του Διεθνούς Διαιτητικού Δικαστηρίου . Τον Ιούλιο του 2020, το Μονομελές Πρωτοδικείο Αθηνών κηρύσσει την απόφαση του Διεθνούς Διαιτητικού Δικαστηρίου εκτελεστή .Στη συνέχεια η εταιρεία «ΤΟΞΟΤΗΣ» και ο Καλογρίτσας καταθέτουν έγκληση κατά της «CCC», για την κακουργηματική απάτη, η οποία τελέσθηκε ενώπιον δικαστηρίου, αφού - σύμφωνα με τα καταγγελλόμενα - παρουσιάστηκε μία εικονική σύμβαση ως πραγματική. Κάπως έτσι, κυρίες και κύριοι συνάδελφοι, φτάσαμε εδώ. Κυρίες και κύριοι Βουλευτές, εύχομαι ειλικρινά ο κ. Παππάς να είναι αθώος. Ως νέος Βουλευτής, αλλά ως παλιός νομικός, αρνούμαι να πιστέψω ότι σ' αυτή την Αίθουσα υπάρχουν επίορκοι πολιτικοί. Δεν το χωράει το μυαλό μου, ειλικρινά. Πρέπει, λοιπόν, να διερευνηθούν οι πράξεις που καταγγέλλονται. Πιστεύω, ότι και ο ίδιος ο πρώην Υπουργός δεν θα θέλει να μείνουν σκιές στη συγκεκριμένη υπόθεση, που τραυματίζουν και δηλητηριάζουν την πολιτική μας ζωή. Κλείνω, κύριε Πρόεδρε και ευχαριστώ για την ανοχή σας. Καταληκτικά κυρίες και κύριοι συνάδελφοι, σας καλώ σήμερα να υπερασπιστούμε σήμερα την αξιοπιστία και τη διαφάνεια του Κοινοβουλίου. Σας προσκαλώ να σταθούμε στο ύψος των περιστάσεων, να σταθούμε αντάξιοι της κοινωνίας που μας παρακολουθεί και που έχουμε τη μεγάλη τιμή να την εκπροσωπούμε εδώ. Και σας παρακαλώ να κρίνουμε τη συγκεκριμένη υπόθεση με μοναδικό μας κριτήριο την εύρεση της αλήθειας και μόνο της αλήθειας, ούτε με αυστηρότητα ούτε με επιείκεια, απλά δίκαια. Σας ευχαριστώ πολύ για την προσοχή σας.
Κι εγώ ευχαριστώ, κύριε Τσιγκρή. Τον λόγο έχει ο κ. Χρήστος Γιαννούλης από το ΣΥΡΙΖΑ - Προοδευτική Συμμαχία.
Ευχαριστώ πάρα πολύ, κύριε Πρόεδρε. Ήθελα να παρατηρήσω, σχετικά με αυτό που ελέχθη από τον συνάδελφο που μόλις κατέβηκε από το Βήμα, ότι, ναι, κανένας πολιτικός δεν θέλει να μένει σκιά στην πολιτική του διαδρομή, αλλά και κανένας πολιτικός δεν θέλει να γίνεται αντικείμενο λάσπης, βίας και εκδικητικότητας, κύριε συνάδελφε. Για να βάζουμε τα πράγματα στη θέση τους, είδα πάρα πολλούς από τους συναδέλφους της Πλειοψηφίας να αποφεύγουν να μιλήσουν από καρδιάς και εκτός κειμένου. Φαίνεται ότι υπάρχει ένα συγκεκριμένο μοτίβο, το οποίο ακολουθείται copy paste και παρακάμπτει την πραγματικότητα, την ουσία και την αλήθεια. Το πιο εξευτελιστικό, αγαπητοί συνάδελφοι, που συμβαίνει σήμερα σ' αυτή την Αίθουσα είναι το γεγονός ότι έχετε προεξοφλήσει την ψήφο σας, όχι με βάση τη συνείδησή σας και το Σύνταγμα, αλλά με βάση τις οδηγίες που λάβατε στο πλαίσιο μιας πολιτικής. Το δεύτερο μήνυμα που στέλνετε - και είναι εξίσου αρνητικό με το πρώτο - είναι ότι ο Μητσοτάκης… όποιον υπερασπίστηκε το δημόσιο συμφέρον, όποιος υπερασπίστηκε τα δημόσια οικονομικά καταδιώκεται και τιμωρείται, με πρόσχημα την κοινοβουλευτική διαδικασία. Όσοι συνέβαλαν, για να έχει αυτή η χώρα χρήματα και τύχη αγαθή να χρησιμοποιηθούν για την προσπάθεια σωτηρίας του λαού μας από την πανδημία και την οικονομική κρίση, όσοι συνέβαλαν σ' αυτή την προσπάθεια πρέπει να καταδιωχθούν, να τιμωρηθούν, να αποδομηθούν, να δυσφημιστούν. Πρέπει οπωσδήποτε να αποδείξετε και να πείσετε τον εαυτό σας ότι, ναι, είναι ένοχος ο Τσίπρας, είναι ένοχος ο Παππάς, είναι ένοχοι όσοι έχουν προστατεύσει το δημόσιο συμφέρον σ' αυτόν τον τόπο. Όσοι τον χρεοκόπησαν, όσοι ρήμαξαν τα δημόσια ταμεία, όσοι δεν έχουν φύγει σαν κύριοι στο εξωτερικό είναι πιθανό να επιβραβευθούν. Μπορεί, κύριε Πλεύρη, να γίνουν και Υπουργοί κάποια στιγμή στην Κυβέρνηση Μητσοτάκη. Όλα είναι πιθανά. Κυρίες και κύριοι συνάδελφοι, δεν θέλω να χρησιμοποιήσω βαρείς χαρακτηρισμούς, αλλά είστε ένοχοι. Είστε ένοχοι κυρίως για τη μεγάλη πολιτική εξαπάτηση του Ιουλίου του 2019, εκεί όπου με πρόσχημα και με τυχοδιωκτικό τρόπο εξαπατήσατε τους Έλληνες πολίτες και καταλάβατε την εξουσία. Αυτή την ενοχή - περίεργο πώς - τώρα τη μετατρέπετε σε μία ιδιότυπη ρεβάνς με ό,τι υλικά βρείτε. Έτσι δομήθηκε και η «δεξιά πολυκατοικία», με ό,τι υλικά βρήκατε από το ΛΑΟΣ, από την πρώην ΕΠΕΝ, με ό,τι υλικά να συνθέσουμε τη νέα «δεξιά πολυκατοικία». Και ήρθε η ώρα να το εκδηλώσετε με εκδικητικό τρόπο. Εδώ μόλις προχθές εργαλειοποιήσατε τον πρώην Υπουργό Οικονομικών, τον κ. Βαρουφάκη, για να υπηρετήσετε την «αντί - ΣΥΡΙΖΑ» υστερία σας, τον Καλογρίτσα δεν θα χρησιμοποιούσατε; Είναι δυνατόν; Έχετε καμμία αναστολή στο να εργαλειοποιήσετε όποιον, ασχέτως τι έχετε πει ή τι έχετε κάνει στο παρελθόν; Για σας το παρελθόν σβήνει πολύ εύκολα, γίνεται λευκή σελίδα, αρκεί να επιτύχετε αυτό που έχετε τώρα στη συγκυρία σαν, όπως το είπε και ο κ. Ραγκούσης, την πιο κακιασμένη εκδοχή του ρεβανσισμού και της Δεξιάς. Ο Καλογρίτσας τώρα είναι έντιμος, είναι αξιόπιστος μάρτυρας για αυτό που στήνετε σήμερα; Βέβαια, ποτέ δεν έχετε αφήσει την αλήθεια να χαλάσει την πραγματικότητα που στήνετε, σ' αυτό είστε πανεπιστήμονες. Δεν αφήνετε την αλήθεια να χαλάσει την πραγματικότητα και το αφήγημά σας. Ξεχνάτε, όμως, έχετε ασθενή μνήμη, γιατί ξέρετε κάτι; Ο κουμπάρος του Καλογρίτσα, του αξιόπιστου μάρτυρα, την κατάθεση του οποίου πριν ο κύριος συνάδελφος επικαλέστηκε και διάβαζε, είναι ο Θεοδωρικάκος. Σας λέει κάτι το επίθετο; Μήπως ήταν Υπουργός Εσωτερικών ο κ. Θεοδωρικάκος, στέλεχος της «GPO» και στενός συνεργάτης του κ. Μητσοτάκη από το 2016; Και αυτή η σελίδα της ιστορίας να σβήσει, απλά για να στείλουμε έναν άνθρωπο στο Ειδικό Δικαστήριο; Σήμερα, αγαπητοί συνάδελφοι, εγώ δεν πιστεύω ότι κρίνεται ο Νίκος Παππάς. Εγώ πιστεύω ότι κρίνεται η ιδεολογική ταυτότητα της παράταξής σας. Σήμερα κρίνεται η κοινοβουλευτική σας συνείδηση. Αν αυτός ο ιερός χώρος εκτός από πλυντήριο νομοθετημάτων, τα οποία καταλήγουν συνήθως σε απευθείας αναθέσεις με την ένοχη σιωπή συναδέλφων Βουλευτών της Συμπολίτευσης, όπως «σκόιλ ελικίκου» και τα λοιπά, εάν θα γίνει και εργαλείο δίωξης πολιτικών αντιπάλων και δυνάμεων που φοβάστε, είναι θλιβερό. Έχετε βάλει ως στόχο τον ΣΥΡΙΖΑ - Προοδευτική Συμμαχία, τον πρώην Πρωθυπουργό και μελλοντικό Πρωθυπουργό Αλέξη Τσίπρα, προβεβλημένα στελέχη και Υπουργούς της προηγούμενης κυβέρνησης, έχετε βάλει στόχο την Αριστερά. Αυτό είναι που φοβάστε πραγματικά. Φοβάστε γιατί η πολιτική γραμμή που ορίζει την πράξη σας είναι η γραμμή Βορίδη, ο όποιος ήθελε να κληρονομήσει την πολιτική ιστορία της ΕΠΕΝ και του Γεωργίου Παπαδόπουλου. Και αυτά δεν αποτελούν στοιχείο ιστορικής μνήμης σε αυτό τον τόπο; Όλα αρχίζουν και τελειώνουν στον Καλογρίτσα; Θέλω να σας πω, πλησιάζοντας στο τέλος αυτής της τοποθέτησης, ωραία, η εμμονή σας με την Αριστερά μπορεί να εξηγηθεί, τον λαό γιατί τον τιμωρείτε; Οι πολίτες τι σας φταίνε να πληρώνουν την αδράνεια και την αναποτελεσματικότητά σας σε ζητήματα ζωτικής σημασίας και εσείς να επενδύετε μόνο στην τέχνη του «πετάω την μπάλα στην κερκίδα, αλλάζω την ατζέντα, γιατί μπορώ, γιατί έχω τα μέσα τα οποία λειτουργούν νόμιμα για πρώτη φορά σ' αυτή τη χώρα με τον νόμο Παππά»; Ε, αυτό γιατί το κάνετε; Γιατί αντί να συζητάμε το γεγονός ότι έντεκα μήνες υπήρχε δογματική άρνηση, συμπλεγματική άρνηση για τα μοριακά tests και τα rapid tests, τώρα ξεσηκώνετε τον κόσμο για τα self tests;
Ολοκληρώστε, κύριε συνάδελφε, σας παρακαλώ. Έχετε πάει στα επτά λεπτά και εσείς.
Μέχρι τα εννιά που είχατε δώσει ανοχή, κύριε Πρόεδρε, θα έχω ολοκληρώσει.
Μόνο ο κ. Πολάκης τα πήρε τα εννιά λεπτά, σας παρακαλώ. Όλοι είναι στα εξίμισι με επτά.
Όχι, δεν τα πήρε μόνο ο κ. Πολάκης, τα πήρε και συνάδελφος πριν από λίγο.
Καλά, δεν σας διακόπτω. Κύριε Γιαννούλη, συνεχίστε.
Κύριε Πρόεδρε, μπορεί να ανήκω στον ΣΥΡΙΖΑ, αλλά ούτε τυφλός ούτε μικρόνους είμαι, είδα τον χρόνο.
Εντάξει, ελάτε να το δείτε το πρόγραμμα.
Θα έλεγα τώρα για τις «γαλάζιες» λίστες εμβολιασμών, για πάρα πολλά, για τις προκατασκευασμένες διώξεις.
Αυτά είναι εκτός θέματος, όμως.
Όμως, ξέρετε κάτι; Θέλω να ολοκληρώσω, παρά το γεγονός αυτής της μεροληπτικής μεταχείρισης με τον χρόνο και να πω ότι η επίκληση της συνείδησης για μένα είναι το πιο σημαντικό σ' αυτή την ημέρα. Η επίκληση της συνείδησης ως Βουλευτές, όχι ως χειροκροτητές και λήπτες εντολών από τους επικοινωνιολόγους του Μεγάρου Μαξίμου. Η συνείδηση αυτή, κυρίες συναδέλφισσες και κύριοι συνάδελφοι, είναι η ασπίδα στο άδικο, το ύποπτο, το στημένο. Είναι η ασπίδα σε ό,τι τραυματίζει τη δημοκρατία. Εάν σήμερα το βράδυ - που το έχετε ήδη αποφασίσει - ψηφίσετε copy paste με τα ανύπαρκτα στοιχεία τα οποία επικαλείστε, θα έχετε συμβάλει στην αποδόμηση του κύρους και αυτής της ιερής Αίθουσας. Μάλλον το βαρέλι δεν είχε πάτο τον Αντιπρόεδρο της Νέας Δημοκρατίας, κραδαίνοντας από αυτό το ιερό Βήμα μια ψεύτικη εικόνα. Εκεί δεν ήταν ο πάτος του βαρελιού, έχει και συνέχεια, προφανώς. Πάντως, θα σας ξεπεράσει η πραγματικότητα, θα μείνει αυτή η διαδικασία ως στίγμα και θα προσθέσει και έναν ακόμα χαρακτηρισμό στην πολιτική σας πρακτική. Εκτός από μοιραίοι, επικίνδυνοι, ελάχιστοι και τέλος, με τη σημερινή εξέλιξη εκδικητικά ρεβανσιστικοί, θα μας πεισμώσετε ακόμα περισσότερο εμείς να έχουμε ως πρόταγμα, να έχουμε ως πρότυπο - και μακάρι να φτάσουμε στη συνείδηση, την πολιτική λεβεντιά και την πρακτική που ακολούθησε μέχρι το βαθύ του γήρας - τον Μανώλη Γλέζο που πέθανε σαν σήμερα το 2020.
Κύριε Γιαννούλη, έχετε πάει στα δέκα λεπτά, σας παρακαλώ πολύ!
Ο άνθρωπος που άσκησε έντονη κριτική στον ΣΥΡΙΖΑ, αλλά μπόρεσε να εμπνεύσει έναν ολόκληρο κόσμο με τη συνείδησή του, τον αγώνα του για ιδανικά και όχι για λαθροχειρίες του τύπου «καταδιώκουμε πολιτικούς αντιπάλους». Η συνείδησή σας θα είναι ή η παγίδα ή η ασπίδα σας για να μπορείτε να κοιτάτε τον κόσμο έξω, θεωρώντας ότι υπηρετείτε το Κοινοβούλιο και όχι τα υπόγεια του Μεγάρου Μαξίμου. Σας ευχαριστώ πολύ.
Τον λόγο έχει τώρα ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας. Ορίστε, κύριε Πρόεδρε, παρακαλώ, έχετε τον λόγο.
Κυρίες και κύριοι Βουλευτές, παρακολουθώντας από το πρωί τη σημερινή συζήτηση στη Βουλή, μου ήρθε στο νου ένα σουρεαλιστικό ποίημα που λέγαμε στα παιδικά μας χρόνια, πολύ παλιά: «Αραμπάδες και καρούλια, ραπανάκια και μαρούλια, μια παντόφλα στο κρεβάτι, βάσανα που έχει η αγάπη, ωραία που είναι η Λειβαδιά χωρίς καμμιά αιτία». Τόση ψυχεδέλεια! Την ώρα που η πανδημία έχει χτυπήσει «κόκκινο», την ώρα που τα ρεκόρ σπάνε το ένα μετά το άλλο τα κρούσματα σε κρούσματα και σε διασωληνωμένους, την ώρα που το δημόσιο σύστημα υγείας έχει καταρρεύσει και το ιδιωτικό όχι μόνο δεν επιτάσσεται, αλλά κάνει και χρυσές δουλειές από πάνω, την ώρα που επιβάλλονται νέα σούπερ μνημόνια, τι πιο βολικό, τι πιο αποπροσανατολιστικό από μια συζήτηση για τη σύσταση μιας ακόμα προανακριτικής επιτροπής! Τα τελευταία χρόνια έχουμε χάσει το μέτρημα. Πλείστες όσες προανακριτικές, εξεταστικές επιτροπές που στήνονται, που προσφέρουν θέαμα και που στο τέλος απλά συγκαλύπτουν τις βαθύτερες αιτίες της διαπλοκής των διαφόρων αστικών κομμάτων με τα διάφορα, επίσης, οικονομικά, επιχειρηματικά συμφέροντα. Αλήθεια, αυτό που επείγει σήμερα είναι μία ακόμη τέτοια Προανακριτική; Για τον λαό και τα προβλήματά του σίγουρα όχι. Ωστόσο, για τις εκάστοτε κυβερνήσεις, για το αστικό πολιτικό σύστημα συζητήσεις σαν τη σημερινή θεωρούνται και «οξυγόνο», για να κρύβουν την άθλια πραγματικότητα και για να συντηρούν μία αποπροσανατολιστική διπολική αντιπαράθεση. Γι' αυτή καθ' αυτή τη συγκρότηση Προανακριτικής Επιτροπής έχει ήδη τοποθετηθεί ο εισηγητής μας και οι Βουλευτές μας. Η θέση του ΚΚΕ είναι ότι η πρόταση της Νέας Δημοκρατίας δεν τεκμηριώνεται με τα μέχρι τώρα στοιχεία που είναι σε γνώση όλων των κομμάτων. Βεβαίως, θα μπορούσε να συσταθεί μία εξεταστική επιτροπή στη Βουλή, ώστε να διερευνηθούν όλες οι πτυχές της υπόθεσης και οι ευθύνες που απορρέουν για πολιτικά πρόσωπα και πρώην Υπουργούς. Σε κάθε περίπτωση, για το ΚΚΕ είναι ξεκάθαρο: Όλες, μα όλες οι κυβερνήσεις, ανάμεσα σε αυτές και του ΣΥΡΙΖΑ, όπως τώρα και της Νέας Δημοκρατίας, προσπαθούν να παίξουν πολιτικά παιχνίδια με τα μέσα μαζικής ενημέρωσης, με τους μεγαλοεπιχειρηματίες που ελέγχουν την ενημέρωση. Φυσικά για πολλά χρόνια ο χώρος αυτός ήταν προνομιακό πεδίο τόσο της Νέας Δημοκρατίας, όσο και του ΠΑΣΟΚ και εν πολλοίς εξακολουθεί να είναι. Ο ΣΥΡΙΖΑ προσπάθησε να μπει στο παιχνίδι των μέσων ενημέρωσης, επιχειρώντας μια αναδιανομή της πίτας ανάμεσα πάλι σε μεγάλα επιχειρηματικά συμφέροντα, με νέα «τζάκια» δίπλα στα παλιά και μάλιστα σε μια χρονική στιγμή που το παλιό ιδιοκτησιακό καθεστώς των μέσων ενημέρωσης είχε φτάσει σε τέλμα, εξαιτίας και της δεκαετούς οικονομικής κρίσης. Ανακάτεμα της «τράπουλας» και αποτύπωση των νέων συσχετισμών στο επιχειρηματικό πεδίο. Αυτή ήταν η ουσία και ο βαθύτερος σκοπός του νόμου Παππά και του διαγωνισμού για τις άδειες. Και δεν ήταν φυσικά η προστασία του αγαθού της ενημέρωσης ή το να πληρώσουν οι καναλάρχες για τις άδειες. Και είμαστε σίγουροι ότι η τότε κυβέρνηση του ΣΥΡΙΖΑ έκανε προσπάθεια να διευκολύνει επιχειρηματίες που εκείνη την περίοδο ήταν κοντά σ' αυτήν. Δεν είναι τυχαίο, μάλιστα, ότι μετά τον διαγωνισμό ξεκίνησαν οι εκπτώσεις προς τους μεγαλοϊδιοκτήτες για το αντίτιμο που έπρεπε να καταβάλουν και υπήρξαν ευνοϊκές ρυθμίσεις για άλλες δραστηριότητές τους. Και τελικά εν μέσω πανδημίας ήρθε τώρα η Κυβέρνηση της Νέας Δημοκρατίας να τους χαρίσει βέβαια ολόκληρη την ετήσια δόση της τάξης των 3,5 εκατομμυρίων ευρώ. Για την ακρίβεια, πρόκειται για 3.400.000 ευρώ! Τους βάζετε να καταβάλουν και 50 χιλιάδες. Μην είστε τόσο σκληροί! Τους χαρίζετε χρήματα που θα μπορούσαν να αξιοποιηθούν για τη στήριξη του δημόσιου συστήματος υγείας, για τα σχολεία, για μέσα μαζικής μεταφοράς, για να στηριχθούν εργαζόμενοι, για να καλυφθούν άλλες επείγουσες ανάγκες και πολλά προβλήματα. Ο ΣΥΡΙΖΑ, λοιπόν, που σήμερα διαμαρτύρεται για την κατάσταση στον τομέα της ενημέρωσης έχει βάλει φαρδιά πλατιά την υπογραφή του σε αυτό το τηλεοπτικό τοπίο. Διότι και αυτός παρέδωσε την ενημέρωση στα μεγάλα συμφέροντα. Όταν ψηφιζόταν ο νόμος Παππά και εμείς σας λέγαμε ότι δεν μπορεί να υπάρχει πραγματική αντικειμενική ενημέρωση, όταν αυτή είναι στα χέρια των μεγάλων επιχειρηματιών, τότε εσείς είχατε καβαλήσει το καλάμι και τι μας λέγατε και μάλιστα επί λέξει; «Τα κανάλια είναι σπορ για μεγάλα πορτοφόλια», λέγατε. Να τα χαίρεστε, κύριοι του ΣΥΡΙΖΑ, τα μεγάλα «πορτοφόλια», γιατί τα μεγάλα «πορτοφόλια θα οργανώσουν» την ενημέρωση με βάση τα δικά τους οικονομικά, πολιτικά, επιχειρηματικά συμφέροντα και με βάση κυρίως την πολύμορφη διαπλοκή που επιδιώκουν να έχουν κάθε φορά με το πολιτικό σύστημα και με τα κυβερνητικά κόμματα. Και αυτό, γιατί απλά δεν μπορεί να αποσπάται η ενημέρωση ως αγαθό, ως δικαίωμα και όχι ως εμπόρευμα, όπως είναι σήμερα, από το ποιος έχει την ιδιοκτησία των μέσων ενημέρωσης. Επίσης, όταν σας λέγαμε τότε ότι δεν υπάρχουν ασφαλιστικές δικλείδες για να υπάρχει έστω σ' αυτό το πλαίσιο μια στοιχειώδης πολυφωνία, τι κάνατε εσείς; Ψηφίζατε μαζί με τη Νέα Δημοκρατία και το Κίνημα Αλλαγής τη σύνθεση του Εθνικού Συμβουλίου Ραδιοτηλεόρασης το οποίο σήμερα, κάτι που λένε πλέον σχεδόν όλοι εδώ μέσα, είναι ένα διακοσμητικό στοιχείο σε όλη αυτή την ασυδοσία, σε όλη αυτή την αυθαιρεσία των καναλαρχών. Βέβαια, μας λέτε «ναι, αλλά για πρώτη φορά πλήρωσαν οι καναλάρχες». Και λοιπόν; Πλήρωσαν ένα πολύ μικρό αντίτιμο σε σχέση με τα υπερκέρδη που έχουν. Σιγά μη ξοδεύτηκαν, δηλαδή, κιόλας εδώ που τα λέμε! Όμως, αλήθεια, πόσο κοστολογείτε εσείς το αγαθό της ενημέρωσης; Πόσο κοστολογείται ο μιντιακός αυταρχισμός που ζούμε σήμερα και που πάει χέρι, χέρι με την καταστολή και τον αυταρχισμό; Πόσο κοστολογείται η μονοφωνία της κυρίαρχης πολιτικής ιδεολογίας; Πόσο κοστολογείται η πλύση εγκεφάλου, η χειραγώγηση, ο αποκλεισμός κομμάτων, όπως το ΚΚΕ, που μόνιμα και σταθερά δεν εκπροσωπείται στα κανάλια, σύμφωνα με τα επίσημα στοιχεία του Εθνικού Συμβουλίου Ραδιοτηλεόρασης και μάλιστα άσχετα με το ποια είναι η Κυβέρνηση; Μην παριστάνετε, λοιπόν, τις αθώες περιστερές. Είστε όλοι μαζί συνυπεύθυνοι, ΣΥΡΙΖΑ, Νέα Δημοκρατία και Κίνημα Αλλαγής για τη σημερινή κατάντια. Γι' αυτό και δεν συζητάτε ούτε για την ουσία του συγκεκριμένου ζητήματος. Ο καημός σας είναι να κάνετε εδώ μέσα τα «κοκοράκια» για να μπερδεύετε τον κόσμο. Όμως, άλλα είναι τα κρίσιμα ζητήματα, κυρίες και κύριοι Βουλευτές. Οι ώρες και οι μέρες είναι πολύ κρίσιμες με την πανδημία που πλήττει τον ελληνικό λαό. Είναι κρίσιμο να παρθούν μέτρα προστασίας παντού, ιδιαίτερα στους χώρους δουλειάς, να «τρέξει» ο εμβολιασμός του πληθυσμού με πρόσβαση σε όλα τα διαθέσιμα εμβόλια, να θωρακιστεί το δημόσιο σύστημα, να προχωρήσετε στην επίταξη των μεγάλων ιδιωτικών νοσοκομείων. Θα σας το ξαναπούμε: Είναι αδιανόητο και εγκληματικό να αρνείστε πεισματικά αυτή τη στιγμή την επίταξη των μεγάλων ιδιωτικών κλινικών. Είναι αδιανόητο και εγκληματικό οι «επιχειρηματίες» της υγείας να συνεχίζουν να θησαυρίζουν πάνω στη ζωή, πάνω στον πόνο χιλιάδων συνανθρώπων μας. Και αυτό το έγκλημα στον βωμό του κέρδους ούτε ξεχνιέται ούτε παραγράφεται! Κατανοούμε την αδυναμία σας να στηρίξετε με πειστικά επιχειρήματα την άρνησή σας να επιτάξετε τον ιδιωτικό τομέα. Αφήστε, όμως, κατά μέρος την κοροϊδία, γιατί τι άλλο από κοροϊδία μπορεί να είναι αυτό που λέει ο Υπουργός σας απαντώντας στο αίτημα της επίταξης; Την περίοδο αυτή, λέει, το εθνικό σύστημα στη χώρα είναι ένα και είναι ενιαίο, μία υγειονομική περιφέρεια, ένα μεγάλο νοσοκομείο, ο δημόσιος τομέας, ο ιδιωτικός τομέας, οι Ένοπλες Δυνάμεις με τις υγειονομικές δομές που έχουν, έχουν ενώσει τις δυνάμεις τους, προκειμένου να αντιμετωπίσουμε με επιτυχία όλοι μαζί την πανδημία. Αυτά λέτε. Σοβαρά μιλάτε; Θέλετε να μας πείτε ότι ο ιδιωτικός τομέας έχει διαθέσει υποδομές, ότι έχει διαθέσει το προσωπικό του στην αντιμετώπιση της πανδημίας; Ώρα είναι να μας πείτε ότι το κάνει και αφιλοκερδώς και ότι έχει σταματήσει να θησαυρίζει ακόμα και μέσα στην πανδημία. Για πείτε μας, λοιπόν, αφού το σύστημα είναι ένα και ενιαίο, όπως λέτε, τώρα που ο «Ερυθρός Σταυρός», ο οποίος διαθέτει μια από τις καλύτερες νευρολογικές μονάδες που κάνουν θρομβόλυση, αναγκαία παρέμβαση για τα εγκεφαλικά, βγήκε εκτός εφημερίας, πού πηγαίνουν τώρα αυτά τα περιστατικά; Μήπως πηγαίνουν στο «Metropolitan» το οποίο διαφημίζει ότι έχει εξειδικευμένη μονάδα και μονάδα αυξημένης φροντίδας για θρομβόλυση; Ποιον κοροϊδεύετε λοιπόν; Μήπως ακόμα θέλετε να μας πείτε σε ποιο ιδιωτικό νοσοκομείο, μιας και ο «Ερυθρός» μετατράπηκε σε COVID, θα κάνουν τη θεραπεία τους οι ασθενείς με σκλήρυνση κατά πλάκας; Έχουμε υπ' όψιν μας την ανακοίνωση της Συντονιστικής Επιτροπής Αγώνα Αναπήρων που σημειώνει ότι μια σειρά από χρόνια πάσχοντες ενημερώθηκαν από τα δημόσια νοσοκομεία πως σταματούν οι θεραπείες τους. Χαρακτηριστική περίπτωση οι εκατόν πενήντα ασθενείς με σκλήρυνση κατά πλάκας που σταμάτησαν τις θεραπείες τους στον «Ερυθρό Σταυρό». Παρόμοια προβλήματα προκαλεί και η αναστολή λειτουργίας του ιατρείου επιληψίας στο «Γεννηματάς». Θέλετε να μας πείτε τι γίνεται με τις θεραπείες για ασθενείς με άλλα σοβαρά νοσήματα, για όσους έχουν αναβάλει χειρουργεία, ιατρικά ραντεβού, εξετάσεις σοβαρές που χρειάζεται και έγκαιρη διάγνωση; [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Βέβαια, για να μην σας αδικήσουμε, ο Υπουργός σας με τα περί ενιαίου τομέα δημοσίου και ιδιωτικού περιγράφει τη στρατηγική σας στην υγεία, πώς μέσα από μια ενιαία λειτουργία δημοσίου και ιδιωτικού τομέα θα βγαίνουν κερδισμένοι ή μεγάλοι επιχειρηματικοί όμιλοι στην υγεία. Τέτοιο δημόσιο σύστημα υγείας θέλετε, εμπορευματοποιημένο, υποβαθμισμένο, για να κάνουν χρυσές δουλειές οι έμποροι της υγείας είτε κλείνοντας δουλειές με το δημόσιο είτε πουλώντας ακριβά τις υπηρεσίες υγείας στις ιδιωτικές δομές. Γι' αυτό έχετε ξαμολύσει ορισμένους για να επιτίθενται στους αγωνιστές συνδικαλιστές και υγειονομικούς. Πότε σας προσφέρουν τις υπηρεσίες τους ως παπαγαλάκια κάποιοι πότε ως λαγοί. «Μετά την πανδημία η στιγμή της Κυβέρνησης για τολμηρή μεταρρύθμιση στην υγεία», λέει ο γνωστό σας «παπαγάλος», γνωστός και μη εξαιρετέος! Δηλαδή πώς θα κερδίζουν ακόμα περισσότερα οι όμιλοι της ιδιωτικής υγείας. Αυτό θα είναι το περιεχόμενο της οποίας μεταρρύθμισης της υγείας. Αυτό άλλωστε είναι το δήθεν αποτέλεσμα της αρμονικής συνύπαρξης του δημόσιου με τον ιδιωτικό τομέα που όλοι κάνατε σημαία της πολιτικής σας σ' αυτό το κρίσιμο διάστημα. Ό,τι και να κάνετε εσείς και τα «παπαγαλάκια» σας, όλος ο λαός γνωρίζει πως οι νοσοκομειακοί γιατροί με την ομοσπονδία τους δίνουν τη μάχη για να σωθούν ανθρώπινες ζωές. Γι' αυτό αποκαλύπτουν και τις εγκληματικές ευθύνες σας. Αύριο απολύεται ο πρόεδρος του Συλλόγου Εργαζομένων του νοσοκομείου «Άγιος Σάββας» Κώστας Καταραχιάς. Είναι ο μοναδικός επικουρικός γιατρός σ' όλη τη χώρα που δεν πήρε παράταση της σύμβασής του μέχρι τον Οκτώβριο. Αυτή την ώρα που το σύστημα έχει ανάγκη από προσλήψεις, εσείς κάνετε απολύσεις και μάλιστα εκδικητικές απολύσεις. Πάρτε το χαμπάρι: Δεν θα κλείσετε το στόμα στους νοσοκομειακούς γιατρούς. Βλέπετε ότι ακόμα και ο μαζικός εμβολιασμός αργεί πολύ για να είναι πραγματικά μαζικός, για να επιτευχθεί η πολυπόθητη ανοσία. Κι όμως αν είχατε ακούσει το ΚΚΕ που από την πρώτη στιγμή πρότεινε άμεση πρόσβαση σε όλα τα διαθέσιμα εμβόλια διεθνώς, που κρίνονται ασφαλή, που κρίνονται αποτελεσματικά βεβαίως, έτσι ώστε να εξασφαλιστεί επάρκεια, να επιτευχθεί έγκαιρα ο μαζικός εμβολιασμός του πληθυσμού, σήμερα τα πράγματα θα ήταν διαφορετικά. Τώρα τι κάνετε; Ροκανίζετε απλά χρόνο πολύτιμο, έρμαια και της Ευρωπαϊκής Επιτροπής συμμετέχοντας έτσι στον σκληρό εγκληματικό ανταγωνισμό μεταξύ των διαφόρων ομίλων του φαρμάκου που στοιχίζει όμως σε ανθρώπινες ζωές. Κυρίες και κύριοι, ένα ακόμα ζήτημα. Τα όσα ακούμε λίγες μέρες μετά τη Σύνοδο Κορυφής της Ευρωπαϊκής Ένωσης και τη συνομιλία του Πρωθυπουργού με τον νέο πρόεδρο των Ηνωμένων Πολιτειών προκαλούν θυμηδία, γιατί γέλιο δεν βγαίνει μέσα σε εξελίξεις πραγματικά πολύ επικίνδυνες και πολύ περισσότερο δεν επιτρέπουν τις υπερφίαλες εκτιμήσεις της Κυβέρνησης. Τι έδειξε η Σύνοδος Κορυφής και η κοινή δήλωση των είκοσι επτά για τις σχέσεις Ευρωπαϊκής Ένωσης - Τουρκίας; Ότι η Ευρωπαϊκή Ένωση καθορίζει τη στάση της στα παζάρια που εξελίσσονται με βάση τα συμφέροντα των ευρωπαϊκών μονοπωλίων και την προώθηση της στρατηγικής σχέσης με την Τουρκία. Όποια άλλη ερμηνεία, όποια άλλη εκτίμηση ανήκει στη σφαίρα της φαντασίας και όχι στην πραγματικότητα. Όλα τα κόμματα του ευρωατλαντικού τόξου έχουν εκτεθεί ανεπανόρθωτα. Καλλιέργησαν και αυτή τη φορά ψεύτικες προσδοκίες για τον ρόλο της Ευρωπαϊκής Ένωσης, υπερφίαλες άλλες εκτιμήσεις για τις κυρώσεις, οι οποίες ουσιαστικά έχουν μετατραπεί σε μπαλάκι του πινγκ πονγκ, που μετατίθεται από τρίμηνο σε τρίμηνο. Στα θέματα της εμπλοκής της Ελλάδας στους σχεδιασμούς του ΝΑΤΟ, της Ευρωπαϊκής Ένωσης, των Ηνωμένων Πολιτειών της Αμερικής υπάρχει απόλυτη, αδιάψευστη σύμπλευση της Κυβέρνησης με την Αξιωματική Αντιπολίτευση αλλά και άλλα κόμματα του ευρωατλαντικού τόξου. Για την εμπλοκή της Ελλάδας στα σφαγεία τους δεν σηκώνουν τους τόνους. Επικρατεί μια ιδιότυπη ομερτά. Όλοι σας λέτε ότι αυτή η εμπλοκή αποτελεί ασπίδα για τον λαό και τη χώρα. Είναι μεγάλο ψέμα. Αποτελεί μόνο πηγή νέων μεγάλων κινδύνων. Αυτό επιβεβαιώνεται και από τη συνομιλία του Έλληνα πρωθυπουργού με τον πρόεδρο των ΗΠΑ. Οι αμερικανικές αναφορές για τον ρόλο της Ελλάδας στην ανατολική Μεσόγειο, στα δυτικά Βαλκάνια, στη Μαύρη Θάλασσα συνδέονται μόνο με την όξυνση των ανταγωνισμών των Ηνωμένων Πολιτειών της Αμερικής με τη Ρωσία και την Κίνα αλλά και με την προετοιμασία της συνεκμετάλλευσης στο Αιγαίο, στην ανατολική Μεσόγειο προς όφελος των αμερικανικών και ευρωπαϊκών ενεργειακών ομίλων. Σηματοδοτούν την επικίνδυνη εμπλοκή της Ελλάδας σε αυτούς τους σχεδιασμούς με σήμα κατατεθέν αυτής της εμπλοκής τον αναβαθμισμένο ρόλο της βάσης της Σούδας και των δεκάδων άλλων νέων βάσεων που μετατρέπουν τη χώρα και το λαό μας σε στόχο. Και μην κάνετε πως δεν καταλαβαίνετε, ούτε εσείς της Κυβέρνησης ούτε εσείς του ΣΥΡΙΖΑ, που μάλιστα τολμάτε να παρουσιάζετε και ως πρόοδο το σφιχταγκάλιασμα με τους φονιάδες του ΝΑΤΟ και των Ηνωμένων Πολιτειών Αμερικής με τις επιδιώξεις τους από τη Μέση Ανατολή ως τα Βαλκάνια και τα σύνορα με τη Ρωσία. Με δεδομένο τον ομολογημένο στόχο των Ηνωμένων Πολιτειών Αμερικής, του ΝΑΤΟ, αλλά και της Ευρωπαϊκής Ένωσης να διατηρηθεί η Τουρκία με κάθε κόστος στη Δύση, τι σας έμεινε να λέτε για να εφησυχάζετε; Κάτι στοχευμένες διαρροές του τύπου «αν χρειαστείς κάτι, είμαι εδώ να βοηθήσω». Αγγίζει τα όρια της τηλεφωνικής φάρσας, όταν ο καθένας ξέρει ότι η βοήθεια των ΗΠΑ όλα αυτά τα χρόνια είναι η νομιμοποίηση των απαράδεκτων διεκδικήσεων της Τουρκίας στο Αιγαίο και την ανατολική Μεσόγειο, η νομιμοποίηση του στρατού κατοχής στην Κύπρο και ότι οι τόνοι βοήθειας που έχουν εξαγάγει οι ΗΠΑ στα Βαλκάνια, στη Βόρεια Αφρική, στη Μέση Ανατολή ισοπέδωσαν ολόκληρες χώρες σπέρνοντας θάνατο και προσφυγιά. Ο λαός και μνήμη έχει και κριτήριο έχει. Καταλαβαίνει ότι αυτή η εμπλοκή της χώρας σε τέτοια επικίνδυνα σχέδια για κάποιους λίγους μυρίζει κέρδη και επενδύσεις, αλλά για τον ελληνικό λαό μυρίζει παραπέρα οικονομική κρίση, πολεμικές εμπλοκές, προσφυγιά, προβλήματα, αβεβαιότητα. Όλα αυτά, λοιπόν, απασχολούν τον ελληνικό λαό, την ελληνική νεολαία και όχι το «εδώ Παππάς, εκεί Παππάς, πού είναι ο Παππάς;», που ακούμε επαναλαμβανόμενα εδώ μέσα σήμερα.
Ευχαριστώ πολύ, κύριε Πρόεδρε. Τον λόγο τώρα έχει ο κ. Χιονίδης από τη Νέα Δημοκρατία.
Κυρία Πρόεδρε, κυρίες και κύριοι συνάδελφοι, είμαστε εδώ για να συζητήσουμε την πρόταση για δημιουργία Επιτροπής Προκαταρκτικής Εξέτασης. Είχαν έρθει αρκετά στοιχεία εδώ και μήνες, τα οποία είναι κατανοητά ακόμη και σε μας οι οποίοι δεν είμαστε νομικοί. Το ζήτημα είναι το εξής: Οφείλει η Βουλή, σύμφωνα με τον νόμο, να κάνει αυτήν την προκαταρκτική εξέταση; Η απάντηση είναι σαφής και προσδιορίζεται από το Σύνταγμα, προσδιορίζεται από τον νόμο. Ήδη από το 2003, όταν υπάρχει κάποια καταγγελία εναντίον Υπουργού, οφείλει να ακολουθηθεί αυτή η διαδικασία. Το ερώτημα που βάζω είναι το παρακάτω: Αν αυτές οι κατηγορίες στρέφονταν κατά κάποιου πολίτη, αν αυτές οι κατηγορίες στρέφονταν κατά μιας άλλης δομής της διοίκησης, σε έναν γενικό γραμματέα, γενικό διευθυντή, δήμαρχο ή περιφερειάρχη, θα πήγαιναν απευθείας για προκαταρκτική εξέταση; Αφού θέλουμε, λοιπόν, να είμαστε όλοι ίσοι, πάντοτε με τη λογική του νόμου, της προστασίας των Υπουργών - γιατί υπάρχουν πολλοί κακόβουλοι που θα έβαλλαν κατά Υπουργών - παρά ταύτα, εδώ λέμε ότι έχουμε κάποιες καταγγελίες οι οποίες είναι κρίσιμες και προς διερεύνηση. Άρα, λοιπόν, καλώς γίνεται η πρόταση, γιατί όλοι μαζί οφείλουμε να κρατήσουμε στο ύψος το πολιτικό γίγνεσθαι, τους πολιτικούς και την πολιτική, η οποία σπιλώθηκε και χτυπήθηκε τα τελευταία χρόνια με βάναυσο τρόπο. Βλέπουμε παραφυάδες που βγήκαν, γιατί δήθεν η πολιτική δεν έκανε καλά τη δουλειά της. Ναι, πράγματι, μερικά πρόσωπα δεν έκαναν καλά τη δουλειά τους και έπρεπε να αποπεμφθούν και αποπέμφθηκαν από τον ίδιο τον λαό. Όμως, το σύνολο της πολιτικής, όλοι οι πολιτικοί; Όχι βέβαια! Είναι, επίσης, σημαντικό το εξής: Λένε ότι ο Καλογρίτσας είναι ένας αναξιόπιστος μάρτυρας. Μα, όλα αυτά που ήρθαν στη Βουλή από την εισαγγελία του Αρείου Πάγου δεν αφορούν μόνο καταθέσεις του συγκεκριμένου κ. Καλογρίτσα. Και πότε ήταν αναξιόπιστος ο Καλογρίτσας; Τότε που έκανε όλη αυτή την προσπάθεια, ασχέτως με τον κ. Παππά, τον οποίο τιμούμε και για την ευφυΐα του και για τη δράση του; Όμως, από εκεί και πέρα, είναι ο μόνος που καταθέτει; Δεν κατέθεσε ο Μαρινάκης και άλλοι σπουδαίοι καναλάρχες για άλλα λεφτά; Ετέθη, επίσης, το ερώτημα: «Με 3 εκατομμύρια έπαιρνες άδεια;». Η απάντηση είναι: «Σαφώς όχι». Μόνο που υπήρχε πιθανότητα, ως αφανής εταίρος, σε μια εταιρεία μετά τα 3 να είναι άλλα 25. Υπό αυτή την έννοια, λέμε ότι ήταν η αρχή και ότι σταμάτησε στην αρχή. Τέλος πάντων, ακούμε σήμερα ότι είναι αναξιόπιστος ο κ. Καλογρίτσας. Εγώ να συμφωνήσω ότι είναι αναξιόπιστος. Πρέπει να μη ληφθούν υπ' όψιν τα πραγματικά στοιχεία ή υπάρχει η τάση να προφυλάξουν τους ανθρώπους που πιθανόν θα ψηφίσουμε - και εγώ θα είμαι ένας από αυτούς - υπέρ της δημιουργίας Προκαταρκτικής, στη λογική «εμείς την πατήσαμε, κοιτάξτε μην την πατήσετε και εσείς». Τι να πατήσουμε; Εμείς κοιτάμε πραγματικά γεγονότα. Αυτό με το οποίο θα ήθελα να καταλήξω, για να μην καταχραστώ τον χρόνο, είναι το εξής: Αυτό που θα ήθελε και θα βοηθούσε πάρα πολύ το πολιτικό σύστημα είναι η παράκλησή μου ο κ. Νίκος Παππάς αναφανδόν να δηλώσει «θέλω να γίνει», για να ξεκαθαρίσουμε τα στοιχεία. Να ξεκαθαριστεί! [[Χειροκροτήματα από την πτέρυγα της Νέας Δημοκρατίας]] Εμείς δεν βγάλαμε κανένα συμπέρασμα. Είναι κάτι που εξετάζεται. Όμως, εδώ, σ' αυτή την Αίθουσα, βρέθηκα πολλές φορές και εγώ ο ίδιος απέναντι, διότι κάποιοι κακόβουλοι με κατήγγειλαν ως δήμαρχο. Στάθηκαν πάρα πολλοί συνάδελφοι με διάφορες ιδιότητες. Ζητήσαμε όλοι την άρση της ασυλίας μας. [[Χειροκροτήματα από την πτέρυγα της Νέας Δημοκρατίας]] Άρα, λοιπόν, θα ήταν μια τεράστια συνεισφορά στο πολιτικό σύστημα να λέμε ότι στη Βουλή δεν φοβόμαστε κανέναν κατήγορο, κανέναν ψευδομάρτυρα, κανέναν από αυτούς οι οποίοι λέτε ότι καταγγέλλουν. Όμως, εμείς, παρ' όλα αυτά, οφείλουμε να το διερευνήσουμε. Αυτό θα κάνουμε, αυτό οφείλουμε να κάνουμε όχι ως προς το πρόσωπο, αλλά ως προς την εύρυθμη λειτουργία και τη νομιμότητα. Κλείνω, κυρία Πρόεδρε, σε δεκαπέντε δευτερόλεπτα. Η κατάσταση πραγματικά είναι δύσκολη. Εγώ μιλώ μόνο για το θέμα. Δεν θα μιλήσω ούτε αν τα εμβόλια έγιναν καλά ή οτιδήποτε άλλο, ούτε για τα ελληνοτουρκικά, ούτε για την Ευρώπη. Εδώ συζητούμε ένα πολύ συγκεκριμένο θέμα, με την εξαίρεση βέβαια των πολιτικών Αρχηγών, που δύνανται να μιλούν για όλα τα ζητήματα. Από εκεί και πέρα, εμείς θα μιλήσουμε για το συγκεκριμένο θέμα και εδώ πρέπει να έχουμε απολύτως ξεκάθαρη θέση. Θέλουμε να βοηθήσουμε τη βελτίωση της εμπιστοσύνης του κόσμου στους πολιτικούς και στην πολιτική; Ναι, είμαστε εδώ οιαδήποτε στιγμή, οποιοσδήποτε από όλες τις παρατάξεις έχει οποιαδήποτε καταγγελία για αδίκημα να μπορεί να τύχει της κρίσης της δικαιοσύνης. Διότι μετά την προκαταρκτική, αν προκύψουν στοιχεία με τα οποία είτε προχωρεί είτε δεν προχωρεί παρακάτω, αυτό ένας φυσικός δικαστής θα το κρίνει και δεν το κρίνουν οι Βουλευτές. Αυτό είναι το μείζον ζήτημα καθαρά, παστρικά, δημοκρατικά. Δεν υπάρχει εμπάθεια στα πρόσωπα. Πρέπει το πολιτικό τοπίο να είναι διάφανο, καθαρό και είναι μια μεγάλη ευκαιρία ο Νίκος Παππάς να τρίψει στο πρόσωπο αυτών που λέει ότι τον καταγγέλλουν την αθωότητά του μέσα από τις διαδικασίες. Ευχαριστώ, κυρία Πρόεδρε.
Και εγώ σας ευχαριστώ, κύριε συνάδελφε. Τον λόγο τώρα έχει η κ. Γιαννακοπούλου από το Κίνημα Αλλαγής.
Ευχαριστώ πολύ, κυρία Πρόεδρε. Κυρίες και κύριοι συνάδελφοι, συζητούμε σήμερα την πρόταση Βουλευτών της Νέας Δημοκρατίας για σύσταση Προανακριτικής Επιτροπής που θα διερευνήσει ενδεχόμενες ποινικές ευθύνες του πρώην Υπουργού του ΣΥΡΙΖΑ, του κ. Νίκου Παππά, για την υπόθεση Καλογρίτσα με τις τηλεοπτικές άδειες. Η πρόταση αφορά στα αδικήματα της δωροληψίας και της παράβασης καθήκοντος. Εμείς ως Κίνημα Αλλαγής έχουμε καθαρή θέση, κυρίες και κύριοι συνάδελφοι. Το πολιτικό αξίωμα «όλα στο φως» είναι για εμάς αταλάντευτο. Είμαστε προσηλωμένοι στην ανάγκη για πλήρη διερεύνηση και διαλεύκανση κάθε υπόθεσης με φερόμενη εμπλοκή πολιτικού προσώπου, ανεξαρτήτως κομματικής προέλευσης. Υπενθυμίζω δε ότι το ΠΑΣΟΚ το 1989, όταν στοχοποιείτο και κατηγορείτο στο πρόσωπο του ιστορικού ιδρυτή και ηγέτη μας, είχε ως αίτημα την κάθαρση και ψήφισε για την παραπομπή των ίδιων των στελεχών του. Αυτή είναι, λοιπόν, διαχρονική θέση αρχής για εμάς και γι' αυτό θα υπερψηφίσουμε την πρόταση. Κάθε σκιά, έστω και εις βάρος του πολιτικού συστήματος, πρέπει να διερευνάται και πρέπει να αντιμετωπίζεται σύμφωνα με το ελληνικό Σύνταγμα και με τους νόμους, διαφορετικά αποτελεί εστία αμφισβήτησης της ίδιας της δημοκρατίας μας. Για κανέναν, κυρίες και κύριοι συνάδελφοι, δεν υπάρχει ασυλία ή δεν μπορεί, δεν νοείται να υπάρχει ειδική προστασία. Για όποιον υπάρξουν στοιχεία που στοιχειοθετούν ποινικές ευθύνες, όσο ψηλά και αν βρίσκεται, θα πρέπει να έχει την ίδια αντιμετώπιση με τους Έλληνες πολίτες. Αυτό αποτελεί δημοκρατικό χρέος και σεβασμό στην ίση, στην ισότιμη αντιμετώπιση όλων των Ελλήνων πολιτών. Θα πρότεινα, λοιπόν, σε όλους τους συναδέλφους, και ασφαλώς και στους συναδέλφους του ΣΥΡΙΖΑ, να ψηφίσουν την πρόταση, αν πράγματι τους ενδιαφέρει η διαφάνεια, αν πράγματι θέλουμε να διερευνούμε τα πάντα, με βάση τις αρχές της δημοκρατίας και του κράτους δικαίου και όχι με πέταγμα λάσπης στον ανεμιστήρα, όχι με προστατευόμενους μάρτυρες, όχι με λαϊκά δικαστήρια στα social media. Δεν κατανοώ λοιπόν, κυρίες και κύριοι συνάδελφοι, τις αντιδράσεις του ΣΥΡΙΖΑ. Φωνάζουν ότι είναι σε αδιέξοδο η Κυβέρνηση και γι' αυτό - λένε - ανακινεί την υπόθεση. Εγώ, κυρίες και κύριοι συνάδελφοι του ΣΥΡΙΖΑ, ασκώ κριτική στην Κυβέρνηση που καθυστέρησε τόσο, με κίνδυνο να παραγραφούν τυχόν ευθύνες. Από τον Ιούλιο διαβάζουμε για τις καταγγελίες του κ. Καλογρίτσα και για τη μηνυτήρια αναφορά του. Έχουν περάσει τόσοι μήνες, τι περιμέναμε; Φωνάζουν πώς είναι δυνατόν να λαμβάνει στα σοβαρά κάποιος τον κ. Καλογρίτσα; Εδώ, κυρίες και κύριοι συνάδελφοι, σηκώνω τα χέρια ψηλά. Ο κ. Καλογρίτσας δεν ήταν εκλεκτός σας, κύριοι συνάδελφοι από τον ΣΥΡΙΖΑ, αυτός δεν είχε προνομιακή μεταχείριση από την Attica Bank, αυτός δεν συνδέθηκε με τα βοσκοτόπια, αυτός δεν ήταν που για λογαριασμό του τεμαχίστηκε όσο έπαιρνε, όσο μπορούσε, το έργο για την Εθνική Πάτρας - Πύργου, ο κ. Καλογρίτσας δεν ήταν η επιλογή σας για να στηθεί το περίφημο «ΣΥΡΙΖΑ TV» και έτρεχε να παρευρεθεί σε όλες τις εκδηλώσεις και σε όλες τις ομιλίες του κ. Παππά; Φωνάζουν ότι τώρα έχουμε πανδημία. Ε, και; Ε, και; Σε περιόδους κρίσεων μπορεί ο καθένας να κάνει ό,τι θέλει ή μπορεί να μην ελέγχεται για τυχόν αξιόποινες πράξεις; Ποιον, αλήθεια, πιστεύετε ότι πείθετε με αυτά τα οποία λέτε; Για πόση απουσία γενναιότητας, αλλά και πίστης, πραγματικά πίστης, κυρίες και κύριοι συνάδελφοι του ΣΥΡΙΖΑ, στη διαφάνεια και στις θεσμικά προβλεπόμενες διαδικασίες του κράτους δικαίου μάς μιλάτε; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω σε μισό λεπτό, κυρία Πρόεδρε. Και μια που συζητάμε αυτή την πρόταση αξίζει, αξίζει πραγματικά να θυμηθούμε την περίοδο εκείνη, τότε που ο ΣΥΡΙΖΑ προσπαθούσε με κάθε τρόπο να ελέγξει τα μέσα μαζικής ενημέρωσης, τότε που στοχοποιούσε και έκλεισε κανάλια, τότε που με βάση έναν αντισυνταγματικό νόμο έστησε έναν διαγωνισμό - παρωδία, που θύμιζε «Big Brother». Την ίδια, ακριβώς την ίδια περίοδο κατηγορούνταν δέκα κορυφαία πολιτικά πρόσωπα, με βάση αστείες καταγγελίες προστατευόμενων μαρτύρων, και στηνόταν ένα παραδικαστικό, παρακρατικό κύκλωμα, για το οποίο ελπίζω να αποφανθεί σύντομα η δικαιοσύνη, όπως αρμόζει και όπως πρέπει. Σίγουρα δεν ήταν και οι καλύτερες στιγμές της μεταπολιτευτικής δημοκρατίας μας. Τότε λοιπόν έγινε γνωστός ο κ. Καλογρίτσας ως ο μέλλων ισχυρός άνδρας των media, ουσιαστικά ως συμμετέχων, όπως ισχυρίζεται, σε εταιρικό σχήμα, το οποίο θα έπαιρνε με τις ενέργειες του αρμόδιου Υπουργού άδεια καναλιού, που θα ανήκε ουσιαστικά στον ΣΥΡΙΖΑ, ο οποίος και αποκόμιζε όλο το όφελος από τη δημιουργία του σταθμού και όχι ο ίδιος ο κ. Καλογρίτσας. Τότε καταγγέλλεται ότι ζητήθηκε και δόθηκε από τη «CCC» σε εταιρεία του κ. Καλογρίτσα το ποσό των 3 εκατομμυρίων ευρώ για την έκδοση εγγυητικής επιστολής ισόποσης αξίας για τη συμμετοχή στον διαγωνισμό με τη διασφάλιση ότι θα λάμβανε άδεια. Τότε, μετά την ακύρωση του διαγωνισμού, διασφάλισε την επιστροφή των 3 εκατομμυρίων στην εταιρεία συμφερόντων του κ. Καλογρίτσα, ενώ η εγγυητική είχε καταπέσει και του ζητήθηκε να δώσει το ποσό αυτό των 3 εκατομμυρίων για να εκδοθεί το φιλοκυβερνητικό τότε έντυπο «DOCUMENTO». Τότε καταγγέλλεται ότι ζητήθηκε από τον κ. Κοντομηνά να δώσει το 51% του τηλεοπτικού μέσου του στον κ. Καλογρίτσα για να αποκτήσει αυτός κανάλι, το οποίο θα ελεγχόταν από τον ΣΥΡΙΖΑ. Για εκείνη, λοιπόν, την περίοδο καταγγέλλονται αυτές οι τόσο σοβαρές παρατυπίες και παρανομίες. Κυρίες και κύριοι συνάδελφοι, οι καταγγελίες είναι πολύ σοβαρές. Η Βουλή δεν έχει δικαίωμα να σιωπήσει. Κανένας μας δεν έχει δικαίωμα να σιωπήσει. Να συγκροτηθεί η Προανακριτική λοιπόν, να καλέσει όλους όσοι χρειάζονται και να πέσει φως σε όλα, αυτό είναι το συνταγματικό, το δημοκρατικό μας καθήκον. Αυτό είναι το καθήκον μας απέναντι στις Ελληνίδες και τους Έλληνες. Ευχαριστώ θερμά.
Κι εγώ σας ευχαριστώ, κυρία συνάδελφε. Τον λόγο τώρα έχει ο κ. Μπαρτζώκας από τη Νέα Δημοκρατία.
Ευχαριστώ, κυρία Πρόεδρε. Αγαπητοί και αγαπητές συνάδελφοι, το Κοινοβούλιο σήμερα έχει μια σημαντική ευκαιρία να ασκήσει τον θεσμικό του ρόλο με υπευθυνότητα, θάρρος και πίστη στην αλήθεια. Δεν υπάρχουν εχθροί εδώ μέσα, ούτε υπάρχουν πολιτικές διώξεις, όπως επανειλημμένως αναφέρατε οι συνάδελφοι του ΣΥΡΙΖΑ. Υπάρχουν μόνο θεσμικές διαδικασίες και θεσμικές αρμοδιότητες και όλοι μας πρέπει να τις υπηρετήσουμε, έχοντας επίγνωση του ρόλου μας. Η μοναδική μάχη που πρέπει να δοθεί είναι αυτή μεταξύ του σκότους με το φως και το φως οφείλει να κερδίσει. Στη σημερινή συζήτηση το Κοινοβούλιο καλείται να αποφασίσει σχετικά με το αν γίνεται αποδεκτή η πρόταση για σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης σύμφωνα με τα οριζόμενα στο Σύνταγμα και τους συναφείς νόμους. Αντικείμενό της σε περίπτωση αποδοχής θα είναι η διερεύνηση αξιόποινων πράξεων που τυχόν έχουν τελεστεί από τον πρώην Υπουργό Επικρατείας κ. Νίκο Παππά και συγκριμένα τα αδικήματα της δωροληψίας κατ' εξακολούθηση και της παράβασης καθήκοντος. Η εξέταση των στοιχείων της δικογραφίας που έχει περιέλθει στη Βουλή και που επί των στοιχείων της βασίζεται η πρόταση, δηλαδή της επώνυμης καταγγελίας του κ. Καλογρίτσα εναντίον του πρώην Υπουργού και των συναφών καταθέσεων, καθιστά την ψήφιση της πρότασης μια αυτονόητη υποχρέωσή μας. Ο έλεγχος των σοβαρών ενδείξεων για αντιθεσμική συμπεριφορά εκ μέρους του σε βαθμό ποινικών αδικημάτων υπαγορεύεται από το νομικό μας πλαίσιο, αλλά κυρίως από τη συνείδησή μας ως Βουλευτών. Ο κ. Καλογρίτσας καταγγέλλει ότι ενεργώντας υπό τις υποδείξεις του κ. Παππά και λοιπών ανώτατων στελεχών δέχθηκε να συμμετάσχει ως εμφανής εταίρος, «μπροστινός», σε εταιρεία που θα διεκδικούσε τηλεοπτική άδεια στον γνωστό διαγωνισμό - φιάσκο, η νομοθετική βάση του οποίου κρίθηκε αντισυνταγματική, όπως όλοι θυμόμαστε. Μιλάει για εικονικές συμφωνίες και για συμβάσεις ανύπαρκτης υπεργολαβίας με εταιρεία της αλλοδαπής, τις οποίες ο κ. Καλογρίτσας δέχθηκε να συνάψει, πάντα καθ' υπόδειξη του κ. Παππά, με μοναδικό στόχο να δημιουργηθεί ένα κανάλι ΣΥΡΙΖΑ, έτσι ώστε να εξυπηρετούνται οι πολιτικές επιδιώξεις της τότε κυβέρνησης και η φίμωση των αντιπάλων της. Ισχυρίζεται ότι η διεκδίκηση τηλεοπτικής άδειας ήταν επιφανειακή, καθώς ο ίδιος θα έβαζε απλώς το όνομά του λόγω της εμπιστοσύνης του και των ισχυρών δεσμών του με την Αριστερά και ιδίως με την «πρώτη φορά αριστερά». Τον έλεγχο θα τον είχε ο παρασκηνιακός εταίρος, η αφανής κατασκευαστική εταιρεία του εξωτερικού, η οποία θα εισέφερε το τίμημα της τηλεοπτικής άδειας και μέσω αυτής ο ιθύνων νους του όλου εγχειρήματος, ο κ. Παππάς. Ο ίδιος ο κ. Καλογρίτσας κάνει λόγο για το ότι εκτελούσε εντολές του πρώην Υπουργού Επικρατείας και λοιπών ανώτατων στελεχών, αναφέρει τον πρώην Υπουργό ως εμπνευστή του σχεδίου, αλλά και ως αυτόν που έφερε σε επαφή τον ίδιο με τους αφανείς εταίρους και που υλοποίησε το σχέδιο μέχρι αυτό - ευτυχώς - να αποτύχει οριστικά. Με λίγα λόγια, στην καταγγελία του ο κ. Καλογρίτσας εξιστορεί την ύπαρξη ενός ιστού διαπλοκής μεταξύ του πρώην Υπουργού, του ιδίου και μιας αλλοδαπής κατασκευαστικής εταιρείας. Ένα τρίγωνο, λοιπόν, που σύμφωνα με τα λεγόμενα του κ. Καλογρίτσα αποσκοπούσε στη χειραγώγηση της κοινής γνώμης μέσω της δημιουργίας ενός καναλιού «του χεριού τους», καταπατώντας όλους τους κανόνες περί ανταγωνισμού, πολυφωνίας και ελευθερίας των μέσων μαζικής ενημέρωσης. Κυρίες και κύριοι Βουλευτές, πηγαίνοντας μερικά χρόνια πίσω θα ήθελα να σας υπενθυμίσω κάτι. Κατά τη διάρκεια της επεξεργασίας και συζήτησης στη Βουλή του νόμου περί τηλεοπτικών αδειών, της προκήρυξης του σχετικού διαγωνισμού που υπέγραψε ο πρώην Υπουργός, η Νέα Δημοκρατία ως Αξιωματική Αντιπολίτευση είχε τοποθετηθεί υπεύθυνα και είχε προειδοποιήσει για τους κινδύνους που εγκυμονούσε και για τις σχέσεις διαπλοκής που καλλιεργούσε σε συνθήκες ολιγοπωλίου. Είχε προειδοποιήσει για τη νέα σύμβαση «δούναι και λαβείν» μεταξύ πολιτικής και μέσων μαζικής ενημέρωσης που έφερε την υπογραφή ΣΥΡΙΖΑ. Εκείνη την περίοδο το σχέδιο κατέρρευσε από το «χαστούκι» νομιμότητας το οποίο επέβαλε το Σ.τ.Ε., με την απόφαση του οποίου έληξε άδοξα ο διαγωνισμός - παρωδία και ο νόμος Παππά γράφτηκε στη σφαίρα της ιστορίας από τη λάθος μεριά. Μόλις μερικά χρόνια μετά προκύπτουν επαρκείς ενδείξεις ότι ο κ. Παππάς, αξιοποιώντας τη θέση του ως Υπουργός, αρμόδιος για την εποπτεία των μέσων μαζικής επικοινωνίας και ειδικότερα για τη διενέργεια του διαγωνισμού για τις τηλεοπτικές άδειες εθνικής εμβέλειας, δρούσε παρασκηνιακά προκειμένου να δημιουργηθεί κανάλι που θα φαινόταν ως τύποις ιδιοκτήτης ο κ. Καλογρίτσας και στην πραγματικότητα θα ελεγχόταν απόλυτα από το κόμμα του ΣΥΡΙΖΑ. Τα ερωτήματα που προκύπτουν μετά από την παράθεση των σχετικών στοιχείων είναι τα εξής: Μπορεί το Κοινοβούλιο να μην προχωρήσει σε βάθος έρευνα μέσω των θεσμικών εργαλείων που διαθέτει, μπροστά σε τόσο σοβαρές καταγγελίες και ενδείξεις; Είναι δυνατόν να επιτρέψουμε να πλανάται η υπόνοια για εκμετάλλευση μιας θεσμικής θέσης για εξυπηρέτηση συμφερόντων που αντίκεινται στο δημόσιο συμφέρον, που χλευάζουν τη δημοκρατία μας και την ποιότητά της, μετατρέποντάς τη σ' ένα ευτελές κακέκτυπο; Νομίζω ότι οι απαντήσεις είναι προφανείς και πρέπει να είναι καθαρές απέναντι στον ελληνικό λαό. Έχουμε καθήκον, λοιπόν, απέναντι στους Έλληνες πολίτες να απαντήσουμε θετικά στη σύσταση Προανακριτικής Επιτροπής και να ερευνήσουμε σε βάθος αν πράγματι υπήρξε σχέδιο αλλοίωσης των όρων του διαγωνισμού για τις τηλεοπτικές άδειες, αν πράγματι ο πρώην Υπουργός μεθόδευσε ένα σχέδιο - πρότυπο διαπλοκής, προκειμένου να αποκτήσει σταδιακή πρόσβαση σ' όλο και περισσότερους αρμούς της εξουσίας. Έχοντας μελετήσει τα στοιχεία της δικογραφίας και έχοντας πειστεί από τις επαρκείς ενδείξεις που θεμελιώνουν βάσιμες υπόνοιες για ποινικές παραβιάσεις του πρώην Υπουργού, αλλά κυρίως μένοντας πιστός στη συμφωνία αλήθειας με τον ελληνικό λαό, απέναντι στην οποία έχει δεσμευθεί το κόμμα της Νέας Δημοκρατίας, υπερψηφίζω την πρόταση για σύσταση Ειδικής Προκαταρκτικής Επιτροπής. Σας ευχαριστώ.
Και εγώ σας ευχαριστώ, κύριε συνάδελφε. Τον λόγο έχει τώρα ο κ. Κάτσης από τον ΣΥΡΙΖΑ. Ορίστε, κύριε συνάδελφε, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, σήμερα το ελληνικό Κοινοβούλιο σύρεται για δεύτερη φορά μετά τις εκλογές του 2019 να συζητήσει μια πρόταση της Νέας Δημοκρατίας για σύσταση Προανακριτικής Επιτροπής κατά πρώην Υπουργού του ΣΥΡΙΖΑ. Πρώτα ήταν η προανακριτική που συστήθηκε για τον πρώην Υπουργό Δικαιοσύνης κ. Δημήτρη Παπαγγελόπουλο, που προσπαθήσατε να συγκαλύψετε ένα διεθνώς αποδεδειγμένο σκάνδαλο, αυτό της «NOVARTIS» και να το παρουσιάσετε ότι ήταν σκευωρία του ΣΥΡΙΖΑ. Τώρα έχουμε ένα άλλο επεισόδιο απέναντι στον πρώην Υπουργό κ. Νίκο Παππά, όπου στήνεται σήμερα μια προανακριτική με βάση μία μηνυτήρια αναφορά του κ. Καλογρίτσα, που ούτε ο ίδιος γνωρίζει για ποιο πράγμα ακριβώς τον κατηγορεί, με τις τόσες γελοίες αντιφάσεις που περιγράφονται μέσα στη δικογραφία. Στην υπόθεση, όμως, που συζητάμε σήμερα, τα ελατήριά σας είναι ακόμη πιο ταπεινά, πιο απελπισμένα και μαρτυρούν την πολιτική σας ένδεια. Πρώτος σας στόχος: Θέλετε εναγωνίως να αλλάξετε την ατζέντα για να κρύψετε την απίστευτη αποτυχία της Κυβέρνησής σας στην πανδημία με τους οκτώ χιλιάδες νεκρούς, την οικονομία με την μεγαλύτερη ύφεση στην ιστορία, αλλά και για να συντηρήσετε το «αντί - ΣΥΡΙΖΑ» μέτωπο, που πλέον, όμως, «δεν πουλάει». Απόδειξη; Δείτε πότε ανακοινώσατε άρον άρον τη σύσταση της Προανακριτικής. Δύο ημέρες μετά τα απίστευτα ρεζιλίκια του επιτελικού κράτους στη Νέα Σμύρνη, όπου καταφέρατε να ξεσηκώσετε τους νοικοκυραίους. Συγχαρητήρια στους επικοινωνιολόγους σας για τα αυτογκόλ που βάζετε. Δεύτερο και κυριότερο: Λειτουργείτε και ως Αντιπολίτευση και ως Κυβέρνηση κατά παραγγελία των καναλαρχών, γιατί γνωρίζετε πολύ καλά ότι αυτοί σας έφεραν στην εξουσία και αν σας ασκήσουν όχι την κριτική που ασκούν σε εμάς, αλλά το ένα δέκατο αυτής της κριτικής, η Κυβέρνησή σας θα πέσει την επόμενη ημέρα. Είναι αλήθεια πως το τρίγωνο της διαπλοκής, μέσα μαζικής ενημέρωσης, τράπεζες και πολιτικό σύστημα, δεν συγχώρεσε ποτέ στον ΣΥΡΙΖΑ, στον Νίκο Παππά, στον Λευτέρη Κρέτσο και στον Αλέξη Τσίπρα την προσπάθεια να κοπεί το νήμα αλληλοϋποστήριξης των κορυφών του. Κορυφαία πράξη ήταν ότι τηρήσαμε την προεκλογική μας υπόσχεση των εκλογών του 2015 για την αδειοδότηση των καναλιών, ως όφειλε η πολιτεία να έχει κάνει από το 1989, με τον εμβληματικό ν.4339 που ισχύει ακόμη και σήμερα, κύριε συνάδελφε που μιλήσατε στο Βήμα νωρίτερα από εμένα. Η Νέα Δημοκρατία με την άρνησή της να συστήσει το ΕΣΡ και με την καταψήφιση του ν.4339 «έβαλε πλάτη» να συνεχιστεί το καθεστώς του τζάμπα και αρρύθμιστου τοπίου. Ο ν.4339 όριζε ότι το Εθνικό Συμβούλιο Ραδιοτηλεόρασης είναι αρμόδιο για τον διαγωνισμό, αλλά εσείς μπλοκάρατε τη σύστασή του για να μη γίνει ο διαγωνισμός και για να μην οπισθοχωρήσουμε εμείς από την πολιτική μας επιλογή που έδωσε την έγκριση ο ελληνικός λαός, φέραμε τροπολογία να διεξαχθεί ο πρώτος και μοναδικός διαγωνισμός από τη Γενική Γραμματεία Ενημέρωσης. Αυτή η απόφαση κατέπεσε στο Σ.τ.Ε., όχι ο νόμος. Ο διαγωνισμός της πρώτης διαγωνιστικής διαδικασίας. Και τι έλεγε αυτό; Αποτίμησε και το κόστος. Τριανταπέντε εκατομμύρια ανά άδεια και με βάση αυτό αδειοδοτήθηκαν τα κανάλια με τον δεύτερο διαγωνισμό από το Εθνικό Συμβούλιο Ραδιοτηλεόρασης. Μήπως μόνο εισπράξαμε από την αδειοδότηση τα 210 εκατομμύρια; Όχι. Εισπράξαμε και τα τέλη συχνοτήτων, εισπράξαμε και τον φόρο διαφήμισης, 145 συν 45, δηλαδή 200 εκατομμύρια και από εκεί. Ο ν.4339 επίσης προέβλεπε, κυρίες και κύριοι συνάδελφοι, τετρακόσια άτομα ελάχιστο αριθμό εργαζομένων ανά κανάλι, με συμβάσεις πλήρους απασχόλησης, που προστάτευε και διπλασίασε τις θέσεις εργασίας, τις τότε θέσεις εργασίας στα κανάλια. Σαν Κυβέρνηση εσείς οι θεσμικοί τι κάνατε; Μειώσατε τον απαιτούμενο αριθμό των εργαζομένων στα τηλεοπτικά κανάλια από τους τετρακόσιους του ν.4339 στους τριακόσιους σαράντα του νόμου Πέτσα - Λιβάνιου, ανοίγοντας τον δρόμο για απολύσεις και μειώσεις. Μάλιστα, τα περασμένα Χριστούγεννα έγιναν μεγάλες απεργίες στα κανάλια, όπου οι εργαζόμενοι ουσιαστικά υπερασπίστηκαν τον νόμο του ΣΥΡΙΖΑ, ενώ ένα «φωτογραφικό» δωράκι που πήγατε να περάσετε για τον «ΑΝΤ1» ξεσήκωσε αντιδράσεις, την αντίδραση του «ΣΚΑΪ» και του «MEGA», που δήλωσαν ότι παραβιάζονται οι κανόνες του ν.4339. Και τι κάνατε; Το πήρατε πίσω αυτό το άρθρο. Καταφέρατε, λοιπόν, με το νομοσχέδιο Πέτσα - Λιβάνιου, να βάλετε τους εργαζόμενους και τους καναλάρχες να υπερασπιστούν τον ν.4339, απόδειξη ότι είναι σε ισχύ και είναι σε ισχύ και οι «κρυστάλλινες» ρυθμίσεις της ισονομίας που εξασφάλιζε αυτός ο νόμος. Και έρχεστε σήμερα εδώ να κατηγορήσετε εμάς που εσείς εφαρμόζετε αυτόν τον νόμο; Ντροπή! Εσείς ξεπληρώνετε τα ΜΜΕ για τη στήριξη και συνεχίζετε την εξαγορά πολιτικής στήριξης με σκανδαλώδεις διατάξεις. Τι να πρωτοθυμηθεί κανείς μετά το 2019; Απαλλαγή από ονομαστικοποίηση των μετοχών σε εταιρείες που δραστηριοποιούνται σε όλων των ειδών τα μέσα ενημέρωσης, καθώς και εταιρειών εκτύπωσης και διανομής τύπου. Απαλλαγή από υποχρέωση υποβολής «πόθεν έσχες» των μετόχων εταιρειών που συμμετέχουν στη μετοχική σύνδεση των καναλιών. Επιδοτήσατε τα κανάλια από τον αναπτυξιακό νόμο για εξοπλισμό και πρόγραμμα, ενώ τους απαλλάξατε από την υποχρέωση να εκπέμπουν σε high definition και αποζημιώνονται κιόλας από την Εθνική Επιτροπή Τηλεπικοινωνιών και Ταχυδρομείων. Δώσατε αδιαφανώς χρήμα και χωρίς κριτήρια όπου θέλατε και σε όσους θέλατε για να ελέγξετε την ενημέρωση. Έντεκα συν εννιά συν δύο ο Πέτσας με τις λίστες του. Δεκατριάμισι οι περιφέρειες, τρία για την καμπάνια των ομογενών και δεκαοκτώμισι για την καμπάνια του εμβολιασμού. Επίσης, χαρίσατε 20,7 εκατομμύρια ευρώ για τη δόση του 2020, που έπρεπε να πληρώσουν για τον νόμο Παππά. Συνολικά, σε ενάμιση χρόνο 77,5 εκατομμύρια ευρώ ζεστό χρήμα στα ΜΜΕ. Το αποτέλεσμα είναι ένα δυστοπικό πεδίο στην ενημέρωση, όπου η φιλοκυβερνητική προπαγάνδα δεν έχει τίποτα να ζηλέψει από τα αυταρχικά καθεστώτα. Πώς λέγατε τον Νίκο Παππά, Γεωργαλά; Ε, ακριβώς αυτό σας επιστρέφεται. Είστε Φαρισαίοι και υποκριτές! Εμείς, δηλαδή, που επιβάλαμε τη νομιμότητα και τους βάλαμε να πληρώσουν για πρώτη φορά από το 1989 ήμασταν διεφθαρμένοι και θέλαμε να ελέγξουμε την ενημέρωση, ενώ εσείς που αποδεδειγμένα τους πάτε κάθε μήνα ταμείο και τους χαρίζετε πληρωμές, είναι πράξη υπέρ της πολυφωνίας, της ανεξαρτησίας και είστε δημοκράτες και θεσμικοί! Τι να πει κανείς; Δηλαδή, σηκώθηκαν τα αγγούρια να χτυπήσουν τον μανάβη! Περί αυτού πρόκειται. Και κατηγορείτε για διαφθορά τη μοναδική κυβέρνηση που δεν έκλεβε και απόδειξη είναι το πουγκί των 37 δισεκατομμυρίων ευρώ που αφήσαμε παρακαταθήκη και λάβατε κληρονομιά. Με τι στοιχεία; Με τα στοιχεία, στα οποία θα αναφερθεί ο επόμενος ομιλητής, που είναι ο Νίκος Παππάς. Αναφέρθηκε και ο Γιάννης Ραγκούσης και θα καταθέσω τα στοιχεία στα Πρακτικά, γιατί το κρίσιμο, αυτό που επικρέμεται από τη σημερινή συζήτηση, είναι πού πήγαν αυτά τα 3 εκατομμύρια ευρώ. Σας το είπε και ο Γιάννης Ραγκούσης. Στις 13 Γενάρη του 2017 ήταν η απόφαση του Συμβουλίου της Επικρατείας για ακύρωση του διαγωνισμού των αδειών. Στις 17 Γενάρη 2017, τέσσερις μέρες μετά, η εταιρεία «Ιωάννης - Βλαδίμηρος Καλογρίτσας» μειώνει το μετοχικό κεφάλαιό της κατά 3 εκατομμύρια ευρώ υπέρ του μετόχου. Τσέπη, λοιπόν, ο κ. Καλογρίτσας! Τσέπη και όσοι ψηφίσετε υπέρ της Προανακριτικής Επιτροπής κατά πάσα πιθανότητα προσφέρετε υπηρεσίες στην τελευταία σας εργολαβία, λειτουργείτε ως υπεργολάβοι του Καλογρίτσα και των καναλαρχών. Για ποιον λόγο; Για να μην πληρώσει στην ιδιωτική του διαφορά με ένα τρίτο πρόσωπο. Καταθέτω, λοιπόν, στα Πρακτικά τα στοιχεία του ΓΕΜΗ που αποδεικνύουν ότι ο κ. Καλογρίτσας τα έβαλε στην τσέπη, κύριε Πλεύρη. [[Στο σημείο αυτό ο Βουλευτής κ. Μάριος Κάτσης καταθέτει για τα Πρακτικά το προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εδώ, κυρίες και κύριοι συνάδελφοι της Νέας Δημοκρατίας - και κλείνω με αυτό - είναι σαν να ερευνούμε μια υπόθεση δολοφονίας όπου δεν υπάρχει πτώμα, όταν δεν υπάρχει όπλο και στοιχεία, με κατηγορίες για κάποιον ότι του πέρασε από το μυαλό να κάνει το φονικό. Η καταψήφιση σήμερα είναι αυτονόητα η αξιοπρεπής στάση. Η Κυβέρνηση αποπροσανατολίζει από τον ζόφο που υπάρχει στην κοινωνία και συμπεριφέρεται ως «γιουσουφάκι» των καναλαρχών. Τα πραγματικά σκάνδαλα, όμως, που παράγετε καθημερινά θα εξεταστούν από την επόμενη Βουλή, να είστε σίγουροι. Ευχαριστώ πολύ.
Και εγώ σας ευχαριστώ πολύ, κύριε συνάδελφε. Τον λόγο έχει τώρα ο κ. Νίκος Παππάς από τον ΣΥΡΙΖΑ.
Ευχαριστώ πάρα πολύ, κυρία Πρόεδρε. Κυρίες και κύριοι Βουλευτές, όταν τον Σεπτέμβριο του 2016 μέσα σ' ένα πεδίο το οποίο ήταν πολλαπλά ναρκοθετημένο και σε συνθήκες οικονομικής ασφυξίας για τη χώρα, ολοκληρώθηκε ο διαγωνισμός για τις τηλεοπτικές άδειες εξασφαλίζοντας για το δημόσιο 250 εκατομμύρια ευρώ, θα έπρεπε - και το ομολογώ και αυτοκριτικά - να έχουμε προβλέψει ότι το κόμμα μας και εγώ προσωπικά θα εγκαλούμασταν κάποια στιγμή από εσάς γι' αυτόν ακριβώς τον λόγο. Έπρεπε να το έχουμε προβλέψει, γιατί πολύ απλά είχατε για δεκαετίες λερωμένη τη φωλιά σας με τέτοιον τρόπο που θα αποφασίζατε να κινηθείτε εναντίον μας. Να κινηθείτε εναντίον μας, προσέξτε - και θέλω να το ακούσει και η Εθνική Αντιπροσωπεία και ο ελληνικός λαός - για μια διαδικασία κατά την οποία το δημόσιο δεν δαπάνησε λεφτά, εισέπραξε λεφτά. Το ξαναλέω, δεν δαπάνησε λεφτά, εισέπραξε λεφτά. Ποια λεφτά; Τα λεφτά τα οποία είχατε αρνηθεί εσείς συστηματικά να εισπράξετε, παραβιάζοντας συστηματικά και το Σύνταγμα και θα έρθω σ' αυτό παρακάτω, γιατί πολλά ακούστηκαν και για τον περιβόητο ν.4339. Η κυβέρνησή μας και εγώ προσωπικά δεχθήκαμε επιθέσεις, εκβιασμούς, λοιδορίες, συκοφαντίες. Γιατί; Γιατί θελήσαμε, πιστοί στο πρόγραμμά μας αλλά και στον όρκο μας στο Σύνταγμα, να εφαρμόσουμε αυτό που το Σύνταγμα προβλέπει, ότι οι τηλεοπτικοί σταθμοί πρέπει να έχουν άδεια. Εσείς πορευόσασταν για χρόνια παραβιάζοντάς το, παρακάμπτοντας, παραβλέποντας, αγνοώντας, γράφοντας στα παλαιότερα των υποδημάτων σας τις αλλεπάλληλες αποφάσεις του Συμβουλίου της Επικρατείας που έλεγαν ότι η παράταση λειτουργίας των τηλεοπτικών σταθμών χωρίς άδεια αντίκειται στο Σύνταγμα. Επιτρέψτε μου, λοιπόν, μια προσωπική αναφορά. Είμαι περήφανος που ανεβαίνω σ' αυτό το Βήμα με αφορμή τη διάτρητη, αποσπασματική και προσβλητική για τον κοινό νου πρόταση της Νέας Δημοκρατίας. [[Χειροκροτήματα από την πτέρυγα του ΣΥΡΙΖΑ]] Έχω κάνει το καθήκον μου απέναντι στο συμφέρον του ελληνικού λαού, όπως ορκίστηκα να το κάνω, όπως οφείλω να το κάνω απέναντι στις ιδέες μου και απέναντι στην παράταξη που έχω την τιμή και το βάρος να υπηρετώ. Αυτή η πολιτική επιλογή της Νέας Δημοκρατίας είναι το προϊόν ενός αδυσώπητου ανταγωνισμού, του ανταγωνισμού μεταξύ της εθελοδουλίας και του θράσους της Νέας Δημοκρατίας. Της εθελοδουλίας απέναντι στα συμφέροντα και του θράσους απέναντι στον ελληνικό λαό. Όλους αυτούς τους τελευταίους μήνες, κυρίες και κύριοι της Νέας Δημοκρατίας, παρακολουθούμε μαζί με τον ελληνικό λαό τα έργα και τις ημέρες της Κυβέρνησης του κ. Μητσοτάκη. Τα έφερε έτσι η τύχη, που η σημερινή συζήτηση διεξάγεται σε μια μέρα η οποία σημαδεύεται από το αρνητικό ρεκόρ στο ζήτημα της πανδημίας με τους πέραν των επτακοσίων διασωληνωμένων και με τις φήμες να λένε ότι ενδεχομένως σήμερα να γράψουμε και τέσσερις χιλιάδες κρούσματα! Και το διαπιστώνουμε αυτό με οδύνη! Ταυτόχρονα, η υποτιθέμενη αριστεία σας ξεδιπλώνεται σε όλο της το μεγαλείο: σκανδαλώδεις ρυθμίσεις, απευθείας αναθέσεις, κατασπατάληση του δημοσίου χρήματος. Όποιος από εσάς νομίζει ότι αυτά θα περάσουν αβρόχοις ποσί ή θα ξεχαστούν κάνει πολύ μεγάλο λάθος. Θα έρθει η ώρα που αυτά θα ελεγχθούν. Και θα ελεγχθούν αναλυτικά. Προσέξτε τι κάνετε σήμερα. Ξεκινάτε αυτή τη διαδικασία, επειδή τολμήσαμε να εισπράξουμε για λογαριασμό του δημοσίου αυτά που εσείς δεν είχατε τολμήσει ποτέ, την ίδια ώρα που υπογράφετε με τη σέσουλα τις απευθείας αναθέσεις για πράγματα που χρειάζεται και δεν χρειάζεται το ελληνικό δημόσιο. Θέλω να σας πω ευθαρσώς: Να έχετε το νου σας για το τι πολιτικό προηγούμενο θεμελιώνετε! Σας καλώ, λοιπόν, να σκεφθείτε τώρα που έρχεται η ηγεσία της Νέας Δημοκρατίας και στήνει αυτό το σκηνικό των προανακριτικών επιτροπών, για να πλήξει μια παράταξη και ένα κόμμα, για να πλήξει την πολιτική δύναμη που κατάφερε να απεμπλέξει τη χώρα από τα μνημόνια, να δημιουργήσει τετρακόσιες χιλιάδες θέσεις εργασίας και να αφήσει γεμάτα κρατικά ταμεία για πρώτη φορά στην ιστορία του ελληνικού κράτους. Θα κληθείτε να ψηφίσετε στο τέλος αυτής της συνεδρίασης. Σας καλώ, λοιπόν, να σκεφθείτε ότι πρόκειται για μια υπόθεση όπου το δημόσιο εισέπραξε χρήματα και δεν δαπάνησε. Δεν υπάρχει κάποια κατηγορία υπερκοστολόγησης που έγινε για μια προμήθεια ή ένα δημόσιο έργο. Δεν υπάρχει καν - δεν τολμήσατε να το εκστομίσετε - κατηγορία ότι εισπράξαμε λιγότερα απ' όσα θα έπρεπε να εισπράξουμε. Τι υπάρχει; Υπάρχει μια αστική διαφορά μεταξύ δυο επιχειρηματιών και έχουμε τη Νέα Δημοκρατία - προσέξτε - να υιοθετεί ένα μέρος των επιχειρημάτων του ενός μέρους αυτής της αστικής διαφοράς, να αγνοεί τις θέσεις της άλλης πλευράς, να αγνοεί τις σχετικές αποφάσεις των δικαστηρίων και να σπάει, όπως είπα και πριν, κάθε ρεκόρ εθελοδουλίας και θράσους. Αγνοεί, βεβαίως, και τις αντιφάσεις της πλευράς, της οποίας αποφάσισε μερικώς να υιοθετήσει το αφήγημα και ζητάει τα ρέστα από τη δική μας διακυβέρνηση, η οποία εφάρμοσε για πρώτη φορά το Σύνταγμα στο τηλεοπτικό τοπίο και εισέπραξε λεφτά για το δημόσιο. Ο πνιγμένος, βέβαια, πιάνεται από τα μαλλιά του. Και η Νέα Δημοκρατία, μέσα στις αλυσιδωτές αποτυχίες, πιάνεται από τα μαλλιά ενός αποτυχόντα στον διαγωνισμό της διαδικασίας αδειοδότησης, ο οποίος καταθέτει σειρά αβάσιμων, ψευδών και αντιφατικών ισχυρισμών τέσσερα χρόνια μετά την ολοκλήρωση του διαγωνισμού. Και σας καλώ να σκεφτείτε γιατί μπορεί αυτό να συμβαίνει. Ο εν λόγω αποκλείστηκε από τον διαγωνισμό, επειδή δεν κατέβαλε την πρώτη δόση για την άδεια. Και ακριβώς εκείνη τη στιγμή, τα 3.000.000 ευρώ, τα οποία είχε καταθέσει με την εγγυητική επιστολή, δεσμεύτηκαν υπέρ του δημοσίου. Τόσο πολύ, λοιπόν, τον βοηθήσαμε. Του δεσμεύσαμε τα χρήματα και τον αποκλείσαμε από τον διαγωνισμό! Αν διαβάσει κανείς το κείμενο το οποίο καταθέσατε για την πρόταση της σύστασης Προανακριτικής Επιτροπής, δεν ξέρω αν πρέπει να κλαίει ή να γελάει. Τους μισούς ισχυρισμούς Καλογρίτσα πιάνετε, τους αναπαράγετε και τους έχετε καταθέσει για τη σύσταση της Προανακριτικής Επιτροπής. Είναι τόσο κενή περιεχομένου η πρότασή σας, διότι έχει κυλήσει πολύ νερό στο αυλάκι. Και το είπαν και οι προηγούμενοι συνάδελφοι. Έχει ακουστεί τέσσερις χιλιάδες τριακόσιες τριάντα εννέα φορές ότι ο ν.4339 είναι αντισυνταγματικός. Δεν είναι αντισυνταγματικός. Λυπάμαι που πρέπει να σας ενημερώσουμε από αυτό εδώ το Βήμα ότι δεν είναι αντισυνταγματικός. Τα κανάλια αυτή τη στιγμή λειτουργούν με βάση τον ν.4339. Ούτε γι' αυτό είστε ενημερωμένοι; [[Χειροκροτήματα από την πτέρυγα του ΣΥΡΙΖΑ]] Και έρχομαι και παρακάτω. Έχει, νομίζω, αρκετή πληροφορία η τοποθέτησή μου σε σχέση και με τα νομικά ζητήματα. Θα γίνουμε όλοι σοφότεροι και θα είμαι και έτοιμος να ακούσω και τα αντεπιχειρήματα. Προσέξτε, λοιπόν, την ιστορική ειρωνεία, διότι η αμαρτωλή αυτή ιστορία ξεκινάει από το 1989, τότε που άνοιξε το πεδίο της ιδιωτικής τηλεόρασης. Και τότε ποιοι παίρνουν άδειες; Υπάρχει ένα θολό νομικό τοπίο, όπου γίνεται μία επιλογή στη βάση της οποίας υπάρχει το κριτήριο που λέει να υπάρχει εμπειρία στον χώρο του Τύπου και της ενημέρωσης. Το αποτέλεσμα ήταν οι υπάρχοντες εκδότες να παίρνουν άδειες. Την πρώτη άδεια την παίρνει η εταιρεία «ΤΗΛΕΤΥΠΟΣ», η οποία έβγαλε στον αέρα το «MEGA CHANNEL» το φθινόπωρο του 1989. Μέτοχοι: Χρήστος Λαμπράκης, Βαρδής Βαρδινογιάννης, Γιώργος Μπόμπολας, Κίτσος Τεγόπουλος, Αριστείδης Αλαφούζος. Πρωτοχρονιά του 1990, «ANT1 TV». Μέτοχοι: Μίνωας Κυριακού, Άρης Βουδούρης, Γιάννης Πουρνάρας και Χρήστος Καλογρίτσας. Το θεσμικό κενό, λοιπόν, ήταν πλήρες. Τρία χρόνια μετά δόθηκαν ειδικές άδειες τοπικού και περιφερειακού χαρακτήρα, αλλά και άδειες δικτύωσης περιφερειακών και τοπικών σταθμών. Οφείλουμε, βέβαια, να παραδεχτούμε, ότι η πρώτη απόπειρα τακτοποίησης του τηλεοπτικού τοπίου γίνεται το 1995 με τον νόμο Βενιζέλου. Λίγους μήνες μετά την ψήφιση του νόμου Βενιζέλου, ο κ. Βενιζέλος απομακρύνεται από το Υπουργείο. Τι προβλέπει ο νόμος; Προβλέπει με απόφαση Υπουργού - προσέξτε και σημειώστε το - προκήρυξη συγκεκριμένου αριθμού αδειών. Θυμάστε τι κουβέντα είχαμε κάνει για τον αριθμό των αδειών, πόσο αντισυνταγματικό ήταν κ.λπ.. Το τι είχε εκστομιστεί εναντίον μου από αυτό το Βήμα δεν λέγεται, επειδή λέγαμε ότι ο αριθμός των αδειών, ελλείψει ΕΣΡ, έπρεπε να αποφασιστεί από τη Γενική Γραμματεία Ενημέρωσης. Προέβλεπε, λοιπόν, συγκεκριμένο αριθμό αδειών, τη χορήγησή τους και για πρώτη φορά διαγωνιστική διαδικασία από το Εθνικό Συμβούλιο Ραδιοτηλεόρασης. Για πρώτη φορά ξεκινάει μία προσπάθεια εφαρμογής αυτού του νόμου το 1997. Υπουργός ήταν ο Δημήτρης Ρέππας. Δυστυχώς, αυτή η προσπάθεια καθυστερεί και ο διαγωνισμός κηρύσσεται άγονος πέντε χρόνια μετά, το 2002, επί υπουργίας Χρήστου Πρωτόπαπα. Τα κανάλια, λοιπόν, συνεχίζουν να λειτουργούν χωρίς άδεια. Έναν χρόνο μετά προκηρύσσεται καινούργιος διαγωνισμός. Κατατέθηκαν δεκαπέντε φάκελοι, άρχισε η επεξεργασία τους, αλλά μετά ήρθαν οι εκλογές του 2004. Θα σας εκπλήξω παρακάτω, λέγοντάς σας ότι το 2007 ήρθε ο νόμος Ρουσόπουλου, ο οποίος και αυτός προβλέπει διαγωνισμό. Και αυτός, επίσης, καθιστά τον αριθμό των αδειών αντικείμενο υπουργικής απόφασης. Και έκανε και κάτι άλλο ο νόμος Ρουσόπουλου. Προέβλεπε ελάχιστο αριθμό εργαζομένων στα κανάλια. Σκεφτείτε, σας παρακαλώ, τι θα γινόταν, εάν ήταν εδώ και ο Πρόεδρός σας. Εντάξει, δεν θέλει, λέει, επειδή είναι Κυβέρνηση και δεν πρέπει να ανακατεύεται η Κυβέρνηση με τα της Βουλής. Θα μπορούσε να είναι και από το βουλευτικό έδρανο. Προκαλεί λίγο θυμηδία. Συνάδελφοι του ΣΥΡΙΖΑ, ας σκεφτούμε όλοι μαζί τον κ. Μητσοτάκη να εκστομίζει τις ουρανομήκεις ανοησίες περί αορίστου και άπειρου αριθμού καναλιών και περί σοβιετικού τύπου ρύθμισης εναντίον μας όταν βάλαμε το όριο των τετρακοσίων εργαζομένων. Ο πρώτος εμπνευστής, λοιπόν, ήταν ο κ. Ρουσόπουλος. Και καλώς έκανε. Είχε χαμηλό όριο. Είχε διακόσιους εργαζόμενους και δεν έφταναν. Και καλώς εμείς το πήγαμε στο τετρακόσια. Προσέξτε, όμως, τι έγινε μετά. Ποια είναι η ιστορία; Μετά ξεκινούν οι αλλεπάλληλες παρατάσεις, το «κάτσε και βλέπουμε». Τον Μάρτη του 2007 δίνεται παράταση για τον Ιούνη του 2007, τον Ιούλη του 2007 για το τέλος του 2007, τον Φλεβάρη του 2008 για τον Οκτώβρη του 2008, τον Δεκέμβρη του 2008 για τον Ιούλη του 2009, τον Ιούλη του 2009 για τον Δεκέμβρη του 2009- δεν θα πω «και ούτω καθεξής» - τον Μάρτη του 2010 και άλλη παράταση, όπως και τον Δεκέμβρη του 2010. Και έρχεται ο τραπεζίτης - Πρωθυπουργός με μία μαγική κίνηση να δώσει παράταση επ' αόριστον - άκουσον, άκουσον, παράταση επ' αόριστον - στη συνειδητή παραβίαση του Συντάγματος. [[Χειροκροτήματα από την πτέρυγα του ΣΥΡΙΖΑ]] Αυτή ήταν η προτεραιότητα του τραπεζίτη - Πρωθυπουργού, αυτή ήταν η ταπείνωση της ελληνικής δημοκρατίας, η ταπείνωση του ελληνικού πολιτικού συστήματος, το οποίο ήταν απονομιμοποιημένο και τα συμφέροντα το πάτησαν στον σβέρκο, κυρίες και κύριοι της Νέας Δημοκρατίας. Αυτή είναι η απλή αλήθεια. Και κέρδισαν για τον εαυτό τους πράγματα που δεν τους ανήκουν. Συναινεί, λοιπόν, η πολιτική ηγεσία σε επ' αόριστον παραβίαση του Συντάγματος. Καινούργιος νόμος έρχεται το 2013. Και αυτός παίρνει παράταση για το 2014. Και η παράταση του Γενάρη του 2014 γίνεται παράταση μέχρι το τέλος του 2014. Αλλά, ω του θαύματος - και εδώ μπορεί να σας στεναχωρήσουμε - άλλη παράταση δεν δόθηκε, διότι στις 25 Γενάρη είχαμε την πολιτική αλλαγή που έφερε τον ΣΥΡΙΖΑ στη θέση της διακυβέρνησης. [[Χειροκροτήματα από την πτέρυγα του ΣΥΡΙΖΑ]] Όλες αυτές οι παρατάσεις είναι σε αντιδιαστολή με τέσσερις αποφάσεις του Συμβουλίου της Επικρατείας, οι οποίες σημειώνουν ότι η παράταση λειτουργίας χωρίς να έχουν προκηρυχθεί διαγωνιστικές διαδικασίες, αντίκειται στο Σύνταγμα. Παραβιαζόταν, λοιπόν, το Σύνταγμα συστηματικά. Θα καταθέσω το σχετικό για τα Πρακτικά. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Λένε, λοιπόν, αυτές οι αποφάσεις, ότι αυτή η παράταση αντιβαίνει τη θεμελιώδη αρχή του κράτους δικαίου, από την οποία απορρέει η υποχρέωση του κράτους να εγγυάται υπέρ των πολιτών την πιστή εφαρμογή του νόμου και να προασπίζει τα δημόσια αγαθά, όπως είναι οι αριθμητικά περιορισμένες ραδιοσυχνότητες και αντιβαίνει τη συνταγματική αρχή της ισότητας, επειδή οι παρανομήσαντες ιδιοκτήτες των καναλιών νέμονται τον τομέα της αγοράς τηλεοπτικών υπηρεσιών, η λειτουργία της οποίας συνδέεται με την καίριας σημασίας σε μια δημοκρατική πολιτεία άσκηση δικαιωμάτων του πληροφορείν και του πληροφορείται. Αυτά για να δούμε ποιος δίνει σημασία και στις αποφάσεις του Συμβουλίου της Επικρατείας. Θα έρθω - μην ανησυχείτε - και στο τι έγινε στη δική μας περίπτωση. Άρα τι έχουμε; Κι εδώ βρίσκεται το δράμα της δικής σας παράταξης. Η εφαρμογή του νόμου Ρουσόπουλου γίνεται επισήμως μία νομική και συνταγματική εκκρεμότητα από το 2007, που ψηφίστηκε, μέχρι το 2015, που εμείς αναλαμβάνουμε τη διακυβέρνηση. Ποια ήταν, λοιπόν, η κατάσταση που παραλάβαμε; Είδαμε μία αδειοδότηση των τηλεοπτικών σταθμών, την οποία έφτασαν για τους δικούς τους λόγους - διότι αυτή είναι η φύση των ιδιωτικών επιχειρήσεων, τα δικά τους συμφέροντα κοιτάνε, πρέπει να το γνωρίζουν τα πολιτικά κόμματα - να στηλιτεύονται ακόμα και οι ιδιοκτήτες των τηλεοπτικών σταθμών. Στις 20 Σεπτεμβρίου του 2016, μετά τον δικό μας διαγωνισμό, ο κ. Γιάννης Βαρδινογιάννης δήλωνε στην Εξεταστική Επιτροπή Διερεύνησης Νομιμότητας Δανειοδότησης Πολιτικών Κομμάτων και Εταιρειών ΜΜΕ από Τράπεζες της Χώρας τα εξής: «Ενδεχομένως να είναι παράνομο ότι δεν έγινε διαγωνισμός τότε. Έπρεπε να έχει γίνει από την αρχή. Εμείς οι επιχειρηματίες ρισκάραμε τις περιουσίες μας σε προσωρινές άδειες». Τι αποκαλύπτει αυτό; Αποκαλύπτει μια μεθόδευση, την οικοδόμηση μιας σκοπίμως παράνομης σκιώδους κατάστασης, με την οποία το πολιτικό σύστημα θα μπορούσε να εκβιάζει μονίμως και τις ιδιωτικές εταιρίες με το καθεστώς παρανομίας, στο οποίο τις είχε σπρώξει. Άλλο χαρακτηριστικό είναι η υπερχρέωση των καναλιών. Πράγματα και θαύματα ακούστηκαν στην εξεταστική επιτροπή, την οποία η δική μας πλειοψηφία ψήφισε και οργάνωσε. Σύμφωνα με τα στοιχεία της Τράπεζας της Ελλάδος που κατατέθηκαν στην ίδια εξεταστική επιτροπή, οι επιχειρήσεις των ΜΜΕ της χώρας είχαν λάβει δάνεια 900 εκατομμυρίων ευρώ. Μιλάμε για υπερχρεωμένα κανάλια χωρίς άδεια. Έτερο ζήτημα είναι τα τέλη χρήσης συχνοτήτων, ψηφισμένο, νομοθετημένο. Δεν είχαν εισπράξει τίποτα. Η δική μας διακυβέρνηση εισέπραξε 45 εκατομμύρια ευρώ. Μήπως θα έπρεπε και εμείς να τα αναβάλουμε, να αναβάλουμε την είσπραξή τους με τις τροπολογίες της «βασιλόπιτας» στις 31 Δεκεμβρίου εκάστου έτους για την 31η Δεκεμβρίου του επομένου; Δεν το κάναμε αυτό. Τι άλλο παραλάβαμε; Παραλάβαμε και την ΕΡΤ κλειστή, που, πέραν του δράματος των δυόμισι χιλιάδων ανθρώπων οι οποίοι είχαν μείνει στον δρόμο, η ΕΡΤ ήταν κλειστή όταν έγινε και ο διαγωνισμός για τον ψηφιακό πάροχο διανομής του τηλεοπτικού σήματος. Να μιλήσουμε για διαγωνισμούς - παρωδία; Εκεί υπήρχε μόνο ένας συμμέτοχος. Ποιος ήταν ο συμμέτοχος; Η εταιρεία που είχαν συστήσει οι ιδιοκτησίες των ιδιωτικών τηλεοπτικών σταθμών. Τι πρόνοιες είχε αυτός ο διαγωνισμός; Ότι δεν θα κηρύσσονταν άγονος, ακόμη και αν είχε έναν συμμετέχοντα και, βεβαίως - προσέξτε τώρα, αν είχαμε κάνει εμείς κάτι τέτοιο, θα μας κρεμάγατε στα μανταλάκια - άλλαξαν οι όροι του διαγωνισμού εν πτήσει. Δηλαδή, περιορίστηκε, έγινε λάστιχο ο χρόνος κατά τον οποίο ο ανάδοχος είχε την υποχρέωση να αναπτύξει το δίκτυο. Αποτέλεσμα ήταν να συμμετείχε μόνο η «DIGEA». Και είχαμε φτάσει στο σημείο - ντροπή για μια δημοκρατική πολιτεία και ένα οργανωμένο κράτος - η δημόσια τηλεόραση να πληρώνει τον ιδιωτικό φορέα για να μεταφέρει το σήμα της. Και αυτό λύθηκε με τη δική μας διακυβέρνηση. Ποιο ήταν το τίμημα για αυτόν τον διαγωνισμό; Ας το πούμε τώρα για να ευθυμήσουμε λίγο. Ήταν 18 εκατομμύρια ευρώ για δεκαπέντε χρόνια. Προσέξτε, για το σύνολο της χώρας το δικαίωμα διανομής σήματος ήταν 18 εκατομμύρια ευρώ για δεκαπέντε χρόνια! Δηλαδή, όποιος ήθελε να εκπέμψει σήμα, να το μεταφέρει και να το δει ο κόσμος, είτε περιφερειακός σταθμός, είτε πανελλαδικής εμβέλειας, πλήρωνε αυτή την εταιρεία, η οποία είχε το αποκλειστικό δικαίωμα διανομής σήματος. Κρατήστε τον αριθμό και συγκρίνετε αυτό το νούμερο με τα 35 εκατομμύρια ευρώ που πληρώνουν για κάθε άδεια οι τηλεοπτικοί σταθμοί αυτή τη στιγμή, αν εξαιρέσεις την έκπτωση των 3.450.000 ευρώ, την οποία τους επιφυλάξατε για την τρέχουσα χρονιά και θα δούμε τι θα γίνει την επόμενη. Κρατήστε, όμως, τον αριθμό και συγκρίνετέ τον. Όσον αφορά στις θέσεις εργασίας, όταν αναλάβαμε, στα ιδιωτικά κανάλια δούλευαν χίλιοι οχτακόσιοι άνθρωποι και εξακόσιοι στο μόρφωμα της ΝΕΡΙΤ, δηλαδή δύο χιλιάδες τριακόσιοι ή δύο χιλιάδες τετρακόσιοι άνθρωποι συνολικά. Όταν έγινε η πολιτική αλλαγή του 2019, περίπου τρεις χιλιάδες άνθρωποι δούλευαν στα ιδιωτικά κανάλια, δύο χιλιάδες τριακόσιοι στην ΕΡΤ και, βεβαίως, πάρα πολύς κόσμος είχε απασχοληθεί και είχε βρει εργασία μέσω του προγράμματος της ενίσχυσης των οπτικοακουστικών παραγωγών, το οποίο θέσαμε σε εφαρμογή. Και θέλω σ' αυτό το σημείο να ευχαριστήσω και από το Βήμα της Βουλής και τον προσωπικό φίλο, αλλά και άξιο συνεργάτη, τον Υφυπουργό Ψηφιακής Πολιτικής, τον Λευτέρη Κρέτσο, ο οποίος έκανε μια καταπληκτική δουλειά και έφτιαξε για την Ελλάδα το καλύτερο πραγματικά σχήμα ενίσχυσης των οπτικοακουστικών παραγωγών, με αποτέλεσμα ακόμη και τώρα, με βάση τον δικό μας νόμο να έρχονται παραγωγές στην Ελλάδα και εσείς παίρνετε την ευκαιρία και τις διαφημίζετε ως δικές σας. Παραλάβαμε, βεβαίως, και ένα συνταγματικό αδιέξοδο. Το 2015, ενώ το Σύνταγμα προβλέπει ότι πρέπει να υπάρχουν άδειες, το Εθνικό Συμβούλιο Ραδιοτηλεόρασης, αρμόδιο κατά το Σύνταγμα, δεν έχει νόμιμη σύνθεση. Από πού τεκμαίρεται αυτό; Από το ίδιο το Συμβούλιο της Επικρατείας. Γιατί; Διότι τα κανάλια προσέφευγαν εναντίον προστίμων που τους επέβαλε το Εθνικό Συμβούλιο Ραδιοτηλεόρασης και κέρδιζαν, διότι αποφαινόταν το Συμβούλιο της Επικρατείας ότι το ΕΣΡ δεν έχει νόμιμη σύνθεση. Γιατί δεν έχει νόμιμη σύνθεση; Διότι ζούσε με τις παρατάσεις θητειών των μελών του. Αυτή ήταν μια από τις σοβαρές νάρκες που έπρεπε να βγάλουμε από τη μέση και θα καταθέσω στα Πρακτικά τις σχετικές αποφάσεις του Συμβουλίου της Επικρατείας που δικαιώνει τις προσφυγές των τηλεοπτικών σταθμών απέναντι σε πρόστιμα τα οποία έχει επιβάλει το Εθνικό Συμβούλιο Ραδιοτηλεόρασης, το οποίο δεν έχει νόμιμη σύνθεση. Φανταστείτε με εκείνη τη σύνθεση να είχαμε αποπειραθεί να κάνουμε διαγωνισμό για τις τηλεοπτικές άδειες. Ούτε απ' έξω από το Σ.τ.Ε. δεν θα πέρναγε. Εδώ έπεφταν τα πρόστιμα. Πάμε παρακάτω. Ξεκινάει, λοιπόν, η προσπάθεια συγκρότησης του Εθνικού Συμβουλίου Ραδιοτηλεόρασης. Θυμίζω ότι στην αρχική του εκδοχή ο ν.4339 προέβλεπε τη διεξαγωγή διαγωνισμού από το Εθνικό Συμβούλιο Ραδιοτηλεόρασης. Δεν εφηύραμε τον τροχό. Δεν ανακαλύψαμε την Αμερική. Το λέω ευθαρσώς. Πατήσαμε πάνω στον νόμο Βενιζέλου και Ρουσόπουλου. Όμως, είχαμε και μια επαναστατική ιδέα, να εφαρμόσουμε τον νόμο, διότι ψηφίζονταν νόμοι από τα μέσα της δεκαετίας του 1990 και ποτέ δεν εφαρμόζονταν. Αυτό ήταν που ενόχλησε. Τι ακολούθησε; Ακολούθησαν αλλεπάλληλες συνεδριάσεις της Διάσκεψης των Προέδρων της Βουλής για να συγκροτηθεί Εθνικό Συμβούλιο Ραδιοτηλεόρασης, έξι τον αριθμό. Προσέξτε, λοιπόν, τι έκανε η δική σας παράταξη μπροστά σε αυτό το αντισυνταγματικό αδιέξοδο. Στην αρχή ζήτησε παράταση για να τελειώσουν τα εσωκομματικά σας. Και είχε ψιθυρίσει και είχε δεσμευτεί και ο κ. Μητσοτάκης «Να τελειώσουμε με την εκλογή Αρχηγού της Νέας Δημοκρατίας και μετά θα κάτσουμε να συγκροτήσουμε…
Και ο κ. Μεϊμαράκης.
Και ο κ. Μεϊμαράκης. Μου είχε διαφύγει αυτό. Εν πάση περιπτώσει, αυτό διακινούνταν. Είχαμε, λοιπόν, την άρνηση της Νέας Δημοκρατίας. Στις 19 Ιανουαρίου του 2016 η θέση της Νέας Δημοκρατίας διατυπώνεται ως εξής: «Υφίσταται και υφέρπη…» - λέει ο Εκπρόσωπός της - «…ένα μεγάλο θέμα αρχής. Κυρίως οι αρμοδιότητες του Υπουργού, όπως προβλέπονται στο σχετικό άρθρο…» - να μην κουράζω - «…που προβλέπει τον αριθμό των αδειών να είναι αντικείμενο υπουργικής απόφασης». Ξεχνάει, βέβαια, ο Εκπρόσωπος της Νέας Δημοκρατίας ότι το ίδιο πράγμα ακριβώς προέβλεπε και ο νόμος Ρουσόπουλου. Η δεύτερη συνεδρίαση, τον Φεβρουάριο του 2016, απέβη άκαρπη. Η Νέα Δημοκρατία προφασίζεται τους ίδιους λόγους. Την επόμενη της συνεδρίασης αυτής, ο κ. Τραγάκης λέει επί λέξει: «Χθες έγινε ψηφοφορία για το Εθνικό Συμβούλιο Ραδιοτηλεόρασης, αλλά όσες ψηφοφορίες και να γίνουν, τα 4/5 δεν πρόκειται να τα πιάσει ποτέ η Κυβέρνηση…» - η κυβέρνησή μας, δηλαδή - «..όπως φαίνεται, ούτε για το Εθνικό Συμβούλιο Ραδιοτηλεόρασης ούτε για τις άλλες ανεξάρτητες αρχές». Αυτή ήταν η επίσημη θέση της Νέας Δημοκρατίας. [[Χειροκροτήματα από την πτέρυγα του ΣΥΡΙΖΑ]] Προσέξτε. Όχι μόνο έχει τα χέρια της λερωμένα και τη φωλιά της λερωμένη, επειδή εις το διηνεκές ήμασταν σε ένα πεδίο αρρύθμιστο παραβίασης του Συντάγματος, αλλά δηλώνει ρητά ότι δεν θα συμβάλει. Άκαρπη, βεβαίως, ήταν και η τρίτη συνεδρίαση στις 9 Φεβρουαρίου του 2016. Στις 19 Οκτωβρίου, μετά τον διαγωνισμό των αδειών εκκρεμούσε στο Συμβούλιο της Επικρατείας η αίτηση ακύρωσης του «ANT1» κατά της απόφασης μετάβασης των αρμοδιοτήτων του διαγωνισμού στη Γραμματεία Ενημέρωσης. Η Αντιπολίτευση ζήτησε αναβολή μέχρι να αποφανθεί το Σ.τ.Ε.. Στις 26 Οκτωβρίου το Συμβούλιο της Επικρατείας αποφασίζει με οριακή πλειοψηφία, 14-11, μάθαμε και από τα μέσα ενημέρωσης ότι ο διαγωνισμός έπρεπε να επαναληφθεί από το ΕΣΡ. Θρίαμβος για τη Νέα Δημοκρατία: «Κατέπεσε ο νόμος». «Στραπατσαρίστηκαν». «Διασύρθηκαν». Και τι δεν ακούσαμε! Όμως, έρχεται η αλήθεια σε λίγο. Καθίστε και κάντε υπομονή. Στις 31 Οκτωβρίου ήταν άλλη μια συνεδρίαση, όπου δεν επετεύχθη πλειοψηφία. Και βεβαίως, βγαίνει «λευκός καπνός» τη 10η Νοεμβρίου του 2016 και έχουμε νόμιμη σύνθεση του Εθνικού Συμβουλίου Ραδιοτηλεόρασης μετά από δέκα χρόνια. Σας είπα και πριν ότι το τηλεοπτικό τοπίο και οι τηλεοπτικοί σταθμοί αυτή τη στιγμή λειτουργούν με βάση το ν.4339. Ενημερωθείτε. Μην εκστομίζετε ανοησίες απ' αυτό εδώ το Βήμα. Μη λέτε πράγματα που δεν ισχύουν. Εδώ - θα το καταθέσω στα Πρακτικά, ζητείτε να πάρετε μια φωτοτυπία - είναι οι τηλεοπτικές άδειες. Αυτές είναι οι τηλεοπτικές άδειες. Να 'τες. Είναι το ΦΕΚ των τηλεοπτικών αδειών. Ξέρετε τι λέει στο άρθρο 4; «Λαμβάνοντας υπ' όψιν τα άρθρα 1 έως 15 του ν.4339/2015…», κύριοι της Νέας Δημοκρατίας. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και στο κάτω κάτω αν είχατε ίχνος ειλικρίνειας, σε σχέση με αυτά που λέγατε όταν ψηφίζαμε εμείς αυτό το νόμο, γιατί δεν έρχεστε να τον καταργήσετε; Γιατί δεν σηκώνεται ένα ωραίο πρωί ο κ. Μητσοτάκης να φορέσει και το ωραίο του χαμόγελο και να πει: «Παιδιά, τα κανάλια είκοσι τέσσερα από αύριο, όπως είχα πει το 2016». Τι τους κάνετε τους εκατόν πενήντα οκτώ; Δεν κατάλαβα. Να σας πιστεύει ο κόσμος, όταν είστε Αντιπολίτευση, ή θα λέτε μονίμως άλλα αντί άλλων, όπως κάνετε σ' όλα τα θέματα; Σε ποια γραμμή, βέβαια, κινείστε με άνεση, παρ' όλο που στην τελική εκδοχή ψηφίσατε οκτώ άρθρα εσείς, από το ν.4339 και έντεκα το Κίνημα Αλλαγής - νομίζω τότε Δημοκρατική Συμπαράταξη. Όμως, σε ποια κατεύθυνση κινείστε; Κινείστε στην κατεύθυνση απομείωσης των δικαιωμάτων και των εργαζομένων και του δημόσιου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ και άλλο χρόνο, κυρία Πρόεδρε, αν έχετε την καλοσύνη.
Βεβαίως.
Πάμε τώρα στο διαγωνισμό. Κι εκεί θα ήθελα να ευχαριστήσω τους ανθρώπους που συνέβαλαν τα μέγιστα για τη διεξαγωγή αυτού του διαγωνισμού: και το Λευτέρη Κρέτσο, αλλά και τους ανθρώπους της επιτροπής του διαγωνισμού, οι οποίοι βρίσκονται υπό τη δαμόκλειο σπάθη δικαστικής διερεύνησης, με τις πλάτες τις δικές σας. Θεωρώ ότι είναι μία πράξη απόλυτης πολιτικής δειλίας, διότι και εγώ προσωπικά και τα μέλη της κυβέρνησης μας είχαμε πει από την αρχή ότι εάν θέλετε να αναζητήσετε ευθύνες, εδώ είμαστε εμείς. Και το να κάνετε επιθέσεις ως πολιτική ηγεσία στους δημόσιους λειτουργούς, όταν τολμούν και βάζουν το δημόσιο συμφέρον πάνω από το μερικό ιδιωτικό συμφέρον, είναι ένα πράγμα ανήθικο. Και αυτό είναι ένα στίγμα που θα σας ακολουθεί. Έχετε καιρό να το μετανιώσετε και να αλλάξετε ρότα. Τι έγινε, λοιπόν, σ' αυτόν το διαγωνισμό, τον οποίο έχετε καθυβρίσει σε όλους τους τόνους εδώ και τέσσερα χρόνια; Για να διασφαλίσουμε την απόλυτη διαφάνεια, προβλέψαμε τη δυνατότητα ενστάσεων, προδικαστικών προσφυγών, τη δυνατότητα προσβολής αποφάσεων της διοίκησης. Ξέρετε πόσες προσφυγές έγιναν στο Συμβούλιο της Επικρατείας, πόσες αιτήσεις αναστολής και αιτήσεις ασφαλιστικών μέτρων; Πάνω από ογδόντα! Το ακούτε; Πάνω από ογδόντα από όλους εναντίον όλων, από όλους εναντίον της διοίκησης. Και τι έλεγε το Σ.τ.Ε. σε όλες αυτές τις φάσεις; «Προχωρήστε» και για τις ογδόντα. Θα έρθουμε και παρακάτω. Για να καταλήξουμε δε στον αριθμό των αδειών - κι εδώ θα ευθυμήσουμε νομίζω όλοι μαζί - απευθυνθήκαμε στο Ινστιτούτο Φλωρεντίας. Το θυμάστε, ε; Θυμάστε τι μας λέγατε. Ενημερώστε και την κ. Κεραμέως διότι πριν από λίγες μέρες έδωσε και επτά υποτροφίες σε παιδιά να πάνε να σπουδάσουν στο Ινστιτούτο Φλωρεντίας. [[Χειροκροτήματα από την πτέρυγα του ΣΥΡΙΖΑ]] Είστε υποκριτές, κύριοι. Είστε υποκριτές! Με ένα κάρο άσχετους δημοσιολογούντες εκείνο τον καιρό υποβιβάσατε και συκοφαντήσατε ένα ινστιτούτο, το οποίο συνεργάζεται συστηματικά με την Ευρωπαϊκή Επιτροπή. Για να πείτε τι; Ότι εμείς δεν ξέρουμε τι κάνουμε, δεν ξέρουμε πού πατάμε, δεν ξέρουμε πού βασιζόμαστε και ότι τα βγάζουμε από το στομάχι μας. Αυτές ήταν οι αφηγήσεις σας και τώρα μπράβο στην κ. Κεραμέως, σε αυτό είμαι μαζί της 100%. Στα άλλα δεν είμαι, στα 2 εκατομμύρια της «CISCO» και στο δωράκι των μεταδεδομένων. Αυτό θα έχουμε πάρα πολύ καιρό νομίζω να το συζητήσουμε, αλλά το γεγονός ότι τολμά να κάνει τη μεγάλη υπέρβαση για την παράταξή σας και να δώσει υποτροφίες για νέα παιδιά για το Ινστιτούτο Φλωρεντίας, πραγματικά, θέλω να το καλωσορίσω και να της πω να δώσει και άλλες και άλλες και άλλες, γιατί είναι ένα ξεχωριστό ινστιτούτο και πραγματικά οι άνθρωποι οι οποίοι θα πάνε εκεί με υποτροφία θα μπορέσουν να κοσμήσουν μετά από τη θητεία τους και την ελληνική διοίκηση αλλά ακόμα ενδεχομένως και τον ιδιωτικό τομέα. Μπράβο, λοιπόν, στην κ. Κεραμέως. Μελέτη και σχεδιασμοί της δημοπρασίας. Εκεί και τι δεν ακούσαμε! «Τους κλειδώσατε, τους βασανίσατε» και τι δεν ακούσαμε πραγματικά! Η δημοπρασία σχεδιάστηκε με βάση την εμπειρία της Εθνικής Επιτροπής Τηλεπικοινωνιών, η οποία είχε δημοπρατήσει στο παρελθόν κομμάτια του φάσματος, και με βάση μελέτη δύο καθηγητών του Οικονομικού Πανεπιστημίου Αθηνών, οι οποίοι οι άνθρωποι εξειδικεύονται στο σχεδιασμό δημοπρασιών. Πού έπρεπε να απευθυνθούμε; Σε καμμιά χαρτορίχτρα; Και το λέω με απόλυτο σεβασμό για τους ανθρώπους που πιστεύουν και διακονούν αυτή την υπηρεσία. Σχεδιάσαμε, λοιπόν, μια δημοπρασία. Καταθέτω και τη μελέτη στα Πρακτικά. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ως προς το λογισμικό της δημοπρασίας, και τι δεν ακούσαμε για αυτό! Ποιος το ανέπτυξε, βρε παιδιά, το λογισμικό της δημοπρασίας; Η «SINGULAR LOGIC». Ποια είναι η «SINGULAR LOGIC»; Είναι η εταιρεία που παρουσιάζει τα αποτελέσματα των εθνικών, των ευρωπαϊκών, των περιφερειακών και των δημοτικών εκλογών! Ούτε από εκεί έμπαζε. Ούτε από εκεί μπορέσατε να πιαστείτε. Για την τιμή εκκίνησης κινηθήκαμε με βάση την εισήγηση της εταιρείας «DELOITTE», η οποία, εντάξει, νομίζω καταλαβαίνετε όλοι ότι δεν είχε καμμία σημασία, διότι στα 3 εκατομμύρια η τιμή εκκίνησης για ένα αγαθό το οποίο κατέληξε να πωλείται 40, 50 και 70 εκατομμύρια ήταν μία πάρα, πάρα πολύ συντηρητική εκτίμηση. Ακυρώνεται, λοιπόν, ο διαγωνισμός. Και τι γίνεται, όταν έχει συγκροτηθεί το Εθνικό Συμβούλιο Ραδιοτηλεόρασης; Βγαίνει με ομόφωνη απόφασή του και τι λέει; Ότι η μοναδική προσπάθεια αποτίμησης του αγαθού που λέγεται «τηλεοπτική άδεια» ήταν ο διαγωνισμός του 2016 και λαμβάνοντας υπ' όψιν το διαγωνισμό του 2016, λέει ότι δημοπρατεί επτά άδειες για 35 εκατομμύρια ευρώ τη μία. Επτά άδειες επί 35, σύνολο 245 εκατομμύρια ευρώ. Πόσα είχαμε μαζέψει εμείς; Είχαμε μαζέψει 246. Τι έκανε, λοιπόν, με ομόφωνη απόφασή του το Εθνικό Συμβούλιο Ραδιοτηλεόρασης; Ήρθε να πει ότι καλώς διεξήχθη ως προς την εσωτερική του λειτουργία ο διαγωνισμός του 2016 και τον εμπιστεύεται για να αποτιμήσει το αγαθό των τηλεοπτικών αδειών. Καταθέτω και αυτή την απόφαση του Εθνικού Συμβουλίου Ραδιοτηλεόρασης στα Πρακτικά, με την υπογραφή του κ. Κουτρομάνου, όπου σε ερώτημά μας απαντά ότι προτείνει τη δημοπράτηση επτά αδειών προς 35 εκατομμύρια ευρώ τη μία. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το ΕΣΡ, λοιπόν, είπε ότι ο διεξαχθείς κατά το παρελθόν έτος διαγωνισμός και τα αποτελέσματά του είναι ένας πολύ σοβαρός οδηγός. Να σας πω και μια λεπτομέρεια κάπως γαργαλιστική. Τα 35 εκατομμύρια ήταν τιμής εκκίνησης. Τι είπε δηλαδή το ΕΣΡ; Ότι το ελάχιστο που δικαιούται να προσδοκά το ελληνικό κράτος είναι 250 εκατομμύρια ευρώ για τις άδειες. Όμως, μετά έρχεται και άλλη μια δικαίωση γι' αυτόν τον διαγωνισμό. Από πού; Από το Συμβούλιο της Επικρατείας. Διότι τι κάνουν τα ιδιωτικά κανάλια; Προσφεύγουν ενάντια στην απόφαση του Εθνικού Συμβουλίου Ραδιοτηλεόρασης που λέει ότι η τιμή εκκίνησης είναι 35 εκατομμύρια. Προσέφυγαν, λοιπόν, ξανά στο Συμβούλιο της Επικρατείας και είπαν «αλίμονο, είναι πολλά τα 35 εκατομμύρια για τιμή εκκίνησης». Και τι απαντά το Συμβούλιο της Επικρατείας, κυρίες και κύριοι Βουλευτές της Νέας Δημοκρατίας; Και να προσέχετε εδώ όταν το επικαλείστε, ειδικά για τη συγκεκριμένη υπόθεση. Το τονίζω, ειδικά για τη συγκεκριμένη υπόθεση. Απαντά: «Κύριοι προσφεύγοντες, εσείς οι ίδιοι έχετε αποτιμήσει το αγαθό στα 250 εκατομμύρια και το να μας λέτε ότι η τιμή εκκίνησης 35 είναι πάρα πολύ δεν στέκει» και απορρίπτει την προσφυγή τους! Καταθέτω, λοιπόν, στα Πρακτικά και αυτή την απόφαση του Συμβουλίου της Επικρατείας. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα του ΣΥΡΙΖΑ]] Τα λέω όλα αυτά για να προσέχετε όταν έρχεστε εδώ πάνω και το παίζετε δικαιωμένοι για το θέμα της τηλεόρασης, διότι δεν σας έμεινε τίποτα άλλο. Σας έμεινε ένας αποτυχών, ο οποίος τέσσερα χρόνια μετά έρχεται και ισχυρίζεται πράγματα αντιφατικά. Και έρχομαι και στην ουσία σιγά - σιγά της πρότασής σας. Εμείς παραδώσαμε και ανοιχτή την ΕΡΤ και ρυθμισμένο το τηλεοπτικό τοπίο κα πάρα πολύ ισχυρές προϋποθέσεις για την απασχόληση, τις οποίες πολεμάτε νυχθημερόν και προσπαθείτε να τις βγάλετε από τη μέση και όπως είχα την ευκαιρία να πω πιο πριν, με αισθητά αυξημένη την απασχόληση σε όλα τα κανάλια πανελλαδικής εμβέλειας. Εισπράξαμε και τον φόρο διαφήμισης και τα τέλη χρήσης συχνοτήτων. Θα καταθέσω στα Πρακτικά την αλληλογραφία που είχα με την Ανεξάρτητη Αρχή Δημοσίων Εσόδων, η οποία μας λέει ότι μέχρι τον Σεπτέμβριο του 2018 ήταν οι εισπράξεις στα 160 εκατομμύρια ευρώ και είμαι βέβαιος ότι μέχρι την πολιτική αλλαγή, μέχρι τον Ιούλιο του 2019, θα είχαν υπερβεί τα 200 εκατομμύρια ευρώ. Δεν μιλάω για τα λεφτά από τις άδειες. Μιλάω για φόρο διαφήμισης και τέλη χρήσης συχνοτήτων. Μιλάω για φόρους ψηφισμένους, των οποίων την είσπραξη αναβάλλατε κάθε χρόνο. Το καταθέτω στα Πρακτικά. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταφέραμε, βεβαίως να αναστήσουμε και την ελληνική μυθοπλασία. Είχαμε μηδέν σήριαλ - επιτρέψτε μου να το πω και αυτό - τα παιδιά μας βλέπανε «Σουλεϊμάν Μεγαλοπρεπή» και κάποια σήριαλ τα οποία παράγονταν κατά το μέγιστο βαθμό στην Κύπρο και αυτή τη στιγμή που μιλάμε η ελληνική μυθοπλασία έχει στην κυριολεξία αναστηθεί, τα σήριαλ είναι πολλά. Θέλουμε να είναι πολλά, δουλεύει πολύς κόσμος στην ελληνική οπτικοακουστική παραγωγή, πολλές ξένες παραγωγές έχουν έρθει και αυτό είναι κάτι στο οποίο θα μας βρείτε στη θέση της επισπεύδουσας Αντιπολίτευσης. Θα σας ζητήσουμε, δηλαδή, αυτό το πρόγραμμα να το διατηρήσετε, να το ενισχύσετε, να το χρηματοδοτήσετε, διότι η δημιουργική βιομηχανία δεν μπορεί και δεν πρέπει να είναι το απόλυτο θύμα της κρίσης στην οποία η παράταξή σας μας έχει βάλει. Ερχόμαστε, λοιπόν και σας λέμε ότι εμείς αυτά κάναμε στον χώρο των μέσων μαζικής ενημέρωσης. Ανοίξαμε την ΕΡΤ, ρυθμίσαμε τα πανελλαδικά κανάλια, βάλαμε τη δίκαιη φορολόγηση, προστατέψαμε τις θέσεις εργασίας και εσείς αντί να ζητήσετε μία συγγνώμη για τα χρόνια της απραξίας και την εκ των υστέρων, βεβαίως, δικαίωσή μας, όπως σας παρουσίασα με τις αλλεπάλληλες αποφάσεις και της Ανεξάρτητης Αρχής και του Ανώτατου Δικαστηρίου, του Συμβουλίου της Επικρατείας, στήνετε μια κακόγουστη φάρσα, καθοδηγούμενοι από εθελοδουλία, θράσος και περιφρόνηση για το δημόσιο συμφέρον. Αναμειγνύεστε σε μια αντιδικία επιχειρηματιών και μάλιστα, παίρνετε το μέρος ενός εκ των δύο, του κ. Καλογρίτσα. Περιλαμβάνετε στη διάτρητη και αστεία πρότασή σας μόνο όσα σας διευκολύνουν. Παρακάμπτετε τις αντιφάσεις του κ. Καλογρίτσα στις διάφορες καταθέσεις του, αλλά και του μάρτυρα τον οποίο ο ίδιος κάλεσε να καταθέσει και ο οποίος έχει πει σε όλους τους τόνους ότι ήταν ο αποκλειστικός, μόνιμος και συνεχής διαμεσολαβητής μεταξύ των δύο εταιρειών του κ. Τόμπρα, ο οποίος έχει πει ότι ο ένας δεν μιλούσε Αγγλικά και Αραβικά και ο άλλος δεν μιλούσε Ελληνικά, οπότε χρειάζονταν και μεταφραστή μεταξύ των άλλων για να έχουν τη δυνατότητα να συνεννοούνται. Τι άλλο αγνοείτε; Και αυτό μου κάνει εντύπωση, πραγματικά δηλαδή πήρατε τον φάκελο της δικογραφίας, ασχολήθηκαν νομικοί και είπαν «κοίταξε να δεις, υπάρχει μία απόφαση του Διαιτητικού Δικαστηρίου της Ελβετίας, στην οποία έχουν συμφωνήσει και οι δύο να προσφύγουν έτσι και υπάρξει διαφωνία επί της εφαρμογής της σύμβασης, θα τη βάλουμε στην άκρη, δεν έχει καμμία σημασία». Και τι άλλο δεν έχει σημασία; Το γεγονός ότι το Πρωτοδικείο Αθηνών έχει καταστήσει αυτή την απόφαση εκτελεστή. Ούτε αυτό έχει σημασία, δεν αναφέρεται καν! Μα, δεν ντρέπεστε λιγάκι; Δεν ντρέπεστε λιγάκι; Έρχεστε να μας πείτε ότι πήρατε τον φάκελο, τον μελετήσατε, λέγατε πράματα και θάματα και καταλήξατε ότι αυτά τα πράγματα πρέπει να τα αγνοήσετε. Μπράβο σας! Είναι πραγματικά εντυπωσιακό. Υπάρχουν, δηλαδή, αποφάσεις δικαστηρίων, του Διεθνούς και απόφαση της ελληνικής δικαιοσύνης, η οποία καταρρίπτει τη βασική επιχειρηματολογία του ενός και μοναδικού ή μάλλον του μισού μάρτυρά σας, γιατί τα άλλα μισά που λέει δεν σας συμφέρουν και αυτά αποφασίσατε να τα αγνοήσετε. Είναι λογικό - νομίζω - βέβαια, διότι δικηγόρος του κ. Καλογρίτσα είναι ο κ. Λοβέρδος και συνεργάτης του εδώ και χρόνια ο κ. Θεοδωρικάκος. Έτσι δεν είναι, ε; [[Χειροκροτήματα από την πτέρυγα του ΣΥΡΙΖΑ]] Της «GPO»; Ο πρώην Υπουργός μας των Εσωτερικών! Διάβασα και κάποια - έτσι - πιπεράτα, «να διερευνηθεί» - λέει - «η διαδρομή του χρήματος». [[Θόρυβος στην Αίθουσα]] Α, όχι, θα σας πω, κύριε Πλεύρη, μην εξανίστασθε! Μισό λεπτό! Τα χρήματα τα οποία κατέθεσαν για τον διαγωνισμό οι εταιρείες οι οποίες συμμετείχαν ήταν από εγγυητικές επιστολές ελληνικών τραπεζικών ιδρυμάτων. Τι σημαίνει αυτό; Σημαίνει ότι για τη νομιμότητά τους έχει εγγυηθεί ο ρυθμιστής του ελληνικού τραπεζικού συστήματος. Αν θέλετε κάποιον μάρτυρα, λοιπόν, στην προαποφασισμένη σας προανακριτική, πρώτο να φέρετε τον κ. Στουρνάρα, για να μας πει αν υπήρχαν χρήματα από νόμιμες ή παράνομες δραστηριότητες και αν υπονοήσει ότι υπήρχε κάτι τέτοιο, πρώτος εγώ θα προσφύγω στη δικαιοσύνη εναντίον του. [[Χειροκροτήματα από την πτέρυγα του ΣΥΡΙΖΑ]] Διότι αυτό είχαμε ζητήσει εμείς. Είχαμε ζητήσει οι εγγυητικές επιστολές να είναι από ελληνικά τραπεζικά ιδρύματα ή από ιδρύματα του ευρωπαϊκού οικονομικού χώρου. Και εκεί ο ρυθμιστής, λοιπόν, έχει τον πρώτο και τον τελευταίο λόγο. Πάμε παρακάτω. Αγνοείτε τις θέσεις, βεβαίως, των ανθρώπων του κατασκευαστικού κολοσσού και την ηλεκτρονική αλληλογραφία που λέει ότι ακόμα και μετά τη στιγμή που ο κ. Καλογρίτσας κηρύχθηκε έκπτωτος, επειδή δεν κατέβαλε τα χρήματα, είχαν συζητήσεις, ανταλλαγή ηλεκτρονικής αλληλογραφίας, αλλά και συναντήσεις για να δουν πώς θα συνεργαστούν στον κατασκευαστικό κλάδο. Αυτό δεν είναι στοιχείο που σας απασχολεί; Δεν βάζει ερωτηματικά; Δεν επερωτά τη θέση του βασικού σας μάρτυρα; Δεν θεωρείτε ότι ενδεχομένως να έχει κάποιο κίνητρο και αυτός - έτσι - λίγο πιο ταπεινό; Πώς είναι δυνατόν, λοιπόν, αυτό να το αγνοείτε; Ισχυρίζεται, λοιπόν, στο υπόμνημα ότι δεν είχε λεφτά να βάλει. Στη δήλωση που έβγαλε, όμως, όταν απεβλήθη από τον διαγωνισμό, είπε ότι χάνει ο ίδιος 3 εκατομμύρια ευρώ. Ισχυρίστηκε ότι δεν έχει λεφτά να βάλει, αλλά ο μάρτυράς του λέει ότι είχαν συμφωνήσει από κοινού με τον ξένο κολοσσό να βάλουν από 25 εκατομμύρια ευρώ. Ούτε αυτό σας έκανε εντύπωση; Διέλαθε της προσοχής σας και αυτό το στοιχείο; Δεν υπάρχει ούτε αυτό πουθενά! Πάμε παρακάτω. «Τα χρήματα» - λέει - «πήγαν στο «DOCUMENTO»». Εδώ ατυχήσατε, τα είπε και ο Γιάννης Ραγκούσης πριν, τα είπε και ο Μάριος Κάτσης. Θα διαβάσω εγώ αυτολεξεί το «ΠΡΩΤΟ ΘΕΜΑ», δεν θα κάνω κάτι άλλο: «Στις 8-2-2017» - λέει το «ΠΡΩΤΟ ΘΕΜΑ» - «σε μία εποχή δηλαδή που ο Καλογρίτσας έχει χάσει λόγω αφερεγγυότητας την τηλεοπτική άδεια, καταχωρείται στο ΓΕΜΗ ανακοίνωση της εταιρείας για τροποποίηση του καταστατικού. Πρώτον, αλλάζει το όνομα και μετονομάζεται σε «MEDIADOC», δεύτερον, ανακοινώνεται ότι η εταιρεία προχωρά σε απομείωση κεφαλαίου και επιστροφή των μετρητών στον μοναδικό του μέτοχο ύψους 3 εκατομμυρίων ευρώ». Στη συνέχεια, σύμφωνα με το ίδιο δημοσίευμα, ακολουθούν και άλλες μειώσεις κεφαλαίου. Καταθέτω στα Πρακτικά και τη δήλωσή του, όταν απεσύρθη και βεβαίως, το δημοσίευμα της εφημερίδας «ΠΡΩΤΟ ΘΕΜΑ», που λέει ότι η εταιρεία προχώρησε σε αλλεπάλληλες μειώσεις κεφαλαίου. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να μην αναφερθώ, βέβαια και σε άλλες αντιφάσεις, που λέει ότι του είπαμε να δώσει τις μετοχές στον Βαξεβάνη και σε δεκαπέντε μέρες πάει και αλλάζει την κατάθεσή του και λέει «όταν έλεγα μετοχές, δεν εννοούσα μετοχές, αλλά κάποιο μέρος του ενεργητικού το οποίο πάλι μου είπαν να το παραδώσω και τα λοιπά». Εν πάση περιπτώσει, αυτό είναι τώρα - νομίζω - ένα χαρακτηριστικό του πόσο σοβαροί είναι αυτοί οι ισχυρισμοί πάνω στους οποίους έχετε στήσει αυτή τη γελοία πραγματικά ιστορία. Δεν έχει καμμία αναφορά, βεβαίως, στην απόφαση του Διεθνούς Διαιτητικού Δικαστηρίου η πρότασή σας, η οποία στη σελίδα 33 λέει ότι η αιτούσα δεν ανταποκρίθηκε στη σχετική με το βάρος της απόδειξης υποχρέωσή της, ισχυριζόμενη απλώς σε μία πρόταση και χωρίς καμμία απόδειξη ότι η συμφωνία αυτή αποτελεί ψεύτικη συμφωνία. Κατά συνέπεια, η συμφωνία δεν μπορεί να θεωρηθεί άκυρη, κατά το εφαρμοστέο ελβετικό ουσιαστικό δίκαιο. Και υπάρχει κι άλλο ένα επιχείρημα - κρατηθείτε! - με το οποίο ισχυρίζεται ότι η συμφωνία είναι εικονική, επειδή ο υπογράφων από τη μεριά της ελληνικής εταιρείας δεν μιλούσε την αγγλική. Το αντιλαμβάνεστε; Πάει και λέει, δηλαδή, ότι η συμφωνία που υπέγραψα είναι άκυρη, επειδή ο υπογράφων δεν ξέρει Αγγλικά! Φαντάζομαι ότι και αυτό διέλαθε της προσοχής σας, δεν το παρατηρήσατε. Είχατε κάνα δυο μήνες μπροστά σας τον φάκελο, αλλά δεν είχατε την τύχη να πέσετε πάνω σε αυτές τις λεπτομέρειες. Έρχεται και το Μονομελές Πρωτοδικείο και λέει «αναγνωρίζει και κηρύσσει εκτελεστή στην ελληνική επικράτεια τη διαιτητική απόφαση που εκδόθηκε στη Γενεύη της Ελβετίας κ.λπ., κ.λπ.». Καταθέτω στα Πρακτικά και την απόφαση του δικαστηρίου και την απόφαση του Πρωτοδικείου Αθηνών. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε παρακάτω. Ποιους είδε, τι είπε ο Παππάς, τι τους έταξε, τι τους ζήτησα. Όλους τους έχω δει, κυρίες και κύριοι της Νέας Δημοκρατίας. Έχω δει και τον κ. Βαρδινογιάννη, και τον κ. Μαρινάκη, και τον κ. Κυριακού, και τον κ. Σαββίδη, και τον κ. Καλογρίτσα, και τον κ. Αλαφούζο, και τον κ. Κοντομηνά, και τον κ. Βρυώνη. Όλους! Όλοι όσοι ήταν στην αγορά ζητούσαν στην αρχή να μη γίνει διαγωνισμός και να μην μπει άλλος στην αγορά, να μη γίνει αδειοδότηση, γιατί θεωρούσαν ότι έχουν άδειες. Μετά, όταν κατάλαβαν ότι θα επιμείνουμε, ζήτησαν αν γίνει αδειοδότηση, να μη γίνει διαγωνιστική διαδικασία. Όταν κατάλαβαν ότι θα επιμείνουμε εκ νέου, ζήτησαν αν τελικά γίνει, να μην υπάρχει τίμημα για τις άδειες και αν υπάρχει τίμημα για τις άδειες, να είναι πολύ χαμηλό. Μετά τον διαγωνισμό, όσοι πήραν άδεια έλεγαν «εξαιρετικός διαγωνισμός, γιατί πρέπει να αλλάξει κάτι;» και όσοι δεν είχαν πάρει άδεια, έλεγαν «καταστροφή, πρέπει να βγουν κι άλλες άδειες, να ακυρωθεί ο διαγωνισμός, να πάει στην εξορία ο Παππάς», διάφορα. Αυτά δεν μας κάνουν εντύπωση, ειδικά στη δική μας πολιτική σχολή. Ξέρουμε ότι οι ιδιωτικές εταιρείες θα κοιτάνε μονίμως το μερικό ιδιωτικό τους συμφέρον. Ξέρετε ποιο είναι το ζητούμενο για την πολιτεία; Αυτό το μερικό ιδιωτικό συμφέρον να μην κάμπτει το συλλογικό, το κοινωνικό συμφέρον. Και εκεί ήμασταν ακλόνητοι και αυτό ήταν που ενόχλησε. Και γι' αυτό τώρα ξεσηκώνετε εν μέσω θυέλλης αυτή τη γελοία, ανυπόστατη και διάτρητη ιστορία. Διότι έτσι είχατε μάθει! Έτσι είχατε μάθει, πώς να το κάνουμε; Ήταν καιρός που όλοι οι προσωρινοί υπερθεματιστές και επιλαχόντες έκαναν μεταξύ τους συναντήσεις και συζητήσεις για τις δυνατότητες συνεργασίας τους. Και είναι απολύτως λογικό, διότι υπήρχαν δύο εταιρείες οι οποίες είχαν άδεια και δεν είχαν κανάλι και δύο εταιρείες οι οποίες είχαν κανάλι και δεν είχαν άδεια. Αυτή είναι η φυσική ροπή των κανόνων της αγοράς που έπρεπε να μας τους διδάσκετε κι εσείς και να μην τους μαθαίνουμε έτσι από τις δικές μας διδαχές. Έτσι δεν είναι; Και συναντιόντουσαν όλοι με όλους! Μαρινάκης, Καλογρίτσας, Κοντομηνάς, Βρυώνης έκαναν συναντήσεις και συζητούσαν πιθανές συνεργασίες. Και εμείς ενθαρρύναμε οποιαδήποτε λύση θα μπορούσε να διασώσει θέσεις εργασίας. Τι έπρεπε να κάνουμε; [[Χειροκροτήματα από την πτέρυγα του ΣΥΡΙΖΑ]] Να πούμε «κόψτε τον λαιμό σας» και να μείνει κόσμος στον δρόμο, όπως μας κατηγορούσατε εσείς ότι θα μείνει κόσμος στον δρόμο και αποδείχθηκε ότι εμείς διπλασιάσαμε την απασχόληση; Αυτό θα σας ικανοποιούσε; Έρχομαι στις 18 Οκτωβρίου και στο «mononews.gr». Ποιος υπαγόρευσε αυτή τη συνάντηση; «Μαρινάκης, Κοντομηνάς συναντιούνται και συζητούν την πιθανότητα συνεργασίας». Στις 2 Δεκεμβρίου του 2016 το site «enimerosi24.gr» έγραφε: «Μαρινάκης, Κοντομηνάς, Βρυώνης συναντιούνται και συζητάνε ενδεχόμενο συνεργασίας». Ποιος την υπαγόρευσε; Στις 31 Αυγούστου έγραφε: «Συνάντηση Καλογρίτσα - Βρυώνη», πριν τον διαγωνισμό κιόλας. Στις 9 Οκτωβρίου διαβάζουμε στο «pontiki.gr» τα εξής: «Συνάντηση Κοντομηνά - Καλογρίτσα». Όμως, και αργότερα, λίγο πριν δώσει τις άδειες το Εθνικό Συμβούλιο Ραδιοτηλεόρασης, τον Ιούλιο του 2017 διαβάζουμε ότι στην Αίγλη του Ζαππείου συναντήθηκαν ο κ. Κοντομηνάς, ο κ. Βαρδινογιάννης και ο κ. Κυριακού. Σας καταθέτω, λοιπόν, και τα δημοσιεύματα, για να είμαστε βέβαιοι ότι θα έχετε και πρόσβαση, γιατί φαίνεται ότι δεν αξιοποιείτε πολύ τις μηχανές αναζήτησης στο διαδίκτυο. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως, θέλω να σας πω το εξής: Εσείς στηρίζεστε στη μαρτυρία ενός ο οποίος κηρύχθηκε έκπτωτος. Για ποιον λόγο; Επειδή αυτός ο διαγωνισμούς είχε πάρα πολλά φίλτρα. Σκεφτείτε τους διαγωνισμούς που κάνατε εσείς και πείτε μου εάν είχαμε την τυπική υποχρέωση να ορίσουμε προσωρινούς υπερθεματιστές. Γιατί να μην ορίζαμε οριστικούς υπερθεματιστές; Αν θέλαμε τόσο πολύ να δώσουμε κανάλι στον κύριο, γιατί να μην πηγαίναμε στην αρχική λύση που μας πρότειναν οι καναλάρχες, δηλαδή κανένας διαγωνισμός, ένα χαμηλό τίμημα, «φέρτε, βρε παιδιά, περίπου 5, 6, 7 εκατομμύρια ο καθένας», «ψεκάστε, σκουπίστε, τελειώσατε»; Γιατί να μην κάναμε αυτό; Υιοθετείτε άκριτα τους ισχυρισμούς του και δεν έχετε καταλάβει - προσέξτε! - ότι αυτή η γραμμή πλεύσης μπορεί να δείξει και αλλού. Διότι ο κ. Καλογρίτσας είναι μέτοχος της «GPO» κατά 60% με μέλη της οικογένειάς του. Και διευθύνων σύμβουλος της εταιρείας και εκείνον τον καιρό ήταν ο κ. Θεοδωρικάκος. Και ο κ. Θεοδωρικάκος, κύριοι της Νέας Δημοκρατίας, είναι σύμβουλος του κ. Μητσοτάκη ακόμα και πριν την εκλογή του στην ηγεσία της Νέας Δημοκρατίας. Ξέρετε τι θα περίμενα από τον Αρχηγό της Νέας Δημοκρατίας; Ε, ας το κάνει μέσω του κ. Πλεύρη αν δεν έχει τα μούτρα να έρθει ο ίδιος εδώ πέρα. Θα περίμενα, λοιπόν, να καταθέσει όλες τις συμφωνίες που έχει κάνει με τη «GPO» και τον κ. Θεοδωρικάκο προσωπικά στα Πρακτικά της Βουλής. Όλες! [[Χειροκροτήματα από την πτέρυγα του ΣΥΡΙΖΑ]] Να μας πει πότε ξεκίνησε να τον συμβουλεύει, να μας πει πόσο τον πλήρωσε, για να ξέρουμε και εμείς τι ήξερε και ο κ. Καλογρίτσας. Εκτός κι αν ο διευθύνων σύμβουλός του δεν τον ενημέρωνε για τα τεκταινόμενα της συνεργασίας του με τον κ. Κυριάκο Μητσοτάκη. Μην παραξενεύεστε, ήταν και πριν την εκλογή του. Μάλιστα, τότε είχε βουίξει η πολιτική και δημοσιογραφική «Ιερουσαλήμ» ότι ο Τάκης Θεοδωρικάκος είχε προβλέψει και το 53% -47% με το οποίο κέρδισε ο κ. Μητσοτάκης τον κ. Μεϊμαράκη. Και από εκεί, βεβαίως, η σχέση τους έγινε άρρηκτη μέχρι και την υπουργοποίηση του κ. Θεοδωρικάκου. Πάμε τώρα και σε κάτι άλλο, πάμε στα λεγόμενα «βοσκοτόπια». Μάλιστα! Από πού να ξεκινήσει κανείς; Τι ζητούσε ο διαγωνισμός; Ζητούσε να παρουσιάσουν οι συμμετέχοντες ότι έχουν περιουσία μεγάλης αξίας, ούτως ώστε να μπορέσουν να ανταποκριθούν στη συμμετοχή στον διαγωνισμό. Και βεβαίως στο επόμενο στάδιο ζητούσε αυτή η περιουσία να είναι και ρευστοποιήσιμη, για να μπορέσουν να πληρώσουν τη δόση. Κι εσείς λέτε ότι θα έπρεπε να τον έχουμε πετάξει έξω από την αρχή, η επιτροπή διαγωνισμού δηλαδή να τον έχει πετάξει έξω. Θα αναφερθώ μόνο σε μερικά από τα δημοσιεύματα που αφορούν το συγκεκριμένο κομμάτι γης την περίοδο 2012-2014 και το πώς εσείς οι ίδιοι το διαφημίζατε ως τη νέα μεγάλη επένδυση, ένα big bang για τον τουρισμό στην Ιθάκη. Και περιμένετε τι ακριβώς; Οι δημόσιοι λειτουργοί να έχουν τη δική σας πρόνοια να το βάλετε ακόμα και στον αναπτυξιακό νόμο - προσέξτε! - δεκάδες δημοσιεύματα να λένε ότι αυτή η περιουσία είναι μεγάλης αξίας, τη «GRANT THORNTON» να επικουρεί το έργο της επιτροπής και η επιτροπή να απορρίψει την αίτηση αυτή; Όμως, δεν ξέρετε και κάτι άλλο. Δεν ξέρετε ότι η αιτίαση την οποία εγείρετε δεν είναι μία αιτίαση την οποία εγείρετε εσείς από αυτό το Βήμα από το 2016 μέχρι τώρα, αλλά είναι μια αιτίαση την οποία κατέθεσαν ενώπιον του Συμβουλίου της Επικρατείας οι ανταγωνιστές του κ. Καλογρίτσα. Και τι είπε το Συμβούλιο της Επικρατείας; Προχωρήστε, είπε το Συμβούλιο της Επικρατείας. Αυτά για τα βοσκοτόπια, λοιπόν. Τις καταθέτω και αυτές στα Πρακτικά, μαζί με τα δημοσιεύματα για να ενημερωθείτε. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατ' αρχάς θέλω να ευχαριστήσω τους συνεργάτες μου για την πάρα πολύ αξιόλογη δουλειά που έχουν κάνει και για την άοκνη προσπάθειά τους. Και θα πάρω λίγο χρόνο να σας διαβάσω τι έλεγε η «ΚΑΘΗΜΕΡΙΝΗ»: «Μέχρι το τέλος του έτους αναμένεται να ενταχθούν στο fast track δύο ακόμα επενδύσεις. Πρόκειται για την ανάπτυξη τουριστικού θέρετρου στην Ιθάκη από την εταιρεία «ΑΓΥΙΑ Α.Ε.». «ΕΛΕΥΘΕΡΟΣ ΤΥΠΟΣ», 6-10-2013: «Στην Ιθάκη η εταιρεία «ΑΓΥΙΑ» στοχεύει στη δημιουργία πολυτελούς θέρετρου με την ονομασία «Ithaca Resort»». Αυτά μετά έγιναν βοσκοτόπια. «ΠΑΡΑΠΟΛΙΤΙΚΑ», τα αγαπημένα μας, δεν μας ξεχνούν ποτέ! Δισεκατομμυριούχοι κατακτητές στα Επτάνησα. Γρηγορείτε, κάτοικοι των Επτανήσων! Έρχονται τα δισεκατομμύρια! Γρηγορείτε! Μπείτε στην ουρά! Δουλειές με φούντες! [[Χειροκροτήματα από την πτέρυγα του ΣΥΡΙΖΑ]] Στην Ιθάκη, λέει, έχουν κατατεθεί προτάσεις για την ανάπτυξη μεγάλων παραθεριστικών συγκροτημάτων. Η ανεργία 27%. Η εταιρεία «ΑΓΥΙΑ Α.Ε.» έχει ήδη υποβάλει φάκελο προς έγκριση στο «Invest in Greece» για ένταξη στις διατάξεις περί στρατηγικών επενδύσεων με την αξιοποίηση ιδιόκτητης έκτασης δώδεκα χιλιάδων στρεμμάτων. «ΠΑΡΑΠΟΛΙΤΙΚΑ». Για φανταστείτε! Και η «ΚΑΘΗΜΕΡΙΝΗ» βεβαίως: «Τουριστικές επενδύσεις συνολικής αξίας» - κρατηθείτε - «5 δισεκατομμυρίων ευρώ σε όλη την Ελλάδα». Περίπου το 1 δισεκατομμύριο είναι η συγκεκριμένη επένδυση.
Κύριοι συνάδελφοι, ησυχία παρακαλώ.
Συμπερασματικά, κυρίες και κύριοι Βουλευτές, ο δικός μας νόμος είναι ο νόμος που λειτουργεί, ο νόμος που προστατεύει τις θέσεις εργασίας. Εσείς προσπαθείτε ξανά και ξανά να ξηλώσετε οποιαδήποτε διάταξη προστατεύει το δημόσιο συμφέρον και τους εργαζόμενους. Είναι προφανές ότι το δημόσιο συμφέρον είναι κάτι το οποίο δεν αντιλαμβάνεστε, όταν μπροστά σας είναι ο σκοπός του κέρδους και επειδή ο πολιτικός χρόνος είναι μακρύς, πολύ πιο μακρύς από το «σύντομα», στο οποίο «σύντομα» θα κληθείτε να λογοδοτήσετε για όσα κάνετε αυτή τη στιγμή, θα πρέπει να προσέχετε πάρα πολύ και τι κατηγορίες εκτοξεύετε και πού βάζετε την υπογραφή σας. [[Χειροκροτήματα από την πτέρυγα του ΣΥΡΙΖΑ]] Να προσέχετε, επίσης, ποιες πολιτικές σκοπιμότητες υπηρετείτε. Μας κατηγορείτε για μία ιστορία που το δημόσιο είχε όφελος 200 εκατομμύρια από τον φόρο διαφήμισης και τα τέλη χρήσης συχνοτήτων και, αν δεν συνεχίσετε να απαλλάσσετε τα κανάλια από την υποχρέωσή τους να πληρώνουν για τηλεοπτικές άδειες, άλλα 250 εκατομμύρια από τις τηλεοπτικές άδειες, μισό δισεκατομμύριο περίπου. Το δημόσιο δεν έδωσε λεφτά, εισπράττει. Να σας πω πού έχασε λεφτά και πού χάνει; Στις απευθείας αναθέσεις της κ. Νικολάου, που μεταξύ άλλων πήρε μάσκες για τις φυλακές από εταιρεία η οποία εμπορεύεται αμορτισέρ. Στην Τράπεζα Πειραιώς, όπου έχετε στα σκαριά μια μεγάλη ληστεία εις βάρος του δημοσίου. Στο ξεπούλημα του Ερημίτη. Θυμάστε τον Ερημίτη, που έλεγε ο Μητσοτάκης «κάποια στιγμή θα καεί, δεν μπορεί» και μετά από τρεις μέρες έπιασε φωτιά στην Κέρκυρα. Εκεί που δίνετε «γη και ύδωρ» στην «ΕΛΛΗΝΙΚΟΣ ΧΡΥΣΟΣ» στη Χαλκιδική. Στη σκοτεινή σύμβαση με την «PALANTIR». Στην άνευ όρων - προσέξτε το πάρα πολύ καλά αυτό το ζήτημα - παράδοση των δεδομένων και μεταδεδομένων στην εταιρεία «CISCO». Εάν νομίζετε ότι αυτό που θα σας κυνηγάει είναι τα 2 εκατομμύρια της απευθείας ανάθεσης, κάνετε μεγάλο λάθος. Τα μεταδεδομένα και τα δεδομένα είναι ο άυλος χρυσός της εποχής και αποφασίσατε εν κρυπτώ να τα παραδώσετε σε μία ιδιωτική εταιρεία. Και μιλάτε, βεβαίως, και για τον έλεγχο των ΜΜΕ. Εκεί πέρα νομίζω ότι πρέπει να ρωτήσουμε τον κ. Πέτσα, αλλά και να διδαχθούμε και εμείς, διότι τα δεκάδες εκατομμύρια τα οποία τα διοχετεύσατε για να δούμε τον κ. Πέτσα να κουρεύεται, είναι προφανές ότι δεν πρόκειται να σας σώσουν ούτε από την κριτική, αλλά ούτε και από τη χλεύη. Και βεβαίως, να θυμηθούμε και τον κ. Λιβάνιο, όταν μιλάμε για έλεγχο των ΜΜΕ, που κατάπιε τη γλώσσα του, όταν τον καλέσαμε να εξηγήσει τι ήταν αυτό το ραβασάκι που κρέμασαν στον πίνακα ανακοινώσεων της ΕΡΤ και έλεγε: «Μην δείχνετε το τσιμπούσι στο μπαλκόνι του Στεφανάδη και τον Μητσοτάκη δίπλα στον Λιγνάδη». Μας κάνετε εμάς κριτική για τον έλεγχο των ΜΜΕ! Και εδώ θα μου επιτρέψετε να σας πω ότι είμαι προσωπικά πάρα πολύ θιγμένος, διότι αν θέλετε να μιλήσετε για δωροληψίες να φέρουμε εδώ τον κ. Χριστοφοράκο να μας πει τι έγινε στις τριακόσιες πενήντα έξι φορές που είχε επαφές με μέλη της οικογένειας Μητσοτάκη. Αυτό να κάνουμε, αν θέλετε να μιλήσουμε για δωροληψίες. [[Χειροκροτήματα από την πτέρυγα του ΣΥΡΙΖΑ]] Για τις εκατό επαφές του Κυριάκου Μητσοτάκη, για τις σαράντα της κ. Ντόρας Μπακογιάννη. Δεν χρειάζεται να τα πω όλα τα μέλη της οικογένειας. Φαίνεται ότι η φάμπρικα είναι οικογενειακή. Και κλείνοντας, ξέρετε ποιον άλλο πρέπει να ρωτήσουμε; Έμαθα ότι συναντήθηκαν τελευταία ο κ. Μητσοτάκης με τον κ. Αλαφούζο. Να τους ρωτήσουμε και τους δύο μήπως έχουν αφηγήσεις από τους πατεράδες τους, γιατί ο δικός μου ο πατέρας μού είχε δείξει ένα φύλλο της «ΕΛΕΥΘΕΡΟΤΥΠΙΑΣ» με τη συνέντευξη του Αριστείδη Αλαφούζου που έλεγε «ο Μητσοτάκης ο Κωνσταντίνος ήταν πολύ καλός μου φίλος, αλλά μετά τσακωθήκαμε γιατί μου ζήταγε συνέχεια λεφτά». Ο κ. Αλαφούζος σε εκείνη τη συνέντευξη είχε βγάλει και την επιταγή της Citibank και την είχε παρουσιάσει. Όταν μιλάτε, λοιπόν, γι' αυτή την παράταξη πρέπει να προσέχετε. Έχετε τη φωλιά σας λερωμένη και η ώρα που θα πληρώσετε βαρύ τίμημα για τις συκοφαντίες σας πλησιάζει. Ευχαριστώ, κυρία Πρόεδρε, και για την ανοχή σας.
Και εγώ σας ευχαριστώ, κύριε συνάδελφε. Τον λόγο τώρα έχει ο κ. Σκανδαλίδης, Κοινοβουλευτικός Εκπρόσωπος του Κινήματος Αλλαγής.
Κυρίες και κύριοι συνάδελφοι, είναι πραγματικά αρκετά άβολο και δύσκολο να διαδέχεται κάποιος στο Βήμα έναν συνάδελφο για τον οποίο σήμερα η Βουλή πρόκειται να αποφασίσει για το αν θα συστήσει Προανακριτική Επιτροπή. Κύριε Παππά, η σημερινή συζήτηση δεν έχει σκοπό να κρίνει γενικά την πολιτική σας. Υπάρχουν άλλες διαδικασίες και υπάρχουν άλλες θεσμικές λειτουργίες στις οποίες κρίνονται οι πολιτικές. Δεν κρίνει την πολιτική σας συγκριτικά με άλλες περιόδους. Η Βουλή δεν στοιχειοθετεί καν κατηγορητήριο. Υπάρχει ένας δρόμος της αλήθειας και της γενναιότητας. Από τη στιγμή που κάποιος πιστεύει στην απόλυτη αθωότητά του και έχει και τα στοιχεία που ο ίδιος επικαλείται, να αφήσει να ανοίξει ο δρόμος της διαλεύκανσης, ούτως ώστε να μην υπάρξει καμία σκιά στην πορεία του. Είχατε αυτή τη δυνατότητα. Πολλά στελέχη από τη δική μας παράταξη το έκαναν επανειλημμένα σε πολύ σοβαρές υποθέσεις και με πίστη ότι μπορούν στο τέλος να αθωωθούν και να φύγει η σκιά από πάνω τους. Υπάρχει μια σημαντική, σταθερή και πάγια θέση εδώ και χρόνια από μας, ότι οτιδήποτε βγαίνει στο φως της δημοσιότητας, που θίγει την τιμή και την υπόληψη του πολιτικού κόσμου, πρέπει να παίρνει το δρόμο της Δικαιοσύνης, ούτως ώστε να προστατεύεται ο πολιτικός κόσμος και οι παρατάξεις. Επαναλαμβάνω: Η Βουλή δεν στοιχειοθετεί κατηγορητήριο. Δεν παίρνουμε εδώ απόφαση να καταδικάσουμε κανέναν συνάδελφο και πολύ περισσότερο καμμία παράταξη. Κυρίες και κύριοι συνάδελφοι, η σημερινή συζήτηση έχει δύο στόχους και έναν συμπληρωματικό. Ο πρώτος είναι να διευκολύνει την ανεμπόδιστη διερεύνηση και διαλεύκανση μιας υπόθεσης που από τη γέννησή της και τη διαδικασία διεκπεραίωσής της γεννούσε προφανή ερωτηματικά και υποψίες. Θέλω να ανατρέξετε σ' όλα τα γεγονότα εκείνης της εποχής. Ο δεύτερος είναι να αξιοποιήσει την ευκαιρία για να αναδείξει την αναγκαιότητα τήρησης της συνταγματικής τάξης στον κρίσιμο χώρο της ενημέρωσης, κρίσιμο για την ίδια τη δημοκρατία και την πορεία μας και από εδώ και πέρα. Ο τρίτος είναι να θέσει επί τάπητος για άλλη μια φορά - για πολλοστή φορά, θα έλεγα - την ανάγκη για τις δικές της αλλαγές στον τρόπο άσκησης της εξουσίας, χωρίς εξαρτήσεις, χωρίς συναλλαγές, με φως, διαφάνεια και λογοδοσία, με περισσότερη και βαθύτερη δημοκρατία. Γι' αυτή καθαυτή την υπόθεση, η θέση μας είναι προφανής και έχει επανειλημμένα διατυπωθεί με ενάργεια και χωρίς προκατάληψη σε μια σειρά από ζητήματα. Είμαστε η παράταξη που θωρακίσαμε τη δημοκρατία με όλους τους θεσμούς διαφάνειας και η θέση μας είναι απλή: Όλα στο φως, κάθε υποψία στη δικαιοσύνη, σεβασμός στις αποφάσεις της, δικαίωμα κρίσης, αλλά και υπεράσπισης για κάθε ενεχόμενο - με ή χωρίς εισαγωγικά - πολύ περισσότερο, όταν σε αυτή την υπόθεση, στον διαγωνισμό για τις τηλεοπτικές άδειες υπήρχε το αμείλικτο ερώτημα για τις καθημερινές αποκαλύψεις τότε και μεθοδεύσεις που έβλεπαν το φως της δημοσιότητας «υπάρχει εισαγγελέας σ' αυτόν τον τόπο;». Αναρωτιόμασταν όταν ο συνέταιρος στην κυβέρνηση δημοσίως διατρανώνει ότι ο συγκεκριμένος επιχειρηματίας διακινεί μαύρο χρήμα, υπάρχει εισαγγελέας σ' αυτόν τον τόπο; Όταν τα βοσκοτόπια βαπτίζονται θέρετρα με προκλητικά υπερτιμημένη αξία, υπάρχει εισαγγελέας σ' αυτόν τον τόπο; Όταν η Επιτροπή Διαγωνισμού όφειλε να ζητήσει πρόσθετα δικαιολογητικά σε αναγνωρισμένες τράπεζες, υπάρχει εισαγγελέας σ' αυτόν τον τόπο; Όταν η Τράπεζα Αττικής παραχωρούσε δάνεια με υπέρβαση του πιστωτικού ορίου υπάρχει εισαγγελέας σ' αυτόν τον τόπο; Τώρα εγείρονται ερωτήματα. Ο φάκελος ήρθε στη Βουλή. Οι αναφορές για τον Νίκο Παππά γίνονται από τον επιχειρηματία και δεν επιβεβαιώνονται από τον αντίδικό του. Για τις αποδείξεις εμφανίζονται αντίγραφα ηλεκτρονικής αλληλογραφίας που χρήζουν πραγματικής και εξονυχιστικής διερεύνησης. Για να παρακολουθήσουμε τη διαδρομή των 3 εκατομμυρίων, διαβάσαμε αναγνώσματα και αναγνώσματα που οδηγούσαν σε σκοτεινούς διαδρόμους και δρόμους. Και το άχθος; Ένας νόμος που κρίθηκε αντισυνταγματικός και ευτέλισε κάθε προσπάθεια που εκείνη την εποχή προσπαθούσε να ανεβάσει το επίπεδο του Κοινοβουλίου. Σε ποιο κλίμα, κύριοι συνάδελφοι, γίνεται η σημερινή συνάντηση; Σε κλίμα που το χαρακτηρίζει ξανά η ένταση και που, δυστυχώς - το έλεγα και θα το λέω πάντα - πρυτανεύει ο συμψηφισμός και ο αντιπερισπασμός: «Εσείς τα κάνατε έτσι, εμείς τα κάναμε αλλιώς. Εμείς τα κάναμε αλλιώς, εσείς τα κάνατε διαφορετικά». Η αίσθηση της συλλογικής ευθύνης και της ατομικής πράξης που φέρνει μια ιδέα η συλλήβδην κατηγοριοποίηση των συλλογικών υποκειμένων των παρατάξεων των κομμάτων είναι το περιβόητο ηθικό πλεονέκτημα που εξανεμίστηκε μέσα από τον εκφυλισμό της διαδικασίας επιλογής των καναλαρχών. Και είναι αυτό που ζήσαμε εκείνη την εποχή και ντρεπόμαστε γι' αυτή τη διαδικασία που έβλεπαν τα μάτια μας και άκουγαν τα αυτιά μας. Και είναι ακριβώς το ότι η ελληνική πολιτική ζωή, το πολιτικό σύστημα έχει προχωρήσει όλα αυτά τα χρόνια κυρίως στο να προσπαθήσει να αναδείξει την έννοια της συλλογικής ευθύνης, που δεν είναι μια δημοκρατική έννοια, για ατομικές πράξεις που πρέπει να αντιμετωπίζονται, να ελέγχονται και να αποδίδονται οι συγκεκριμένες ευθύνες. Εδώ και πολλά χρόνια ζούμε μια καθημερινή προσπάθεια, τον έλεγχο των μέσων μαζικής ενημέρωσης, η κατευθυνόμενη ενημέρωση, η μετατροπή των μέσων σε ιμάντα προπαγάνδας της εξουσίας. Δυστυχώς, κύριοι συνάδελφοι του ΣΥΡΙΖΑ, που λείπετε απ' αυτή την Αίθουσα τώρα, με τον λαϊκισμό σας και τον τυχοδιωκτισμό σας και την εισβολή που επιχειρήσατε στο κράτος και την εξουσία, ουσιαστικά πιστέψατε ότι μπορείτε να χρησιμοποιήσετε και να ιδιοποιηθείτε μηχανισμούς που έχουν γνωστή καταγωγή και πολύχρονη συγκρότηση και αμαυρώσατε κάθε προσδοκία για την επικράτηση των προοδευτικών ιδεών, ασκώντας την εξουσία. Δυστυχώς, δεν σας δίδαξε η ιστορία των σκευωρών του 1989. Επιχειρήσατε να την αντιγράψετε, αλλά δεν προστατεύσατε τους εαυτούς σας με την υπόθεση της «NOVARTIS». Και είναι αυτή η αίσθηση της κατάληψης της εξουσίας ακριβώς εκείνο που γρήγορα απομυθοποίησε τον προοδευτικό της χαρακτήρα. Όμως, υπάρχει και από την άλλη μεριά, η σημερινή Κυβερνώσα Παράταξη, όπου με κανέναν τρόπο η θέση μας γι' αυτή τη διαδικασία και αυτή τη διαδρομή δεν την αθωώνει από τη δική της συγκεκριμένη πολιτική, πέρα από τους μηχανισμούς που ιστορικά, παραδοσιακά είχε συγκροτήσει, ακόμα και τον σημερινό έμπειρο και εξευγενισμένο τρόπο που επιβάλλει ένα καταθλιπτικό καθεστώς στην ενημέρωση και την πληροφόρηση, πληγώνει τη δημοκρατία, πληγώνει την πραγματική δυνατότητα ενημέρωσης των Ελλήνων πολιτών. Δεν τους αφήνει να αποκτήσουν συναίσθηση των πραγμάτων. Ο τρόπος που προβάλλεται σήμερα η ενημέρωση και η πληροφόρηση από τα συστημικά μέσα ενημέρωσης είναι ένας τρόπος καταθλιπτικός, ένας τρόπος καθοδηγούμενος, ένας τρόπος που δεν αφήνει τον Έλληνα πολίτη να διακρίνει. Και όταν βρίσκονται τα αντισυστημικά μέσα, το διαδίκτυο, να αποκαλύπτουν γεγονότα, δείχνουν πολύ καθαρά ότι και αυτή η πολιτική του οργανωτικού οικονομικού ελέγχου των μέσων είναι μια πολιτική κοντόφθαλμη, στενόκαρδη και δεν οδηγεί πουθενά. Διότι αργά ή γρήγορα αποκαλύπτεται πια στην εποχή της επικοινωνίας και της τεχνολογίας ότι τα γεγονότα δεν σταματούν πουθενά, δεν κρύβονται πίσω από παραβάν, δεν κρύβονται πίσω από συνομολογήσεις οικονομικών και πολιτικών συμφερόντων, δεν κρύβονται πίσω από συνασπισμούς εξουσίας, δεν κρύβονται πίσω από μηχανισμούς παρακρατικούς και διοικητικούς, που έχουν σχέση με τη δικαιοσύνη ή με τα μέσα μαζικής ενημέρωσης. Δεν μπορούν να κρυφτούν πίσω από τα στεγανά εξουσιαστικών δομών που σήμερα αποκαλύπτονται σε όλη τους τη μεγαλοπρέπεια. Αντί να έρθουμε εδώ και να μιλήσουμε όλοι μαζί για το πρόβλημα της δημοκρατίας, αντί να έρθουμε εδώ και να μιλήσουμε για τη θωράκιση του πολιτικού συστήματος, δεν μας ενδιαφέρει, γίνονται επιτροπές, βγάζει κάθε κόμμα το πόρισμά του, τη δική του αλήθεια, λες και η αλήθεια μοιράζεται σε κομματάκια, γιατί κρύβεται πίσω από κάθε πόρισμα ο φόβος ότι θα καταλυθεί κυριολεκτικά η φυσιογνωμία, η ταυτότητα του κάθε κόμματος και του κάθε χώρου στο όνομα της συλλογικής ευθύνης. Αντί να αναζητήσουμε τους πραγματικούς ενόχους, αντί να θωρακίσουμε τη δημοκρατία, τι κάνουμε; Έχω συμμετάσχει, αγαπητοί συνάδελφοι, σε δεκάδες θεσμικές αλλαγές που έχουν γίνει βήμα - βήμα για τη διαφάνεια και την αντιμετώπιση του πολιτικού χρήματος και της σύμφυσης των οικονομικών και πολιτικών συμφερόντων και διέκρινα και ως Υπουργός την υποκρισία που είχε το Κοινοβούλιο, όταν ψήφιζε, παραδείγματος χάριν, να πάρουμε 1.000 ευρώ για να υπάρξει η πολιτική ενίσχυση, υποτίθεται, των υποψηφίων Βουλευτών και των άλλων και ήξεραν όλοι ότι ήταν ψέματα. Αντί να κάτσουμε κάτω να δούμε την πραγματική τομή, να βρούμε το πώς δεν θα υπάρξει ξανά αυτή η σύμφυση των συμφερόντων, ο καθένας ενοχοποιεί τον άλλο και προσπαθεί να αποδείξει ότι εκείνος ήταν καλύτερος. Εγώ, λοιπόν, αγαπητοί συνάδελφοι, πιστεύω ότι η παράταξή μας εδώ και πολλά χρόνια δούλεψε με μεγάλη συνέπεια προς την κατεύθυνση να θωρακίσει τη δημοκρατία με τους θεσμούς διαφάνειας, αλλά και παράλληλα να προχωρήσει με τολμηρά βήματα. Δεν το πέτυχε παντού. Είναι σαφές ότι σε πολλά δεν τολμήσαμε. Είμαστε περήφανοι, όμως, για το ότι, ό,τι έγινε σ' αυτόν τον τόπο προς αυτή την κατεύθυνση ήταν δικό μας έργο και γι' αυτό είμαστε πραγματικά περήφανοι και πιστεύουμε ότι μας έχει ανάγκη ο τόπος.
Σας ευχαριστούμε κύριε συνάδελφε. Τον λόγο έχει τώρα ο Πρόεδρος της Κοινοβουλευτικής Ομάδας του ΜέΡΑ25, ο κ. Γιάνης Βαρουφάκης.
Ευχαριστώ, κυρία Πρόεδρε. Εσείς της Νέας Δημοκρατίας που μαζί με το ΠΑΣΟΚ αναδείξατε τη διαφθορά σε ολυμπιακό άθλημα, κατηγορείτε αυτούς του ΣΥΡΙΖΑ για διαφθορά. Χαράς το θράσος σας, κυρίες και κύριοι της Νέας Δημοκρατίας. Εσείς που τακιμιάσατε με ό,τι χειρότερο είδος ανατολίτικης ρεμούλας φύτρωσε σε αυτόν τον τόπο, εσείς που τα είχατε βρει τόσο όμορφα και αγγελικά με όλους τους Χριστοφοράκους έως ότου στη μακρινή Αμερική το FBI τσάκωσε τη μαμά «SIEMENS» και ξαφνικά είχαμε όλον εκείνο τον οργασμό, ώστε οι κύριοι Χριστοφοράκοι να κυκλοφορούν ελεύθερα ανά τας Ευρώπας, εσείς της Νέας Δημοκρατίας και του ΠΑΣΟΚ που πίνατε νερό στο όνομα της κάθε «NOVARTIS», την ώρα που ποτίζατε με δηλητήριο τον ελληνικό λαό, τον φορτώνατε με χρέη και βέβαια του ανακοινώνατε ότι «Μαζί τα φάγαμε», εσείς της Νέας Δημοκρατίας με Πρωθυπουργό τον κ. Μητσοτάκη, η παράταξη που με προεξάγοντα τον αείμνηστο πατέρα του Πρωθυπουργού, έσυρε την τιμή και την υπόληψη του Κοινοβουλίου μέσα από τον βούρκο του βρώμικου '89, στήνοντας Ειδικά Δικαστήρια για τον Ανδρέα Παπανδρέου, εσείς θα στήσετε Ειδικά Δικαστήρια για τους πολιτικούς σας αντιπάλους; Εσείς εγκαλείτε αυτούς, τους ερασιτέχνες ουσιαστικά στο σπορ, εσείς οι επαγγελματίες του είδους, εσείς να μιλάτε για διαφθορά και να αυτοαναδεικνύεστε σε θεματοφύλακες και προστάτες του πνεύματος και της ηθικής. Μπράβο, πραγματικά αναγνωρίζω το θράσος σας, είναι εξαιρετικό! Αμ εσείς, συνάδελφοι του ΣΥΡΙΖΑ και πιο συγκεκριμένα εσείς κύριε Παππά, κύριε Τσίπρα, κύριε Δραγασάκη, κύριε Τσακαλώτε, εσείς η ηγετική ομάδα του ΣΥΡΙΖΑ που το βράδυ του Δημοψηφίσματος καλέσατε αυτούς της Νέας Δημοκρατίας, για να ανατρέψετε μαζί από κοινού τον λαό, για να κάνετε το «όχι» «ναι», εσείς κύριε Παππά, κύριε Τσίπρα, κύριε Δραγασάκη, κύριε Τσακαλώτε, που μερικές βδομάδες μετά σ' αυτή εδώ την Αίθουσα της Βουλής, μαζί με αυτούς καταργήσατε το ΕΚΑΣ και μειώσατε τις συντάξεις των φτωχότερων συνταξιούχων, φορομπήξατε τους μικρομεσαίους με 100% προπληρωμή φόρων, βάλατε μπρος την πώληση των κόκκινων δανείων του κοσμάκη στα αρπακτικά ταμεία, χαρίσατε τα δεκατέσσερα αεροδρόμια - κοσμήματα στη «FRAPORT», περάσατε όλη τη δημόσια περιουσία στο υπερταμείο των ξένων κατακτητών δανειστών, υπογράψατε κάθε εξορυκτική συμφωνία που ήρθε στο γραφείο σας από «AXION», «TOTAL» και ΣΙΑ, παραδώσατε τη Χαλκιδική στην «ELDORADO» και παράλληλα τις γειτονιές στα χαμαιτυπεία του «ΟΠΑΠ PLAY», εσείς που μαζί με αυτούς την περασμένη μόλις εβδομάδα δωρίσατε το Ελληνικό μαζί με άδεια υπερκαζίνο στον κ. Λάτση, εσείς τολμάτε να προσποιήστε του διωκόμενους την ώρα που οι συνέταιροί σας προσποιούνται τους εισαγγελείς; Τόσο εσείς, όσο και εσείς, είστε για κλάματα και για γέλια. Εμείς θρηνούμε και διασκεδάζουμε ταυτόχρονα τη μεταξύ σας συμπαιγνία και βεβαίως, απέχουμε από την ιλαροτραγωδία των δήθεν προανακριτικών επιτροπών. Εμείς οι Βουλευτές του ΜέΡΑ25 δεν θα γίνουμε ποτέ εισαγγελείς, δεν θα μασκαρευτούμε ποτέ εισαγγελείς. Εμείς αρκούμαστε να σας καταδικάζουμε πολιτικά και να εργαζόμαστε σκληρά για την αποκατάσταση του κοινοβουλευτισμού και της διάκρισης των εξουσιών. [[Χειροκροτήματα από την πτέρυγα του ΜέΡΑ25]] Πόσο ακόμη αυτό το μασκαριλίκι; Κερδίζει ένα κόμμα τις εκλογές και ντύνει εισαγγελείς τους Βουλευτές του, στήνοντας Ειδικά Δικαστήρια για τους πολιτικούς αντιπάλους, εξευτελίζοντας έτσι τη διάκριση των εξουσιών. Και μετά τι γίνεται; Κερδίζουν οι άλλοι, βαπτίζουν τους δικούς τους Βουλευτές εισαγγελείς και μετατρέπουν τους άλλους σε διωκόμενους. Πόσο ακόμη αυτός ο εξευτελισμός του κοινοβουλευτισμού; Σε ποια χώρα σοβαρή γίνεται αυτό; Και μη μου πείτε πάλι ότι στη Γερουσία των Ηνωμένων Πολιτειών στήνεται δικαστήριο για τον πρόεδρο της Αμερικής, γιατί θα αποκαλύψετε άλλη μια φορά την άγνοιά σας για το πώς λειτουργούν συντάγματα άλλων χωρών. Η Γερουσία λειτουργεί ως ένα άτυπο δικαστήριο στις Ηνωμένες Πολιτείες, αλλά με ένα θέμα, τη μομφή στον πρόεδρο. Δεν είναι ποινική η δίωξη είναι το ερώτημα αν θα πρέπει να διώξουμε τον πρόεδρο. Εμείς αυτό το έχουμε, έχουμε διαδικασία μομφής και πρότασης δυσπιστίας στην Κυβέρνηση. Αυτό που κάνετε εδώ με τις προανακριτικές επιτροπές κάθε τρεις και λίγο εξευτελίζει τον κοινοβουλευτισμό. Εμείς, λοιπόν, αντιμετωπίζουμε τις προανακριτικές σας επιτροπές με την περιφρόνηση που τους αξίζουν. Πριν από τις εκλογές στο προεκλογικό μας πρόγραμμα ήταν σαφής η θέση του ΜέΡΑ25 γι' αυτά τα ζητήματα. Ζητάμε τη σύσταση ενός Σώματος Δίωξης πολιτικού και μεγαλοεπιχειρηματικού εγκλήματος το οποίο να είναι ανεξάρτητο, τεχνοκρατικά προηγμένο, να έχει τη δυνατότητα να κάνει πραγματική ανακριτική δουλειά, όχι εμείς οι Βουλευτές, έτσι ώστε να διώκεται η διαπλοκή μεγαλοεπιχειρηματιών και πολιτικών. Θέλετε εξεταστικές επιτροπές στη Βουλή, μάλιστα να κάνουμε, σαν εκείνη που άνοιξε το φάκελο της Κύπρου. Κακήν κακώς, αλλά το άνοιξε. Όχι για να βάλουμε οι μεν τους δε φυλακή, αλλά για να καταγράψουμε τα ιστορικά δεδομένα, τα στατιστικά δεδομένα, τα οικονομικά δεδομένα, να διαχωρίσουμε τα γεγονότα και τα στοιχεία από τις ερμηνείες μας και τις απόψεις γι' αυτά. Εμείς προτείναμε πρόσφατα εξεταστική επιτροπή για όλα τα μνημόνια του 2010, του 2012, του 2015, του Αυγούστου του 2018, το οποίο βεβαίως ο ΣΥΡΙΖΑ ευφάνταστα το ονόμασε μεταμνημόνιο, αυτό που θα έρθει να καταγραφεί. Πόσο ήταν το χρέος ανά πάσα στιγμή, πώς, ποιοι και με ποιον τρόπο το αύξησαν ανά πάσα στιγμή, πού πήγαν τα χρήματα, ποιος έκλεισε τις τράπεζες; Σε αυτά βέβαια δεν απαντάτε ούτε εσείς της Νέας Δημοκρατίας ούτε εσείς του ΣΥΡΙΖΑ, σφυρίζετε αδιάφορα. Εν πλήρη και αγαστή συμπαιγνία, επιβεβαιώνοντας αυτή τη συμπαιγνία. Το μόνο που θα πω για τον συγκεκριμένο επίδικο για την προκειμένη περίπτωση, γιατί αυτή η περίπτωση αφορά ουσιαστικά τη μοιρασιά του ελέγχου των μέσων μαζικής εξαπάτησης, μέσω «υμετέρων», ένθεν και ένθεν ολιγαρχών είναι το εξής: Κυρίες και κύριοι συνάδελφoι, μετά τη Μεταπολίτευση τρία πράγματα σημάδεψαν τον τόπο. Το πρώτο ήταν η εγκαθίδρυση της δημοκρατίας, αυτής της δημοκρατίας που έχουμε, το δεύτερο ήταν η εμβάθυνση της ολιγαρχίας και το τρίτο που σημάδεψε τον τόπο ήταν η δημιουργία ολιγαρχικών μέσων μαζικής εξαπάτησης, έτσι ώστε η ολιγαρχία να προστατευθεί από τη δημοκρατία. Θα το πω άλλη μια φορά. Τρία πράγματα σημάδεψαν την περίοδο από τη Μεταπολίτευση. Η εγκαθίδρυση της δημοκρατίας, η εμβάθυνση και ενίσχυση της ολιγαρχίας και η δημιουργία ολιγαρχικών μέσων μαζικής εξαπάτησης, ώστε να προστατευθούν οι ολιγάρχες από τη δημοκρατία. Φτάσαμε σε τέτοιο σημείο, κυρίες και κύριοι συνάδελφοι, που σήμερα δεν υπάρχει δικτάτορας στον πλανήτη που να μη ζηλεύει τους ολιγάρχες μας. Όλοι οι δικτάτορες του ντουνιά θα ήθελαν να έχουν μέσα μαζικής ενημέρωσης, τόσο φιλικά προς την εξουσία όσο τα ελληνικά. Και μάλιστα χωρίς να χρειάζεται να βάζουν φυλακή ή να διώκουν δημοσιογράφους εκδότες. Είναι ένα θαύμα αυτό. Πώς προέκυψε αυτή η δικτατορία των μέσων μαζικής προπαγάνδας και εξαπάτησης; Από την πρώτη στιγμή, από το βρώμικο '89, τα ιδιωτικά κανάλια τροφοδοτούνταν έμμεσα ή άμεσα από το κράτος ή και τις τράπεζες. Από τη μεγάλη χρεοκοπία του 2010 και ύστερα, από τότε που Νέα Δημοκρατία και ΠΑΣΟΚ, ΠΑΣΟΚ και Νέα Δημοκρατία, εγκαινιάσατε τη «Χρεοδουλοπαροικία η Ελλάς», οι τράπεζες και το κράτος τροφοδοτούνται συστηματικά από την Ευρωπαϊκή Κεντρική Τράπεζα και από τις Βρυξέλλες. Αυτό κρατάει τις τράπεζες και το κράτος, υποτίθεται, μη χρεοκοπημένες, ΕΚΤ και Βρυξέλλες. Όπως ήταν απολύτως φυσιολογικό, τα μέσα μαζικής ενημέρωσης είναι ταγμένα, σχεδιασμένα ουσιαστικά, δομημένα, ώστε να πνίγουν κάθε φωνή που αμφισβητεί τα κόμματα του «ναι σε όλα» στην Ευρωπαϊκή Κεντρική Τράπεζα και τις Βρυξέλλες. Κι ερχόμαστε τώρα ή έρχομαι στην μετά τη συνθηκολόγηση εποχή της περιόδου Τσίπρα. Έχοντας πει «ναι σε όλα», η ηγετική ομάδα του ΣΥΡΙΖΑ θεώρησε ότι της άξιζε μερίδιο της πίτας και βεβαίως της εύνοιας των μέσων μαζικής εξαπάτησης. Λέει, αφού είπαμε «ναι σε όλα», να μην πάρουμε κι εμείς έναν ολιγάρχη, ένα κανάλι, μια εφημερίδα, κάτι; Και εκεί βρίσκεται η ρίζα της μεταξύ σας κόντρας, μιας κόντρας που μας αφήνει παγερά αδιάφορους, όπως αφήνει και τους πολίτες αδιάφορους. Βγάλτε τα μάτια σας, ποσώς μας ενδιαφέρει. Κοντά τα χέρια, όμως, από τους θεσμούς της δημοκρατίας. Πόσο ακόμα θα πληγώνετε το Κοινοβούλιο με παραστάσεις σαν τη σημερινή, φορώντας το κουστούμι του εισαγγελέα οι μεν και το κοστούμι του διωκόμενου οι δε; Πόσο ακόμα θα απομακρύνετε τη Βουλή από τα πραγματικά προβλήματα του λαού με κοκορομαχίες που προκαλούν την αηδία των πολιτών; Το γιατί, κυρίες και κύριοι συνάδελφοι, επενδύουν οι ηγεσίες σας - γιατί οι ηγεσίες σας είναι αυτές που επενδύουν στις κοκορομαχίες - στις κοκορομαχίες αυτές είναι προφανές. Οι ηγεσίες των δύο μεγάλων κομμάτων λειτουργούν ως ένα δίπολο χρέους, τζόγου και ψεύδους, συνεταιράκια. Όσο πιο κοντά είναι οι πολιτικές των ηγεσιών Νέας Δημοκρατίας και ΣΥΡΙΖΑ, όσο πιο κοντά είναι, όσο μεγαλύτερη και πιο αγαστή η συμπαιγνία μεταξύ τους τόσο μεγαλύτερη η ανάγκη σας, των ηγεσιών Νέας Δημοκρατίας και ΣΥΡΙΖΑ, να αλληλοϋβρίζεστε, όπως έγινε σήμερα, έτσι ώστε να συσπειρώνετε τους Βουλευτές σας και βεβαίως τους ψηφοφόρους σας, ακόμα και αν αυτό απαιτεί δήθεν ανακριτικές, προανακριτικές επιτροπές, που σας προσφέρουν βέβαια και την ευκαιρία να ντύνεστε, να μασκαρεύεστε, εισαγγελείς οι μεν, διωκόμενοι οι δε. Κοιτάζω εσάς τους Βουλευτές και τις Βουλεύτριες της Νέας Δημοκρατίας και αναρωτιέμαι, έστω και για λόγους αστικής ευγένειας, δεν προβληματίζεστε με αυτό το θέαμα σήμερα; Κοιτάζω εσάς του ΣΥΡΙΖΑ και πάλι προβληματίζομαι, πόσο ακόμα θα αφήνετε την ηγετική ομάδα Τσίπρα, Παππά, Δραγασάκη, Ευκλείδη Τσακαλώτου να σας επιβάλλουν την υποταγή στα ολιγαρχικά συμφέροντα, στο όνομα της Αριστεράς, εκβιάζοντας μάλιστα τη συμπάθειά σας προς αυτούς, επειδή είναι δήθεν διωκόμενοι από τη δεξιά; Πόσο ακόμα θα ανέρχεται σε μια ηγεσία που σας εγκλωβίζει στη συμπαιγνία με τη Νέα Δημοκρατία, την ώρα που οι δύο ηγεσίες κοκορομαχούν για να συγκαλύψουν την από κοινού συγκάλυψη της διευκόλυνσης που παρέχουν μαζί, από κοινού, στους πολύ λίγους για να λεηλατούν τους πολλούς; Για το θέμα των μέσων μαζικής εξαπάτησης, που είναι πρωταρχικής σημασίας σε κάθε δημοκρατία, εμείς στο ΜέΡΑ25 έχουμε προτάσεις και επιφυλασσόμαστε να επιστρέψουμε με ακόμη πιο συγκεκριμένες προτάσεις. Δεν είναι της στιγμής, αλλά θα πω μια κουβέντα μόνο. Κορυφαία μας πρόταση είναι η κατάργηση του Εθνικού Ραδιοτηλεοπτικού Συμβουλίου, η αντικατάσταση, η ίδρυση αν θέλετε ενός εθνικού διαβουλευτικού συμβουλίου κληρωτών και εκλεγμένων πολιτών, που θα θέσει επιτέλους ένα σοβαρό ρυθμιστικό πλαίσιο για να γίνει η εξαπάτηση ενημέρωση, το έψιλον στα ΜΜΕ να αλλάξει και να ξεφύγουμε από τη λογική της πλειοδοσίας, του πλειοδότη ολιγάρχη, ο οποίος παίρνει το ιδιωτικό κανάλι. Δεν θέλουμε κανάλια, δεν θέλουμε εφημερίδες ούτε υπό κρατικό έλεγχο ούτε υπό τον έλεγχο της ολιγαρχίας. Σήμερα, όμως, δεν είναι η στιγμή για αυτά, γιατί σήμερα έχουμε αυτή την οπερέτα της δημιουργίας μιας εξεταστικής, προανακριτικής επιτροπής και εμείς στο ΜέΡΑ25 νιώθουμε ιερή την υποχρέωση να εκφράσουμε σ' αυτή την Αίθουσα την αηδία των πολιτών και την ανάγκη τους να πάψει πια ο αποπροσανατολισμός από τα προβλήματά τους από τις ηγεσίες Νέας Δημοκρατίας και ΣΥΡΙΖΑ. Και πώς θα το εκφράσουμε αυτό; Καταγγέλλοντας τη διαδικασία και δηλώνοντας την αποχή μας τόσο από την αποψινή ψηφοφορία όσο βέβαια και από τη επαίσχυντη επιτροπή που στήνεται σήμερα. Κυρίες και κύριοι συνάδελφοι, εμείς, το ΜέΡΑ25, συνένοχοι στη συμπαιγνία σας δεν θα γίνουμε. Συνάδελφοι του ΣΥΡΙΖΑ, εμείς έναν στόχο έχουμε, να βρεθούμε εμπόδιο στην παρασιτική ολιγαρχία που σήμερα εκφράζεται από τον κ. Μητσοτάκη και από την Κυβέρνησή του. Όρεξη για διμέτωπο δεν έχουμε. Αν κάνουμε διμέτωπο εμείς, είναι επειδή η ηγεσία σας εδώ και καιρό έφτιαξε κοινό μέτωπο με τη Νέα Δημοκρατία, ένα κοινό μέτωπο ξεπουλήματος της Ελλάδας, πάντα βέβαια για να σώσουν τη χώρα, πάντα βέβαια υπό την εποπτεία των δανειστών - κατακτητών, που μην ξεχνάμε, βεβαίως - βεβαίως, θέλουν το καλό μας, έτσι; Μην το ξεχνάμε. Αν κάνουμε διμέτωπο είναι επειδή ο λαός μας βρίσκεται αντιμέτωπος με ένα κοινό μέτωπο των ηγεσιών, που ομόφωνα λέει «ναι» σε όλα εκείνα τα οποία κρατούν τον λαό μας πίσω, τον απογοητεύουν, των αποξενώνουν από την πολιτική και έτσι τον χειραγωγούν. Με την αποχή μας από την ψηφοφορία αλλά και βέβαια από τις εργασίες της επαίσχυντης επιτροπής που στήνεται σήμερα εκφράζουμε το αμείλικτο ερώτημα, που λίγο ή πολύ βρίσκεται στα χείλη των πολλών: Πόσο ακόμα;
Ευχαριστώ πολύ, κύριε Πρόεδρε. Τον λόγο τώρα έχει ο κ. Καππάτος από τη Νέα Δημοκρατία.
Ευχαριστώ, κυρία Πρόεδρε. Επιτρέψτε μου, προτού εισέλθω στο αντικείμενο της σημερινής μας συζήτησης, να σταθώ λίγο στην προκλητική, προσβλητική για το Σώμα, και τον τόπο, και τη δημοκρατία μας, εισήγηση του κ. Πολάκη λίγο νωρίτερα. Μίλησε ο κ. Πολάκης για τη μνημονιακή πολιτική των κυβερνήσεων της Νέας Δημοκρατίας ωσάν ο ίδιος να μην υπήρξε ποτέ υπουργός της μνημονιακότερης των ελληνικών κυβερνήσεων από το 2010. Τερμάτισε, όμως, το παραλήρημά του κάθε ίχνος λογικής αντιπαράθεσης, αποκαλώντας τη Νέα Δημοκρατία ως παράταξη του δωσιλογισμού, την παράταξη του Κωνσταντίνου Καραμανλή, που σφράγισε την πτώση της δημοκρατίας και την έλευση της δημοκρατίας στον τόπο, που ανέδειξε την πατρίδα μας στον πυρήνα της ευρωπαϊκής οικογένειας, κόντρα στο κλίμα της τότε εποχής, που διαφύλαξε την ομαλή μετάβαση της εξουσίας δημοκρατικά και ελεύθερα. Δεν ντράπηκε ο κ. Πολάκης να αποκαλέσει την παράταξη του Καραμανλή, του Ράλλη, του Αβέρωφ, του Μητσοτάκη, του Έβερτ, του Κώστα Καραμανλή, του Αντώνη Σαμαρά, του Βαγγέλη Μεϊμαράκη και σήμερα του Κυριάκου Μητσοτάκη ως δωσιλογική. Θα μπορούσαμε βέβαια να επιστρέψουμε την κατηγορία σε εκείνους που κατά δήλωσή τους γνώριζαν τους κατά τα αλλά προστατευόμενους μάρτυρες «NOVARTIS» ή καταψήφιζαν παρέα με την Ακροδεξιά τον Σταύρο Δήμα. Δεν θα το κάνουμε όμως, γιατί δεν είμαστε ίδιοι. Η μεγάλη φιλελεύθερη παράταξη δεν φοβάται λεονταρισμούς και απειλές. Την ίδια ώρα θυμάται, θυμάται τις μεγάλες στιγμές της πατρίδας με την παράταξη να βρίσκεται στη σωστή πλευρά της ιστορίας . Και τέλος λυπάται, που σε μια κρίσιμη για τη χώρα και τον κόσμο περίοδο έχει απέναντί της μια αριστερά που σε τίποτε δεν θυμίζει εμβληματικές φυσιογνωμίες του χώρου, όπως εκείνη του Λεωνίδα Κύρκου. Εισέρχομαι τώρα στην κύρια εισήγησή μου με μια επισήμανση, που όσο αυτονόητη και αν ακούγεται χρειάζεται να καταγραφεί. Και εκείνη δεν είναι άλλη από το γεγονός πως η κατάθεση της πρότασης για σύσταση Ειδικής Προανακριτικής Επιτροπής δεν αποτελεί μία ευχάριστη για εμάς εξέλιξη. Δεν είναι ευχάριστη γιατί, πρώτον, συμπίπτει με μία περίοδο που η οικονομική και κοινωνική δραστηριότητα δοκιμάζεται από τις επιπτώσεις που η πανδημία έχει επιφέρει. Δεν είναι ευχάριστη, γιατί τοποθετεί στο επίκεντρο μία οργανωμένη επίθεση στη δημοκρατική αρχή και την αρχή της πολυφωνίας που ως πολιτικό σύστημα κτίσαμε και κατακτήσαμε κατά την περίοδο της Μεταπολίτευσης μέχρι και σήμερα. Και τέλος, γιατί μία τέτοια συζήτηση αυτονόητα επαναφέρει στη μνήμη μας τις πιο δυσάρεστες, στενάχωρες, αλλά και κρίσιμες στιγμές της περιόδου 2015-2019. Την ίδια στιγμή, όμως, η διερεύνηση της αλήθειας είναι κάτι περισσότερο από απαραίτητη, ώστε να αντιληφθούμε τη συνολική εικόνα των κραδασμών που η διακυβέρνηση ΣΥΡΙΖΑ - ΑΝΕΛ προκάλεσε στον τόπο και το πολιτικό μας σύστημα, τις υπόγειες έκνομες διαδρομές μεταξύ κυβερνητικής και τέταρτης εξουσίας. Τι ειρωνεία, άλλωστε, να εγκαλούν εμάς για ευνοϊκή σχέση με τα μέσα επικοινωνίας εκείνοι που σχεδίασαν, έστησαν και επιχείρησαν να υλοποιήσουν τον ορισμό του εναγκαλισμού κυβερνώντων και μέσων! Ας δούμε, όμως, από την αρχή τη διαδρομή για την οποία ζητούμε να διερευνηθεί τι συνέβη και ποιες ποινικές ευθύνες προκύπτουν. Συγκεκριμένα, ο κ. Νίκος Παππάς, αρμόδιος Υπουργός για τον διαγωνισμό των τηλεοπτικών αδειών ζητά ή όχι από τον κ. Χρήστο Καλογρίτσα να συμμετάσχει στον διαγωνισμό ως άνθρωπος εμπιστοσύνης και κατευθυνόμενος από το κόμμα του ΣΥΡΙΖΑ; Με τη σειρά του, ο κ. Καλογρίτσας παραβίασε ή όχι τους όρους του διαγωνισμού μην διαθέτοντας το ποσό των 3 εκατομμυρίων ευρώ για τη συμμετοχή σ' αυτόν εις γνώση του κ. Παππά; Και το εξοργιστικότερο όλων: Επεστράφη, ναι ή όχι, το ποσό στον κ. Καλογρίτσα μετά την ακύρωση του διαγωνισμού; Και εάν επεστράφη, αληθεύει ή όχι το γεγονός πως το ποσό αυτό κατευθύνθηκε με κυβερνητική εντολή στην έκδοση της εφημερίδας «DOCUMENTO» του κ. Βαξεβάνη; Πρόκειται για ερωτήματα που ζητούν απαντήσεις από την πρώτη στιγμή του φιάσκου της πολιτικής ΣΥΡΙΖΑ για τις τηλεοπτικές άδειες. Κυρίες και κύριοι συνάδελφοι, όταν καταθέταμε ως Κοινοβουλευτική Ομάδα την πρόταση διενέργειας εξεταστικής επιτροπής για τον πρώην Υπουργό Δικαιοσύνης κ. Παπαγγελόπουλο, αντιλαμβανόμασταν ότι τρομακτικές αποκαλύψεις θα έβλεπαν το φως της δημοσιότητας λίγους μήνες μετά. Βλέπαμε το κουβάρι των υπόγειων διαδρομών, των δολοπλοκιών και παρεμβάσεων των ΣΥΡΙΖΑ - ΑΝΕΛ στη δικαιοσύνη να ξετυλίγεται όσο η επιτροπή προχωρούσε στις εργασίες της και τον κλοιό να σφίγγει για τα εμπλεκόμενα πρόσωπα. Η πρόταση, για την οποία συζητούμε σήμερα, δεν μπορεί παρά να μας υπενθυμίζει τις ημέρες, τα έργα, τις ευθύνες εμβληματικών προσώπων της διακυβέρνησης ΣΥΡΙΖΑ, προσώπων για τα οποία στοιχειοθετούνται ενδείξεις ανίερων συνδιαλλαγών οι οποίες και επιθυμούμε να διερευνηθούν. Εμείς λέμε, επομένως, πως υπάρχουν επαρκείς ενδείξεις που αφορούν στον Υπουργό κ. Παππά. Τέλεση δωροληψίας κατά συρροή και κατά εξακολούθηση και παράβαση καθήκοντος κατά συρροή και κατά εξακολούθηση. Αυτές οι ενδείξεις ζητούμε να διερευνηθούν, προτείνοντας τη συγκρότηση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης. Για να το πούμε και στη δική σας διάλεκτο, που με θράσος χρησιμοποιήσατε, στις μεθοδεύσεις για την υπόθεση «NOVARTIS». Δεν δικάζουμε και δεν έχουμε διάθεση για κάτι τέτοιο. Εκείνο που ζητούμε είναι να διαλευκανθεί μία υπόθεση με βάσιμες ενδείξεις ποινικών ευθυνών. Από τα βοσκοτόπια της Ιθάκης, που όμως η εταιρεία «ΑΓΥΙΑ» δεν ανήκε στον κ. Καλογρίτσα - αυτό δεν το διευκρίνισε ο κ. Παππάς προηγουμένως, δεν μας είπε ποια ήταν η σχέση της εταιρείας «ΑΓΥΙΑ» με τον κ. Καλογρίτσα - , και του όμορφου τόπου μας, της Ιθάκης, που αδίκως τέθηκε στο κάδρο της υπόθεσης, μέχρι την έκδοση εφημερίδας με ποσά που κυριολεκτικά δεν υπάρχουν, βλέπουμε την ιστορία να επαναλαμβάνεται πρώτα ως φαρσοκωμωδία και τελικά ως τραγωδία των δήθεν αγνών προθέσεων του ΣΥΡΙΖΑ. Ευχαριστώ πολύ.
Και εγώ σας ευχαριστώ, κύριε συνάδελφε. Τον λόγο έχει τώρα ο κ. Δελής από το Κομμουνιστικό Κόμμα Ελλάδας.
Κυρίες και κύριοι Βουλευτές, το θέμα των μέσων μαζικής ενημέρωσης, το θέμα των τηλεοπτικών αδειών συγκαταλέγονται στα πιο αγαπημένα θέματα της αντιπαράθεσης ανάμεσα στη Νέα Δημοκρατία και τον ΣΥΡΙΖΑ. Άλλωστε, το ίδιο γινόταν και στις προηγούμενες περιόδους του δικομματισμού. Μιας αντιπαράθεσης, όμως, η οποία όταν δεν είναι, όπως συχνά, κούφια, ρηχή και υποκριτική, τότε σε κάθε περίπτωση είναι εντελώς ξένη προς τα συμφέροντα και τις αγωνίες των λαϊκών ανθρώπων. Βεβαίως, το θέμα, την προβολή και τη δημοσιότητα τα έχει εξασφαλισμένα και ως εκ τούτου, ανήκει στο κλασικό ρεπερτόριο του αποπροσανατολισμού και της αλλαγής ατζέντας στον δημόσιο διάλογο. Με δυο λόγια, αξιοποιείται ως ένας πολύ βολικός αντιπερισπασμός από τη σκληρή πραγματικότητα που ζει ο λαός μας. Όπως το 2016, το θέμα των τηλεοπτικών αδειών αξιοποιήθηκε από την κυβέρνηση τότε του ΣΥΡΙΖΑ, εκτός των άλλων, και ως επιχείρηση αποπροσανατολισμού και αναχαίτισης - ανεπιτυχώς βέβαια - των μεγάλων εργατικών κινητοποιήσεων για το νομό - θυμίζουμε - λαιμητόμο τότε του ασφαλιστικού, τον γνωστό και ως νόμο Κατρούγκαλου, έτσι και τώρα, λίγα χρόνια μετά, η Νέα Δημοκρατία το επαναφέρει απεγνωσμένα, με στόχο να αλλάξει τη βαριά ατζέντα της πανδημίας, προκειμένου να κρύψει τις δικές της ολοφάνερες πια εγκληματικές ευθύνες στη διαχείρισή της, ευθύνες που αποκαλύπτονται καθημερινά και συχνά δραματικό τρόπο στις ώρες αγωνίας που ζουν και στον αγώνα ζωής και θανάτου που δίνουν δεκάδες διασωληνωμένοι των νοσοκομείων που βρίσκονται για μέρες εκτός μονάδων εντατικής θεραπείας, την ώρα που η Κυβέρνηση αρνείται πεισματικά την πραγματική επίταξη όλων των ιδιωτικών πολυκαταστημάτων της υγείας. Και μη μας λέτε ότι αυτά είναι τάχα σοβιετικά και δεν γίνονται, γιατί αυτά, η επίταξη προβλέπεται στο άρθρο 18 παράγραφος 3 στο Σύνταγμα που πέρυσι αναθεωρήσατε, τότε που αρνηθήκατε ξανά όλοι σας, από τη Νέα Δημοκρατία ως τον ΣΥΡΙΖΑ, και την κατάργηση του άρθρου 86, ώστε να πάψουν επιτέλους οι Υπουργοί να έχουν ειδική ποινική μεταχείριση. Αυτή ήταν η πρόταση του ΚΚΕ, την οποία απορρίψατε. Επαναφέροντας, λοιπόν, η Νέα Δημοκρατία το ζήτημα των τηλεοπτικών αδειών, ζητά σήμερα τη σύσταση Προανακριτικής Επιτροπής της Βουλής για τη διενέργεια προκαταρκτικής εξέτασης για τον Νίκο Παππά, το πρώτο που σκέφτεται κανείς και με το δίκιο του είναι το εξής: Να, άλλη μία προανακριτική στο μεγάλο γαϊτανάκι τέτοιων επιτροπών της Βουλής, η οποία προορίζεται να τεθεί και αυτή στην υπηρεσία ενός άθλιου δικομματικού παιχνιδιού και χρησιμοποιείται ως μέσο αποπροσανατολισμού. Προκύπτει, ωστόσο, το ερώτημα: Καλά, για τα παιχνίδια που παίχτηκαν τότε στον διαγωνισμό για τις τηλεοπτικές άδειες από τον ΣΥΡΙΖΑ δεν υπάρχουν ευθύνες καθόλου; Ασφαλώς και υπάρχουν. Κατ' αρχάς, το ΚΚΕ θεωρεί ότι είναι δεδομένες οι πολιτικές ευθύνες του ΣΥΡΙΖΑ στο ζήτημα αυτό. Υπάρχουν, όμως, μήπως και άλλες τυχόν ευθύνες στην υπόθεση αυτή; Κανείς δεν μπορεί αυτό να το αποκλείσει. Γι' αυτό στην παρούσα φάση και προκειμένου να διερευνηθούν όλες, μα όλες οι πτυχές της υπόθεσης, αυτή η διερεύνηση των τυχόν άλλων ευθυνών θα μπορούσε να αποτελέσει αντικείμενο έρευνας επιτροπής μεν, αλλά εξεταστικής και όχι προανακριτικής. Για όλους αυτούς τους λόγους τοποθετούμαστε, λοιπόν, με το «παρών» στην πρόταση των Βουλευτών της Νέας Δημοκρατίας. Μιας, όμως, και μιλάμε για ευθύνες, ας δούμε λιγάκι και τις ευθύνες τις πολιτικές στο ζήτημα αυτό, πολιτικές ευθύνες οι οποίες δεν καταλογίζονται μονάχα στο ΣΥΡΙΖΑ, αλλά και στη Νέα Δημοκρατία. Τι θαρρείτε, δηλαδή, εσείς της Κυβέρνησης; Επειδή προτείνετε προανακριτικές επιτροπές, νομίζετε ότι θα μπορέσετε να θολώσετε τα νερά των δικών σας πολιτικών ευθυνών για την πολύμορφη διαπλοκή σας με τα επιχειρηματικά συμφέροντα εκείνων των λίγων που ελέγχουν τα μέσα μαζικής ενημέρωσης σε βάρος της ενημέρωσης του λαού; Μήπως, όμως, θαρρείτε εσείς του ΣΥΡΙΖΑ πως αυτή η πρόταση της Νέας Δημοκρατίας είναι αρκετή για να σας αθωώσει από τις δικές σας πολιτικές ευθύνες για τη δική σας διαπλοκή με ανάλογα επιχειρηματικά συμφέροντα; Αλήθεια - και για να έχουμε και καλό ερώτημα - όλοι σας - Νέα Δημοκρατία, ΣΥΡΙΖΑ, Κίνημα Αλλαγής - αποδέχεστε ή όχι ότι η ενημέρωση, τα κανάλια, οι συχνότητες θα ανήκουν στα μεγάλα επιχειρηματικά συμφέροντα; Και το αποδέχεστε και το υποστηρίζετε. Μόνο που, ξέρετε, ακριβώς εκεί βρίσκεται η ρίζα, από εκεί ακριβώς πηγάζει και η διαπλοκή και η διαφθορά. [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Και τότε θα πει κάποιος, προς τι οι καβγάδες σας οι ομηρικοί; Μόνο για τον αποπροσανατολισμό του λαού; Όχι βέβαια! Μήπως για τη δημοκρατία και τη διαφάνεια; Με συγχωρείτε, χρόνια τώρα δεν είναι που επικρατεί η εργασιακή ζούγκλα στο χώρο των μέσων μαζικής ενημέρωσης; Εδώ ασφαλώς πρόκειται και για κάτι ακόμα. Πρόκειται για την αναδιανομή της πίτας των καναλιών, πρόκειται για έναν αμείλικτο, για έναν σκληρό πόλεμο επιχειρηματικών συμφερόντων για το ποιος, εν τέλει, θα ελέγχει την ενημέρωση και όχι μόνο. Αυτά τα αλληλοσυγκρουόμενα επιχειρηματικά συμφέροντα εκφράζονται σε όλο αυτό το πολιτικό και επιχειρηματικό ξεκατίνιασμα στο χώρο της ενημέρωσης. Ξεκατίνιασμα ναι, αλλά η ουσία πάντα στο απυρόβλητο, αφού κανένας σας, όπως είπαμε, δεν αμφισβητεί ότι η ενημέρωση του λαού θα συνεχίσει να βρίσκεται στα ίδια εκείνα χέρια αυτών που στηρίζουν το σύστημα, την πολιτική του και τη σαπίλα του. Και αν δεν αλλάξει αυτό, δεν μπορεί να υπάρξει πραγματική ενημέρωση για τον λαό. Ευχαριστώ.
Κι εμείς ευχαριστούμε. Θα καλέσω στο Βήμα τώρα τον Βουλευτή της Νέας Δημοκρατίας, τον κ. Δημήτριο Κούβελα. Ορίστε, κύριε Κούβελα, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, οι συνάδελφοι του ΣΥΡΙΖΑ με τις γενικές αναφορές τους κατά τη διάρκεια της συζήτησης νωρίτερα, μας θύμισαν τα έργα και τις ημέρες τους κατά τη δική τους διακυβέρνηση, όλα αυτά τα οποία η ελληνική κοινωνία δεν μπόρεσε να ανεχτεί περισσότερο. Γι' αυτό και στις εκλογές του 2019, κύριοι του ΣΥΡΙΖΑ, σας έστειλε στα έδρανα της Αξιωματικής Αντιπολίτευσης για την ώρα, διότι ξέρετε πολύ καλά ότι υπάρχει και ακόμη παρακάτω. Τελικά, όπως αποδεικνύεται, δεν υπήρχε μόνο ο καπνός που βλέπαμε, αλλά και η φωτιά που έκαιγε επί τεσσεράμισι χρόνια στη χώρα. Δεν το λέμε εμείς. Το λένε σημαντικοί μάρτυρες στην υπόθεση της «FOLLI FOLLIE», το λένε δικαστικοί λειτουργοί στην υπόθεση Παπαγγελόπουλου, για την οποία αποφάνθηκε η Βουλή το περασμένο καλοκαίρι, το λέει ο ίδιος ο άνθρωπός σας, ο κ. Καλογρίτσας, στην υπόθεση που συζητάμε σήμερα. Δηλαδή, διαπλοκή πολιτική, δικαστική, επιχειρηματική. Με μια κουβέντα, στην περίοδο της διακυβέρνησης ΣΥΡΙΖΑ πετύχατε εξάπλωση της διαφθοράς, απαξίωση θεσμών, καταρράκωση αξιών. Προσπαθήσατε, ακόμη, να ελέγξετε και τους αρμούς της εξουσίας, ευτυχώς, όμως, χωρίς επιτυχία, εσείς που μας κουνούσατε το δάχτυλο ως κάτι φρέσκο στην πολιτική ζωή. Μας μιλούσαμε για το νέο και, τελικά, φέρατε κάτι πολύ παλιό, πιο παλιό και από το παλιό εσείς που διδάσκατε την ηθική, αλλά νόμο δεν κρατούσατε και, φυσικά, ρίχνατε λάσπη στον ανεμιστήρα, γιατί - ως γνωστόν - κάτι θα μείνει. Όμως, κυρίες και κύριοι Βουλευτές του ΣΥΡΙΖΑ, εμείς στη Νέα Δημοκρατία δεν επιθυμούμε την ποινικοποίηση του δημόσιου βίου της χώρας. Έχουμε άλλη αντίληψη. Επίσης, δεν επιθυμούμε να διώξουμε - και μάλιστα άδικα - πολιτικούς μας αντιπάλους. Αντίθετα, πιστεύουμε στις κοινοβουλευτικές διαδικασίες, στους δημοκρατικούς θεσμούς και στην ενίσχυσή τους. Και αυτό το έχουμε αποδείξει στην πράξη. Πιστεύουμε, τελικά, στη δημοκρατία της αλήθειας, ενώ εσείς επιχειρείτε συγκάλυψη των δικών σας αμαρτιών. Γι' αυτό και σας προτείνουμε, όλα στο φως. Στην υπόθεση που συζητούμε, ακούστηκε προηγουμένως από συναδέλφους το κολοσσιαίο επιχείρημα ότι είναι κακιασμένη η Κοινοβουλευτική Πλειοψηφία της Νέας Δημοκρατίας που προτείνει τη σύσταση Προανακριτικής Επιτροπής για να στεναχωρήσει έναν καλό συνάδελφο, τον πρώην Υπουργό κ. Παππά. Είναι αντισυναδελφικό φάνηκε να εννοεί ο Βουλευτής και οι συνάδελφοι του ΣΥΡΙΖΑ που εξέφρασαν τέτοιο επιχείρημα. Δηλαδή, τι προτείνετε συνάδελφοι; Ομερτά; Το άλλο κολοσσιαίο επιχείρημα που ακούστηκε σήμερα, ήταν πως άλλα λέγαμε κατά τη συζήτηση τη σχετική για τη σύσταση Προανακριτικής Επιτροπής για το ιατρικό σκάνδαλο της «NOVARTIS», όπου, κυρίες και κύριοι Βουλευτές του ΣΥΡΙΖΑ, εσείς αποφασίσατε χωρίς στοιχεία να στείλετε στον εισαγγελέα δέκα πολιτικούς σας αντιπάλους, ανάμεσα στους οποίους και δύο πρώην πρωθυπουργούς. Όμως, εμείς δεν κάνουμε διπλές αναγνώσεις, ούτε πιστεύουμε στη δημοκρατία αλά καρτ. Η πρόταση των Βουλευτών της Νέας Δημοκρατίας δεν στηρίζεται σε έωλες και φανταστικές υποθέσεις, αλλά στη δικογραφία που σχηματίστηκε μετά από καταγγελίες που έκανε ο δικός σας άνθρωπος, ο δικός σας επιχειρηματίας, ο κ. Καλογρίτσας, και όχι κάποιος ανταγωνιστής του, ούτε δικοί σας πολιτικοί αντίπαλοι. Προκύπτει, λοιπόν, ξεκάθαρα ότι στην υπόθεση του διαγωνισμού των τηλεοπτικών αδειών η κυβέρνηση ΣΥΡΙΖΑ κερνούσε και ο ΣΥΡΙΖΑ έπινε. Δεν ήταν, τελικά, μέλημά σας να εισπράξει το ελληνικό δημόσιο χρήμα για τις τηλεοπτικές συχνότητες - αν συνέβαινε και αυτό, καλό θα ήταν - αλλά να ελέγξετε τουλάχιστον έναν τηλεοπτικό σταθμό - αυτό ήταν κρίσιμο - στους τέσσερις. Την αποστολή αυτή ξεκάθαρα ανέλαβε να φέρει σε πέρας ο κ. Παππάς. Πρώτον, χρίστηκε αρμόδιος Υπουργός, αφαιρώντας αντισυνταγματικά την εξουσία αυτή από το Ραδιοτηλεοπτικό Συμβούλιο, μιας και έγινε λόγος για το Σ.τ.Ε. προηγουμένως και από τον κ. Παππά και κρίθηκε αυτό από το Συμβούλιο της Επικρατείας. Δεύτερον, έβαλε τον φίλο σας επιχειρηματία κ. Καλογρίτσα στο παιχνίδι ως μπροστινό και στη συνέχεια τον κράτησε μέσα στο παιχνίδι με νύχια και με δόντια. Τρίτον, ζήτησε να συνεργαστούν μαζί του οι επιχειρηματίες κ.κ. Κοντομηνάς και Μαρινάκης, όπως οι ίδιοι καταγγέλλουν, χωρίς, όμως, να τους διαψεύσει ποτέ ο οποιοσδήποτε. Τέταρτον, ζήτησε από την περίφημη, πια, λιβανέζικη εταιρεία να χρηματοδοτήσει τον κ. Καλογρίτσα με μια περίεργη διαδρομή, χωρίς αυτή να αφήσει ίχνη. Διότι καθένας καταλαβαίνει ότι υπήρχε και μέλλον. Έπρεπε να είναι προσεκτικοί σ' αυτό το παιχνίδι. Ο κ. Καλογρίτσας, όπως αποδείχθηκε, δεν διέθετε τα χρήματα ούτε «πόθεν έσχες». Αυτό είχε καταγγείλει η Νέα Δημοκρατία ως Αντιπολίτευση τότε, ανάμεσα σε άλλα. Πέμπτον, μετά το ναυάγιο του διαγωνισμού φρόντισε ο κ. Παππάς να επιστραφούν τα χρήματα στον επιχειρηματία Καλογρίτσα και να στηθεί με αυτά η φιλοκυβερνητική τότε εφημερίδα «DOCUMENTO». Ακούστηκε το επιχείρημα ότι η συμπεριφορά του κ. Παππά και η κυβερνητική πολιτική του ΣΥΡΙΖΑ πρέπει να κριθούν μόνο πολιτικά και ότι αυτό αρκεί, πως αν διερευνηθούν και ποινικά οι καταγγελίες Καλογρίτσα, θα πρόκειται για άδικη στοχοποίηση και απαράδεκτη πολιτική δίωξη του πρώην Υπουργού. Κυρίες και κύριοι συνάδελφοι, είμαστε η παράταξη που κινείται θεσμικά, δημοκρατικά και υπεύθυνα, μακριά από την τοξική πρακτική των πολιτικών διώξεων και της στοχοποίησης πολιτικών αντιπάλων που επιστράτευσε η κυβέρνηση ΣΥΡΙΖΑ. Επιδιώκουμε, άλλωστε, όχι μόνο την εξιχνίαση μιας σκοτεινής υπόθεσης, αλλά και τη θεσμική θωράκιση της δικαιοσύνης. Πάνω από τη δικογραφία αυτή που έστειλε στη Βουλή ο εισαγγελέας του Αρείου Πάγου δεν απλώνεται μια ελαφρά καταχνιά. Είναι ένα βαρύ σύννεφο, μαύρο σύννεφο, κάτω από αδιαφανή γεγονότα, στα οποία φαίνεται να εμπλέκεται ο πρώην Υπουργός. Και βέβαια στο πρόσωπο των εμπλεκομένων σκιάζεται και όλος ο πολιτικός κόσμος. Προτείνουμε, λοιπόν, να πέσει φως στην υπόθεση, γιατί αυτό είναι υποχρέωση όλων μας, όλου του πολιτικού κόσμου. Κατά μείζονα λόγο, θα έλεγε κανείς, μεγαλύτερο ενδιαφέρον και μεγαλύτερο συμφέρον, πλέον άμεσο, έχει το κόμμα της Αξιωματικής Αντιπολίτευσης, ο ΣΥΡΙΖΑ, εσείς οι ίδιοι, να διαλευκανθεί αυτή η υπόθεση. Και αν θυμηθεί κανείς ότι ήτανε η περίοδος που εσείς διαχειριστήκατε αυτόν τον διαγωνισμό, δεν είναι προσωπική υπόθεση του κ. Παππά, ούτε υπάρχει προσωπική αντιπαράθεση ανάμεσα στην Κοινοβουλευτική Πλειοψηφία και τον πρώην Υπουργό. Ακόμα μεγαλύτερο πολιτικό και προσωπικό συμφέρον και όφελος έχει ο ίδιος ο πρώην Υπουργός, ο κ. Παππάς, να επιδιώξει ο ίδιος να του δοθεί η ευκαιρία να αποκρούσει τα στοιχεία της δικογραφίας που τον υποδεικνύουν ως εμπλεκόμενο στην υπόθεση. Σε άλλες εποχές, κυρίες και κύριοι Βουλευτές του ΣΥΡΙΖΑ, μια άλλη Κοινοβουλευτική Πλειοψηφία θα επεδίωκε να μη δοθεί αυτή η ευκαιρία, αλλά να κρατάει τους πολιτικούς της αντιπάλους ομήρους σε ζητήματα ηθικής και να το εκμεταλλεύεται αυτό με κάθε ευκαιρία. Αντίθετα, με την πρόταση των Βουλευτών της Νέας Δημοκρατίας για τη σύσταση Προανακριτικής Επιτροπής ανταποκρινόμαστε σε μια βασική θεσμική μας υποχρέωση που αφορά την ίδια την ουσία και την ποιότητα της δημοκρατίας. Αποκαθιστά ένα μεγάλο μέρος της αξιοπιστίας του πολιτικού κόσμου και του πολιτικού συστήματος προς όφελος τελικά της ίδιας της κοινωνίας. Γι' αυτούς τους λόγους θα πρέπει όλες οι πτέρυγες, όλα τα πολιτικά κόμματα, να υπερψηφίσουμε την πρόταση για τη σύσταση Προανακριτικής Επιτροπής, η οποία ακριβώς αποβλέπει στην περιφρούρηση του κύρους όλων μας, μέσα και έξω απ' αυτή την Αίθουσα. Σας ευχαριστώ πολύ.
Και εμείς ευχαριστούμε. Ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης, ο κ. Αλέξης Τσίπρας, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η εικόνα αυτή που βλέπουμε εδώ στα δεξιά μου, η εικόνα των αδειανών κυβερνητικών εδράνων είναι χαρακτηριστική και συμβολική. Είναι χαρακτηριστική και συμβολική όχι μόνο για το τι συμβαίνει σ' αυτή τη διαδικασία, αλλά για το τι συμβαίνει τούτη την ώρα στη χώρα. Απούσα η Κυβέρνηση από τη Βουλή, απούσα και από το δράμα που ζει ο ελληνικός λαός, απούσα από το δράμα που ζει ο τόπος. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι συνάδελφοι της Πλειοψηφίας, που με το ζόρι γεμίζετε ταξί στη σημερινή συνεδρίαση, καθώς φαντάζομαι ότι ούτε το ενδιαφέρον των Βουλευτών της Κοινοβουλευτικής σας Ομάδας δεν προκαλεί η σπουδή σας να προχωρήσετε τούτες τις ώρες αυτές τις πράξεις πολιτικής αντεκδίκησης, έχετε βάλει τη χώρα στον αυτόματο πιλότο μιας ατελέσφορης για πέντε μήνες τώρα και αναποτελεσματικής καραντίνας. Έχετε αφήσει το Εθνικό Σύστημα Υγείας απροστάτευτο, χωρίς καμμία ουσιαστική ενίσχυση για να αντιμετωπιστεί η υγειονομική κρίση. Έχετε αφήσει τα νοσοκομεία μας να καταρρέουν. Χθες ήταν η χειρότερη μέρα από την έναρξη της υγειονομικής κρίσης, έναν χρόνο τώρα και σήμερα μαθαίνουμε ότι πάμε πάλι για ρεκόρ κρουσμάτων. Στις μονάδες εντατικής θεραπείας δεν υπάρχει πια κρεβάτι ούτε για δείγμα, ενώ δεκάδες είναι οι συμπολίτες μας για μέρες, για εβδομάδες που αναμένουν κρεβάτι, κλίνη στις μονάδες εντατικής θεραπείας στη λίστα αναμονής, προχείρως διασωληνωμένοι στους θαλάμους, με φορητούς αναπνευστήρες και χωρίς την ενδεδειγμένη φροντίδα. Έχετε αφήσει την κοινωνία και τους πολίτες απέναντι σε ένα πρωτοφανές αίσθημα ανασφάλειας, απροστάτευτους. Αντιμετωπίζετε έναν χρόνο τώρα την κρίση αυτή, την υγειονομική, χωρίς σχέδιο, χωρίς στοιχειώδη σοβαρότητα, μονάχα με επικοινωνιακή πολιτική. Ρίχνετε την ευθύνη μια στους πολίτες, μια στους γιατρούς. Σταθήκατε ανίκανοι να προσλάβετε έστω διακόσιους γιατρούς εδώ και έναν χρόνο και προχωρήσατε σε επιτάξεις φιάσκο από τον ιδιωτικό τομέα. Τώρα τα βάζετε με τους φαρμακοποιούς, που δικαίως διαμαρτύρονται για την επιλογή να γίνονται αυτά τα self test στα φαρμακεία τους. Αύριο θα τα βάλετε ξανά με τους πολίτες, που τους μεταβιβάζετε την ευθύνη για τα τεστ, ενώ δεν είστε εν τω μεταξύ εις θέση να οργανώσετε μαζικά, στοχευμένα, συντεταγμένα και με ευθύνη της πολιτείας. Τα ίδια κάνετε, όμως, και με τους επαγγελματίες, τους εργαζόμενους, τους επιχειρηματίες. Τους κατηγορείτε ότι αυτοί φταίνε, ότι φταίνε οι επιχειρήσεις τους που είναι «ζόμπι» και αυτοί που είναι αχάριστοι. Έτσι τους είπε ο Υπουργός της Αναπτύξεως και δεν καταλαβαίνουν πόσο γενναιόδωρα τούς χρηματοδοτεί η Κυβέρνηση. [[Χειροκροτήματα από την πτέρυγα του ΣΥΡΙΖΑ]] Γι' αυτό και θα σας παραδώσουν σε λίγες μέρες σε κούτες τα κλειδιά τους στο Μέγαρο Μαξίμου, τα κλειδιά των επιχειρήσεων. Έχετε αφήσει με δυο λόγια την οικονομία να βυθίζεται, τους πολίτες να βυθίζονται στην ανασφάλεια για τη ζωή τους και στην αγωνία για το τι τους ξημερώνει αύριο. Και πού ακριβώς είναι η Κυβέρνηση; Πού ακριβώς είναι η Κυβέρνηση; Αυτή η σημερινή εικόνα των άδειων κυβερνητικών εδράνων είναι και η εικόνα της Κυβέρνησης το τελευταίο διάστημα για τον μέσο πολίτη. Ειλικρινά, είναι κρίμα που δεν είναι σήμερα εδώ ο κ. Μητσοτάκης. Θα μπορούσε, αν θέλει, να κάθεται στα έδρανα της Συμπολίτευσης. Δεν είναι εδώ όχι γιατί, τάχα μου, δεν είναι απολύτως κυβερνητική επιλογή. Δική του προσωπικά είναι η δίωξη των πολιτικών του αντιπάλων και είναι δειλία πολιτική η απουσία του σήμερα. Δεν είναι εδώ γιατί δεν έχει επιχειρήματα. Δεν είναι εδώ γιατί δεν μπορεί να σηκώσει το βάρος. Δεν είναι εδώ γιατί δεν μπορεί να αντικρούσει τον πολιτικό λόγο. Και δεν είναι εδώ γιατί φοβάται αυτή την αντιπαράθεση, να πάρει την ευθύνη, την ώρα που θα έπρεπε να διαχειρίζεται με σχέδιο την υγειονομική κρίση, να έχει ως μοναδικό σχέδιο πώς θα σπιλώσει, θα συκοφαντήσει, θα στοχοποιήσει και θα ποινικοποιήσει την πολιτική ζωή του τόπου, στοχεύοντας τους πολιτικούς του αντιπάλους. [[Χειροκροτήματα από την πτέρυγα του ΣΥΡΙΖΑ]] Όμως, αν ήταν εδώ, θα ήθελα να του απευθύνω ενώπιος ενωπίω ένα ερώτημα, που πιστεύω ότι είναι το ερώτημα που έρχεται στα χείλη κάθε πολίτη την ώρα του κακού χαμού, που παρακολουθεί αυτή εδώ τη διαδικασία - παρωδία στη Βουλή. Το ερώτημα κάθε υπεύθυνου ανθρώπου, κάθε γιατρού και νοσηλευτή, κάθε εργαζόμενου που είναι εκτός παραγωγής για μήνες, κάθε μικρομεσαίου που το λουκέτο κλειδώνει τη ζωή του, κάθε νέου που ασφυκτιά, κάθε ανθρώπου που συναισθάνεται και ζει μέσα από το προσωπικό και οικογενειακό του δράμα, το δράμα της χώρας, είναι το εξής: Σοβαρά τώρα, κύριε Μητσοτάκη; Με εβδομήντα νεκρούς τη μέρα, με τον φόβο να σκιάζει την κοινωνία, με χιλιάδες συνανθρώπους μας να βρίσκονται στα όρια της απελπισίας, εσείς το μόνο που σκέφτεστε είναι πώς θα στήσετε ποινικά «ικριώματα» για τους πολιτικούς σας αντιπάλους; Σοβαρά τώρα, κύριε Μητσοτάκη; Με το ΕΣΥ να έχει ξεπεράσει τα όριά του, με τους γιατρούς και τους μαχητές της πρώτης γραμμής - που υποκριτικά πέρυσι τέτοιο καιρό χειροκροτούσατε - να υψώνουν τώρα φωνή απόγνωσης, με την κοινωνία να απαιτεί υπευθυνότητα, σύνεση, χαμηλούς τόνους στην καθημερινή τραγωδία, εσείς να μηχανορραφείτε για να εκδικηθείτε και να εξουδετερώσετε τους πολιτικούς σας αντιπάλους; Σοβαρά, κυρίες και κύριοι της Συμπολίτευσης; Με την οικονομία να βουλιάζει, με την επιχειρηματικότητα σε καραντίνα, τη μεσαία τάξη σε κλοιό φόβου για το αύριο, τους νέους ανθρώπους σε κλίμα οργής, με εκατομμύρια εργαζόμενους σε κατάσταση πολιορκίας από την ανασφάλεια και τη φτώχεια, εσείς το μόνο που ονειρεύεστε είναι ειδικά δικαστήρια, εδώλια και εν τέλει διχασμό και πόλωση; Αυτή είναι η συνεισφορά σας στον τόπο; Αντί να σκύψετε με προσοχή και ευθύνη πάνω από τα προβλήματα που η κρίση δημιουργεί και η πολιτική σας πολλαπλασιάζει, εσείς επιχειρείτε να μετατρέψετε τη Βουλή και τη δικαιοσύνη σε «πλυντήρια» της πολιτικής σας και σε εργαλεία σπίλωσης και δίωξης πολιτικών αντιπάλων. Έτσι κατανοείτε τη σπουδαιότητα των στιγμών που ζούμε, την κυβερνητική ευθύνη των άδειων εδράνων εδώ για όσα ζούμε καθημερινά, τον ρόλο σας ως Υπουργοί, το ρόλο του ως Πρωθυπουργού ο κ. Μητσοτάκης; [[Χειροκροτήματα από την πτέρυγα του ΣΥΡΙΖΑ]] Έτσι τον κατανοεί για την προστασία της κοινωνίας και των πιο ευάλωτων σε τέτοιες κρίσιμες στιγμές; Εν τοιαύτη περιπτώσει, συναίσθηση της πραγματικότητας μπορεί να μην έχει, όμως θυμούνται τι υποσχέθηκαν πριν εκλεγούν στον κόσμο της εργασίας, της επιχειρηματικότητας; Δεν θυμάμαι εγώ πάντως να υποσχέθηκαν καταστολή, προπαγάνδα και ποινική αντιμετώπιση εκείνων που θεωρούν επικίνδυνους για την εξουσία τους. Νομίζω ότι ούτε αυτά περίμεναν οι πολίτες που ψήφισαν τη Νέα Δημοκρατία. Δεν περίμεναν τέτοιου είδους ανικανότητα διαχειριστική, αλλά και τέτοιου είδους κυνισμό. Πού είναι η πρόοδος, η κοινωνική ομαλότητα, η πολιτική μετριοπάθεια που έταξε ο κ. Μητσοτάκης προεκλογικά; Και ομολογώ ότι εγώ έχω μείνει έκπληκτος όχι για τη διαχειριστική σας ανικανότητα. Σας είχα ικανούς για τέτοια διαχειριστική ανικανότητα και ακόμα μεγαλύτερη. Ήξερα πάρα πολύ καλά για τον μύθο των αρίστων και τεχνοκρατών που τελικά αποδείχθηκε ότι πρόκειται για ανθρώπους που δεν είναι ικανοί δυο γαϊδάρων άχυρα να μοιράσουν. Άλλα λέει ο Υπουργός Επικρατείας το πρωί, ότι ανοίγουν μετά από πέντε μήνες τα μαγαζιά και η αγορά, άλλα λέει το μεσημέρι ο Υπουργός Υγείας, ότι έρχονται τέσσερις χιλιάδες κρούσματα. Δεν είναι ικανοί ούτε να συντονίζονται με ένα τηλεφώνημα μεταξύ τους και αυτό γίνεται καθημερινά πέντε μήνες τώρα και έχει κουράσει. Όμως, δεν είναι το θέμα της διαχειριστικής ανικανότητας, το οποίο με έχει αφήσει έκπληκτο. Αυτό που με έχει αφήσει έκπληκτο είναι η απόσταση που σας χωρίζει από την πραγματικότητα, αυτό το χάος ανάμεσα στην αντίληψή σας για την πραγματικότητα και στην ίδια την πραγματικότητα. Διότι ήξερα ότι μας χωρίζουν οι ιδέες, μας χωρίζουν οι πολιτικές, μας χωρίζουν οι απόψεις, η καταγωγή, αν θέλετε, το στυλ της ζωής μας, αν θέλετε. Ωστόσο, πίστευα ότι παρ' όλα αυτά που μας χωρίζουν, τουλάχιστον κατανοούμε όλοι μας, ανεξάρτητα σε ποια παράταξη ανήκουμε, ποια είναι τα προβλήματα της κοινωνίας, των πολιτών, της χώρας. Και όπως γίνεται και πρέπει να γίνεται σε μια δημοκρατία, πίστευα και ήλπιζα ότι οι πολιτικές και οι ιδεολογικές μας διαφορές είναι ότι ενώ γνωρίζουμε τα ίδια προβλήματα, προτείνουμε διαφορετικές λύσεις γι' αυτά τα προβλήματα, τα κατανοούμε όμως! Αυτό πίστευα. Αυτό που διαπιστώνω και διαπιστώνει με οδύνη και η πλειοψηφία του ελληνικού λαού και αυτοί που ήλπιζαν σε εσάς και σας ψήφισαν, είναι ότι το πρόβλημά σας είναι δομικό. Το πρόβλημα πρώτα απ' όλα του κ. Μητσοτάκη είναι δομικό, της Κυβέρνησης συνολικά είναι δομικό. Διότι το πρόβλημά του είναι ότι δείχνει, τουλάχιστον προς τα έξω, ότι ζει σε ένα παράλληλο σύμπαν, ότι έχει παντελή έλλειψη συναίσθησης για το τι ακριβώς συμβαίνει στη χώρα και στον λαό που του εμπιστεύθηκε κατά πλειοψηφία τις τύχες του σε μια τόσο δύσκολη περίσταση. Το πρόβλημα, με δυο λόγια, είναι ότι ζει σε άλλο κόσμο, στον δικό του, στον δικό σας κόσμο. Σ' αυτόν τον δικό σας κόσμο ενδεχομένως ο μεγάλος αριθμός όσων συμπολιτών μας πεθαίνουν εκτός ΜΕΘ να είναι φυσιολογικός! Πώς το είπε η κ. Παπαευαγγέλου; Είναι - λέει - μικρός ο αριθμός. Στον δικό σας κόσμο ο καθημερινός συνωστισμός στα μέσα μαζικής μεταφοράς, στα λεωφορεία, στο Μετρό, ο καθημερινός συνωστισμός όλους τους μήνες που είμαστε σε καραντίνα, είναι φυσιολογικός! Η γενναία επιχορήγηση εν μέσω καραντίνας με διατάξεις αναθέσεων, χωρίς κριτήρια, εκατομμυρίων ευρώ δημόσιου χρήματος σε μέσα μαζικής ενημέρωσης, με στόχο να «λιβανίζουν» τις πράξεις της Κυβέρνησης είναι κάτι φυσιολογικό! Οι σκανδαλώδεις απευθείας αναθέσεις, που έφτασε σήμερα μέχρι το σημείο η «πρωταθλήτρια» σε απευθείας αναθέσεις, η Γενική Γραμματέας Αντεγκληματικής Πολιτικής, να αναθέτει σε μινιμάρκετ δεκάδες χιλιάδες ευρώ για χλωρίνες, όλα αυτά που βλέπουμε με τις απευθείας αναθέσεις είναι κάτι φυσιολογικό για εσάς! Οι ανέμελες βόλτες του κ. Μητσοτάκη και τα γλέντια με τσαμπούνες, την ώρα που ο μέσος πολίτης δεν μπορεί να συναντήσει τους δικούς του ανθρώπους, να βγει έξω από το σπίτι του και αν βγαίνει, έρχεται αντιμέτωπος με μια πρωτοφανή αστυνομική αυθαιρεσία και καταστολή, όλα αυτά είναι φυσιολογικά για εσάς! Όμως, στον αληθινό κόσμο που ασφυκτιά, αυτά δεν είναι φυσιολογικά. Στον κόσμο της δουλειάς, στον κόσμο της δημιουργίας, στον κόσμο της επιχειρηματικότητας, στον κόσμο των νέων που αναζητούν ένα μέλλον καλύτερο, θέλω να σας πληροφορήσω ότι τίποτα απ' όλα αυτά δεν είναι φυσιολογικό. Ούτε ο φόβος, ούτε ο θάνατος που τείνει να γίνει συνήθεια πια, ούτε τα νοσοκομεία της αγωνίας, ούτε η ανεργία, ούτε τα λουκέτα, ούτε το μακάβριο «ακορντεόν» της καραντίνας, ούτε τα εμβόλια που όλο φτάνουν και όλο δεν επαρκούν και σε σύγκριση με γειτονικές χώρες εκτός Ευρωπαϊκής Ένωσης είμαστε πολύ χειρότερα, διότι εδώ είναι η μεγάλη αποτυχία της Ευρώπης, η παταγώδης αποτυχία της Ευρώπης! Δείτε τι γίνεται αυτή τη στιγμή στη Μεγάλη Βρετανία: Το 50% του πληθυσμού έχει εμβολιαστεί. Δεν αναφέρομαι στο Ισραήλ. Στη Σερβία δίνουν εμβόλια και για πολίτες άλλων χωρών. Η παταγώδης αποτυχία! Εν πάση περιπτώσει, όλα αυτά δεν είναι φυσιολογικά για τον απλό κόσμο που ζει το δράμα του το καθημερινό έναν χρόνο τώρα και πέντε μήνες τώρα σε μια ατελέσφορη και αναποτελεσματική καραντίνα. Ε, λοιπόν, ούτε αυτή η προσπάθεια που κάνετε σήμερα σε αυτές τις συνθήκες είναι φυσιολογική. Η μέρα μάλιστα που θα ψηφίζετε εδώ την παραπομπή για άλλη μια φορά πολιτικού σας αντιπάλου μέσα σε σύντομο χρονικό διάστημα θα είναι η μέρα που θα καταγράφεται ένα από τα μεγαλύτερα ρεκόρ κρουσμάτων. Δεν είναι φυσιολογικό στα μάτια των απλών ανθρώπων εσείς να στήνετε, να επιχειρείτε να στήνετε ειδικά και εκδικητικά δικαστήρια για τους πολιτικούς σας αντιπάλους σε αυτές τις συνθήκες. Εγώ θα έλεγα ότι ούτε σε συνθήκες κανονικότητας δεν θα έπρεπε να ήταν φυσιολογικό. Θα έπρεπε να είχατε και ως παράταξη όλοι σας, αλλά και ως οικογένεια, η οικογένεια Μητσοτάκη, που διαδραμάτισε κεντρικό ρόλο στα τέλη της δεκαετίας του 1980, θα έπρεπε να είχε μια μακρά και πικρή πείρα από όλα αυτά και θα έπρεπε να είχε βγάλει τα συμπεράσματά της από τον τρόπο που επιχείρησε τότε να σπιλώσει πολιτικούς αντιπάλους και πώς αυτό γύρισε τα αμέσως επόμενα χρόνια «μπούμερανγκ». Ωστόσο, το να επιχειρείτε το ίδιο αποτυχημένο, τοξικό και διχαστικό σχέδιο και στις σημερινές περιστάσεις, τις ειδικές περιστάσεις, αποδεικνύει αυτό το οποίο περιγράφω από την αρχή της ομιλίας μου, δηλαδή ότι είστε - με δυο λόγια - εκτός τόπου και χρόνου. Σε ό,τι αφορά τον εμπνευστή και σκηνοθέτη αυτού του σχεδίου, αποδεικνύει μ' αυτόν τον τρόπο ότι εκτός από το ότι ενδεχομένως τελεί σε πανικό, είναι βαθιά διχαστικός κατά βάθος, ότι είναι κατώτερος των περιστάσεων και εν τέλει ότι είναι ένας επικίνδυνος Πρωθυπουργός. Διότι αν η απάντηση στο δράμα των νοσοκομείων και στην εκατόμβη των νεκρών είναι η δίωξη του Νίκου Παππά και του ΣΥΡΙΖΑ, γιατί μετά από δεκαετίες η κυβέρνησή μας έβαλε επιτέλους τάξη στην τηλεοπτική ασυδοσία, τότε ναι, είναι ένας βαθιά διχαστικός, αλλά και επικίνδυνος Πρωθυπουργός και μάλιστα την ώρα που στον παρόντα χρόνο η δική σας Κυβέρνηση δίνει γη και ύδωρ και δεκάδες εκατομμύρια ευρώ κρατικό χρήμα με τις λίστες Πέτσα σε δεκάδες μέσα ενημέρωσης για να «λιβανίζουν». Και αναρωτιέμαι τούτη την ώρα, που είμαι αναγκασμένος για δεύτερη φορά να βρίσκομαι σε αυτό εδώ το Βήμα, απαντώντας σε αυτήν την εκδικητική πολιτική της Κυβέρνησης του κ. Μητσοτάκη: Εμείς, άραγε, κυρίες και κύριοι συνάδελφοι, πόσες προανακριτικές επιτροπές θα πρέπει να προκαλέσουμε, μόλις επανέλθουμε στη διακυβέρνηση; Δεν θα ξέρουμε από πού να το πιάσουμε και πού να το αφήσουμε! [[Χειροκροτήματα από την πτέρυγα του ΣΥΡΙΖΑ]] Σας διαβεβαιώνω γι' αυτό! Ήμασταν η κυβέρνηση που ανέλαβε το δύσκολο φορτίο μιας χρεοκοπημένης χώρας, με άδεια ταμεία και με σκάνδαλα δισεκατομμυρίων να βαραίνουν τις προηγούμενες κυβερνήσεις και αυτό που κάναμε ήταν να σηκώσουμε τα μανίκια, να τραβήξουμε μια γραμμή και να πούμε «προχωράμε μπροστά». Δεν προκαλέσαμε, όπως κάνετε εσείς, τη δίωξη ούτε το Ειδικό Δικαστήριο. Και όταν ήρθε το μεγαλύτερο σκάνδαλο των σκανδάλων των προηγούμενων ετών, το σκάνδαλο «NOVARTIS», παγκόσμιο σκάνδαλο, είπαμε «αμέσως στη δικαιοσύνη, όχι στα ειδικά δικαστήρια». Έγινε η προανακριτική και μάλιστα η απόφασή μας αυτή να γυρίσει στη δικαιοσύνη και η δικαιοσύνη να αποφανθεί, μας ανάγκασε να οδηγήσουμε στην ίδια μοίρα, στην προανακριτική, όχι σε παραπομπή σε δικαστήριο, και όλους τους εμπλεκόμενους, χωρίς να κάνουμε καμμία επιλογή για το ποιος ήταν περισσότερο ή λιγότερο εμπλεκόμενος. Εμείς, λοιπόν, λειτουργήσαμε με γνώμονα την αλήθεια, τη δικαιοσύνη και όχι τον εκδικητικό ρεβανσισμό απέναντι σ' αυτούς που χρέωσαν δισεκατομμύρια στον ελληνικό λαό το 2015. Εσείς έρχεστε τώρα και αποδεικνύετε τι; Τι αποδεικνύετε και με τις δύο περιπτώσεις, όπου έρχεστε και στήνετε ειδικά δικαστήρια; Ότι όποιος ερευνά συστημικά σκάνδαλα και όποιος επιχειρεί να εφαρμόσει το Σύνταγμα και τον νόμο σ' αυτή τη χώρα, όποιος τα βάζει με τη συστημική διαπλοκή, θα διώκεται. Αυτό το μήνυμα περνάτε, αυτό είναι το μήνυμά σας, όχι για τη δική μας κυβέρνηση, αλλά και για τις επόμενες κυβερνήσεις. Και αυτό είναι ένα μήνυμα όχι του κόμματος, όχι της οικογένειας που κυβερνά, αλλά είναι ένα καθεστωτικό μήνυμα, ένα μήνυμα του καθεστώτος. [[Χειροκροτήματα από την πτέρυγα του ΣΥΡΙΖΑ]] Τα καθεστώτα πέφτουν, όμως, κύριοι, να το ξέρετε αυτό. Και το οξύμωρο όλων είναι ότι θέλετε να στήνετε ειδικά δικαστήρια για τους πολιτικούς σας αντιπάλους όχι μόνο δίχως στοιχεία, αλλά και χωρίς - και εσείς το παραδέχεστε - να υπάρχει ζήτημα ζημίας του ελληνικού δημοσίου, χωρίς καμμιά ζημιά για το ελληνικό δημόσιο. Ξέρετε, αυτό πρέπει να είναι παγκόσμια πρωτοτυπία. Δεν γνωρίζω εγώ πουθενά αλλού στον κόσμο να στέλνονται κατ' επανάληψη, όπως κάνετε εδώ μέσα σε ενάμιση χρόνο, πολιτικοί αντίπαλοι σε προανακριτικές και ειδικά δικαστήρια, χωρίς η κατηγορία να είναι ζημία του ελληνικού δημοσίου. Διότι και τον Παπαγγελόπουλο γιατί τον παραπέμψατε; Γιατί τον παραπέμψατε; Γιατί τόλμησε να διερευνήσει τις ευθύνες για το σκάνδαλο «NOVARTIS» και την τεράστια ζημιά του δημοσίου και την έρευνα την ονομάσατε «σκευωρία», δίνοντας το μήνυμα που σας είπα πιο πριν, ότι όποιος τολμά να ερευνά συστημικά σκάνδαλα θα διώκεται. Και σήμερα το ίδιο επιθυμείτε, να στήσετε ειδικό δικαστήριο όχι γιατί κατηγορείτε τον Νίκο Παππά για ζημία του δημοσίου, αλλά αντιθέτως διότι με τις ενέργειές του και τις ενέργειες της κυβέρνησης τότε να εφαρμοσθεί το Σύνταγμα και ο νόμος εθίγησαν ιδιωτικά οικονομικά συμφέροντα προς όφελος του δημοσίου. Αυτή είναι η βασική κατηγορία. Και αναρωτιέμαι: Γιατί άραγε αυτή η επιλογή από πλευράς σας; Αν, κύριοι της κυβερνητικής πλειοψηφίας, η επιλογή σας αυτή, που πέραν τού ότι δημιουργεί κλίμα τοξικό και διχαστικό σε μια στιγμή, όπως εξήγησα πιο πριν, κορύφωσης του εθνικού δράματος και της κοινωνικής κρίσης, αν η επιλογή σας αυτή οφείλεται στο ότι έχετε να ξεπληρώσετε γραμμάτια στη διαπλοκή που σας στηρίζει ή σε μέρος της διαπλοκής που σας στηρίζει - εν τοιαύτη περιπτώσει, δεν θέλω να τα τσουβαλιάζω όλα - τότε πραγματικά αυτό που θα ήθελα να πω είναι ότι σας συμπονώ και ότι θα το βρείτε μπροστά σας σύντομα. Αν, όμως, γίνεται και γιατί ταυτόχρονα πιστεύετε ότι έτσι - τάχα μου - θα επιχειρήσετε έναν αντιπερισπασμό που θα σας βγάλει από τα αδιέξοδα, τότε σας διαβεβαιώνω ότι είσαστε βαθιά νυχτωμένοι. Δηλαδή, η απάντησή σας ποια θα είναι στον προχθεσινό πίνακα όχι της «ΑΥΓΗΣ», όχι της «ΕΦΗΜΕΡΙΔΑΣ ΤΩΝ ΣΥΝΤΑΚΤΩΝ», όχι του «DOCUMENTO» - που κόπτεστε τώρα μην τυχόν και είχε εμπλοκή με τα χρήματα που ήταν κατατεθειμένα για μήνες στο δημόσιο, στο Ταμείο Παρακαταθηκών και δόθηκαν πίσω, αφότου είχε αποχωρήσει ο αρχικός εκδότης - όχι, λοιπόν, σε καμμία εφημερίδα από αυτές που σας ασκούν κριτική - δεν είναι και πολλές άλλωστε - αλλά στο «BLOOMBERG», κυρίες και κύριοι συνάδελφοι, η απάντησή σας στο «BLOOMBERG» που είχε δημοσίευμα χθες ότι η θέση της Ελλάδας στην παγκόσμια αξιολόγηση - στην αξιολόγηση που κάνει για την αντιμετώπιση και τη διαχείριση της πανδημίας από την πλευρά των κυβερνήσεων - βυθίστηκε τον τελευταίο μήνα είκοσι θέσεις; Ποια θα είναι η απάντησή σας; Τα ειδικά δικαστήρια; Ποια θα είναι η απάντησή σας στην αγωνία της μεσαίας τάξης για το αύριο; Η δίωξη των πολιτικών σας αντιπάλων; Η απάντησή σας στην τεράστια ύφεση και τον εφιάλτη χρεωκοπίας εκατοντάδων χιλιάδων μικρομεσαίων που, δυστυχώς, βρίσκεται προ των πυλών θα είναι μία φυγή στην πόλωση, στον διχασμό, στην όξυνση και στις δικαστικές αίθουσες; Ποια θα είναι η απάντηση σας στην υγειονομική και οικονομική κρίση που έχει «φυλακίσει» τη χώρα στην ανασφάλεια και τον φόβο; Αυτή η τεχνητή πόλωση και τα ειδικά δικαστήρια. Δεν πιστεύω - και το λέω με ειλικρίνεια - ότι είστε στοιχειωδώς σοβαροί, αν τα πιστεύετε αυτά αυτή την κρίσιμη στιγμή για τη χώρα. Δεν το πιστεύω! Δεν πιστεύω ότι πιστεύετε πως οι διώξεις, η καταστολή, η εκκωφαντική προπαγάνδα, το ψέμα και εν τέλει οι δικαστικές παρωδίες μπορούν να σας βγάλουν από την πραγματικά δυσμενή και πολύ δύσκολη θέση στην οποία βρίσκεστε για όσα έχετε διαπράξει και κυρίως για όλα όσα δεν έχετε διαπράξει έναν χρόνο τώρα, για την πολιτική σας που σας έχει οδηγήσει σ' αυτά τα αδιέξοδα. Και εν πάση περιπτώσει, αφού το επιχειρείτε, αφού επιχειρείτε εν τέλει αυτόν τον διχαστικό αντιπερισπασμό, οφείλετε να λάβετε και τις απαντήσεις σας. Άκουσα την ομιλία του Νίκου Παππά που ήταν κατατοπιστική, πλήρως αποδομητική και έδωσε το περίγραμμα των γεγονότων για όλα όσα συνέβησαν εκείνες τις μέρες και για όλα όσα πράξατε και πράττετε εσείς σήμερα. Όμως, θέλω να σας δώσω και ορισμένες πολιτικές απαντήσεις που σας πρέπουν. Ποιο ακριβώς είναι το σκάνδαλο στην προκειμένη περίπτωση για το οποίο κατηγορείτε την κυβέρνηση του ΣΥΡΙΖΑ και τον Υπουργό Επικρατείας τότε και αργότερα Υπουργό Ψηφιακής Πολιτικής, τον Νίκο Παππά; Ποιο ακριβώς είναι το σκάνδαλο; Η γενναία προσπάθεια της κυβέρνησης του ΣΥΡΙΖΑ να βάλει τάξη στο ραδιοτηλεοπτικό τοπίο που επί τριάντα συναπτά έτη όλες οι προηγούμενες κυβερνήσεις είχαν αφήσει αρρύθμιστο, είτε ψηφίζοντας νόμους που δεν τους εφήρμοζαν ποτέ και τους ανέβαλαν, είτε καταθέτοντας τροπολογίες της τελευταίας στιγμής στις 31 Δεκεμβρίου κάθε χρόνο για να αναβάλουν τους φόρους που έπρεπε να εισπράξουν; Απέναντι, λοιπόν, σ' αυτή την ασυδοσία ενός συστήματος οικονομικής και πολιτικής διαπλοκής ήρθε ο ΣΥΡΙΖΑ με τις δικές του δυνάμεις να βάλει τάξη, γιατί το υποσχέθηκε στον ελληνικό λαό. Διότι ξέρετε ποια θα ήταν η πολύ εύκολη στάση του ΣΥΡΙΖΑ; Θα ήταν να κάνει αυτό που έκαναν και όλες οι προηγούμενες κυβερνήσεις, να κάνει τροπολογίες κάθε 31Δεκεμβρίου για να μην πληρώνουν και να μη ρυθμίσει το ραδιοτηλεοπτικό τοπίο, να το αφήσει αρρύθμιστο. Γιατί το κάνατε εσείς; Μήπως το κάνατε γιατί το ξεχνούσατε; Όχι, προφανώς! Το κάνατε γιατί μ' αυτόν τον τρόπο θέλετε να έχετε τα μέσα ενημέρωσης να σας «λιβανίζουν» για την πολιτική σας. Γι' αυτό το κάνατε! [[Χειροκροτήματα από την πτέρυγα του ΣΥΡΙΖΑ]] Κατηγορείτε, λοιπόν, τον ΣΥΡΙΖΑ για το ότι ήταν σκάνδαλο που εφήρμοσε τον νόμο και το Σύνταγμα, ενώ το πραγματικό σκάνδαλο ήταν το δικό σας επί τριάντα χρόνια, το γεγονός ότι επί δεκαετίες κάποιοι επιχειρηματίες είχαν δημόσιες συχνότητες χωρίς άδεια και χωρίς καμμία υποχρέωση απέναντι στο δημόσιο και - προσέξτε! - χωρίς καμμία υποχρέωση απέναντι στους εργαζόμενούς τους, τους δημοσιογράφους και τα τηλεοπτικά συνεργεία. Αυτό ήταν το σκάνδαλο, κυρίες και κύριοι της κυβερνητικής πλειοψηφίας και όχι η δική μας προσπάθεια να βάλουμε ένα τέλος σ' αυτό το καθεστώς διαφθοράς και σκότους. Θα θυμίσω κάτι σε όσους από εδώ έχετε μνήμη. Βλέπω στην Αίθουσα και παλαιότερους που σίγουρα θα το θυμούνται. Όμως, θα το θυμίσω και για τους νεότερους για να μαθαίνουν, μεταξύ των οποίων ενδεχομένως να είμαι και εγώ. Όμως, κάτι λίγα θυμάμαι από εκείνη την εποχή που ήμουν έφηβος. Ο πρώτος, λοιπόν, ο οποίος «βάφτισε» αυτό το καθεστώς ως «διαπλοκή», ξέρετε ποιος ήταν; Ο Κωνσταντίνος Μητσοτάκης! [[Χειροκροτήματα από την πτέρυγα του ΣΥΡΙΖΑ]] Ο Κωνσταντίνος Μητσοτάκης, όταν βρισκόταν σ' αυτή την κόντρα τότε που ανέφερε ο Νίκος Παππάς πιο πριν - τι ειρωνεία της τύχης! - με τον «ΣΚΑΪ» του πατέρα Αλαφούζου τότε, αυτός ήταν που ονόμασε πρώτος το καθεστώς αυτό ως «διαπλοκή». Και ξέρετε ποιος ήταν αυτός - αυτό θα το θυμάστε όλοι - που αργότερα «βάφτισε» αυτό το καθεστώς ως «καθεστώς τον νταβατζήδων»; Ο Κώστας Καραμανλής ήταν, ο Πρωθυπουργός της Κυβέρνησης της Νέας Δημοκρατίας στις αρχές της διακυβέρνησής του! [[Χειροκροτήματα από την πτέρυγα του ΣΥΡΙΖΑ]] Ήταν, βεβαίως, πολύ διορατική και πολύ εύστοχη αυτή η αναφορά, ιδίως σε σχέση με όσα ακολούθησαν τα επόμενα χρόνια. Διότι οφείλω να ομολογήσω ότι αν τότε μιλούσε για «νταβατζήδες», ίσως τότε να ήταν επιστήμονες και ευγενικοί άνθρωποι σε σχέση με αυτό που ακολούθησε μετά. Θέλω, λοιπόν, να ξεκαθαρίσω τι θα γίνει στην περίπτωση που θέλετε να στήσετε Ειδικό Δικαστήριο στον ΣΥΡΙΖΑ, γιατί τα έβαλε με αυτό το καθεστώς, όχι βάζοντάς τα με κάποιον συγκεκριμένο, αλλά γιατί θέλησε να δημιουργήσει ένα πλαίσιο νομιμότητας το οποίο στο τέλος της ημέρας θα ήταν θετικό και για όλους τους ιδιοκτήτες των μέσων μαζικής ενημέρωσης. Θα ήταν ευνοϊκό, λυτρωτικό και για την όποια εξουσία, αν θέλετε, διότι πολύ γρήγορα θα δείτε, πολύ γρήγορα θα δει και ο κ. Μητσοτάκης - δεν είναι εδώ, αλλά με ακούει - τα αποτελέσματα αυτής της εύνοιας που δείχνει σήμερα, διότι κανείς δεν είναι ευχαριστημένος όσο κι αν τον κανακεύει κανείς, όταν ξέρει ότι μπορεί να σου κάνει ζημιά όποτε θέλει. Και ξέρετε και κάτι άλλο, κύριοι συνάδελφοι της κυβερνητικής Πλειοψηφίας; Αν για κάτι αισθάνομαι περήφανος, αλλά και δυνατός πολιτικά, είναι ότι δεν χρωστάω σε κανέναν! Δεν χρωστάμε σε κανέναν! [[Χειροκροτήματα από την πτέρυγα του ΣΥΡΙΖΑ]] Ο κ. Μητσοτάκης να ξέρετε πόσους έχει που ερίζουν για το ότι εξαιτίας τους εξελέγη Πρωθυπουργός! Πόσους έχει, άραγε, που ερίζουν μεταξύ τους για το ποιος έχει τη μεγαλύτερη ευθύνη; [[Χειροκροτήματα από την πτέρυγα του ΣΥΡΙΖΑ]] Θέλετε, λοιπόν, να στήσετε Ειδικό Δικαστήριο στον ΣΥΡΙΖΑ για το ότι θέλησε να βάλει σε τάξη το ραδιοτηλεοπτικό τοπίο, διότι έβαλε τους ιδιοκτήτες μέσων μαζικής ενημέρωσης να βάλουν το χέρι στην τσέπη, ενώ εσείς έρχεστε τώρα και τους δίνετε! Όχι μόνο δεν τους παίρνετε αυτά που οφείλουν να δώσουν, αλλά τους δίνετε. Τους δώσατε 20 εκατομμύρια, άλλα 20 εκατομμύρια, άλλα 18 εκατομμύρια, ενώ εμείς με το καλημέρα τους είπαμε «πληρώστε». Αυτή είναι η διαφορά! Και αυτό πληρώνουμε και σήμερα! Αν, λοιπόν, γι' αυτό ακριβώς θέλετε να στήσετε ειδικά δικαστήρια, προχωρήστε! Πλειοψηφία έχετε, αν και όχι τόσο ενθουσιώδη στη σημερινή διαδικασία απ' ό,τι βλέπω. Όμως, πλειοψηφία έχετε! [[Χειροκροτήματα από την πτέρυγα του ΣΥΡΙΖΑ]] Εμείς δεν θα σας κάνουμε τη χάρη να απολογηθούμε και από πάνω, επειδή προστατεύσαμε το δημόσιο συμφέρον. Εσείς θα απολογηθείτε! Και θα σας γυρίσει μπούμερανγκ αυτό που στήνετε. Ήδη μαθαίνω ότι ψάχνετε να βρείτε να συμπληρώσετε «ενδεκάδα». Από τον «πάγκο» συμπληρώσατε «ενδεκάδα». Εμείς δεν θα απολογηθούμε. Εσείς θα απολογηθείτε. Έχουμε εμπιστοσύνη στη δικαιοσύνη. Καλά, εσείς, κύριε Πλεύρη, ήσασταν σέντερ μπακ και στην προηγούμενη «ενδεκάδα», αλλά και στην τωρινή.
Μπροστά ήμουν!
Εμείς έχουμε εμπιστοσύνη, κύριε Πλεύρη, όχι στις προανακριτικές της δεδομένης πλειοψηφίας, αλλά στον τελικό κριτή, στη δικαιοσύνη. Το μόνο που θα σας πω είναι να προσέχετε τελικά, μην πάτε για μαλλί και βγείτε κουρεμένοι, που λέει ο λαός μας. Έχετε καταλάβει ποιο είναι το θέμα που ανοίγετε και σε ποια χρονική στιγμή επιλέγετε να ρίξετε αυτό το τοξικό δηλητήριο στην πολιτική ζωή του τόπου; Ανοίγετε το θέμα της ενημέρωσης. Ανοίγετε ξανά το θέμα της οικονομικής διαπλοκής με την πολιτική εξουσία. Και πότε; Σε μια περίοδο που το έχετε «τερματίσει». Σ' αυτή την περίοδο μιλάτε για σκοινί στο σπίτι του κρεμασμένου. Αφού το θέλετε λοιπόν, μετά χαράς να μιλήσουμε και για το σχοινί και για τον κρεμασμένο, που είναι η αντικειμενική και πλουραλιστική ενημέρωση του ελληνικού λαού. Αυτός είναι ο κρεμασμένος. [[Χειροκροτήματα από την πτέρυγα του ΣΥΡΙΖΑ]] Σε μια στιγμή που - δείτε λίγο τα ποιοτικά στοιχεία των δημοσκοπήσεων - στο ερώτημα για την αξιοπιστία των μέσων μαζικής ενημέρωσης των συστημικών, των κλασικών και όχι του διαδικτύου, των social media, η αναξιοπιστία έχει πιάσει κόκκινο: 75% και πλέον των πολιτών δηλώνουν ότι τα συστημικά μέσα μαζικής ενημέρωσης είναι αναξιόπιστα, δεν είναι πλουραλιστικά και είναι μεροληπτικά υπέρ της Κυβέρνησης. Με δυο λόγια, ο κόσμος έχει καταλάβει όλο αυτό το αλισβερίσι που γίνεται, την προπαγάνδα που σε λίγο θα αρχίσει να σας γυρνάει μπούμερανγκ. Αν, λοιπόν, αυτό θέλετε μ' αυτή την Προανακριτική, να ανοίξουμε αυτή τη συζήτηση. Είναι ευτυχές για μας. Το μόνο που θα σας πούμε είναι ότι εμείς, η κυβέρνησή μας, όχι ότι δεν κάναμε λάθη, αλλά τολμήσαμε να συγκρουστούμε με αυτό το τοξικό και ναρκοθετημένο πεδίο. Και το πληρώνουμε και θα το πληρώνουμε, αλλά χαλάλι! Μπορεί να μην κερδίσαμε τον πόλεμο, αλλά το ότι δώσαμε αυτή τη μάχη είναι κάτι το οποίο το θεωρούμε παράσημο για μας. Είναι τιμή μας και περηφάνια μας! [[Χειροκροτήματα από την πτέρυγα του ΣΥΡΙΖΑ]] Είμαστε περήφανοι που δώσαμε αυτήν τη μάχη, τη μάχη της νομιμότητας για το δημόσιο συμφέρον, το συμφέρον του ελληνικού λαού, το συμφέρον της δημοκρατίας. Είμαστε περήφανοι διότι για πρώτη φορά αποκαταστάθηκε η συνταγματική νομιμότητα μετά από τριάντα πέντε χρόνια ανομίας, ασυδοσίας και πειρατείας, που στέρησε για δεκαετίες από το ελληνικό δημόσιο ανυπολόγιστο ύψος εσόδων. Είμαστε περήφανοι γιατί θεσπίσαμε ένα καθεστώς λειτουργίας που εξασφάλισε και συνεχίζει να εξασφαλίζει τα δικαιώματα των εργαζομένων στα μέσα μαζικής ενημέρωσης. Γι' αυτά είμαστε περήφανοι. Όχι ότι δεν κάναμε λάθη. Γι' αυτά όμως είμαστε περήφανοι, παρά το κόστος, το μεγάλο κόστος, προσωπικό και πολιτικό. Στήστε, λοιπόν, εσείς δίκες σκοπιμότητας για τους πολιτικούς σας αντιπάλους με βασικό κατηγορητήριο ότι τόλμησαν να υποχρεώσουν τη διαπλοκή να συμμορφωθεί με το Σύνταγμα και τους νόμους. Στήστε τα. Επιλέξτε τον δρόμο της ποινικοποίησης της πολιτικής ζωής και του διχασμού. Μόνο να ξέρετε ένα πράγμα: Αυτός ο δρόμος είναι και ολισθηρός και επικίνδυνος και κυρίως γι' αυτόν που τον επιλέγει. Η ιστορική πείρα μάς διδάσκει ότι κάθε φορά που κάτι παρόμοιο επιχειρήθηκε όχι μόνο τραυματίστηκε η δημοκρατία και έπαθε ζημιά η χώρα και το πολιτικό σύστημα, αλλά κυρίως έπαθε ζημιά η παράταξη που το εμπνεύστηκε. Εμείς δεν θα σας ακολουθήσουμε σε αυτόν τον διχασμό. Η Ελλάδα τούτες τις κρίσιμες ώρες χρειάζεται μια κυβέρνηση που να έχει σχέδιο να αντιμετωπίσει την κρίση. Χρειάζεται μια κυβέρνηση που να μπορεί να ενώσει τους Έλληνες σ' αυτή τη δύσκολη στιγμή. Δεν χρειάζεται μια κυβέρνηση που να έχει μονάχα επικοινωνιακό σχέδιο και σχέδιο εξόντωσης των πολιτικών της αντιπάλων.
…(δεν ακούστηκε)
Κύριε Μαρκόπουλε, είπατε κάτι;
Μη διακόπτετε, κύριε Μαρκόπουλε.
Διαφωνείτε με την ανάγκη να έχουμε μία Κυβέρνηση που να ενώνει και όχι μία Κυβέρνηση που να διχάζει; [[Χειροκροτήματα από την πτέρυγα του ΣΥΡΙΖΑ]] Διαφωνείτε με την ανάγκη να έχουμε μία Κυβέρνηση με σχέδιο στην αντιμετώπιση της κρίσης και όχι σχέδιο την εξόντωση των πολιτικών της αντιπάλων; Διαφωνείτε με την ανάγκη να υπάρχει η ελάχιστη συνεννόηση των πολιτικών δυνάμεων σ' αυτή την πρωτοφανή υγειονομική κρίση, με το γεγονός ότι με εβδομήντα νεκρούς και τέσσερις χιλιάδες κρούσματα καθημερινά έρχεστε εσείς εδώ για να δικάσετε τους πολιτικούς σας αντιπάλους, διότι είχαν το θάρρος να εφαρμόσουν τον νόμο, το Σύνταγμα και να προβάλουν το δημόσιο συμφέρον απέναντι στα ιδιωτικά συμφέροντα; Αν διαφωνείτε με όλα αυτά, να σας κρίνει ο ελληνικός λαός. [[Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα]] Ήσασταν και δημοσιογράφος, κύριε Μαρκόπουλε. Και ήταν πολλοί αυτοί οι δημοσιογράφοι που τα χρόνια της κυβέρνησης του ΣΥΡΙΖΑ ασκούσαν έντονη κριτική από τα μέσα τους, πολλές φορές συκοφαντική, με αντάλλαγμα να πάρουν μία θέση στα ψηφοδέλτια της Νέας Δημοκρατίας. Ας έχετε μια στοιχειώδη αντικειμενικότητα, λοιπόν, στην κρίση σας. Κυρίες και κύριοι συνάδελφοι, έλεγα ότι είναι ολισθηρός αυτός ο δρόμος. Θέλω να κλείσω, όμως, την παρέμβασή μου με μια διαπίστωση, την οποία έκανα και σε μια προηγούμενη παρέμβασή μου στη Βουλή, τη διαπίστωση ότι αυτή η συμπεριφορά που επιδεικνύει η Κυβέρνηση και ιδίως ο Πρωθυπουργός το τελευταίο διάστημα αποπνέει έναν αέρα καθεστωτικής νοοτροπίας. Η προσφυγή στο ψέμα, την προπαγάνδα, τη χειραγώγηση της ενημέρωσης, τον αυταρχισμό, την αστυνομική βία, τον ποινικό εκτροχιασμό της πολιτικής πιστοποιεί με τον πιο σαφή τρόπο μια διαπίστωση που αρχίζει να γίνεται κοινή πεποίθηση. Και είπα ότι, ξέρετε, τα καθεστώτα πέφτουν με πάταγο και συνήθως δεν τα ρίχνουν τα κόμματα της Αντιπολίτευσης, αλλά η δημοκρατία. [[Χειροκροτήματα από την πτέρυγα του ΣΥΡΙΖΑ]] Ο τόπος μας και ο λαός μας έχει βαθιές δημοκρατικές ρίζες, να το έχετε υπόψη σας αυτό. Ο συνδυασμός της ανικανότητας και της αποτυχίας σας στη διαχείριση της κρίσης, με την αλαζονεία, τον αυταρχισμό και την αντιδημοκρατική σας πρακτική δημιουργεί ένα εκρηκτικό μείγμα στην ελληνική κοινωνία. Όσο πιο γρήγορα το καταλάβετε τόσο το καλύτερο. Και όσες δίκες και να τάξετε στη διαπλοκή που σας υποστηρίζει, όσους αντιπερισπασμούς και να στήσετε, σε λίγο δεν θα μπορείτε να αναχαιτίσετε αυτήν την οργή, γιατί όσο εξόφθαλμα θα σας στηρίζουν αυτοί που έχουν ήδη απαξιωθεί στη συνείδηση των πολιτών τόσο περισσότερο θα δυναμώνει η οργή και η αγανάκτηση των πολιτών και τόσο εσείς δεν θα μπορείτε. Ήδη δεν μπορείτε. Και όσο πιο γρήγορα αυτό το συνειδητοποιήσετε τόσο καλύτερα για τον τόπο. Διότι τούτες τις ώρες ο τόπος έχει ανάγκη από μια Κυβέρνηση προοδευτική, δημοκρατική, με σχέδιο ν' αντιμετωπίσει τα προβλήματα της χώρας και όχι να εξοντώνει τους πολιτικούς της αντιπάλους.
Τον λόγο, τώρα, έχει ο Κοινοβουλευτικός Εκπρόσωπος της Νέας Δημοκρατίας, ο κ. Αθανάσιος Πλεύρης και στη συνέχεια, ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης και θα κλείσουμε με τον Βουλευτή του ΣΥΡΙΖΑ - Προοδευτική Συμμαχία κ. Ξανθόπουλο. Κύριε Πλεύρη, περιμένετε λίγο να γίνει η αποχώρηση, για να μπορείτε να ακούγεστε. Παρακαλώ, όσοι συνάδελφοι είναι να αποχωρήσουν. Κύριε Πλεύρη, μπορείτε να ξεκινήσετε.
Κύριε Πρόεδρε του ΣΥΡΙΖΑ, σέντερ μπακ δεν υπήρξα ποτέ. Δυστυχώς, μου έλαχε στη ζωή μου να είμαι κάπου αριστερός και ήμουν αριστερό μπακ, γιατί είχαμε και αυτό το πρόβλημα, κύριε Ξανθόπουλε. Περίμενα, ερχόμενος εδώ ο κ. Τσίπρας, να ξεκινήσει και να πάρει θέση σ' αυτό, το οποίο είπε ο κ. Πολάκης. Ο κ. Τσίπρας που μίλησε σήμερα για ενότητα, προ ολίγων ωρών, προφανώς, με την ανοχή του, αν όχι με την υπόδειξη του, ο κ. Πολάκης χαρακτήρισε αυτή εδώ την παράταξη «παράταξη δωσίλογων» και «παράταξη μαυραγοριτών». Γι' αυτό δεν βρέθηκε ένα λεπτό από τα πενήντα λεπτά που μίλησε ο κ. Τσίπρας να πει κάτι. Αντιθέτως, παρουσίασε δύο κόσμους πριν φτάσουμε στην υπόθεση που εξετάζουμε σήμερα. Να δούμε ποιοι είναι, όμως, αυτοί οι δύο κόσμοι στην πραγματικότητα. Διότι ο ένας κόσμος είναι αυτά που έχει κάνει αυτή εδώ η παράταξη που προσπάθησε σ' όλη της την ιστορία να ενώσει τους Έλληνες. Και τώρα, σε αυτή την κρίσιμη στιγμή με τον Κυριάκο Μητσοτάκη, δεκατρείς μήνες που βρισκόμαστε στην πανδημία προσπαθούμε και αγωνιζόμαστε να έχουμε την καλύτερη δυνατή περίθαλψη για τους Έλληνες. Το Εθνικό Σύστημα Υγείας έχει τριπλασιάσει τις κλίνες ΜΕΘ, υπάρχει πλήρης συνεργασία του δημοσίου με τον ιδιωτικό τομέα και αυτή τη στιγμή όλοι οι Έλληνες πολίτες, ακόμη και τώρα, σε αντίθεση με άλλα κράτη, τα οποία είχαν πολύ πιο ισχυρό Εθνικό Σύστημα Υγείας, έχουν την περίθαλψη που τους αρμόζει. Η παράταξη αυτή μέσα σε όλη αυτή τη διάρκεια της κρίσης έχει προσπαθήσει να στηρίξει τον κάθε Έλληνα και την κάθε Ελληνίδα με τα οικονομικά μέτρα ύψους 34 δισεκατομμυρίων ευρώ μέχρι τώρα. Αυτός, λοιπόν, είναι ο δικός μας κόσμος και είναι ο κόσμος της ενότητας, ενώ εδώ είναι ο δικός σας κόσμος, είναι ο κόσμος του «αναλαμβάνουμε το ρίσκο». Και έρχεται ο λογαριασμός. Διότι, κύριε Τσίπρα, θα έχετε πληροφορηθεί ότι τελικά στη Νέα Σμύρνη κολλούσε ο ιός από τις πορείες. Είναι ο δικός σας κόσμος, ο οποίος θέλετε να σπιλώνετε τους πολιτικούς σας αντιπάλους. Και είναι ο δικός σας κόσμος, που ο κόσμος της επιβίωσής σας, διότι εσείς σε ομαλές συνθήκες δεν καταφέρατε ποτέ σαν παράταξη να κάνετε κάτι. Πάντοτε επιδιώκατε τη διχόνοια στους Έλληνες και πάντοτε επιδιώκατε ανώμαλες καταστάσεις. Έτσι βρεθήκατε από το 3% να γίνετε κυβέρνηση. Στην ομαλότητα δεν θα μπορούσατε ποτέ να τύχετε εμπιστοσύνης και έπρεπε να είχατε έναν πλήρη διχασμό στους Έλληνες. Κύριε Τσίπρα, ως κυβέρνηση ήσασταν τραγικοί. Ως Αντιπολίτευση είσαστε κωμικοί. Και δυστυχώς, σήμερα, με τον λόγο σας υποπέσατε στη μεγαλύτερη πολιτική πρόκληση η οποία μπορούσε να υπάρξει. Εσείς, κύριε Τσίπρα, ήρθατε εδώ να πείτε ότι δεν διώκετε εσείς πολιτικούς αντιπάλους και διώκουμε εμείς πολιτικούς αντιπάλους. Πάμε, λοιπόν, να δούμε τώρα, ποιος λειτουργεί σύμφωνα με το Σύνταγμα και ποιος λειτουργεί σύμφωνα με την πολιτική του ιδεολογία, να σπιλώνει πολιτικούς αντιπάλους. Κύριοι συνάδελφοι, στη Βουλή των Ελλήνων ήρθαν δύο δικογραφίες πριν από έναν μήνα. Η μία δικογραφία ήταν η δικογραφία της «FOLLI FOLLIE» και η άλλη ήταν η δικογραφία του κ. Παππά. Στη δικογραφία της «FOLLI FOLLIE» εμπλέκονται τέσσερα κορυφαία στελέχη του ΣΥΡΙΖΑ. Ήταν ο κ. Φλαμπουράρης εδώ, ο οποίος χειροκροτούσε. Και τι στοιχεία υπάρχουν για την υπόθεση «FOLLI FOLLIE», κύριοι συνάδελφοι; Υπάρχει ένα e - mail που αναφέρει τα τέσσερα αυτά πρόσωπα ότι ενδιαφέρονται για την εταιρεία και μάλιστα, τον κ. Μπαλαούρα τον χαρακτηρίζει ως «μπροστάρη», υπάρχουν πράξεις και παραλείψεις της Επιτροπής Κεφαλαιαγοράς και υπάρχει και κάτι, το οποίο θα δούμε αύριο στην Επιτροπή Κοινοβουλευτικής Δεοντολογίας που αφορά τον κ. Αραχωβίτη, μια ολόκληρη σκέψη της ανακρίτριας που χειρίζεται την υπόθεση. Ο κ. Φλαμπουράρης και ο κ. Αραχωβίτης που χειροκροτούσαν σήμερα τον κ. Τσίπρα θα πρέπει να αισθάνονται ανακουφισμένοι που η Κυβέρνηση είναι η Νέα Δημοκρατία. [[Χειροκροτήματα από την πτέρυγα της Νέας Δημοκρατίας]] Διότι εμείς όλα αυτά τα στοιχεία, κύριοι συνάδελφοι, τα μελετήσαμε και είπαμε ότι ναι, με ένα e - mail δεν θα κάνουμε προκαταρκτική επιτροπή και ας είναι ο κ. Φλαμπουράρης. Εσείς, κύριοι του ΣΥΡΙΖΑ, με τι στοιχεία κάνατε προκαταρκτική επιτροπή; Με μια μαρτυρία κουκουλοφόρου μάρτυρα ότι πήρε ο Σαμαράς με τροχήλατη βαλίτσα στο Μαξίμου χρήματα; [[Χειροκροτήματα από την πτέρυγα της Νέας Δημοκρατίας]] Με τρεις σειρές προστατευόμενους μάρτυρες ότι ο Πικραμένος πήρε 200.000 ευρώ; Και ο κ. Χαρίτσης, ο κ. Φλαμπουράρης, ο κ. Αραχωβίτης και ο κ. Μπαλαούρας τότε με αυτά τα στοιχεία που σας λέω, με μαρτυρικές καταθέσεις μοναδικές, ευφάνταστες, ήρθαν στην κάλπη εδώ και ψήφισαν για δέκα πολιτικά πρόσωπα. Κι αυτή εδώ η παράταξη έρχεται και λέει ότι όχι με e - mail - μάλιστα αναφέρει και ποσό το e - mail - δεν το θεωρούμε ικανό να πούμε ότι αυτό από μόνο του είναι στοιχείο για να πάμε σε προκαταρκτική επιτροπή. Διότι εμείς θέλουμε να αντιπαρατιθέμεθα με εσάς με επιχειρήματα πολιτικά. Ποτέ δεν ήσασταν αντίπαλοί μας στο επίπεδο το οποίο νομίζετε. Διότι ξέρουμε ότι η ιδεολογία μας έχει επιτύχει παντού και μπορούμε να σας νικάμε ιδεολογικά. Εσείς είστε αυτοί που θέλετε να σπιλώνετε τους πολιτικούς σας αντιπάλους. Αφού λοιπόν εξετάσαμε την «FOLLI FOLLIE» και είδαμε ότι δεν υπάρχουν στοιχεία στην παρούσα φάση τουλάχιστον, πήραμε μια απόφαση και λέμε ότι δεν κάνουμε προκαταρκτική και ας αφορά τον τότε Αντιπρόεδρο της Κυβέρνησης ουσιαστικά, τον κ. Φλαμπουράρη που ήταν πιο κοντά απ' όλους στον κ. Τσίπρα. Διότι εμείς με ένα e - mail δεν θα κάνουμε προκαταρκτική επιτροπή. Ήρθε όμως και η υπόθεση του κ. Καλογρίτσα. Και μιας που μιλάμε για αναξιόπιστους και μη αναξιόπιστους μάρτυρες, με συγχωρείτε δεν μπορεί σ' αυτή εδώ τη χώρα οι μόνοι αξιόπιστοι μάρτυρες να είναι οι προστατευόμενοι μάρτυρες της «NOVARTIS». Δεν υπάρχει άλλος αξιόπιστος! Όλοι οι άλλοι ήταν αναξιόπιστοι. Για τον κ. Καλογρίτσα βέβαια περίμενα να μου πείτε ένα επιχείρημα που θα με έφερνε σε πολύ δύσκολη θέση. Πράγματι ένας άνθρωπος ο οποίος χειροκροτούσε τον Αλέξη Τσίπρα όταν έκανε κουβέντα για τα ΜΜΕ, δεν μπορεί να είναι αξιόπιστος. Αυτό θα ήταν επιχείρημα. Γιατί ο κ. Καλογρίτσας εσάς χειροκροτούσε, δικός σας άνθρωπος ήταν. Εσείς τον γνωρίζετε. Θα έφτανε όμως για εμάς μόνο αυτό το οποίο έλεγε ο κ. Καλογρίτσας να ήταν ικανό για να πούμε να πάμε σε μια Προκαταρκτική Επιτροπή; Άκουσα με προσοχή και τον Κοινοβουλευτικό Εκπρόσωπο του ΣΥΡΙΖΑ που προσπάθησε να πει τι νομικά επιχειρήματα τίθενται. Από εμάς μόνο νομικά επιχειρήματα τέθηκαν. Από τον κ. Τζανακόπουλο εδώ και απ' όλους τους Βουλευτές του ΣΥΡΙΖΑ που πέρασαν, δεν άκουσα ένα νομικό επιχείρημα αναφορικώς με το αποδεικτικό υλικό. Πάμε λοιπόν συγκεκριμένα να δούμε τι λέει ο κ. Καλογρίτσας σας και τι εισφέρει σ' αυτά ο κ. Καλογρίτσας. Ο κ. Παππάς εδώ πέρα ήρθε - και με όλο τον σεβασμό βέβαια στον άνθρωπο ο οποίος ελέγχεται και πρέπει να το σεβόμαστε και είναι ελεύθερος να πει ό,τι θέλει - και συμπεριφέρθηκε σαν να είναι ακόμα Υπουργός Επικρατείας και υπερασπιζόταν το νομοσχέδιό του. Δεν ήρθε αυτή η δικογραφία για τον νόμο Παππά. Ήρθε αυτή η δικογραφία διότι με τους όρους του νόμου Παππά ο κ. Παππάς ελέγχεται διότι καταστρατήγησε ό,τι όριζε αυτός ο νόμος προκειμένου να ευνοήσει άτομα. Ο κ. Καλογρίτσας λοιπόν έρχεται και μας λέει ότι με εντολή του κ. Παππά έπρεπε να μπει σε μια διαγωνιστική διαδικασία για να πάρει άδεια και διασφάλισε ο κ. Παππάς σε συνεννόηση με τη «CCC» να υπάρξουν αρχικά τα 3 εκατομμύρια ευρώ. Δεν λέει μόνο αυτό. Γιατί είπε ο κ. Ραγκούσης, «έφταναν τα 3 εκατομμύρια;». Λέει ότι θα έβαζε και το υπόλοιπο ποσό η «CCC». Αυτό το λέει ο κ. Καλογρίτσας. Τι εισφέρει ο κ. Καλογρίτσας σε αυτό; Εισφέρει το εξής: Γίνεται μια διαβούλευση με τη «CCC» δυο μέρες πριν λήξουν οι εγγυητικές επιστολές της τράπεζας και ξαφνικά, ενώ υποτίθεται ότι το θέμα που λέτε εδώ πέρα είναι η «ΤΟΞΟΤΗΣ» για ένα έργο στα Ηνωμένα Αραβικά Εμιράτα, αποστέλλεται e - mail που έχει τη σύμβαση και την προκήρυξη για τις τηλεοπτικές άδειες και ολόκληρο business plan στην πορεία για το πώς θα γίνουν τα κανάλια. Και δεν στέλνεται μόνο αυτό. Γίνεται η κουβέντα για το πώς θα μεταφερθούν τα λεφτά. Διότι η «CCC» - και αυτό το λέει στο υπόμνημα έγγραφων εξηγήσεών της - δεν αρνείται ποτέ ότι ήξερε ότι τα 3 εκατομμύρια αυτά δεν αφορούσαν το έργο στα Ηνωμένα Αραβικά Εμιράτα. Διαβάστε τις έγγραφες εξηγήσεις του κ. Χούρι. Λέει «Μας πλησίασε ο κ. Καλογρίτσας για άλλα του επενδυτικά σχέδια, του είπαμε ότι δεν μπορούμε να σας δώσουμε λεφτά, αλλά μπορούμε να κάνουμε αυτή τη σύμβαση». Και αυτή η σύμβαση δεν θα είχε ιδιαίτερο ενδιαφέρον αν δεν βλέπαμε μέσα στα e - mail να αναφέρονται επί λέξει ο «Λευκός Οίκος» και ο λογαριασμός στα Ηνωμένα Αραβικά Εμιράτα. Δεν άκουσα από τους δέκα Βουλευτές του ΣΥΡΙΖΑ που μίλησαν να μας πουν για την «White Porscha», να μας πουν για το «White House», να μας πούνε για αυτά εδώ τα e - mail. Διότι τα e - mail λένε ότι θα γίνει με φίλους του «White House» και μέσω των Ηνωμένων Αραβικών Εμιράτων και μέσω λογαριασμού στην Κύπρο θα πάνε τα λεφτά. Και τα λεφτά πήγαν. Και ο κ. Καλογρίτσας - εκεί είναι η μαρτυρία του - αποδεικνύει αυτή τη διαδρομή και λέει ότι όλα αυτά έγιναν με εντολή του κ. Παππά. Να μην το ψάξουμε αυτό το θέμα; Εσείς δηλαδή όταν διαβάζετε σε e - mail να σας λένε «White House», όταν διαβάζετε σε e - mail να λένε «φίλοι της κυβέρνησης για μεταφορά χρημάτων από την Κύπρο» δεν πρέπει να ψαχτεί; Θα πάρω και την δευτερολογία μου, κύριε Πρόεδρε. Έρχονται λοιπόν τα χρήματα. Κατατίθενται εκπρόθεσμα τα 3 εκατομμύρια ευρώ. Τι λέει ο κ. Καλογρίτσας; Ο κ. Καλογρίτσας λέει το εξής ενδιαφέρον. Μόλις αυτή εδώ η παράταξη έβγαλε το θέμα με τα βοσκοτόπια, έκανε τις ερωτήσεις και έκανε τις μηνυτήριες αναφορές, ξέρετε τι συνέβη; Υπαναχώρησε λέει η «CCC» και έπρεπε να βρεθούν από αλλού τα 20 εκατομμύρια. Θα μου πείτε, «το λέει ο κ. Καλογρίτσας αυτό. Ευσταθεί; Πρέπει να διερευνηθεί;». Την ίδια περίοδο σε ανύποπτη φάση έρχονται δύο άνθρωποι ο κ. Κοντομηνάς και ο κ. Μαρινάκης. Παρεμπιπτόντως επειδή λέτε ότι εδώ πέρα ήταν τα συμφέροντα των ΜΜΕ, ο κ. Καλογρίτσας και ο κ. Μαρινάκης δεν είχαν κανάλια. Ο κ. Μαρινάκης από εσάς πήρε πρώτη φορά κανάλι. Δεν είχε κανάλι εκείνη την περίοδο. Και τι έρχονται και καταθέτουν; Προσέξτε, όταν λέει ο Καλογρίτσας ότι υπαναχωρεί η «CCC», λέει ο Μαρινάκης ότι ο Παππάς μου ζήτησε να δώσω 20 εκατομμύρια ευρώ στον Καλογρίτσα. Ήταν τα λεφτά που έπρεπε να μπουν. Έρχεται ο Κοντομηνάς και λέει: «Μου ζητήθηκε να δώσω το 51% του καναλιού». Άρα δεν είναι μόνο η μαρτυρία του κ. Καλογρίτσα. Είναι η διαδρομή των χρημάτων και είναι ότι τη στιγμή που υπαναχωρεί η «CCC», έρχονται δύο άλλες μαρτυρίες και προστίθενται στους δύο ακόμη μάρτυρες που έχει βάλει ο κ. Καλογρίτσας και λένε ότι δεν υπήρχε κανένα επενδυτικό σχέδιο στα Ηνωμένα Αραβικά Εμιράτα. Αυτό το συγκεκριμένο, επειδή άκουσα κι αυτό το επιχείρημα, τα 3 εκατομμύρια αν τα οφείλει ο κ. Καλογρίτσας, θα τα πληρώσει, γιατί αυτά τα 3 εκατομμύρια θα πρέπει να επιστραφούν στη «CCC», όποια κι αν ήταν η έννομη σχέση. Και το διαιτητικό δικαστήριο δεν παίρνει καθόλου θέση σ' αυτά τα e - mail τα οποία λέτε. Η δε απόφαση του μονομελούς πρωτοδικείου - στοιχειώδη νομικά είναι - έρχεται και επικυρώνει μια απόφαση. Αλλά αυτά τα e - mail δεν τέθηκαν ποτέ. Αυτά λοιπόν τα e - mail σε συνδυασμό με όλη αυτή την πορεία δεν πρέπει να τα εξετάσουμε; Και πού είναι τώρα το ενδιαφέρον; Αυτά τα 3 εκατομμύρια τελικά, ενώ έπρεπε να καταπέσουν, γιατί δεν έδωσε την πρώτη δόση ο κ. Καλογρίτσας, επειδή κρίθηκε αντισυνταγματικός στο κομμάτι αυτό ο νόμος του κ. Παππά - που μας έλεγε εδώ ότι δεν έχει βγει και ακυρώθηκε ο διαγωνισμός - επεστράφησαν πίσω. Έρχεται λοιπόν ο κ. Καλογρίτσας και λέει το εξής: Ότι με εντολή πάλι του κ. Παππά μου ζητήθηκε να κάνω την εφημερίδα «DOCUMENTO». Ακούγεται εδώ πέρα το επιχείρημα της διαδρομής των χρημάτων. Τελικά τα χρήματα τα πήρε ο κ. Καλογρίτσας. Εσείς το είπατε εδώ. Έκανε τις μειώσεις και τα έχει πάρει. Το «DOCUMENTO» το έφτιαξε ο κ. Καλογρίτσας ή δεν το έφτιαξε; Διευθυντής έκδοσης ήταν ο κ. Βαξεβάνης, δεν ήταν ιδιοκτήτης. Με τι το έφτιαξε; Δεν χρησιμοποίησε χρήματα για να γίνει μια εφημερίδα; Εδώ πέρα μέσα είστε και δημοσιογράφοι. Αύριο το πρωί πάμε και κάνουμε μια εφημερίδα. Είναι site; Δεν προσέλαβε κόσμο; Δεν πλήρωσε κόσμο; Δεν έβγαλε φύλλα; Και μετά από τρεις μήνες εγκαταλείπει το εκδοτικό εγχείρημα. Και πράγματι δεν γίνεται μεταβίβαση μετοχών. Γίνεται όμως κάτι που εγώ δεν μπορώ να το καταλάβω. Ενώ έχουμε μια εφημερίδα με όλο το προσωπικό, δημιουργείται μια άλλη εταιρεία και ξαφνικά όλο το προσωπικό απολύεται από τη μια εταιρεία και προσλαμβάνεται συνειδητά στην άλλη εταιρεία του κ. Βαξεβάνη ως ιδιοκτήτη πλέον και υπάρχει και ο τίτλος «DOCUMENTO». Εγώ λέω ότι όλα αυτά μπορεί να έχουν γίνει νόμιμα. Ο κ. Καλογρίτσας όμως λέει ότι όλα αυτά έγιναν με εντολή του κ. Παππά και χρήματα τα οποία χρησιμοποιήθηκαν εκεί ήταν χρήματα των 3 εκατομμυρίων ευρώ, τα οποία μπορεί να τα έβαλε πρώτα ο κ. Καλογρίτσας, αλλά τα πήρε μετά από τα 3 εκατομμύρια που λέτε ότι τσέπωσε. Το θεωρείτε παράλογο να δούμε αν τελικά έγινε αυτό το εγχείρημα με εντολή του κ. Παππά; Και ενδεχομένως να μην ισχύει τίποτα. Και επειδή έχω διαβάσει και τις ανακοινώσεις του κ. Βαξεβάνη, μπορεί να έχει 100% δίκιο σ' αυτά τα οποία λέει. Και να πει ο άνθρωπος ότι «όχι, ορίστε αυτή η εταιρεία έγινε, δεν έχει καμμία σχέση με την προηγούμενη, δεν πήρε τίποτα από το ενεργητικό». Μου κάνει όμως μια εντύπωση πώς εξαφανίζεται μία εφημερίδα που έχει γίνει και λειτουργεί και όλη μαζί εν συνόλω πηγαίνει σε μια άλλη εταιρεία. Αυτά όλα, λοιπόν, θέσαμε. Και προσέξτε, ενώ στη μηνυτήρια αναφορά υπάρχουν έξι - επτά αδικήματα, πάλι ήρθαμε εδώ και βασανιστήκαμε. Είπαμε, ποια αδικήματα θα εξετάσουμε; Και το βασικό, ο πυρήνας που κρίνεται αυτή τη στιγμή ποιος είναι; Ότι αν ισχύουν αυτά όλα με τα αποδεικτικά στοιχεία τα οποία εισφέρονται, τα οποία καταγγέλλουν ο κ. Καλογρίτσας και όλοι οι άλλοι μάρτυρες και ο κ. Μαρινάκης και ο κ. Κοντομηνάς, ότι ζητήθηκαν λεφτά, αφ' ενός έχουμε το κομμάτι - να πάω από τα απλά - της παράβασης καθήκοντος, διότι τη στιγμή που ένας Υπουργός «έτρεχε» τον διαγωνισμό με τους δικούς του όρους - εγώ σας λέω πριν βγει άκυρος από το Συμβούλιο Επικρατείας - , παράλληλα μιλούσε με άλλους πώς θα βρούνε λεφτά και ήξερε, γιατί αποδεικνύεται τώρα, ότι ο κ. Καλογρίτσας δεν είχε τα χρήματα να συμμετάσχει. Γιατί αν προσχωρήσω στη δική σας θέση, αυτά τα 3 εκατομμύρια δεν είναι 3 εκατομμύρια του κ. Καλογρίτσα. Άρα εκ του αποτελέσματος ο κ. Καλογρίτσας δεν έχει τα λεφτά. Αλλά ο κ. Καλογρίτας με εσάς μιλούσε και τα e - mail μέσα τον «White House» λένε. Και αν αυτά τα 3 εκατομμύρια μετά γύρισαν, πού πήγαν, έχει ενδιαφέρον και βεβαίως να ανοίξουν λογαριασμοί, επειδή ειπώθηκε, να δούμε πώς ήρθαν αυτά τα 3 εκατομμύρια και από πού ήρθαν αυτά τα 3 εκατομμύρια και πού κατέληξαν. Φαντάζομαι ότι όποιος δεν έχει να φοβηθεί τίποτα δεν έχει να φοβηθεί και αυτά. Αυτά, λοιπόν, είναι τα στοιχεία τα οποία εισφέρει η πλειοψηφία, κυρίες και κύριοι συνάδελφοι. Πρέπει να γίνει τώρα η Προκαταρκτική Επιτροπή; Υπήρχε μια λογική να πούμε ότι, επειδή έχουμε πανδημία, δεν κάνουμε τίποτα. Τα στοιχεία όμως υπάρχουν και η παραγραφή είναι προ των πυλών. Εγώ περίμενα από τον κ. Παππά στην πορεία υποστηρίζοντας τον νόμο του, όπως είπε ο κ. Καππάτος και ο κ. Μαρκόπουλος και η εισηγήτριά μας η κ. Παπακώστα, ότι θα κατέληγε στο τέλος και θα έλεγε ότι «εγώ θέλω να διερευνηθεί αυτή η υπόθεση, γιατί θα πάμε και θα διαλύσουμε μέσα στην Προκαταρκτική τον κ. Καλογρίτσα». Τι είπε όμως ο κ. Τσίπρας από αυτό εδώ το Βήμα; «Δεν έχουμε εμπιστοσύνη στην προκαταρκτική επιτροπή. Έχουμε όμως εμπιστοσύνη στην ελληνική δικαιοσύνη». Κύριε Τσίπρα, πράγματι έχουμε εμπιστοσύνη στην ελληνική δικαιοσύνη, όπως και τα δέκα πρόσωπα που συκοφαντήσατε. Διότι η προκαταρκτική επιτροπή τους έστειλε στη δικαιοσύνη. Για τα επτά, είχε αρχειοθετηθεί η υπόθεση. Άρα τα στοιχεία τα οποία είχατε φέρει ήταν γελοία στοιχεία και επιμείνατε σ' αυτά τα στοιχεία. Για τους δύο, δεν έχουν κληθεί ακόμα να δώσουν έγγραφες. Άρα τα στοιχεία τα οποία είχατε ήταν γελοία και επιμένατε σ' αυτά τα στοιχεία. Και ο ένας που του έχει ασκηθεί δίωξη και δεν είναι άτομο της παράταξής μας προφανώς έχει το τεκμήριο αθωότητας. Γιατί, ναι, μπροστά σε αυτό το οποίο δημιουργήσατε - και ολοκληρώνω, κύριε Πρόεδρε - είπε μία αλήθεια ο κ. Τσίπρας από αυτό εδώ το Βήμα. Τι είπε; Απέδειξε ακριβώς αυτό που λέγαμε με τους αρμούς της εξουσίας. Γιατί διώξατε τον κ. Παπαγγελόπουλο; Διότι πήγε να διερευνήσει το σκάνδαλο της «NOVARTIS», άρα αποδέχεστε το γεγονός αυτό που φωνάζαμε τόσον καιρό ότι το σκάνδαλο «NOVARTIS» δεν το διερευνούσε η δικαιοσύνη, αλλά ο κ. Παπαγγελόπουλος. Και με ποια αρμοδιότητα Υπουργός Δικαιοσύνης διερευνούσε τα δέκα πολιτικά πρόσωπα, όπως ομολόγησε από αυτό εδώ το Βήμα ο κ. Τσίπρας; Γιατί αν την έρευνα την έκανε η δικαιοσύνη, θα είχαμε τα αποτελέσματα που έχουμε τώρα με τις αρχειοθετήσεις επί των ημερών σας. Αλλά την έρευνα την έκανε ο κ. Παπαγγελόπουλος με εντολές που ελάμβανε. Οι δύο υποθέσεις, λοιπόν, συνδέονται μεταξύ τους. Είναι αυτό το οποίο θελήσατε να κάνετε, να ελέγξετε τους αρμούς της εξουσίας στη δικαιοσύνη, να ελέγξετε τους αρμούς της εξουσίας στα μέσα μαζικής ενημέρωσης, να ποδηγετήσετε τη δημοκρατία. Αυτή η πράξη σας θα σας συνοδεύει για τον απλούστατο λόγο ότι εμείς, σε αντίθεση με εσάς, φέρνουμε στο ελληνικό Κοινοβούλιο ό,τι έχει στοιχεία για να πάει παρακάτω. Ψηφίζουμε με περηφάνια την πρόταση η οποία κατατίθεται από τη Νέα Δημοκρατία.
Μέχρι να ετοιμαστεί υγειονομικά το Βήμα, θα εκμεταλλευτώ τον χρόνο να υπενθυμίσω για μια ακόμα φορά, και επειδή μας ακούνε πολλοί, ότι αύριο 31 Μαρτίου λήγει η προθεσμία, μετά από παράταση τεσσάρων μηνών, για την υποβολή δηλώσεων περιουσιακής κατάστασης με τον όρο, όπως λέμε, του «πόθεν έσχες». Για όλους τους υπόχρεους όχι μόνο για Βουλευτές και δικαστές, αλλά για όσους έχουν υποχρέωση στην ελληνική επικράτεια αύριο είναι η τελευταία μέρα υποβολής «πόθεν έσχες». Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.
Τι ζούμε αλήθεια και σήμερα; Τι ζούμε, όχι μόνο σήμερα, αλλά πολλά χρόνια; Δεν θέλω να προσβάλω το θέατρο, αλλά λέω «και σήμερα» γιατί αυτό το σκηνικό πια του σημερινού «θεάτρου» είναι τόσο χιλιοπαιγμένο που καταντά σε τελευταία ανάλυση κυριολεκτικά θα το έλεγα αηδία, που δεν είναι πολιτικός όρος, αλλά ταιριάζει. Έχετε την εντύπωση ότι ο ελληνικός λαός είναι βλάκας, και εσείς και εσείς και το ΠΑΣΟΚ, που παριστάνει την παρθένα τώρα, λες και εμφανίστηκε τώρα; Έχετε την εντύπωση ότι ο ελληνικός λαός δεν καταλαβαίνει τι συμβαίνει, κυριολεκτικά, άσχετο το πώς εκφράζεται ή όχι. Δεν έχει καταλάβει αυτό το παιχνίδι που παίζετε όλα αυτά τα χρόνια με τα σκάνδαλα και τις κατηγορίες; Και που καταλήγει τελικά; Όλοι αθώοι, δεν υπάρχει τίποτα. Άκουγα τον κ. Τσίπρα: «Η Νέα Δημοκρατία έχει καθεστωτική αντίληψη». Τώρα έλεγε η Νέα Δημοκρατία ότι ο ΣΥΡΙΖΑ έχει καθεστωτική αντίληψη και ήθελε να ελέγξει τα μέσα μαζικής ενημέρωσης κ.λπ. ότι δίωξε τους πολιτικούς αντιπάλους. Τώρα λέει ο ΣΥΡΙΖΑ ότι η Νέα Δημοκρατία διώκει τους πολιτικούς αντιπάλους. Τι ξεφτίλα είναι αυτή; Τι νομίζετε; Κάποτε θα σπάσει και θα ξεσπάσει αυτό που δεν περιμένετε και οι δύο. Και μάλιστα, τα ακούμε σε μια περίοδο που ο ελληνικός λαός ζει κυριολεκτικά με το άγχος της επιβίωσης, της ζωής δηλαδή, όχι της οικονομικής μόνο, αλλά το αν αρπάξει - φοβάται ο κόσμος και έχει δίκιο - τον κορωνοϊό, πού θα καταλήξει. Και βέβαια, κύριε Πλεύρη, ο φίλος σας ο Μπογδάνος, επειδή τρέχει κάθε ημέρα στις διαδηλώσεις, κόλλησε κορωνοϊό. Ο Μπογδάνος κόλλησε κορωνοϊό, επειδή κάθε ημέρα είναι στις διαδηλώσεις που κάνουν οι μαζικοί φορείς του ΚΚΕ κ.λπ.! Είναι τα απίστευτα που λέγονται ότι έξω με αποστάσεις στις διαδηλώσεις κολλάει και μέσα στο Μετρό ο ένας πάνω στον άλλον σαν σαρδέλα δεν κολλάει. Μέσα στους εργασιακούς χώρους δεν κολλάει με προστασία της μάσκας, ενώ στη διαδήλωση με τη μάσκα, που είναι έξω, κολλάει. Τι είναι αυτά που ακούμε; Και γιατί τα λέτε αυτά; Γιατί δεν πήρατε κανένα μέτρο. Έχετε εγκληματικές ευθύνες και για τα μέσα μαζικής μεταφοράς και κυρίως για τους χώρους δουλειάς που είναι υγειονομική βόμβα. Και το λένε σχεδόν όλοι οι επιστήμονες ακόμα και δικοί σας, γιατί δεν πήρατε άλλα μέτρα που έπρεπε να πάρετε κ.λπ.. Έχει, λοιπόν, το άγχος ο κόσμος, αν του συμβεί, ότι θα πεθάνει, το σκέπτεται. Θα είναι στην ουρά για να βρει ανύπαρκτο κρεβάτι ή να πουλήσει ό,τι έχει και δεν έχει, να πάρει δάνειο - όχι από τις τράπεζες βέβαια, αλλά από συγγενείς - , για να πάρει σειρά στις διακόσιες ΜΕΘ που υπάρχουν στα ιδιωτικά. Καλά αυτό πώς μπορεί να το χαρακτηρίσει κανένας; Απανθρωπιά; Είναι μικρή η λέξη. Να περιμένει ο άλλος είκοσι ημέρες και να πεθαίνει - είκοσι επτά χρόνων ο ένας, σαράντα ο άλλος - και εσείς με διακόσια κρεβάτια στον ιδιωτικό τομέα δεν τα αγγίζετε και δεν τα επιτάσσετε και δεν επιστρατεύετε και τους ιατρούς, γιατί άραγε; Για να μην θίξετε τα εκατομμύρια που κερδίζουν και που τους ταΐζετε τώρα και πεθαίνει ο κόσμος τζάμπα. Θα το πληρώσετε πανάκριβα, πολύ ακριβά, πολύ περισσότερο απ' όσο φαντάζεστε! Τώρα να πω και για τα εμβόλια. Τι έχετε να πείτε; Με τις εξαγγελίες που κάνατε έχετε ξεφτιλιστεί κυριολεκτικά. Και να ξέρετε ότι ο κόσμος δεν σας πιστεύει πια ότι θα κάνουμε ένα εκατομμύριο εμβόλια μέσα στον Απρίλη. Και σας ρωτάμε: Όταν εμείς σας είπαμε «όλα τα εμβόλια», γιατί δεν λέτε όλα; Δεν είμαστε με τη Ρωσία, να είμαστε καθαροί, αλλά το Sputnik τέλος πάντων το έχει υιοθετήσει η μισή ανθρωπότητα. Εσείς εκεί, με τα συμφέροντα των πολυεθνικών, με την Ευρωπαϊκή Ένωση και ας πεθαίνει ο κόσμος. Τι εξήγηση δίνετε; Γιατί δεν το κάνατε αυτό; Τώρα αρχίζετε και το ψιθυρίζετε. Να πάρουμε όλα τα εμβόλια τα οποία έχουν παράξει οι εταιρείες. Τώρα, αυτή η αντιπαράθεση βέβαια βολεύει και τη Νέα Δημοκρατία, βολεύει και τον ΣΥΡΙΖΑ. Εδώ τώρα ακούστε. Όταν ο δικομματισμός είναι ιστορική εμπειρία, αδυνατίζει το ένα πόδι, του κάνει ένεση το άλλο. Έτσι γίνεται. Πάσα κάνετε και στον ΣΥΡΙΖΑ και βέβαια προσπαθείτε να τσιμεντώσετε και τις δικές σας δυνάμεις για να κρύψετε τι; Τη στρατηγική σύμπλευση που έχετε και σ' αυτόν τον τομέα. Για να δούμε, λοιπόν, πέρα από τα υπόλοιπα. Και τέλος πάντων σταματήστε και αυτό το «Αριστερά» ότι είναι σε σύγκρουση με τη Δεξιά. Ποια Αριστερά; Έχετε δει νατοϊκή Αριστερά; Έχετε δει Αριστερά να είναι με τον αμερικάνικο ιμπεριαλισμό; Έχετε δει Αριστερά να έχει υποθηκεύσει όλη την Ελλάδα για ενενήντα εννιά χρόνια; Τι Αριστερά είναι; Δεν είναι. Απλώς παίζετε και εσείς το παιχνίδι για να μην πάει αλλού ο κόσμος. Τι ακούμε λοιπόν; Ακούστε, και απευθύνομαι στον λαό κυρίως. Η Νέα Δημοκρατία και το ΠΑΣΟΚ και ο ΣΥΡΙΖΑ θέλουν αντικειμενική ενημέρωση και δεν έκαναν καμμία προσπάθεια να ελέγξουν τα κανάλια και να συζητήσουν με τα κανάλια. Η Νέα Δημοκρατία και ο ΣΥΡΙΖΑ δεν κάνουν καμμιά παρέμβαση στη δικαιοσύνη. Καλά, μας κοροϊδεύετε; Μας δουλεύετε; Τι είναι αυτά που λέτε τώρα; Και ο τελευταίος άνθρωπος το ξέρει αυτό, εκτός από κάποιους πορωμένους. Κάθε Κυβέρνηση προσπαθεί να ελέγξει και τα μαζικά μέσα ενημέρωσης και τη δικαιοσύνη. Ψέματα λέμε; Ποιος διορίζει την ηγεσία της δικαιοσύνης; Η εκάστοτε Κυβέρνηση. Ναι ή όχι; Η εκάστοτε Κυβέρνηση. Ο ΣΥΡΙΖΑ το άλλαξε; Όχι. Σε σχέση με τα κανάλια, μας δουλεύετε τώρα; Ήμουν από αυτούς που είχα την ατυχία πολλά χρόνια να βγαίνω συνέχεια στα κανάλια. Θα σας πω ένα περιστατικό επί ΠΑΣΟΚ. Πού είναι εδώ ο Κεγκέρογλου να μας τα πει; Όταν ήμουν υποψήφιος περιφερειάρχης, επειδή κάναμε εκπαίδευση σε οκτώ δευτερόλεπτα να κάνουμε δήλωση, τι έκαναν στο τέλος; Έκοψαν τη φωνή! Και πήρε τηλέφωνο από το γραφείο Τύπου και λέει: «Να σας ενημερώσουμε ότι ο κ. Παφίλης δεν είναι μουγκός». Και μας τώρα βγαίνει τώρα και το ΠΑΣΟΚ να ξεχάσουμε όλο το παρελθόν. Τι μας λέτε! Όλη η κοινωνία το ξέρει. Αφού το βλέπει κάθε φορά πώς αλλάζει το παιχνίδι. Μπαίνει το ένα κόμμα είναι μπλε, μπαίνει το άλλο ήταν πράσινο. Μπαίνει τώρα χρώμα, όχι ροζέ, μπλε - πράσινο - ροζ! Και ακριβώς τα ίδια γίνονται. Και τέλος πάντων, ας μιλήσουμε για τις μεγάλες στρατηγικές διαφωνίες, κύριε Πολάκη. Συμφωνείτε ότι η ενημέρωση πρέπει να είναι στα χέρια των επιχειρηματιών, εκτός από την κρατική τηλεόραση; Ναι ή όχι; Συμφωνείτε. Και μάλιστα κάποιος - δεν θέλω να πω όνομα - τι είπε; Ότι η ενημέρωση είναι ακριβό σπορ για χοντρά πορτοφόλια. Έτσι δεν είναι; Και αλήθεια, τι συνέβη όλα αυτά τα χρόνια; Πρώτα ήταν Νέα Δημοκρατία και ΠΑΣΟΚ. Και για το ΠΑΣΟΚ λέω τώρα, που είναι κάτω από τον μανδύα του Κίνημα Αλλαγής, μην ξεχάσουμε τι γινόταν στην τηλεόραση. Κόλαση γινόταν τότε. Και να σταματήσει να λέει για τον νόμο του '89 που εμείς δεν συμφωνούμε. Και έχουμε πει και για το '89. Το ψήφισε το ΠΑΣΟΚ τότε, σούμπιτο. Όλα τα κόμματα της Βουλής το ψήφισαν τότε. Τώρα, από εκεί και πέρα, δεν θέλω να κάνω άλλα σχόλια. Τι έκανε το ΠΑΣΟΚ, όταν έπεσε η Νέα Δημοκρατία; Έφτιαξε καινούργια τζάκια ή προσεταιρίστηκε τα παλιά. Τι προσπάθησε να κάνει ο ΣΥΡΙΖΑ; Το ίδιο. Και να προσεταιριστεί παλιά και να φτιάξει ή να βοηθήσει τέλος πάντων. Πολιτικό ζήτημα, εμείς δεν λέμε ότι είναι ποινικό. Να βοηθήσει να στήσει ένα δικό του κανάλι. Πού διαφωνείτε λοιπόν; Και μάλιστα, κύριε Πολάκη, ποιο ήταν το πρότυπο που θέλατε να φτιάξετε και μας μιλάτε για Αριστερά; Το «BBC», που στον τέταρτο όροφο είναι η «ΜΙ6» και όλες οι ειδήσεις περνάνε από εκεί. Ξέρετε ποια είναι η «ΜΙ6»; Η Δίωξη Κομμουνισμού. Αυτό ήταν το πρότυπό σας. Θέλατε να φτιάξετε ΕΡΤ τύπου «BBC», από τα σκληρότερα κανάλια προπαγάνδας του ιμπεριαλισμού και του καπιταλισμού. Δεν διαφωνείτε. Και να σας πούμε και κάτι; Υπάρχει και μια λεπτομέρεια, την είπε και ο Νίκος Καραθανασόπουλος. Πώς γίνεται, όταν ήταν ο ΣΥΡΙΖΑ, 55% ΣΥΡΙΖΑ, 2,9% το ΚΚΕ. Με 5,5%, το μισό δηλαδή. Με 55,4% η Νέα Δημοκρατία, 3,3% το ΚΚΕ. Αν έβλεπες τώρα τα διάφορα προσωρινά απολειφάδια, τύπου Ανεξάρτητοι Έλληνες, Ποτάμι και δεν συμμαζεύεται, διπλάσια και τριπλάσια ποσοστά και επί των ημερών σας. Ποιος ήταν ο αντίπαλος λοιπόν; Αυτός που αμφισβητεί το σύστημα. Τι κάνατε; Προσπαθήσατε με τους καναλάρχες. Καλά, έχετε την εντύπωση ότι οι εφοπλιστές, οι τραπεζίτες, οι ιδιοκτήτες των καναλιών θα κάνουν αντικειμενική ενημέρωση; Μα τόσο αδιάβαστοι είστε; Αποκλείεται. Επιλογή πολιτική κάνατε. Αυτοί θα υπερασπιστούν τα συμφέροντά τους και αυτοί θα ανεβοκατεβάσουν και κυβερνήσεις όταν μπορούν, οι οποίες κυβερνήσεις υπηρετούν τα δικά τους συμφέροντα και όταν βρίσκονται σε δυσκολία, φέρνουν και τους άλλους. Αλήθεια τώρα, μια και λέτε ότι ταΐζει η Νέα Δημοκρατία, βεβαίως ταΐζει και μάλιστα αυτά που ξέρουμε. Όταν εμείς καταθέσαμε την τροπολογία του ΚΚΕ να είναι δωρεάν η εκστρατεία - γιατί δεν είναι θέμα διαφήμισης - για τον κορωνοϊό, δεν τη στηρίξατε ούτε εσείς, ούτε το Κίνημα Αλλαγής, ούτε η Ελληνική Λύση, ούτε φυσικά και η Νέα Δημοκρατία. Γιατί; Τι λέγατε; Διαφάνεια! Δηλαδή να πληρώνει ο ελληνικός λαός. Πόσα είναι μέχρι τώρα, σαράντα οκτώ; Έχω χάσει τον λογαριασμό. Γιατί; Για την πανδημία. Γιατί δεν δεχτήκατε την τροπολογία του ΚΚΕ; Για να μην τα χαλάσετε με τα κανάλια, όπως και για την επίταξη των ιδιωτικών κλινικών. Με διαφάνεια και με καλή διαπραγμάτευση, όχι επίταξη μία κι έξω. Οι καημένοι! Είναι πάμφτωχοι! Δεν ξέρουν τι να τα κάνουν τα χρήματα που έχουν. Εμείς τι λέμε λοιπόν; Υπάρχουν πολιτικές ευθύνες στη συγκεκριμένη επένδυση; Υπάρχουν. Αυτό είναι δεδομένο. Ποινικές μέχρι τώρα δεν προκύπτουν και όσο και αν κάνατε την προσπάθεια, εμείς δεν μπορέσαμε να τα βρούμε. Γι' αυτό τι είπαμε, αφού δεν μπορέσαμε και δεν στοιχειοθετούνται; Όχι να συρθούμε πίσω από πολιτικές σκοπιμότητες. Είπαμε να γίνει εξεταστική, να τα ψάξουμε και εκεί θα βρούμε αν υπάρχουν και ποινικές ευθύνες. Γιατί το αρνείστε να γίνει εξεταστική και πάτε κατευθείαν προανακριτική; Θα έχει την τύχη που είχε και η «NOVARTIS» και ποιος άλλο ήταν; Του Παπαντωνίου, αν δεν κάνω λάθος. Βαρεθήκαμε να τα ακούμε αυτά που τελικά καταλήγουν σε μια φούσκα. Τι άλλο λέμε λοιπόν; Λέμε ότι όσο η ενημέρωση είναι στα χέρια των επιχειρηματιών, δεν υπάρχει περίπτωση να είναι αντικειμενική ποτέ. Και θα εκβιάζει και θα υπηρετούν οι κυβερνήσεις τα συμφέροντα αυτών και δεν θα υπάρχει ποτέ αντικειμενική ενημέρωση. Τέλος - και κλείνω, κύριε Πρόεδρε, και ευχαριστώ - εδώ τσακώνεστε για την εθνική ενότητα. Ο κ. Τσίπρας, μάλιστα, ζήτησε μορατόριουμ. Ενότητα; Τι ενότητα θα έχουμε; Ίδια είναι η κατάσταση του εργάτη, του άνεργου, του νεολαίου που δεν βρίσκει δουλειά, με τους μεγιστάνες του πλούτου; Με αυτούς που πίνουν το αίμα και τον ιδρώτα του ελληνικού λαού και έχουν αστρονομικά ποσά; Ένα εκατομμύριο για ένα πάρτι ξοδεύουν. Τι ενότητα να κάνουμε με αυτούς; Δεν καταλάβαμε! Τι είναι η Ελλάδα; Δεν έχει τάξεις; Δεν έχει ανθρώπους οι οποίοι πεινάνε, ζουν στη φτώχεια, στη δυστυχία, στην εξαθλίωση, στην αβεβαιότητα και υπάρχουν και οι άλλοι που σκορπάνε τον ιδρώτα τους, γιατί ο ιδρώτας τους είναι; Τι ενότητα θα κάνουμε; Αν νομίζετε - και μιλάω εκ μέρους του ΚΚΕ - ότι θα μας βουλώσετε το στόμα εν ονόματι πανδημίας, δεν έχετε διαβάσει ιστορία. Δεν μας το βουλώσατε σε άλλες συνθήκες, στον τοίχο και στα εκτελεστικά αποσπάσματα. Και σταματήστε να επικαλείστε τουλάχιστον συνολικά την ιστορία αυτών. Αυτοί δεν ήταν ούτε με τον κ. Πάιατ, ούτε με το ΝΑΤΟ, ούτε με τους φονιάδες των λαών, ούτε με αυτούς που ονοματίζετε όπως τους ονοματίζετε. Αυτοί στάθηκαν όρθιοι, όπως στεκόμαστε και εμείς σαν ΚΚΕ και δεν πρόκειται σε ό,τι μας αφορά να δεχτούμε ενότητα για να υπηρετηθούν τα συμφέροντα του κεφαλαίου. Γιατί τώρα που συζητάμε, έχετε φέρει αυτό το ευρωπαϊκό πρόγραμμα της ανασυγκρότησης κ.λπ., το οποίο θα τσακίσει ό,τι έχει απομείνει από εργατικά δικαιώματα. Σ' αυτά δεν πρόκειται να κάνουμε πίσω, οργανωμένοι, πειθαρχημένοι. Απειθαρχία και σύγκρουση. Αυτή είναι η θέση του ΚΚΕ.
Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, ο κ. Θεόφιλος Ξανθόπουλος. Κύριε Ξανθόπουλε, έχετε τον λόγο με άνεση.
Τύχη αγαθή μερίμνησε να είμαι ο τελευταίος ομιλητής. Είναι γνωστό ότι τηρώ επακριβώς τον χρόνο. Άρα δεν θα καθυστερήσω καθόλου μία διαδικασία που ξεκίνησε πρωί - πρωί και συμπληρώνουμε πια στις 18.00΄. Κυρίες και κύριοι συνάδελφοι, είναι μία πολύ σημαντική συνεδρίαση της Εθνικής Αντιπροσωπείας, ακριβώς διότι μπαίνουν ζητήματα τα οποία αγγίζουν την κοινωνία και η κοινωνία περιμένει από εμάς κρίσιμες και χρήσιμες απαντήσεις. Ένα άθραυστο νήμα, μια ευθεία διαδρομή συνδέει τη χορήγηση αδειών στα τηλεοπτικά μέσα το 1989 χωρίς προϋποθέσεις από την τότε κυβέρνηση, με τη λειτουργία των μέσων μαζικής επικοινωνίας χωρίς την καταβολή οποιουδήποτε τιμήματος για τη χρήση των συχνοτήτων. Πρόκειται για μία παράδοση κακή που είχε δημιουργηθεί, δηλαδή, επί δεκαετίες, οι άνθρωποι οι οποίοι κατείχαν δημόσιες συχνότητες να κατέχουν το δημόσιο αυτό αγαθό, χωρίς να καταβάλλουν το αντίτιμο που έπρεπε, που όφειλαν και που είναι αυτονόητο ότι έπρεπε να καταβάλουν. Και αυτός που εισέπραξε χρήματα για το ελληνικό δημόσιο, αυτός που έθεσε όρους και προϋποθέσεις παραπέμπεται. Το συμβόλαιο δολοφονίας χαρακτήρα ξεκίνησε και ο Νίκος Παππάς που διασφάλισε τα συμφέροντα της πολιτείας πληρώνει τις συνέπειες της στάσης του. Αντιλαμβάνεστε πάρα πολύ καλά όλοι ότι εδώ δίνουμε ένα μάθημα στην κοινωνία ότι αυτός που επιδιώκει, αυτός που επιβάλλει, αυτός που ρυθμίζει την τήρηση της νομιμότητας θα έρθει κάποια στιγμή που θα βρεθεί κατηγορούμενος, θα έρθει κάποια στιγμή που θα απολογείται γιατί έκανε το αυτονόητο, δηλαδή επιτέλεσε το καθήκον του απέναντι στους πολίτες και στη συνείδησή του. Σε ποιο πλαίσιο γίνεται αυτή η συζήτηση; Αντιδικούν ουσιαστικά δύο ιδιωτικές εταιρείες και η αντίδικος εταιρεία του βασικού μάρτυρα, του κ. Καλογρίτσα δικαιώνεται. Δικαιώνεται από το Διεθνές Διαιτητικό Δικαστήριο και καταρρέει το βασικό, το κύριο, το πρώτιστο επιχείρημα περί εικονικότητας του ποσού των τριών εκατομμυρίων. Και η απόφαση αυτή κατά την έννομη τάξη την εσωτερική επικυρώνεται από μία απόφαση του Πολυμελούς Πρωτοδικείου της Αθήνας και επομένως, παράγει έννομα αποτελέσματα. Θέλω να γίνει κατανοητό κυρίως στους πολίτες ότι η βασική επιχειρηματολογία, το βασικό όπλο από τη φαρέτρα της κατηγορίας ότι αυτά τα τρία εκατομμύρια ήταν, για να γίνουν δουλειές, έχει καταπέσει. Δεν υπάρχει εικονικότητα της σύμβασης. Δεν υπάρχει χρήση του ποσού αυτού για άλλη αιτία παρά μόνο γι' αυτή που περιγράφεται λεπτομερώς στα έγγραφα, στα ιδιωτικά συμφωνητικά τα οποία απετέλεσαν τη βάση πάνω στην οποία στηρίχθηκε η απόφαση του δικαστηρίου. Και μια απόφαση του δικαστηρίου παράγει έννομα αποτελέσματα και στερεί στον οποιοδήποτε το δικαίωμα έστω και να υπονοήσει ότι αυτά τα 3 εκατομμύρια είχαν άλλο σκοπό εκτός απ' αυτόν που σαφώς περιγράφεται στις δύο αποφάσεις των δικαστηρίων. Έρχεται, λοιπόν, η Νέα Δημοκρατία, η οποία κάνει μια επιλεκτική χρήση του αποδεικτικού υλικού, αγνοεί καταφανώς, δεν κάνει καμμία αναφορά στην πρόταση για τη σύσταση της προανακριτικής επιτροπής στην ύπαρξη αυτών των δύο αποφάσεων, σταχυολογεί κάποια ηλεκτρονική αλληλογραφία που βολεύει, για να εμφανίσει ότι ο κ. Παππάς έχει κάνει υπόγειες διαδρομές με τη συνδρομή του κ. Καλογρίτσα, για να επιτύχει παράνομο περιουσιακό όφελος, και στήνει αυτό το κατηγορητήριο στο οποίο καλούμαστε να αποφανθούμε. Παραπέμπεται, λοιπόν, ο Νίκος Παππάς με το άρθρο 159 του Ποινικού Κώδικα για δωροληψία πολιτικού αξιωματούχου, διότι κατά την πρόταση ζητά ή λαμβάνει άμεσα ή μέσω τρίτων για τον εαυτό του ή για άλλους οποιασδήποτε φύσης ωφελήματα που δεν δικαιούται ή απαιτεί τέτοια ως αντάλλαγμα. Μα, έχουμε πει και το έχουμε συμφωνήσει, γιατί είναι υποχρέωσή μας. Το δικαστήριο αποδέχθηκε ότι τα ποσά αυτά ήταν ποσά για μια εκτέλεση συμβατικής υποχρέωσης. Έπαψε να υπάρχει, δηλαδή, η βασική αφετηρία για τη δημιουργία ποινικής κατηγορίας. Κι είναι εντυπωσιακό πώς τόσοι νομικοί από την άλλη πλευρά, που είναι έγκριτοι, δεν αντιλαμβάνονται ότι δεν έχει κανένα νόημα η περαιτέρω συζήτηση. Κλείνω, κύριε Πρόεδρε. Βιώνουμε ως κοινωνία μια τραγική συγκυρία. Η πανδημία έχει οδυνηρά αποτελέσματα. Σας μιλώ ως Βουλευτής της Δράμας που είχαμε τον Νοέμβριο και τον Δεκέμβριο εκατόμβη κυριολεκτικά θυμάτων. Τριακόσιοι συμπολίτες μας έχασαν τη ζωή τους. Σήμερα μαθαίνουμε ότι είναι επτακόσιοι άνθρωποι διασωληνωμένοι και η κατάσταση είναι εξαιρετικά ανησυχητική. Ταυτόχρονα, σ' αυτό το καθεστώς, ο λύκος στην αναμπουμπούλα χαίρεται και βρίσκει ευκαιρία η κυβερνητική πλειοψηφία και μοιράζει αφειδώς δημόσιο χρήμα. Η περιώνυμη κ. Νικολάου τις τελευταίες πέντε μέρες έχει κάνει επτά αναθέσεις άνω του 1 εκατομμυρίου ευρώ. Δεν βρίσκεται κανείς εχέφρων άνθρωπος στη συντηρητική παράταξη να την μαζέψει; Τι πρέπει να γίνει μ' αυτή την ιστορία, η οποία επανέρχεται προκλητικά και ξανά προκλητικά; Σ' αυτό το κλίμα παραπέμπεται ο Νίκος Παππάς, σε αυτό το κλίμα θα μετρηθούμε όλοι μας. Κατά τη δική μας άποψη, επιδιώκετε να μεταστρέψετε το ενδιαφέρον των πολιτών από τα αδιέξοδα που προκαλεί η πολιτική σας. Δεν θα το καταφέρετε. Θα υποστείτε τις συνέπειες της πολιτικής σας και κυρίως την απόφαση της ελληνικής δικαιοσύνης, που θα σας καταδικάσει στη συνείδηση των Ελλήνων πολιτών. Σας ευχαριστώ πολύ, κύριε Πρόεδρε.
Κυρίες και κύριοι συνάδελφοι, κηρύσσεται περαιωμένη η συζήτηση επί της υπ' αριθμόν 1782/09-03-2021 προτάσεως που κατέθεσαν τριάντα (30) Βουλευτές της Κοινοβουλευτικής Ομάδας της Νέας Δημοκρατίας, για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, σχετικά με τη διερεύνηση των κάτωθι αδικημάτων που τυχόν έχουν τελεσθεί από τον πρώην Υπουργό Επικρατείας από 23-09-2015 έως 05-11-2016 και εν συνεχεία Ψηφιακής Πολιτικής, Τηλεπικοινωνιών και Ενημέρωσης έως τις 09-07-2019, κ. Νικόλαο Παππά κατά την άσκηση των καθηκόντων του: 1) Δωροληψία πολιτικού αξιωματούχου κατά συρροή και κατ΄ εξακολούθηση (αρ. 159 ΠΚ) και 2) Παράβαση Καθήκοντος κατά συρροή και κατ' εξακολούθηση (ΠΚ 259), σύμφωνα με τα διαλαμβανόμενα στην πρόταση. Στο σημείο αυτό θα διακόψουμε τη συνεδρίαση για τις 19.00΄ απόψε και θα συνεχίσουμε με την ψηφοφορία όπως περιγράψαμε στην έναρξη της συνεδρίασης. Διακόπτεται η συνεδρίαση.
Συνεχίζεται η συνεδρίαση. Σύμφωνα με την παράγραφο 3 του άρθρου 86 του Συντάγματος, τις παραγράφους 8 και 9 του άρθρου 155 και το άρθρο 73 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία για τη συγκρότηση ή μη Ειδικής Κοινοβουλευτικής Επιτροπής για την διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται. Η ψηφοφορία θα πραγματοποιηθεί με τη διαδοχική προσέλευση των Βουλευτών αποκλειστικά από τη βόρεια και νότια θύρα της Αίθουσας της Ολομέλειας σε έξι ομάδες των πενήντα ατόμων με αλφαβητική σειρά και θα εξέρχονται από τη δυτική θύρα της Ολομέλειας προς το περιστύλιο. Κάθε ομάδα θα εισέρχεται ανά μισή ώρα για να ψηφίσει. Ειδικότερα, η πρώτη ομάδα είναι από τον κ. Αβδελά Απόστολο έως τον κ. Βλάχο Γεώργιο από τις 19.00΄ έως τις 19.30΄, η δεύτερη ομάδα από τον κ. Βολουδάκη Μανούσο - Κωνσταντίνο έως τον κ. Καλλιάνο Ιωάννη από τις 19.30΄ έως τις 20.00΄, η τρίτη ομάδα από τον κ. Καλογιάννη Σταύρο έως τον κ. Λαμπρόπουλο Ιωάννη από τις 20.00΄ έως τις 20.30΄, η τέταρτη ομάδα από τον κ. Λαμπρούλη Γεώργιο έως τον κ. Μωραΐτη Αθανάσιο (Θάνο) από τις 20.30΄ έως τις 21.00΄, η πέμπτη ομάδα από τον κ. Νικολόπουλο Ανδρέα έως την κ. Σούκουλη - Βιλιάλη Μαρία - Ελένη από τις 21.00΄ έως τις 21: 30΄ και η έκτη ομάδα από τον κ. Σπανάκη Βασίλειο - Πέτρο έως τον κ. Ψυχογιό Γεώργιο από τις 21.30΄ έως τις 22.00΄. Για τη διεξαγωγή της μυστικής ψηφοφορίας θα διανεμηθεί κατά την είσοδό σας στην Αίθουσα της Ολομέλειας ένας φάκελος που περιέχει ψηφοδέλτιο με το όνομα του πρώην Υπουργού Επικρατείας και Ψηφιακής Πολιτικής Τηλεπικοινωνιών και Ενημέρωσης κ. Νικόλαου Παππά, λευκό ψηφοδέλτιο και λευκός φάκελος εντός του οποίου θα τοποθετηθεί το ψηφοδέλτιο. Παραπλεύρως του ονόματος σημειώνονται οι λέξεις «ναι», «όχι», «παρών». Η ψήφος εκφράζεται με σταυρό κάτω από τις ανωτέρω λέξεις. Σε περίπτωση που δεν υπάρχει σημειούμενη ψήφος με σταυρό σε καμμία από τις τρεις αυτές λέξεις «ναι», «όχι», «παρών» το ψηφοδέλτιο θεωρείται άκυρο. Οποιοδήποτε άλλο σύμβολο «χ» ή «ν», το οποίο δεν περιλαμβάνει αλφαβητικούς χαρακτήρες, εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στο ψηφοδέλτιο, γίνεται επίσης αποδεκτό. Επίσης, σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων. Μετά την ολοκλήρωση της ψηφοφορίας η εφορευτική επιτροπή θα προχωρήσει στην διαλογή και καταμέτρηση των ψήφων. Η κατατεθείσα πρόταση, καθώς και τα ψηφοδέλτια θα καταχωριστούν στα Πρακτικά της σημερινής συνεδρίασης.
Με την εκφώνηση του ονόματός του κάθε Βουλευτής θα προσέρχεται στην ψηφοδόχο, όπου θα εναποθέτει τον φάκελο με την ψήφο του στην αντίστοιχη κάλπη και οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει. Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί ασχέτως αλφαβητικής σειράς στο τέλος της εκφώνησης των ονομάτων των Βουλευτών της συγκεκριμένης ομάδας για λόγους εύρυθμης λειτουργίας της διαδικασίας. Στη ψηφοφορία δεν μετέχει εκείνος κατά τον οποίο στέφεται η πρόταση άσκησης δίωξης, αν είναι Βουλευτής, σύμφωνα με το άρθρο 155 παράγραφος 8 του Κανονισμού της Βουλής. Σας γνωστοποιώ, επίσης, ότι στο Προεδρείο έχουν αποσταλεί σφραγισμένοι φάκελοι με επιστολικές ψήφους σύμφωνα με το άρθρο 70Α του Κανονισμού της Βουλής. Όταν εκφωνείται συνάδελφος Βουλευτής που ψηφίζει με επιστολική ψήφο ο φάκελος θα παραδίδεται στην εφορευτική επιτροπή ώστε να εναποτίθεται η ψήφος στην κάλπη και οι ψηφολέκτες να επιβεβαιώνουν την ψήφιση. Συμφωνεί το Σώμα;
Συνεπώς το Σώμα συνεφώνησε.
Καλούνται επί του καταλόγου ο Βουλευτής Θεσπρωτίας κ. Γιόγιακας Βασίλειος από τη Νέα Δημοκρατία, η Βουλευτής Έβρου κ. Γκαρά Αναστασία από το Συνασπισμό Ριζοσπαστικής Αριστεράς - Προοδευτική Συμμαχία. Καλούνται, επίσης, ως ψηφολέκτες ο Βουλευτής Α΄ Πειραιώς κ. Μελάς Ιωάννης από τη Νέα Δημοκρατία, ο Βουλευτής Ηλείας κ. Καλαματιανός Διονύσιος - Χαράλαμπος από το Συνασπισμό Ριζοσπαστικής Αριστεράς - Προοδευτική Συμμαχία. Πρόεδρος της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, ο κ. Αθανάσιος Μπούρας, Γ΄ Αντιπρόεδρος της Βουλής και Βουλευτής Β΄ Δυτικής Αττικής και Γραμματέας αυτής ο κ. Ευάγγελος Λιάκος, Βουλευτής Β΄ Δυτικής Αττικής. Παρακαλώ τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει. Παρακαλώ να αρχίσει η ανάγνωση του καταλόγου.
Έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεση τους στο σχέδιο νόμου του Υπουργείου Υγείας: «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID -19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα».
Υπάρχει συνάδελφος, ο οποίος δεν άκουσε το όνομά του; Κανείς. Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας: Ψήφισαν συνολικά 289 Βουλευτές. Ευρέθησαν στην κάλπη 289 ψηφοδέλτια. Έγκυρα 288 ψηφοδέλτια. Άκυρο 1 ψηφοδέλτιο. Λευκά 0 ψηφοδέλτια. Υπέρ της πρότασης ψήφισαν: 187. Κατά της πρότασης ψήφισαν: 85. «ΠΑΡΩΝ» ψήφισαν: 16. Κατόπιν των αποτελεσμάτων της διεξαχθείσης μυστικής ψηφοφορίας, γίνεται δεκτή η υπ' αριθμ. 1782/09-03-2021 πρόταση που κατέθεσαν τριάντα (30) Βουλευτές της Κοινοβουλευτικής Ομάδας της Νέας Δημοκρατίας, για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, σχετικά με τη διερεύνηση των κάτωθι αδικημάτων που ενδεχομένως έχουν τελεσθεί από τον πρώην Υπουργό Επικρατείας από 23-09-2015 έως 05-11-2016 και εν συνεχεία Υπουργό Ψηφιακής Πολιτικής, Τηλεπικοινωνιών και Ενημέρωσης έως τις 09-07-2019, κ. Νικόλαο Παππά κατά την άσκηση των καθηκόντων του: 1) Δωροληψία πολιτικού αξιωματούχου κατά συρροή και κατ' εξακολούθηση (άρθρο 159 Ποινικού Κώδικα) και 2) Παράβαση Καθήκοντος κατά συρροή και κατ' εξακολούθηση (Ποινικός Κώδικας 259), σύμφωνα με τα διαλαμβανόμενα στην πρόταση. Η Ειδική Κοινοβουλευτική Επιτροπή για τη διεξαγωγή προκαταρκτικής εξέτασης προτείνω, βάσει των σχετικών άρθρων του Κανονισμού της Βουλής, να αποτελείται από δεκαεννιά μέλη και η προθεσμία για την ολοκλήρωση των εργασιών της επιτροπής, η υποβολή του πορίσματος και του αποδεικτικού υλικού της να είναι σε δύο μήνες από τη συγκρότηση της επιτροπής. Συμφωνείτε μ' αυτή την πρόταση;
Το Σώμα συνεφώνησε. Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.05΄ λύεται η συνεδρίαση για αύριο, ημέρα Τετάρτη 31 Μαρτίου 2021 και ώρα 10.00΄, με αντικείμενο εργασιών: νομοθετική εργασία, σύμφωνα με τη συμπληρωματική ημερήσια διάταξη.